c: application/epub+zip

text:
Nyimbo 51 ndi Pemphero
jr mutu 12 ndime 14-19 ndi bokosi patsamba 148 (Mph. 30)
Kuwerenga Baibulo: Levitiko 1-5 (Mph. 10)
Na. 1: Levitiko 4:16-31 (Osapitirira mph. 4)
Na. 2: Amene Baibulo Limawatcha “Oyera Mtima”—rs tsa. 331 ndime 1–tsa. 332 ndime 1 (Mph. 5)
Na. 3: N’chifukwa Chiyani Tiyenera Kuvala Ndiponso Kudzisamalira Moyenera?—lv tsa. 56 ndime 11-13 (Mph. 5)
Mph. 15: Kodi Mwaziyesa? Nkhani yokambirana. Kambani nkhani yachidule yofotokoza mfundo zomwe zili m’nkhani izi, zomwe zinatuluka mu Utumiki Wathu wa Ufumu wa posachedwapa: “Njira Zatsopano Zolalikirira M’malo Opezeka Anthu Ambiri” (km 7/13), “Kodi Tingawathandize Bwanji?” (km 12/13) ndi yakuti, “Tingathe Kuyambitsa Phunziro kwa Anthu Amene Timawapatsa Magazini” (km 1/14). Pemphani omvera kuti afotokoze phindu limene apeza pogwiritsa ntchito mfundo zomwe zili m’nkhani zimenezi.
Mph. 15: “Mwezi wa August Udzakhala Wosaiwalika.” Nkhani ya mafunso ndi mayankho yokambidwa ndi woyang’anira utumiki. Ngati timapepala takuti, Kodi Tingapeze Kuti Mayankho a Mafunso Ofunika Kwambiri Okhudza Moyo? tilipo, perekani kapepala kamodzi kwa aliyense, ndipo kambiranani zomwe zili m’kapepalako. Fotokozani zimene mpingo wakonza, kuti mudzathe kugawira timapepalati m’gawo lanu lonse.
Nyimbo 107 ndi Pemphero
1. Kodi tidzagwira ntchito yapadera iti pamene kwangotsala pang’ono kuti Ufumu wa Mulungu ukwanitse zaka 100?
1 Posachedwapa Ufumu wa Mulungu ukwanitsa zaka 100 kuchokera pamene unakhazikitsidwa. Kodi sizingakhale bwino kuti tidzagwire ntchito yapadera posonyeza kuyamikira Yehova chifukwa cha zimenezi? M’mwezi wa August, tidzagawira padziko lonse kapepala katsopano kamutu wakuti, Kodi Tingapeze Kuti Mayankho a Mafunso Ofunika Kwambiri Okhudza Moyo? Kapepalaka kakulimbikitsa anthu kuti azifufuza m’Baibulo mayankho a mafunso amene angakhale nawo. Kakufotokozanso mmene webusaiti yathu ya jw.org/ny ingawathandizire.
2. Kodi tingatani kuti tidzagwire nawo ntchito yapadera yomwe idzachitike mu August?
2 Tidzatamanda Yehova: Pofuna kuthandiza aliyense amene akufuna kudzachita zambiri mu utumiki m’mwezi wa August, pakonzedwa zoti ofalitsa obatizidwa angathe kudzachita upainiya wothandiza wa maola 30. Popeza mweziwu udzakhala ndi masiku a Lachisanu, Loweruka ndi Lamlungu 5, ofalitsa amene amagwira ntchito kapena amene ali pa sukulu angathe kudzachita upainiya wothandiza. Ngati muli ndi wophunzira kapena mwana woti akhoza kupendedwa n’kukhala wofalitsa wosabatizidwa, dziwitsani wogwirizanitsa ntchito za m’bungwe la akulu mwachangu. Zidzakhalatu zosangalatsa kwambiri kugwira ntchito yapaderayi limodzi ndi ofalitsa atsopanowa. Nthawi zambiri apainiya okhazikika amapuma m’mwezi wa August chifukwa amakhala atakwanitsa maola ofunika pa chaka. Komabe angathe kusintha nthawi yawo yopumayo n’kudzapuma nthawi ina, n’cholinga choti adzagwire nawo ntchito yapaderayi mokwanira. Mabanja ayenera kuyamba kukonzekera panopa kuti adzathe kugwira nawo ntchitoyi, komwe kudzakhale ngati ‘kufuula mokweza kwambiri potamanda Yehova.’—Ezara 3:11; Miy. 15:22.
3. Kodi tikuyembekezera zotani pa ntchito yapaderayi?
3 M’mbuyomu takhala tikugwira ntchito yapadera yogawira zinthu zosiyanasiyana. Koma tikukhulupirira kuti ntchito imene tidzagwire m’mwezi wa August idzakhala yosaiwalika. Tikuyembekezera kuti m’mweziwu tidzakhala ndi chiwerengero chokwera cha maola, ofalitsa komanso apainiya othandiza kuposa m’mbuyo monsemu. Pamene chaka chautumiki cha 2014 chikupita kumapeto, tikupempha Yehova kuti adalitse zimene mtumiki wake aliyense adzachite m’mwezi wa August pogwira ntchito yapaderayi.—Mat. 24:14.
Nyimbo 77 ndi Pemphero
jr mutu 12 ndime 20-25 ndi bokosi patsamba 151 (Mph. 30)
Kuwerenga Baibulo: Levitiko 6-9 (Mph. 10)
Na. 1: Levitiko 8:18-30 (Osapitirira mph. 4)
Na. 2: Chifukwa Chimene Sitipemphera kwa “Oyera Mtima”—rs tsa. 332 ndime 2-4 (Mph. 5)
Na. 3: N’chifukwa Chiyani Tiyenera Kuvala Bwino Tikamachita Utumiki Wakumunda Kapena Kumisonkhano Yachikhristu?—lv tsa. 57 ndime 14-15 (Mph. 5)
Mph. 30: “Kodi Mukudziwa Zimene Mungasankhe?” Mafunso ndi mayankho. Gwiritsani ntchito mfundo zomwe zili m’ndime yoyamba ngati mawu oyamba ndipo zimene zili m’ndime yachitatu ngati mawu omaliza. Mukambiranenso tsamba 215 mpaka 217 m’buku la Chikondi cha Mulungu. Limbikitsani ofalitsa onse obatizidwa kuti akamayenda, nthawi zonse azitenga khadi la DPA. Ikambidwe ndi mkulu woyenerera.
Nyimbo 120 ndi Pemphero
Masiku ano m’zipatala zambiri padziko lonse, muli madokotala amene amatha kupanga opaleshoni odwala popanda kuwaika magazi. Kodi mukudziwa bwino njira zimene madokotala angagwiritse ntchito popanda kumuika munthu magazi zimene mungasankhe? Muyenera kudziwa zimenezi kuti muzitha kusankha bwino chithandizo cha mankhwala kapena mtundu wa opaleshoni. Kuti mudziwe zambiri zokhudza nkhaniyi, werengani mofatsa mutu 7 m’buku lakuti Khalanibe M’chikondi cha Mulungu ndiponso malifalensi amene asonyezedwa m’nkhaniyi. Pambuyo pake, pempherani ndipo pogwiritsa ntchito mafunso amene ali m’ndime yotsatirayi, ganizirani zimene mwaphunzirapo.
(1) Kodi chifukwa chachikulu chimene a Mboni za Yehova amakanira kuikidwa magazi n’chiyani? (2) Pa nkhani ya chithandizo cha mankhwala, kodi a Mboni za Yehova amafuna chiyani? (3) Kodi odwala ali ndi ufulu wotani? (4) N’chifukwa chiyani ndi nzeru ndiponso ndi udindo wa munthu aliyense kusankha chithandizo cha mankhwala chosagwiritsa ntchito magazi? (5) Ngati munthu wataya magazi ambiri, kodi madokotala amathamangira kuchita zinthu ziwiri ziti? (6) Kodi muyenera kudziwa zinthu ziti zokhudza chithandizo cha mankhwala chosagwiritsa ntchito magazi? (7) Kodi n’zotheka kuchita maopaleshoni aakulu komanso ovuta popanda kuika munthu magazi? (8) Kodi pali kusintha kotani komwe kukuchitika m’zipatala zambiri?
Zithandizo zina zimene zasonyezedwa m’buku la Chikondi cha Mulungu komanso malifalensi omwe ali m’ndime yomaliza ino n’zoti munthu aliyense asankhe payekha mogwirizana ndi chikumbumtima chake chophunzitsidwa Baibulo. Kodi mwasankha kale chithandizo chamankhwala chimene mungathe kulandira ndiponso chimene mungalole kuti ana anu apatsidwe? Nanga mwalemba zomwe mwasankhazo pa Khadi Lopatsa Munthu Mphamvu Yosasinthika Yondisankhira Thandizo la Mankhwala (DPA)? Kuti mudziwe zambiri pa nkhani imeneyi, werengani mofatsa “Mafunso Ochokera kwa Owerenga” a mu Nsanja ya Olonda ya June 15, 2004, ndiponso ya October 15, 2000. Kenako gwiritsani ntchito zimene zili mu Utumiki Wathu wa Ufumu wa November 2006, pamutu wakuti, “Kodi Ndimaiona Bwanji Nkhani Yokhudza Tizigawo ta Magazi ndi Njira Zachipatala Zogwiritsa Ntchito Magazi Anga Omwe?” posankha zimene mukuvomereza kapena kukana. Pomaliza, onetsetsani kuti mwalemba bwinobwino zimene mwasankhazo pakhadi lanu la DPA. Anthu omwe mwawasankha kukuimirani ndiponso achibale anu omwe si Mboni ayenera kudziwa bwino zimene mwasankhazo.
Kodi kuphunzira n’kutani? Kuphunzira si kungowerenga nkhani mwachisawawa. Kumafuna kuganizira mozama zimene ukuwerengazo, kuyesetsa kuzimvetsa, kuziyerekezera ndi zimene ukuzidziwa kale komanso kuona chifukwa chake zili choncho. Tikamaphunzira, tiziganizira mozama mfundo zimene tikuona kuti n’zatsopano kwa ifeyo. Tiziganiziranso mmene tingagwiritsire ntchito mfundo za m’malemba amene ali m’nkhaniyo. Popeza ndife atumiki a Mulungu, tizionanso kuti tingagwiritse ntchito bwanji zimene taphunzirazo pothandiza ena. Komansotu kuti tipindule ndi zimene tikuphunzirazo, timafunika kusinkhasinkha.
Pamafunika Kukonzekeretsa Maganizo
Musanayambe kuphunzira, muyenera mumaonetsetsa kuti mwatenga Baibulo, buku limene mukufuna kuphunzira, cholembera komanso polembapo. Koma kodi mumakonzekeretsanso mtima wanu? Baibulo limanena kuti Ezara “anakonza mtima wake kuti aphunzire chilamulo cha Yehova ndi kuchichita ndiponso kuti aphunzitse mu Isiraeli malamulo ndi chilungamo.” (Ezara 7:10) Kodi munthu angachite bwanji zimenezi?
Pemphero limathandiza kuti tikhale ndi maganizo oyenera tikamaphunzira Mawu a Mulungu. Limathandizanso kuti zimene tikuphunzirazo zilowe komanso kukhazikika mumtima mwathu. Choncho musanayambe kuphunzira, muzipempha kaye Yehova kuti akupatseni mzimu wake woyera. (Luka 11:13) Muzimupemphanso kuti akuthandizeni kumvetsa zimene mukuphunizirazo, kudziwa mmene zikugwirizanira ndi chifuniro chake komanso mmene zingakuthandizireni kudziwa zoyenera ndi zosayenera. Komanso muzipempha Mulungu kuti akuthandizeni kuona mmene mungagwiritsire ntchito zimene mukuphunzirazo pa moyo wanu komanso mmene zingakuthandizireni kulimbitsa ubwenzi wanu ndi iye. (Miy. 9:10) Mukamaphunzira, ‘muzipempha kwa Mulungu’ kuti akupatseni nzeru. (Yak. 1:5) Muzidzifufuza moona mtima ndipo mukaona kuti pali zina zimene mukufunika kusintha, muzipempha Yehova kuti akuthandizeni kusintha. Nthawi zonse ‘muziyamikira’ Yehova chifukwa cha zimene wakuthandizani kudziwa. (Sal. 147:7) Kupemphera tisanayambe kuphunzira, kumathandiza kuti tilimbitse ubwenzi wathu ndi Yehova. Izi zili choncho chifukwa timamvetsa zimene akutiuza kudzera m’Mawu ake komanso timaona mmene tingazigwiritsire ntchito pa moyo wathu.—Sal. 145:18.
Tikamagwiritsa ntchito zimene tikuphunzira, timasiyana ndi anthu a m’dzikoli. Anthu ambiri amene si odzipereka kwa Mulungu amakonda kukayikira komanso kutsutsa zimene zinalembedwa m’Baibulo. Koma ife sitichita zimenezi chifukwa timakhulupirira Yehova. (Miy. 3:5-7) Tikapanda kumvetsa mfundo inayake, sitiganiza kuti zimene tikuwerengazo ndi zolakwika. Tikafufuza koma osamvetsabe, timadikira kuti m’tsogolo, Yehova adzatithandiza kuzimvetsa. (Mika 7:7) Monga mmene Ezara anachitira, timafunitsitsa kugwiritsa ntchito komanso kuphunzitsa ena zimene taphunzira. Maganizo amenewa amatithandiza kuti tizipindula ndi zimene tikuphunzira.
Mmene Tingaphunzirire
Musanayambe kuwerenga, onani mwachidule nkhani yonse imene mukufuna kuwerengayo. Mungachite izi poyamba n’kuganizira mozama mutu wa nkhaniyo. Zimenezi zingakuthandizeni kudziwa zimene muti muphunzire m’nkhaniyo. Kenako onani mmene timitu ting’onoting’ono tikugwirizanira ndi mutu wa nkhaniyo. Mukatero, onani zithunzi, matchati komanso mabokosi amene ali m’nkhaniyo. Kenako dzifunseni kuti: ‘Malinga ndi zimene ndaonazi, kodi ndiphunzira chiyani m’nkhaniyi? Kodi indithandiza bwanji?’ Zimenezi zingakuthandezi kuti mumvetse zimene muti muphunzire.
Kenako mukhoza kuyamba kuwerenga. Nkhani zophunzira za mu Nsanja ya Olonda komanso m’mabuku ena, zimakhala ndi mafunso. Mukawerenga ndime, ndi bwino kudula mzere pansi pa yankho. Ngakhale zitakhala kuti nkhani imene mukuwerenga ilibe mafunso, mungachitebe bwino kudula mzere pansi pa mfundo zimene mukufuna muzizikumbukira kapena kuzigwiritsa ntchito. Ngati mwapeza mfundo yatsopano kwa inuyo, muzitherapo nthawi yokwanira kuti muimvetse. Muzionanso ngati pali zitsanzo komanso mfundo zimene zingakhale zothandiza mu utumiki kapena zimene mungadzazigwiritse ntchito pokamba nkhani m’tsogolo. Muziganiziranso anthu amene angalimbikitsidwe ngati mutawauza zimene mwaphunzirazo. Pomalizira penipeni, werenganinso mfundo zimene mwapeza m’nkhaniyo.
Muziwerenga malemba amene ali m’nkhaniyo ndipo muziona mmene akugwirizanira ndi mfundo yaikulu ya m’ndimeyo.
Muzidzifunsa kuti, mogwirizana ndi zimene ndaphunzirazi, ‘kodi ndi zinthu ziti zimene ndikufunika kusintha?’ Funso limeneli ndi lofunika kwambiri. Mukaphunzira mfundo inayake, muzidzifunsa kuti: ‘Kodi zimene ndaphunzirazi zikukhudza bwanji mmene ndimachitira zinthu komanso zolinga zanga? Kodi ndingagwiritse ntchito bwanji zimene ndaphunzirazi kuti ndithetse vuto langa, ndisankhe bwino zinthu komanso kuti ndikwanitse zolinga zanga? Kodi ndingazigwiritse ntchito bwanji m’banja langa, mu utumiki komanso mu mpingo?’ Muziganiziranso mmene mungagwiritsire ntchito mfundozo, mutakumana ndi vuto linalake.
Mukamaliza kuphunzira mutu kapena nkhani, muzibwereramo kuti muone ngati mwaimvetsa bwino nkhaniyo. Onani ngati mukukumbukira mfundo zikuluzikulu komanso umboni wosonyeza kuti mfundo zimene zili m’nkhaniyo ndi zolondola. Zimenezi zingakuthandizeni kuti muzikumbukirabe zimene mwaphunzirazo ndipo mungathe kudzazigwiritsa ntchito m’tsogolo.
Zimene Tingaphunzire
Atumiki a Yehovafe tili ndi zinthu zambiri zimene tiyenera kuphunzira. Koma kodi tingayambire pati? Tsiku lililonse timayenera kukambirana lemba la tsiku ndi ndemanga yake kuchokera m’kabuku ka Kuphunzira Malemba Tsiku ndi Tsiku. Mlungu uliwonse timapita kumisonkhano ya mpingo, ndipo timapindula kwambiri tikamakonzekera misonkhanoyi. Kuwonjezera pamenepa, ena amapeza nthawi yoti aziphunzira mabuku athu amene anatuluka iwowo asanaphunzire choonadi. Ena amasankha mavesi angapo pa kuwerenga Baibulo kwa mlunguwo n’kupeza nthawi yoti afufuze mavesiwo mozamirapo.
Koma kodi mungatani ngati mumakhala ndi nthawi yochepa moti simukwanitsa kukonzekera misonkhano yonse ya mlunguwo? Pewani kukonzekera mothamanga pongofuna kuti mumalize. Komanso si bwino kungosiyiratu osakonzekera chilichonse. M’malomwake, ganizirani zimene mungakwanitse kukonzekera mogwirizana ndi nthawi imene muli nayo. Ndiyeno zikonzekereni bwinobwino ndipo muzichita zimenezi mlungu uliwonse. Kenako, yesetsani kuwonjezera nthawi imene mumakonzekera kuti muzikonzekera nkhani zochulukirapo.
‘Mangani Banja Lanu’
Yehova amadziwa kuti amuna omwe ndi mitu ya mabanja ayenera kugwira ntchito mwakhama n’cholinga choti azisamalira banja lawo. Lemba la Miyambo 24:27 limanena kuti: “Konzekera ntchito yako yapanja, ndipo konza munda wako.” Koma kumbukirani kuti banja lanulo limafunikanso zinthu zauzimu. N’chifukwa chake lembali limanenanso kuti: “Ukatero ukamange banja lako.” Kodi amuna omwe ndi mitu ya mabanja angachite bwanji zimenezi? Lemba la Miyambo 24:3 limati: “Kuzindikira kumachititsa kuti [banja] lilimbe kwambiri.”
Kodi kuzindikira kungathandize bwanji kuti banja lanu lilimbe? Munthu wozindikira samangoona zinthu pamwambamwamba. Kuti muzitha kuphunzitsa bwino banja lanu, choyamba muyenera kulidziwa bwino banja lanulo. Muyenera kudziwa mmene munthu aliyense wa m’banja lanu akupitira patsogolo mwauzimu. Mukamakambirana muzimvetsera mwatcheru zimene akulankhula. Kodi amasonyeza kuti akudandaula kapena akwiya ndi zinazake? Kodi amakonda kwambiri zinthu zakuthupi? Mukamalalikira ndi ana anu, kodi amasonyeza kuti sachita manyazi anzawo akawazindikira kuti ndi a Mboni za Yehova? Kodi amasangalala mukamawerenga komanso kuphunzira nawo Baibulo? Kodi amayesetsa kutsatira malangizo a Yehova pa moyo wawo? Mafunso amenewa angakuthandizeni kuti mudziwe zoyenera kuchita n’cholinga choti banja lanu likhale lolimba mwauzimu komanso kuti aliyense m’banjamo azisonyeza makhalidwe abwino.
Phindu Limene Tingapeze
Kuphunzira Mawu a Mulungu patokha kumathandiza kuti tidziwe zinthu zambiri, komabe sitiyenera kuyamba kudzikuza chifukwa cha zimenezi. M’malomwake zimenezi ziyenera kutithandiza kukhala odzichipetsa. (Deut. 17:18-20) Mawu a Mulungu amatitetezanso ku “chinyengo champhamvu cha uchimo” chifukwa zimene taphunzira zikakhazikika mumtima mwathu, zimatithandiza kuti tikakumana ndi mayesero tisagonje. (Aheb. 2:1; 3:13; Akol. 3:5-10) Zimenezi zidzatithandiza kuti ‘tiziyenda mogwirizana ndi zimene Yehova amafuna komanso kuti tizimukondweretsa pa chilichonse, pamene tikupitiriza kubala zipatso m’ntchito iliyonse yabwino.’ (Akol. 1:10) Tikamaphunzira Mawu a Mulungu, cholinga chathu chizikhala chimenechi ndipo tikachikwaniritsa, zinthu zimatiyendera bwino kwambiri.
Nyimbo 112 ndi Pemphero
jr mutu 13 ndime 1-7 (Mph. 30)
Kuwerenga Baibulo: Levitiko 10-13 (Mph. 10)
Na. 1: Levitiko 12:1-8 mpaka 13:1-8 (Osapitirira mph. 4)
Na. 2: Zoona Zake za Kulambira Zinthu Zakale ndi Zifanizo za “Oyera Mtima”—rs tsa. 333 ndime 1–tsa. 334 ndime 2 (Mph. 5)
Na. 3: Yehova Amadana ndi Mawu Otukwana—lv tsa. 136-137 ndime 9-12 (Mph. 5)
Mph. 10: Mabuku Ogawira M’mwezi wa July. Nkhani yokambirana. Fotokozani mwachidule zimene zili m’timabukuto. Kenako chitani chitsanzo chimodzi kapena ziwiri zosonyeza mmene tingagawirire timabukuti.
Mph. 20: “Kodi Tingathandize Bwanji Anthu Omwe Sadziwa Kuwerenga Komanso Amene Amavutika Kuwerenga?” Mafunso ndi mayankho.
Nyimbo 55 ndi Pemphero
1. Kodi timakumana ndi mavuto otani tikapeza anthu omwe sadziwa kwenikweni kuwerenga?
1 Nthawi zina tikakhala mu utumiki, timapeza anthu achidwi koma osadziwa kwenikweni kuwerenga. Anthuwa amachita manyazi tikawauza kuti awerenge Baibulo kapena mabuku athu. Kungofikira kupatsa anthu oterewa buku la Baibulo Limaphunzitsa Chiyani sikungathandize kwenikweni. Ndiye kodi tingawathandize bwanji? Tinafunsa ofalitsa aluso ochokera m’mayiko 20 kuti atiuze zimene amachita. Anthuwa anafotokoza mfundo zotsatirazi.
2. Kodi tingagwiritse ntchito zinthu ziti pothandiza anthu amene amawerenga movutikira?
2 Ngati munthuyo satha kuwerenga kapena amawerenga movutikira, mungayambe ndi kabuku ka Mverani Mulungu kapena ka Mverani Mulungu Kuti Mudzapeze Moyo Wosatha. Mpainiya wina wa ku United States amaonetsa munthu timabuku tiwiri tonseti, n’kumuuza kuti asankhe kamene akufuna akambirane. Ofesi ya nthambi ya ku Kenya inanena kuti timabuku timeneti ndi tothandiza kwambiri kwa anthu a kumeneko. Ofesiyi inanena kuti izi zili choncho chifukwa anthu ambiri a ku Africa anazolowera kuphunzira zinthu pofotokozeredwa nkhani m’malo mokambirana pogwiritsa ntchito mafunso ndi mayankho. Zimakhala zosavuta kwa munthu amene anaphunzira tikamupempha kuti awerenge kenako n’kumufunsa funso. Koma anthu ena omwe sanaphunzire kwenikweni, samasuka tikamagwiritsa ntchito njira imeneyi. Choncho pofuna kuthandiza anthu oterewa, ofalitsa ena amakonda kuyamba ndi kabuku kakuti, Uthenga Wabwino Wochokera kwa Mulungu kapena kakuti, Mungathe Kukhala Bwenzi la Mulungu kapenanso Bukhu Langa la Nkhani za Baibulo.
3. Kodi tiyenera kudziwa zinthu ziti zomwe zingatithandize kuti tiziphunzitsa bwino anthu osadziwa kuwerenga?
3 Muziwayamikira: Anthu amene sadziwa kuwerenga amachita manyazi komanso amadzikayikira. Choncho chinthu choyamba chomwe tingachite n’kuwathandiza kukhala omasuka. Nthawi zambiri anthu oterewa amakhala anzeru ndipo akhoza kuphunzira. Ndiye muziyesetsa kuwapatsa ulemu ndipo muziwasonyeza kuti ndi ofunika. (1 Pet. 3:15) Anthu oterewa akaona kuti akuchita bwino komanso zomwe akuphunzira zikuwathandiza, amapitiriza kuphunzira. Choncho muziwayamikira akamachita bwino.
Anthu amene sadziwa kuwerenga amachita manyazi komanso amadzikayikira. Choncho chinthu choyamba chomwe tingachite n’kuwathandiza kukhala omasuka
4. Kodi mungathandize bwanji anthu amene amavutika kuwerenga kuti azikonzekera phunziro?
4 Mungachite bwino kulimbikitsa munthuyo kuti azikonzekera phunziro ngakhale kuti amavutika kuwerenga. Ofalitsa ena a ku South Africa amauza ophunzira awo kuti azipempha munthu wina amene amadziwa bwino kuwerenga kuti aziwawerengera. M’bale wina wa ku Britain amapatsa ophunzira ake kwa nthawi yochepa buku lake lomwe wakonzekera. Iye amachita zimenezi kuti ophunzirawo aone kuti zimakhala zosavuta kupeza mayankho ngati wadula mizere m’munsi mwa yankho. M’bale wina wa ku India amauza ophunzira ake kuti aziona komanso kuganizira zithunzi za m’nkhani yomwe adzaphunzire mlungu wotsatira.
5. Tikamachititsa phunziro, kodi tingasonyeze bwanji kuleza mtima?
5 Muzileza Mtima: Kaya mukugwiritsa ntchito kabuku kati, muzikambirana mfundo zazikulu zokha ndipo muzithandiza wophunzira wanuyo kumvetsa mfundozo. Ngati mwangoyamba kumene, zingakhale bwino kuti muziphunzira nthawi yochepa, mwina mphindi 10 kapena 15 basi. Musamaphunzire zinthu zambirimbiri nthawi imodzi, muyenera kungophunzira ndime zochepa basi. Muzileza mtima wophunzirayo akamachedwa powerenga. Akayamba kukonda Yehova, angayambenso kuyesetsa kuti aziwerenga bwino. Kuti mum’thandize kuchita zimenezi, ndi bwino kumuitanira kumisonkhano ya mpingo mukangoyamba kuphunzira naye.
6. Kodi tingathandize bwanji ophunzira athu kuti adziwe kuwerenga?
6 Ophunzira Baibulo akadziwa kuwerenga, amapita patsogolo msanga mwauzimu. (Sal. 1:1-3) Ofalitsa ambiri amathandiza ophunzira awo kuwerenga pogwiritsa ntchito kabuku kakuti, Dziperekeni pa Kuwerenga ndi Kulemba, ndipo amachita zimenezi kwa mphindi zingapo akamaliza phunziro. Ngati wophunzirayo wayamba kugwa ulesi, muuzeni zinthu zimene akuchita bwino. Zimenezi zingamulimbikitse kuti apitirize kuphunzira. Muzimutsimikizira kuti Yehova adalitsa khama lake ndipo mulimbikitseni kuti azipempha Yehovayo kuti amuthandize. (Miy. 16:3; 1 Yoh. 5:14, 15) Ofalitsa ena amalimbikitsa ophunzira awo kuti ayambe ndi zinthu zing’onozing’ono monga kuphunzira afabeti, kupeza malemba m’Baibulo ndipo kenako kuwerenga timabuku tosavuta. Nthawi zambiri musanayambe kuphunzitsa munthu kuwerenga, muyenera kumuthandiza kaye kuti adziwe kufunika kowerenga.
7. N’chifukwa chiyani si bwino kulephera kuphunzitsa munthu Baibulo chifukwa choti sadziwa kuwerenga kapena sawerenga bwino?
7 Yehova saona kuti anthu amene sanaphunzire ndi osafunika. (Yobu 34:19) Iye amaona mtima wa munthuyo. (1 Mbiri 28:9) Choncho musalephere kuphunzitsa munthu Baibulo chifukwa choti sadziwa kuwerenga kapena sawerenga bwino. Monga taonera, pali timabuku tambiri timene mungagwiritse ntchito kuti muyambe kuphunzira naye. Kenako mungasinthe phunzirolo n’kuyamba kuphunzira naye buku la Baibulo Limaphunzitsa Chiyani. Kuchita zimenezi kungathandize wophunzirayo kumvetsa bwino zimene Baibulo limaphunzitsa.
Nyimbo 51 ndi Pemphero
jr mutu 13 ndime 8-13 (Mph. 30)
Kuwerenga Baibulo: Levitiko 14-16 (Mph. 10)
Kubwereza za M’Sukulu ya Utumiki wa Mulungu (Mph. 20)
Mph. 10: “M’pofunika Kumapitako Mwachangu.” Nkhani. Mukamaliza kukamba nkhaniyi, chitani chitsanzo chachidule chosonyeza mmene tingayambitsire maphunziro Loweruka loyamba la mwezi wa July pogwiritsa ntchito chitsanzo cha ulaliki chomwe chili patsamba 8.
Mph. 20: “Kuphunzira Patokha N’kothandiza Kwambiri.” Onani tsamba 3-4. Nkhani yokambirana. Funsani wofalitsa amene amakonda kuphunzira payekha.
Nyimbo 69 ndi Pemphero
Kungoyambira nthawi imene webusaiti yathu yatsopano inakhazikitsidwa, anthu ambiri akhala akupempha kuti munthu aziwaphunzitsa Baibulo. Komanso njira yatsopano yolalikirira m’malo opezeka anthu ambiri yapangitsa kuti chiwerengero cha anthu ofuna kuphunzira Baibulo chiwonjezeke. Munthu akapempha pa webusaiti yathu ya jw.org/ny kuti akufuna kuphunzira Baibulo, nthawi yomweyo ofesi ya nthambi imayesetsa kukonza zoti papezeke munthu woti azimuphunzitsa. Pakangodutsa masiku awiri kuchokera pamene munthu wapempha izi, ofesi ya nthambi imadziwitsa akulu a m’dera limene munthuyo akukhala. Komabe zikuoneka kuti pamatenga nthawi yaitali anthu ena amene anapempha kuti akufuna kuphunzira Baibulo asanayenderedwe. Ndiye kodi tingatani kuti tizipita mwamsanga kwa anthu oterewa?—Maliko 4:14, 15.
Mukakumana ndi munthu wachidwi, yemwe sakhala m’gawo lanu, nthawi yomweyo muzilemba fomu ya Kaonaneni ndi Wachidwi Uyu (S-43) n’kuipereka kwa mlembi wa mpingo wanu pasanathe mlungu umodzi. Mlembi ayenera kutumiza fomuyi ku mpingo woyenera kapena ku ofesi ya nthambi pasanathe masiku awiri ndipo angapite pamene palembedwa kuti, “Mpingo” pa webusaiti yathu. Akulu ayenera kumaona zimene zili pa webusaitiyi pafupipafupi. Ngati alandira uthenga woti m’gawo lawo muli munthu wachidwi, ayenera kuonetsetsa kuti munthuyo wayenderedwa pasanapite nthawi yaitali. Wofalitsa aliyense akapemphedwa kuti apite kwa munthu wotereyu, azipitako mwamsanga. Ngati simunam’pezeko munthuyo, mungasiye uthenga wachidule n’kulembapo dzina ndi nambala ya foni yanu.
Mafunso otsatirawa tidzawakambirana pa Sukulu ya Utumiki wa Mulungu, ya mlungu woyambira June 30, 2014.
N’chifukwa chiyani tinganene kuti mfundo ya pa Ekisodo 23:2 ndi yothandiza kwambiri posankha zosangalatsa? [May 5, w11 7/15 tsa. 10-11 ndime 3-7]
N’chifukwa chiyani tinganene kuti kusatsatira lamulo loti ansembe azisamba m’manja ndi mapazi asanapereke nsembe kunali koopsa? Nanga ifeyo tikuphunzirapo chiyani pa nkhani imeneyi? (Eks. 30:18-21) [May 19, w96 7/1 tsa. 9 ndime 9]
N’chifukwa chiyani Aroni sanalangidwe atapanga fano la mwana wa ng’ombe? (Eks. 32:1-8, 25-35) [May 19, w04 3/15 tsa. 27 ndime 4]
Kodi mfundo yakuti Yehova analetsa Aisiraeli kukwatirana ndi anthu a mitundu ina ingathandize bwanji Mkhristu amene akufuna kukhala pa chibwenzi kapena kulowa m’banja? (Eks. 34:12-16) [May 26, w89 11/1 tsa. 20-21 ndime 11-13]
Kodi nkhani ya Bezaleli ndi Oholiabu ingatilimbikitse bwanji? (Eks. 35:30-35) [May 26, w10 9/15 tsa. 10 ndime 13]
Kodi “chizindikiro chopatulika cha kudzipereka” chimene mkulu wa ansembe ankavala chinkamukumbutsa chiyani? Nanga ife tikuphunzirapo chiyani pa nkhani ya kudzipereka? (Eks. 39:30) [June 2, w01 2/1 tsa. 14 ndime 2-3]
Kodi Mkhristu aliyense ayenera kuchita chiyani akadziwa kuti Mkhristu wina wachita tchimo lalikulu? (Lev. 5:1) [June 9, w97 8/15 tsa. 27]
Kodi nsembe zachiyanjano zimene Aisiraeli ankapereka zinali zofunika bwanji? Nanga ife tikuphunzirapo chiyani? (Lev. 7:31-33) [June 16, w12 1/15 tsa. 19 ndime 11-12]
Kodi Nadabu ndi Abihu, omwe anali ana a Aroni, analakwa chiyani, nanga ife tikuphunzirapo chiyani? (Lev. 10:1, 2, 9) [June 23, w04 5/15 tsa. 22 ndime 7-9]
N’chifukwa chiyani mkazi ankakhala “wodetsedwa” akabereka mwana? (Lev. 12:2, 5) [June 23, w04 5/15 tsa. 23 ndime 2]
Nyimbo 63 ndi Pemphero
jr mutu 13 ndime 14-19 (Mph. 30)
Kuwerenga Baibulo: Levitiko 17–20 (Mph. 10)
Na. 1: Levitiko 19:19-32 (Osapitirira mph. 4)
Na. 2: Chifukwa Chake Akhristu Odzozedwa ndi Mzimu, Kapena Kuti “Oyera Mtima,” Si Opanda Machimo—rs tsa. 334 ndime 3 (Mph. 5)
Na. 3: Zimene Baibulo Limanena pa Nkhani ya Phompho—re tsa. 287-288; rs tsa. 356-357 (Mph. 5)
Mph. 10: Zimene Munganene Pogawira Magazini a July. Nkhani yokambirana. Yambani ndi kuchita chitsanzo cha mmene tingagawirire magaziniwo pogwiritsa ntchito zitsanzo za ulaliki zimene zili patsamba lino. Kenako kambiranani chitsanzo cha ulaliki chilichonse kuyambira poyambirira mpaka pamapeto. Pomaliza, limbikitsani ofalitsa onse kuti ayenera kuwerenga magaziniwo n’cholinga choti awadziwe bwino komanso alimbikitseni kuti adzagawire nawo magaziniwa.
Mph. 10: Zosowa za pampingo.
Mph. 10: Kodi Tinachita Zotani? Nkhani yokambirana ndipo ikambidwe ndi mlembi. Fotokozani zimene mpingo unachita pa nthawi ya Chikumbutso ndipo yamikirani mpingowo chifukwa chogwira ntchito mwakhama. Pemphani omvera kuti afotokoze zinthu zosangalatsa zimene anakumana nazo pamene ankagawira timapepala toitanira anthu ku Chikumbutso, kapena pamene ankachita upainiya wothandiza.
Nyimbo 123 ndi Pemphero
“Kodi mukuganiza kuti Mulungu amaona kuti mapemphero athu ndi ofunika kapena sakhala nawo chidwi kwenikweni?” Yembekezerani ayankhe. Kenako asonyezeni funso loyamba limene lili patsamba lomaliza la Nsanja ya Olonda ya July 1. Kambiranani ndime zimene zili pansi pa funso limeneli komanso lemba limodzi pa malemba amene ali kumapeto kwa ndimezo. Agawireni magaziniyo, ndipo konzani zoti mudzabwerenso kuti mudzakambirane funso lotsatira.
“Popeza Mulungu ndi Wamphamvuyonse, kodi mukuganiza kuti ndi amene amachititsa zinthu zoipa zimene zimachitika padzikoli? [Yembekezerani ayankhe. Kenako werengani Yakobo 1:13.] Magaziniyi ikufotokoza chifukwa chake padzikoli pamachika mavuto osiyanasiyana. Ikufotokozanso zimene Mulungu adzachite kuti athetse mavuto onse padzikoli.”
“Anthufe timakumana ndi mavuto osiyanasiyana monga masoka achilengedwe, matenda aakulu kapena imfa ya munthu wa m’banja lathu. Kodi mukuganiza kuti tingatani tikakumana ndi mavuto ngati amenewa? [Yembekezerani ayankhe.] Anthu ambiri amaona kuti zoterezi zikachitika, mfundo za m’Baibulo zimawathandiza. [Werengani Aroma 15:4.] Magaziniyi ikufotokoza mmene mfundo za m’Baibulo zingatithandizire tikakumana ndi mavuto.”
▪ Mabuku ogawira mu June: Kodi Baibulo Limaphunzitsa Chiyani Kwenikweni? kapena gawirani timapepala totsatirati: Kodi Baibulo Mumalikhulupirira?, Kodi Mukuganiza Kuti Zinthu Zidzakhala Bwanji M’tsogolo?, Kodi N’chiyani Chingathandize Kuti Banja Likhale Losangalala?, Kodi Dziko Lapansili Lili M’manja mwa Ndani? kapena kakuti, Kodi Mavuto Amene Tikukumana Nawowa Adzathadi? July: Gawirani timabuku totsatirati: Uthenga Wabwino Wochokera kwa Mulungu, Mverani Mulungu Kuti Mudzapeze Moyo Wosatha, Kodi Mulungu Amatisamaliradi? ndi kakuti, Mungathe Kukhala Bwenzi la Mulungu! August: Tidzagwira ntchito yapadera yogawira kapepala katsopano kodziwitsa anthu za webusaiti yathu ya jw.org/ny. September: Magazini a Nsanja ya Olonda ndi Galamukani!
▪ Kuyambira kumapeto kwa chaka chautumiki cha 2014, Sukulu ya Utumiki Waupainiya izidzachitika kwa masiku 6, kuchokera Lolemba mpaka Loweruka.
1 2 3 4 5 6 7 8
^ (Lev. 1:1-5:19) Tsopano kuchokera m’chihema chokumanako, Yehova anaitana Mose ndi kulankhula naye kuti: 2 “Uza ana a Isiraeli kuti, ‘Munthu aliyense akafuna kupereka chiweto kwa Yehova kuti ikhale nsembe, azipereka ng’ombe, nkhosa kapena mbuzi. 3 “‘Ngati akupereka ng’ombe kuti ikhale nsembe yake yopsereza, azipereka yamphongo, yopanda chilema. Aziipereka kwa Yehova mwa kufuna kwake, pakhomo la chihema chokumanako. 4 Iye aziika dzanja lake pamutu pa nsembe yopserezayo ndipo idzalandiridwa kuti iphimbe machimo ake. 5 “‘Kenako azipha ng’ombe yaing’onoyo pamaso pa Yehova. Ndiyeno ana a Aroni, ansembe, azibweretsa magazi ake ndi kuwawaza mozungulira paguwa lansembe, limene lili pakhomo la chihema chokumanako. 6 Nyama ya nsembe yopserezayo aziisenda chikopa ndi kuidula ziwaloziwalo. 7 Pamenepo ana a Aroni, ansembe, aziika moto paguwa lansembelo ndi kuyalapo nkhuni. 8 Ndipo ana a Aroni, ansembe, aziyala ziwalozo pankhuni zimene zili pamoto wa paguwa lansembepo. Aziyala ziwalozo pamodzi ndi mutu ndiponso mafuta. 9 Matumbo ake ndi ziboda zake azizitsuka ndi madzi. Akatero ansembe azitentha nyama yonse paguwa lansembe kuti ikhale nsembe yopsereza. Imeneyi ndi nsembe yotentha ndi moto, yafungo lokhazika mtima pansi kwa Yehova. 10 “‘Ngati akupereka nkhosa kapena mbuzi kuti ikhale nsembe yake yopsereza, azipereka mwana wamphongo wopanda chilema. 11 Ndipo aziipha pamaso pa Yehova kumbali yakumpoto ya guwa lansembe. Akatero ana a Aroni, ansembe, aziwaza magazi ake mozungulira paguwa lansembe. 12 Kenako azidula nyamayo ziwaloziwalo. Azichotsa mafuta ake ndi mutu wake ndipo wansembe aziyala ziwalo zonsezo pankhuni zimene zili pamoto wa paguwa lansembepo. 13 Ndiyeno azitsuka matumbo ndi ziboda ndi madzi. Kenako wansembe azitenga nyama yonseyo ndi kuitentha paguwa lansembe. Imeneyi ndi nsembe yopsereza, nsembe yotentha ndi moto, yafungo lokhazika mtima pansi kwa Yehova. 14 “‘Koma ngati akupereka mbalame kuti ikhale nsembe yake yopsereza kwa Yehova, azipereka njiwa kapena ana a nkhunda. 15 Wansembe azibweretsa mbalameyo paguwa lansembe ndi kudula mutu wake. Akatero aziitentha paguwa lansembe, koma magazi ake aziwakhetsera pansi pambali pa guwa lansembelo. 16 Azichotsa chitsokomero ndi nthenga zake ndi kuziponya potayira phulusa losakanizika ndi mafuta, chakum’mawa, pafupi ndi guwa lansembe. 17 Ndiyeno aziing’amba pakati cham’mapiko mwake, koma osailekanitsa. Kenako wansembe aziitentha paguwa lansembe pamwamba pa nkhuni zimene zili pamoto. Imeneyi ndi nsembe yopsereza, nsembe yotentha ndi moto, yafungo lokhazika mtima pansi kwa Yehova.
2 “‘Munthu akafuna kupereka nsembe yambewu kwa Yehova, nsembe yakeyo izikhala ufa wosalala. Azithira mafuta ndi kuika lubani pa ufawo. 2 Akatero azibweretsa nsembe yakeyo kwa ana a Aroni, ansembe. Ndipo wansembe azitapa ufa wothira mafutawo pamodzi ndi lubani yense kudzaza dzanja limodzi, ndi kuutentha paguwa lansembe kuti ukhale chikumbutso cha nsembeyo. Imeneyi ndi nsembe yotentha ndi moto, yafungo lokhazika mtima pansi kwa Yehova. 3 Ndipo zotsala za nsembe yambewu ndi za Aroni ndi ana ake, popeza ndi zopatulika koposa, zochokera pansembe zotentha ndi moto zoperekedwa kwa Yehova. 4 “‘Ngati mukupereka nsembe yambewu yophikidwa mu uvuni, izikhala ya ufa wabwino kwambiri. Muzipereka mkate wozungulira woboola pakati, wopanda chofufumitsa, wothira mafuta, kapena timitanda ta mkate topyapyala topanda chofufumitsa, topaka mafuta. 5 “‘Ngati mukupereka nsembe yambewu yophika m’chiwaya, izikhala ya ufa wabwino kwambiri wothira mafuta, yopanda chofufumitsa. 6 Muziibenthula zidutswazidutswa ndi kuithira mafuta. Imeneyi ndi nsembe yambewu. 7 “‘Ngati mukupereka nsembe yambewu yophika mumphika wa mafuta ambiri, izikhala yopangidwa ndi ufa wosalala ndiponso mafuta. 8 Ndipo nsembe yambewu yopangidwa moteremu muzibwera nayo kwa Yehova. Muziipereka kwa wansembe, ndipo iye azipita nayo paguwa lansembe. 9 Kenako wansembe azitengako pang’ono nsembe yambewu kuti ikhale chikumbutso, ndipo azitentha zimene watengazo paguwa lansembe. Imeneyi ndi nsembe yotentha ndi moto, yafungo lokhazika mtima pansi kwa Yehova. 10 Ndipo zotsala za nsembe yambewu ndi za Aroni ndi ana ake, popeza ndi zopatulika koposa zochokera pansembe zotentha ndi moto zoperekedwa kwa Yehova. 11 “‘Nsembe yambewu imene mudzapereka kwa Yehova ikhale yopanda chofufumitsa, chifukwa simuyenera kutentha mtanda wofufumitsa wa ufa wokanda ndiponso uchi, monga nsembe yotentha ndi moto yoperekedwa kwa Yehova. 12 “‘Zimenezi mudzazipereka kwa Yehova monga nsembe ya zipatso zoyambirira, chotero simuyenera kuzibweretsa paguwa lansembe kuti zikhale nsembe yafungo lokhazika mtima pansi. 13 “‘Nsembe yanu iliyonse yambewu muziikoleretsa ndi mchere. Musapereke nsembe yanu yambewu yopanda mchere wokukumbutsani pangano la Mulungu. Popereka nsembe yanu iliyonse muziperekanso mchere. 14 “‘Ngati mukupereka kwa Yehova nsembe yambewu ya zipatso zoyambirira kucha, muzipereka tirigu wamuwisi wotibula, wokazinga pamoto, kuti akhale nsembe yambewu ya zipatso zanu zoyambirira kucha. 15 Muzithira mafuta ndi kuika lubani pansembeyo. Imeneyi ndi nsembe yambewu. 16 Ndipo wansembe azitentha chikumbutso cha nsembeyo, kapena kuti, tirigu wotibula uja pang’ono ndi mafuta, pamodzi ndi lubani wake yense, kuti zikhale nsembe yotentha ndi moto yoperekedwa kwa Yehova.
3 “‘Ngati akupereka nsembe yachiyanjano kwa Yehova, ndipo akufuna kupereka ng’ombe yamphongo kapena yaikazi, azipereka yopanda chilema. 2 Ndiyeno aziika dzanja lake pamutu pa ng’ombeyo, ndipo aziipha pakhomo la chihema chokumanako. Akatero ana a Aroni, ansembe, aziwaza magazi ake mozungulira paguwa lansembe. 3 Pamenepo azipereka mbali ina ya nsembe yachiyanjanoyo monga nsembe yotentha ndi moto yoperekedwa kwa Yehova. Azipereka mafuta okuta matumbo, mafuta onse amene ali pamatumbo. 4 Aziperekanso impso ziwiri ndi mafuta okuta impsozo, omwenso ndi mafuta a m’chiuno. Koma mafuta a pachiwindi, aziwachotsa pamodzi ndi impsozo. 5 Kenako ana a Aroni azitentha zinthu zimenezi paguwa lansembe, kuwonjezera pa nsembe yopsereza yomwe ili pankhuni zimene zili pamoto. Imeneyi ikhale nsembe yotentha ndi moto yafungo lokhazika mtima pansi kwa Yehova. 6 “‘Ngati akupereka nkhosa kapena mbuzi monga nsembe yachiyanjano kwa Yehova, azipereka yamphongo kapena yaikazi, yopanda chilema. 7 Ngati akupereka nkhosa yaing’ono yamphongo monga nsembe yake, aziipereka kwa Yehova. 8 Pamenepo aziika dzanja lake pamutu pa nkhosayo, ndipo aziipha patsogolo pa chihema chokumanako. Akatero, ana a Aroni aziwaza magazi ake mozungulira guwa lansembe. 9 Ndipo pansembe yachiyanjanoyo azitengapo mafuta ake ndi kuwapereka kwa Yehova monga nsembe yotentha ndi moto. Azichotsa mchira wonse wamafuta pafupi ndi fupa la msana ndiponso mafuta okuta matumbo, mafuta onse amene ali pamatumbo. 10 Azichotsanso impso ziwiri ndi mafuta okuta impsozo, omwenso ndi mafuta a m’chiuno. Koma mafuta a pachiwindi, aziwachotsa pamodzi ndi impsozo. 11 Ndipo wansembe azitentha zinthu zonsezi paguwa lansembe monga chakudya, kuti chikhale nsembe yotentha ndi moto yoperekedwa kwa Yehova. 12 “‘Ngati akupereka mbuzi monga nsembe yake, aziibweretsa pamaso pa Yehova. 13 Ndiyeno aziika dzanja lake pamutu pa mbuziyo, ndipo aziipha patsogolo pa chihema chokumanako. Akatero ana a Aroni, aziwaza magazi ake mozungulira guwa lansembe. 14 Ndipo pambuziyo azitengapo mafuta okuta matumbo, mafuta onse amene ali pamatumbo, ndi kuwapereka kwa Yehova monga nsembe yotentha ndi moto. 15 Aziperekanso impso ziwiri ndi mafuta okuta impsozo, omwenso ndi mafuta a m’chiuno. Koma mafuta a pachiwindi, aziwachotsa pamodzi ndi impsozo. 16 Ndipo wansembe azitentha zinthu zonsezi paguwa lansembe monga chakudya. Imeneyi ndi nsembe yotentha ndi moto yafungo lokhazika mtima pansi. Mafuta onse ndi a Yehova. 17 “‘Musamadye mafuta kapena magazi alionse. Limeneli ndi lamulo ku mibadwo yanu yonse mpaka kalekale, kulikonse kumene mungakhale.’”
4 Yehova analankhulanso ndi Mose, kuti: 2 “Uza ana a Isiraeli kuti, ‘Munthu akachimwa mosadziwa mwa kuchita zinthu zimene Yehova analamula kuti musachite, iye akachita chimodzi mwa zimenezo muzichita izi: 3 “‘Ngati wansembe, wodzozedwa, wachita tchimo limene lapalamulitsa anthu onse, azipereka kwa Yehova ng’ombe yaing’ono yamphongo yopanda chilema monga nsembe yamachimo chifukwa cha tchimo lakelo. 4 Azibweretsa ng’ombe yamphongoyo pamaso pa Yehova pakhomo la chihema chokumanako ndipo aziika dzanja lake pamutu wa ng’ombeyo, kenako aziipha pamaso pa Yehova. 5 Pamenepo wansembe, wodzozedwayo, azitengako pang’ono magazi a ng’ombeyo ndi kulowa nawo m’chihema chokumanako. 6 Kenako wansembe aziviika chala chake m’magaziwo ndi kudontheza pansi ena mwa magaziwo maulendo 7 pamaso pa Yehova, patsogolo pa nsalu yotchinga ya m’malo oyera. 7 Wansembeyo azipaka ena mwa magaziwo panyanga za guwa lansembe la zofukiza zonunkhira pamaso pa Yehova, limene lili m’chihema chokumanako. Magazi ena onse a ng’ombeyo aziwathira pansi pa guwa lansembe zopsereza, limene lili pakhomo la chihema chokumanako. 8 “‘Koma mafuta onse a ng’ombe ya nsembe yamachimo, aziwachotsa. Azichotsa mafuta okuta matumbo, mafuta onse okuta matumbo. 9 Azichotsanso impso ziwiri ndi mafuta okuta impsozo, omwenso ndi mafuta a m’chiuno. Koma mafuta a pachiwindi, aziwachotsa pamodzi ndi impsozo. 10 Zinthu zimenezi zizikhala zofanana ndi zomwe azichotsa pa ng’ombe ya nsembe yachiyanjano. Ndipo wansembe azizitentha paguwa lansembe zopsereza. 11 “‘Koma kunena za chikopa cha ng’ombeyo ndi nyama yake yonse pamodzi ndi mutu wake, ziboda zake, matumbo ake ndi ndowe zake, 12 ng’ombe yonseyo aziitenga ndi kupita nayo kunja kwa msasa. Azipita nayo kumalo oyera kumene amataya phulusa losakanizika ndi mafuta ndipo aziitentha pamoto wa nkhuni. Azitentha ng’ombeyo kumalo otayako phulusa losakanizika ndi mafuta. 13 “‘Tsopano ngati khamu lonse la Isiraeli lachita cholakwa, mwa kuchita chimodzi mwa zinthu zimene Yehova analamula kuti asachite ndipo chawapalamulitsa, koma mpingo wonse sunazindikire kuti walakwa, 14 ndipo tchimo limene achitalo ladziwika, pamenepo mpingowo uzipereka ng’ombe yaing’ono yamphongo monga nsembe yamachimo, azibwera nayo pakhomo la chihema chokumanako. 15 Kumeneko akulu a khamu la Isiraeli aziika manja awo pamutu wa ng’ombeyo pamaso pa Yehova, ndipo aziipha pamaso pa Yehova. 16 “‘Pamenepo wansembe, wodzozedwa, azibweretsa ena mwa magazi a ng’ombeyo m’chihema chokumanako. 17 Ndipo wansembe aziviika chala chake m’magaziwo ndi kuwadontheza pansi maulendo 7 pamaso pa Yehova, patsogolo pa nsalu yotchinga. 18 Ena mwa magaziwo aziwapaka panyanga za guwa lansembe limene lili pamaso pa Yehova, m’chihema chokumanako. Magazi ena onse aziwathira pansi pa guwa lansembe zopsereza, limene lili pakhomo la chihema chokumanako. 19 Akatero azichotsa mafuta ake onse ndi kuwatentha paguwa lansembe. 20 Ng’ombeyo azichita nayo ngati mmene amachitira ndi ng’ombe ya nsembe yamachimo ija. Azichita momwemo. Ndipo wansembe aziwaphimbira machimo awo kuti akhululukidwe. 21 Azitenganso ng’ombe ndi kukaitentha kunja kwa msasa monga mmene anatenthera ng’ombe yoyamba ija. Imeneyi ndi nsembe yamachimo ya mpingo wonse. 22 “‘Ngati mtsogoleri wachimwa mwa kuchita mwangozi chimodzi mwa zinthu zimene Yehova Mulungu wake analamula kuti asachite ndipo wapalamula, 23 kapena ngati wauzidwa kuti wachimwa mwa kuphwanya lamulo, azibweretsa mbuzi yaing’ono yamphongo, yopanda chilema, kuti ikhale nsembe yake. 24 Akatero aziika dzanja lake pamutu pa mbuzi yaing’onoyo ndipo aziipha pamaso pa Yehova, pamalo ophera nyama ya nsembe yopsereza nthawi zonse. Imeneyi ndi nsembe yamachimo. 25 Ndiyeno wansembe azitenga ena mwa magazi a nsembe yamachimoyo ndi chala chake n’kuwapaka panyanga za guwa lansembe zopsereza. Magazi ena onse a mbuziyo aziwathira pansi pa guwa lansembe zopsereza. 26 Mafuta onse a mbuziyo aziwatentha paguwa lansembe mofanana ndi mafuta a nsembe yachiyanjano. Pamenepo wansembe aziphimba tchimo la mtsogoleriyo, ndipo azikhululukidwa. 27 “‘Ngati munthu aliyense pakati panu wachimwa mwa kuchita mwangozi chimodzi mwa zinthu zimene Yehova analamula kuti asachite ndipo wapalamula, 28 kapena ngati wauzidwa kuti wachimwa, azibweretsa mbuzi yaing’ono yaikazi, yopanda chilema, kuti ikhale nsembe chifukwa cha machimo akewo. 29 Akatero aziika dzanja lake pamutu pa nyama ya nsembe yamachimoyo ndipo azipha nyamayo pamalo ophera nyama ya nsembe yopsereza aja. 30 Ndiyeno wansembe azitenga ena mwa magazi a nyamayo ndi chala chake n’kuwapaka panyanga za guwa lansembe zopsereza. Magazi ena onse a mbuziyo aziwathira pansi pa guwa lansembe zopsereza. 31 Kenako azichotsa mafuta onse a mbuziyo, monga mmene amachotsera mafuta a nsembe yachiyanjano. Pamenepo wansembe azitentha mafutawo paguwa lansembe kuti likhale fungo lokhazika mtima pansi kwa Yehova. Ndiyeno wansembe aziphimba tchimo la munthuyo, ndipo azikhululukidwa. 32 “‘Koma ngati akubweretsa nkhosa monga nsembe yake yamachimo, azibweretsa nkhosa yaing’ono yaikazi yopanda chilema. 33 Akatero aziika dzanja lake pamutu pa nyama ya nsembe yamachimoyo ndipo aziipha kuti ikhale nsembe yamachimo, pamalo ophera nyama ya nsembe yopsereza nthawi zonse. 34 Wansembe azitenga ena mwa magazi a nyamayo ndi chala chake n’kuwapaka panyanga za guwa lansembe zopsereza. Magazi ena onse a nkhosayo aziwathira pansi pa guwa lansembe zopsereza. 35 Ndiyeno azichotsa mafuta onse a nkhosayo, monga mmene amachotsera mafuta a nkhosa yaing’ono yamphongo ya nsembe yachiyanjano. Pamenepo wansembe azitentha zinthu zimenezi paguwa lansembe pamwamba pa nsembe zotentha ndi moto zoperekedwa kwa Yehova. Ndipo wansembe aziphimba tchimo limene munthuyo wachita, ndipo azikhululukidwa.
5 “‘Tsopano munthu akaona wina akuchita tchimo, kapena wamva kuti wina wachita tchimo, munthu ameneyo ndi mboni. Akamva chilengezo kuti akachitire umboni za wochimwayo koma iye osapita kukanena, ndiye kuti wachimwa. Ayenera kuyankha mlandu wa cholakwa chakecho. 2 “‘Munthu akakhudza chinthu chodetsedwa, kaya ikhale nyama yakufa yakuthengo, nyama yakufa yoweta, kapena kamodzi mwa tizilombo topezeka tambiri, ngakhale kuti sanazindikire zotsatira zake, iye ndi wodetsedwa ndipo wapalamula mlandu. 3 Munthu akakhudza mosadziwa chodetsa chilichonse chochokera kwa munthu, chinthu chilichonse chodetsedwa chimene chingam’chititse kukhala wodetsedwa, koma wadziwa kuti wakhudza chodetsa, pamenepo wapalamula mlandu. 4 “‘Munthu akalumbira mpaka kulankhula mosalingalira bwino, mwa kunena kuti achita choipa kapena chabwino, ngakhale kuti sanazindikire zotsatira zake, koma akadziwa kuti walankhula mosalingalira bwino pa chilichonse chimene walumbira, pamenepo wapalamula mlandu pa chimene walumbiracho. 5 “‘Ndipo akadziwa kuti wapalamula mlandu pa chilichonse mwa zimenezi, pamenepo aziulula kuti wachimwa motani. 6 Ndiyeno azibweretsa kwa Yehova nsembe yake ya kupalamula chifukwa cha tchimo limene wachita. Azibweretsa nkhosa yaing’ono yaikazi kapena mbuzi yaing’ono yaikazi kuti ikhale nsembe yamachimo. Akatero wansembe aziphimba tchimo la munthuyo. 7 “‘Koma ngati sangakwanitse kupereka nkhosa, azibweretsa kwa Yehova njiwa ziwiri kapena ana awiri a nkhunda kuti zikhale nsembe za kupalamula chifukwa cha tchimo limene wachita. Mbalame imodzi ikhale nsembe yamachimo ndipo inayo ikhale nsembe yopsereza. 8 Pamenepo azizibweretsa kwa wansembe, ndipo wansembeyo azipereka nsembe yamachimo choyamba, ataicheka pakhosi koma osaduliratu mutu wake. 9 Kenako azidontheza ena mwa magazi a nsembe yamachimo m’mbali mwa guwa lansembe, koma magazi otsalawo aziwathira pansi pa guwa lansembelo. Imeneyi ndi nsembe yamachimo. 10 Mbalame inayo aziipereka ngati nsembe yopsereza motsatira ndondomeko ya nthawi zonse. Choncho wansembe aziphimba machimo amene munthuyo wachita, ndipo azikhululukidwa. 11 “‘Koma ngati sangakwanitse kupereka njiwa ziwiri kapena ana awiri a nkhunda, azibweretsa ufa wosalala wokwana gawo limodzi mwa magawo 10 a muyezo wa efa. Azibweretsa ufa umenewu monga nsembe yake chifukwa cha tchimo limene anachitalo, kuti ukhale nsembe yamachimo. Asauthire mafuta ndipo asaikemo lubani, chifukwa imeneyi ndi nsembe yamachimo. 12 Akatero azibweretsa ufawo kwa wansembe, ndipo wansembeyo autape kudzaza dzanja limodzi kuti ukhale chikumbutso cha nsembeyo. Kenako autenthe paguwa lansembe pamene pali nsembe zotentha ndi moto zoperekedwa kwa Yehova. Imeneyi ndi nsembe yamachimo. 13 Ndiyeno wansembeyo aziphimba tchimo limene munthuyo wachita. Aziphimba tchimo lililonse mwa machimo amenewa, ndipo azikhululukidwa. Ufa wotsalawo uzikhala wa wansembe mofanana ndi nsembe yambewu.’” 14 Pamenepo Yehova anapitiriza kulankhula ndi Mose, kuti: 15 “Munthu akachita mosakhulupirika mwa kuchimwira zinthu zopatulika za Yehova mosadziwa, pamenepo azibweretsa kwa Yehova nkhosa yamphongo yopanda chilema kuti ikhale nsembe yake ya kupalamula. Nkhosayo mtengo wake uzikhala masekeli asiliva ofanana ndi sekeli la kumalo oyera kuti ikhale nsembe ya kupalamula. 16 Ndiyeno chifukwa choti wachimwira malo oyera azilipira mwa kubweza zinthu zopatulikazo ndiponso aziwonjezerapo limodzi mwa magawo asanu a malipirowo. Malipirowo aziwapereka kwa wansembe, ndipo mwa kupereka nkhosa ya nsembe ya kupalamula, wansembeyo aziphimba machimo a munthuyo ndipo azikhululukidwa. 17 “Munthu akachimwa mwa kuchita chimodzi mwa zinthu zimene Yehova analamula kuti asachite, ngakhale kuti anachita mosazindikira, komabe wapalamula mlandu, pamenepo aziyankha mlandu wa cholakwa chakecho. 18 Azibweretsa kwa wansembe nkhosa yopanda chilema kuti ikhale nsembe ya kupalamula. Mtengo wa nkhosayo uzikhala wofanana ndi mtengo wake woikidwiratu. Ndiyeno wansembe aziphimba machimo a munthuyo chifukwa cha cholakwa chimene wachita mosadziwa, ngakhale kuti sanazindikire zotsatira zake, ndipo azikhululukidwa. 19 Imeneyi ndi nsembe ya kupalamula. Munthu ameneyo wapalamula mlandu kwa Yehova.”
^ (Lev. 4:16-31) “‘Pamenepo wansembe, wodzozedwa, azibweretsa ena mwa magazi a ng’ombeyo m’chihema chokumanako. 17 Ndipo wansembe aziviika chala chake m’magaziwo ndi kuwadontheza pansi maulendo 7 pamaso pa Yehova, patsogolo pa nsalu yotchinga. 18 Ena mwa magaziwo aziwapaka panyanga za guwa lansembe limene lili pamaso pa Yehova, m’chihema chokumanako. Magazi ena onse aziwathira pansi pa guwa lansembe zopsereza, limene lili pakhomo la chihema chokumanako. 19 Akatero azichotsa mafuta ake onse ndi kuwatentha paguwa lansembe. 20 Ng’ombeyo azichita nayo ngati mmene amachitira ndi ng’ombe ya nsembe yamachimo ija. Azichita momwemo. Ndipo wansembe aziwaphimbira machimo awo kuti akhululukidwe. 21 Azitenganso ng’ombe ndi kukaitentha kunja kwa msasa monga mmene anatenthera ng’ombe yoyamba ija. Imeneyi ndi nsembe yamachimo ya mpingo wonse. 22 “‘Ngati mtsogoleri wachimwa mwa kuchita mwangozi chimodzi mwa zinthu zimene Yehova Mulungu wake analamula kuti asachite ndipo wapalamula, 23 kapena ngati wauzidwa kuti wachimwa mwa kuphwanya lamulo, azibweretsa mbuzi yaing’ono yamphongo, yopanda chilema, kuti ikhale nsembe yake. 24 Akatero aziika dzanja lake pamutu pa mbuzi yaing’onoyo ndipo aziipha pamaso pa Yehova, pamalo ophera nyama ya nsembe yopsereza nthawi zonse. Imeneyi ndi nsembe yamachimo. 25 Ndiyeno wansembe azitenga ena mwa magazi a nsembe yamachimoyo ndi chala chake n’kuwapaka panyanga za guwa lansembe zopsereza. Magazi ena onse a mbuziyo aziwathira pansi pa guwa lansembe zopsereza. 26 Mafuta onse a mbuziyo aziwatentha paguwa lansembe mofanana ndi mafuta a nsembe yachiyanjano. Pamenepo wansembe aziphimba tchimo la mtsogoleriyo, ndipo azikhululukidwa. 27 “‘Ngati munthu aliyense pakati panu wachimwa mwa kuchita mwangozi chimodzi mwa zinthu zimene Yehova analamula kuti asachite ndipo wapalamula, 28 kapena ngati wauzidwa kuti wachimwa, azibweretsa mbuzi yaing’ono yaikazi, yopanda chilema, kuti ikhale nsembe chifukwa cha machimo akewo. 29 Akatero aziika dzanja lake pamutu pa nyama ya nsembe yamachimoyo ndipo azipha nyamayo pamalo ophera nyama ya nsembe yopsereza aja. 30 Ndiyeno wansembe azitenga ena mwa magazi a nyamayo ndi chala chake n’kuwapaka panyanga za guwa lansembe zopsereza. Magazi ena onse a mbuziyo aziwathira pansi pa guwa lansembe zopsereza. 31 Kenako azichotsa mafuta onse a mbuziyo, monga mmene amachotsera mafuta a nsembe yachiyanjano. Pamenepo wansembe azitentha mafutawo paguwa lansembe kuti likhale fungo lokhazika mtima pansi kwa Yehova. Ndiyeno wansembe aziphimba tchimo la munthuyo, ndipo azikhululukidwa.
^ ***sn nyimbo 51 Timamatire Yehova***
Nyimbo 51
Timamatire Yehova
(Yoswa 23:8)
1. Yehova ndi woyenera kulamulira.
Amachita zinthu zonse mwachilungamo.
Zonse zomwe wanena zimachitika.
Timumamatire, timuyandikire;
Ufumu wake ndi wopindulitsa.
2. Ulamuliro wake ndi wachilungamo.
Pokhala pakenso ndi paulemerero.
Iye aitana ofatsa abwere.
Timamatire M’lungu ndi wopambana;
Woyenera kuti tizimulambira.
3. M’mwamba ndi mosakwana kuti akhalemo.
Palibe wolepheretsa zofuna zake.
Adzakwaniritsa zomwe walonjeza.
Timumamatire, timutumikire,
Tikhale odziperekadi kwa iye.
(Onaninso Deut. 4:4; 30:20; 2 Maf. 18:6; Sal. 89:14.)
^ ***jr mas. 146-149 “Kodi Sanachite Zimenezi Chifukwa Chakuti Anali Kundidziwa?”***
“PALI YEHOVA MULUNGU WAMOYO, . . . NDI CHILUNGAMO”
14 Anthu ena amakhala zaka zambiri m’ndende pa milandu yongowanamizira. Nthawi zina makhoti aweruzapo kuti munthu aphedwe, koma kenako umboni wosonyeza kuti munthuyo anali wosalakwa n’kupezeka, iye ataphedwa kale. M’mayiko ena makolo amasowa mtengo wogwira chifukwa cha njala, moti amagulitsa ana awo kuti akhale akapolo n’cholinga choti banja lawo lipeze chakudya. Kodi inuyo mumamva bwanji mumtima mukamva zinthu zopanda chilungamo ngati zimenezi masiku ano? Nanga mukuganiza kuti Yehova amamva bwanji? Baibulo limafotokoza mosapita m’mbali kuti iye akufuna kuchotsa zinthu zonse zimene zimachititsa kuti anthu azivutika. Ndipotu ndi iye yekha amene angakwanitse kuchita zimenezi. Choncho, zimenezi n’zolimbikitsa kwambiri kwa anthu osauka komanso osalakwa amene akuvutika masiku ano. Yehova, yemwe ndi Mulungu wachilungamo, wayambapo kale kuchita zinthu zimene zidzathetse mavuto amene anthuwo akukumana nawo panopa.—Yer. 23:5, 6.
15 M’nthawi ya Yeremiya, anthu ena ankadziwa bwino kuti chilungamo cha Mulungu n’chapamwamba kwambiri. Mwachitsanzo, mneneriyu anasonyeza kuti n’zotheka kuti Aisiraeli alape machimo awo n’kusintha njira zawo. Ndipo mwa zochita zawo, iwo akanakhala ngati akunena kuti: “Pali Yehova Mulungu wamoyo, Mulungu wachoonadi ndi chilungamo.” (Yer. 4:1, 2) Izi zili choncho chifukwa Yehova sachita chinthu chilichonse chopanda chilungamo pokwaniritsa zolinga zake. Koma pali maumboni enanso osonyeza kuti Yehova amakonda chilungamo.
16 Mulungu amakwaniritsa malonjezo ake onse ndiponso sachita zinthu mwachiphamaso. Yehova amakwaniritsa chilichonse chimene walonjeza, mosiyana ndi anthu ambiri amene sakwaniritsa malonjezo awo. Ngakhale malamulo a m’chilengedwe amene Mulungu anakhazikitsa, omwe amatipindulitsa kwambiri, sasintha ndipo sadzatha. (Yer. 31:35, 36) Tiyeneranso kudalira malonjezo ake ndi zigamulo zake, chifukwa nthawi zonse zimakhala zabwino.—Werengani Maliro 3:37, 38.
17 Sikuti Yehova amangoweruza asanaunike bwinobwino nkhani yonse. Iye amaunika nkhani yonse mozama kuti apeze mfundo zina zimene ena sangathe kuziona. Iye amaunikanso bwinobwino mumtima mwa munthu kuti adziwe chimene chinamuchititsa kuti achite zinazake. Mwachitsanzo, madokotala masiku ano amatha kugwiritsa ntchito makina ndiponso njira zina zamakono kuti aunike mtima wa munthu amene akudwala. Iwo amachita zimenezi mtimawo ukugwira ntchito, ndipo zimawathandiza kuti adziwe mmene mtimawo ulilidi. Iwo angathenso kuunika impso pamene zikugwira ntchito yake yosefa magazi. Komatu Yehova amaunika zambiri kuposa madokotala. Iye amaunika mtima wathu wophiphiritsa, womwe ndi maganizo athu, komanso impso zathu zophiphiritsa, zomwe ndi zolinga za mumtima mwathu. Motero, iye amatha kudziwa zimene zinachititsa munthu kuchita zinthu mwanjira inayake ndiponso mmene munthuyo akumvera mumtima akaganizira zimene anachitazo. Ndipo Mulungu Wamphamvuyonse akamaunika nkhani mwanjira imeneyi, sasokonezedwa maganizo ndi kuchuluka kwa mfundo zimene wapeza. Popeza iye amaposa woweruza aliyense wanzeru, amagwiritsa ntchito mosamala kwambiri mfundo zonse zimene wapeza. Iye amachita zimenezi m’njira yabwino kuti apereke chiweruzo choyenera.—Werengani Yeremiya 12:1a; 20:12.
18 Zimenezi zikukupatsani chifukwa chomveka chokuthandizani kuti muzikhulupirira kwambiri Yehova, ngakhale kuti nthawi zina chikumbumtima chanu chingamakuvutitseni chifukwa cha zolakwa zina zimene munachitapo m’mbuyomu. Muzikumbukira kuti Yehova si woweruza wankhanza amene amangofunira ena zifukwa kuti awalange, koma ndi Woweruza wachifundo amene amafunitsitsa kuthandiza anthu. Ngati mumavutikabe mumtima chifukwa cha zimene munkachita kale, kapena chifukwa cha nkhani imene ikukhudzanso munthu wina, pemphani Yehova kuti akuweruzireni “milandu” yanu, kutanthauza kuti akuchotsereni nkhawa zanu, n’cholinga choti muiwale nkhaniyo. Mulungu angakuthandizeni kuzindikira kuti iye amasangalala kwambiri ndi utumiki wopatulika umene mumachita nthawi zonse.—Werengani Maliro 3:58, 59.
19 M’pomveka kuti Mulungu yemwe ndi wachilungamo amayembekezera kuti anthu onse amene akufuna kuti iye aziwakonda, nawonso azichita zinthu mwachilungamo. (Yer. 7:5-7; 22:3) Kulalikira uthenga wabwino mopanda tsankho, ndi njira yofunika kwambiri yosonyezera kuti tikutsanzira Mulungu pa nkhani ya chilungamo. Inuyo mukamayesetsa mwakhama kuchita maulendo obwereza ndiponso kuchititsa maphunziro a Baibulo, mumakhala mukusonyeza chilungamo m’njira yabwino kwambiri. Komanso mumakhala mukutsanzira chilungamo cha Yehova, chomwe n’chapamwamba kwambiri. N’chifukwa chiyani zili choncho? Chifukwa chakuti iye akufuna kuti anthu a mitundu yonse aphunzire za iye ndiponso adzapulumuke. (Maliro 3:25, 26) Mulitu ndi mwayi waukulu kwambiri wogwira ntchito limodzi ndi Mulungu ndi kusonyeza chilungamo chake pogwira ntchito yopulumutsa moyoyi.
Kodi mfundo yakuti Yehova ndi wachilungamo imakulimbikitsani bwanji? Nanga inuyo mungalimbikitse bwanji ena potsanzira Mulungu yemwe ndi wachilungamo?
^ ***jr tsa. 148 “Kodi Sanachite Zimenezi Chifukwa Chakuti Anali Kundidziwa?”***
AMAWERUZA M’MALO MWA YEHOVA
Kudzera m’Mawu ake olembedwa ndiponso mumpingo wachikhristu, Yehova waphunzitsa akulu kuti aziweruza milandu ngati mmene iyeyo amachitira. Yehova wawapatsa udindo woweruza milandu mumpingo m’malo mwa iyeyo. Abale amenewa ndi opanda ungwiro ndipo mosiyana ndi Yehova, iwo sangathe kuona zimene zili mumtima mwa munthu. Komabe iwo akamachita zinthu ndi Akhristu anzawo, amayesetsa kutsanzira chitsanzo cha Mulungu Wamphamvuyonse. Iwo amapemphera kwa Mulungu kuti awatsogolere ndiponso amayesetsa kutsatira mfundo za m’Baibulo. Akuluwo amachita zimenezi n’cholinga choti ‘aweruze mwachilungamo,’ ngati mmene Yehova amachitira. (Yer. 11:20) Choncho muli ndi zifukwa zomveka zokhulupirira akulu chifukwa “amayang’anira miyoyo yanu monga anthu amene adzayankhe mlandu.”—Aheb. 13:17.
^ ***rs tsa. 331 ndime 1-tsa. 332 ndime 1 Oyera Mtima***
Kodi Baibulo limaphunzitsa kuti munthu ayenera kukhala atapeza ulemelero wakumwamba asanazindikiridwe kukhala woyera mtima?
Baibulo limatchuladi oyera mtima, amene ali kumwamba. Yehova akulankhulidwa kukhala “woyera mtima [Chigiriki ha′gi·on].” (1 Pet. 1:15, 16; wonani Levitiko 11:45.) Yesu Kristu akulongosoledwa kukhala “Woyera mtima [ha′gi·os] wa Mulungu” pamene anali padziko lapansi ndipo monga “woyera [ha′gi·os]” pamene anali kumwamba. (Marko 1:24; Chiv. 3:7, JB) Nawonso angelo ali “oyera.” (Mac. 10:22, JB) Liwu lamaziko limodzimodzilo m’Chigiriki choyambirira likugwiritsiridwa ntchito kuchiŵerengero chokulirapo cha anthu padziko lapansi.
Mac. 9:32, 36-41: “Kunali, pakupita Petro ponseponse, anatsikiranso kwa oyera mtima [ha·gi′ous] akukhala ku Luda. M’Yopa munali wophunzira dzina lake Tabita [amene anamwalira] . . . [Petro] potembenukira kumtembo anati, Tabita, uka. Ndipo anatsegula maso ake; ndipo pakuwona Petro, anakhala tsonga. Ndipo Petro anamgwira dzanja, namnyamutsa; ndipo mmene adaitana oyera mtima ndi amasiye, anampereka iye wamoyo.” (Mwachiwonekere oyera mtima ameneŵa anali asanakwere konse kumwamba, ndiponso simunthu mmodzi yekha wapadera monga Petro amene anawonedwa monga woyera mtima.)
2 Akor. 1:1; 13:12, JB: “Kuchokera kwa Paulo, woikidwa ndi Mulungu kukhala mtumwi wa Kristu Yesu ndi kuchokera kwa Timoteo mmodzi wa abale, kutchalitchi cha Mulungu ku Korinto ndi kwa oyera mtima [ha·gi′ois] onse mu Akaya monse.” “Patsani moni mwa kupsopsonana kopatulika. Oyera mtima onse akukupatsani moni.” (Akristu oyambirira onse ameneŵa amene anayeretsedwa ndi mwazi wa Kristu napatulidwa kaamba ka utumiki wa Mulungu kukhala oloŵa nyumba anzake a Kristu oyembekezeredwa ananenedwa kukhala oyera mtima. Mwachiwonekere kuzindikiridwa kwawo monga oyera mtima sikunakankhiridwe mtsogolo kufikira pambuyo pa kufa kwawo.)
^ ***lv mas. 56-57 Kodi Tingatani Kuti Tikhale Osiyana ndi Dzikoli?***
TIZIVALA NDI KUDZISAMALIRA MOYENERA
11 Mavalidwe, kudzisamalira ndi ukhondo wa munthu zimasonyeza mzimu umene ukumulamulira. M’mayiko ambiri anthu sakuvala moyenera, moti munthu wina woulutsa mawu pa TV ananena kuti posachedwapa sitidzatha kudziwa kuti hule ndi ndani. Nyuzipepala ina inanena kuti ngakhale atsikana amene sanakwanitse zaka 13, atengera kavalidwe kosayenera kameneka. Nyuzipepalayo inati: “Iwo amavala zovala zoonetsa thupi kwambiri komanso zochotsa ulemu.” Khalidwe linanso limene lafala ndi kuvala mosasamala, ndipo zimenezi zimasonyeza mzimu wopanduka komanso wosadzilemekeza.
12 Monga atumiki a Yehova tiyenera kumaoneka bwino kwambiri. Zimenezi zikutanthauza kuti tizivala zovala zoyera ndi zabwino komanso zoyenerana ndi malo omwe tili. Nthawi zonse tizivala “mwaulemu ndi mwanzeru” komanso tizichita “ntchito zabwino,” zoyenera mkazi kapena mwamuna aliyense amene “amati amalemekeza Mulungu.” Komabe cholinga chathu chisakhale kudzionetsera koma kuti ‘tikhalebe m’chikondi cha Mulungu.’ (1 Timoteyo 2:9, 10; Yuda 21) Zoonadi, tikufuna kuti tizikongoletsa kwambiri ‘munthu wa mkati, wa mu mtima . . . , amene ali wamtengo wapatali m’maso mwa Mulungu.’—1 Petulo 3:3, 4.
13 Muyeneranso kukumbukira kuti kavalidwe ndi kudzisamalira kwathu kumakhudza mmene ena amaonera kulambira koona. Pa nkhani ya makhalidwe abwino, mawu a Chigiriki amene anamasuliridwa kuti “mwaulemu,” angatanthauzenso kulemekeza maganizo a anthu ena. Choncho, tikufunika kuganizira chikumbumtima cha ena, m’malo mongokakamira zimene tikuona kuti ndi ufulu wathu. Koposa zonse, tikufuna kulemekeza Yehova ndi anthu ake ndiponso kudzichitira umboni kuti ndife atumiki a Mulungu mwa kuchita “zonse ku ulemerero wa Mulungu.”—1 Akorinto 4:9; 10:31; 2 Akorinto 6:3, 4; 7:1.
^ ***sn nyimbo 2 Tikuyamikani Yehova***
Nyimbo 2
Tikuyamikani Yehova
(1 Atesalonika 5:18)
1. Tikuyamikani Yehova M’lungu,
Mumatipatsa kuwala kwanu.
Tikuyamika mwayi wa pemphero,
Kuti tinene mavuto athu.
2. Tikuyamika potumiza Yesu
Amene anagonjetsa dziko.
Tikuyamikani potithandiza
Kukwaniritsa lonjezo lathu.
3. Tikuyamika chifukwa cha mwayi
Wolalikira za dzina lanu.
Tiyamika mudzathetsa mavuto,
Madalitso anu sadzathadi.
(Onaninso Sal. 50:14; 95:2; 147:7; Akol. 3:15.)
^ ***km 7/13 mas. 4-6 Njira Zatsopano Zolalikirira M’malo Opezeka Anthu Ambiri***
Njira Zatsopano Zolalikirira M’malo Opezeka Anthu Ambiri
1 Akhristu a m’nthawi ya atumwi sankangolalikira kunyumba ndi nyumba kokha koma ankalalikiranso m’malo opezeka anthu ambiri. (Mac. 20:20) Mwachitsanzo, ankalalikira kukachisi chifukwa ankadziwa kuti kumapezeka anthu ambiri. (Mac. 5:42) Pamene mtumwi Paulo anali ku Atene, tsiku lililonse ankalalikira anthu amene ankawapeza pamsika. (Mac. 17:17) Masiku ano njira yaikulu imene tikupitiriza kugwiritsa ntchito ndi kulalikira kunyumba ndi nyumba. Komabe timalalikiranso m’malo oimika magalimoto, m’malo amalonda, m’malo ochezera, m’misewu yodutsa anthu ambiri komanso malo ena kumene kumapezeka anthu ambiri. Wofalitsa aliyense amalimbikitsidwa kumalalikira m’malo opezeka anthu ambiri. Ofalitsa ambiri adzakhala ndi mwayi wolalikira pogwiritsa ntchito njira ziwiri zatsopano zimene zakhazikitsidwa zolalikirira m’malo opezeka anthu ambiri.
2 Dongosolo Lapadera Lolalikira M’malo Opezeka Anthu Ambiri: Monga zafotokozedwera mu Buku Lapachaka la 2013 patsamba 16 ndi 17, mu November 2011, ku New York City anayeserera njira yatsopano yolalikira m’malo opezeka anthu ambiri. Ankagwiritsa ntchito matebulo kapena matebulo amatayala omwe ankaikapo mabuku ndi magazini mochititsa chidwi kwambiri. Matebulowa ankawaika pa malo amene pankadutsa anthu ambiri. Tsiku lililonse anthu ambirimbiri ankadutsa pamalowa. Ena mwa anthuwa amakhala m’malo ovuta kufikako ndiponso sapezeka panyumba kawirikawiri. Anthu ambiri ankachita chidwi ndi mabuku athu. Posachedwapa m’mwezi umodzi wokha, apainiya amene ankagwira ntchitoyi anagawira magazini okwana 3,797 ndi mabuku 7,986. Anthu ambiri amene anagawiridwa mabukuwa anapempha kuti aziphunzira Baibulo. Popeza cholinga chachikulu chinali kuyambitsa maphunziro a Baibulo, anthu achidwiwa akawauza kumene amakhala, apainiya amene ankagwira ntchitoyi ankatumiza mwamsanga zimenezi kumpingo wakufupi ndi kumene anthuwo amakhala kuti akayambe kuphunzira nawo Baibulo.
3 Chifukwa cha zotsatira zabwino za njira yatsopanoyi, ntchitoyi ikuchitikanso padziko lonse m’mizinda imene mumapezeka anthu ambiri. Ofesi ya nthambi ndi imene imasankha mizinda imene njira yatsopanoyi ingagwiritsidwe ntchito. Nthawi zambiri mizinda yotereyi imakhala ndi malo okwerera mathiransipoti, malo amene kuli maofesi ambirimbiri kapena misika ikuluikulu kumene kumapezeka anthu ambirimbiri. Ofesi ya nthambi imalembera makalata anthu amene azilalikira pogwiritsa ntchito njirayi kuti iwapatse malangizo. Nthawi zambiri amene amagwiritsidwa ntchito ndi apainiya okhazikika ndi apadera. Komabe m’madera ena apainiya othandiza amathanso kugwiritsidwa ntchito.
4 Mmene Ulalikiwu Umachitikira: Anthu amabwera okha pa matebulo kapena matebulo amatayalawa. Munthu akafika pamalowa, amamuuza kuti asankhe buku kapena magazini amene akufuna. Apainiyawa amagwiritsa ntchito Baibulo kuyankha funso lililonse limene munthuyo angafunse. Ngati angatenge buku kapena magazini, apainiyawa sauza munthuyo kuti apereke chopereka. Koma munthuyo akafunsa mmene ndalama zoyendetsera ntchito yathu zimapezedwera, angamufotokozere kuti akhoza kutumiza ndalamazo pogwiritsa ntchito adiresi imene ili m’bukulo kapena m’magaziniwo. Ngati n’kotheka, angamufunse kuti: “Kodi mungakonde kuti munthu wina azibwera kunyumba kwanu kudzaphunzira nanu Baibulo?” Kapena angamufunse kuti: “Kodi mukudziwa kuti, kuwonjezera pa buku kapena magazini amene mwatengawo, munthu wina angakuthandizeni kudziwa zambiri za m’Baibulo?”
5 Kugwira nawo ntchito imeneyi n’kopindulitsa kwambiri. Mwachitsanzo, banja lina linalemba kuti: “Kuona anthu ambiri akubwera patebulo lathu tsiku lililonse kwatithandiza kudziwa kuti pali ntchito yaikulu kwambiri imene ikuchitika padziko lonse yothandiza anthu kudziwa mfundo za m’Baibulo. Tikamaona anthu ambiri amenewa, komanso tikaganizira mmene Yehova akusamalira munthu aliyense, zimatilimbikitsa kuti tipitirize kuona ntchito yolalikira kukhala yofunika kwambiri pa moyo wathu. Zimakhala ngati Yehova akusanthula mitima ya anthu onse amene amabwera pamalopa kuti apeze anthu amene ali oyenera moyo wosatha. Timaona kuti tikamagwira ntchitoyi timayandikana kwambiri ndi angelo, omwe ndi a ntchito anzathu.”
6 Dongosolo la Mpingo Lolalikira M’malo Opezeka Anthu Ambiri: Kuwonjezera pa dongosolo lapadera lolalikira m’malo opezeka anthu ambiri, njira ina yatsopanonso ingathe kukhazikitsidwa ndi mabungwe a akulu m’madera awo. Pogwiritsa ntchito njirayi, ofalitsa angaike tebulo pamalo pamene pamadutsa anthu ambiri m’gawo la mpingo wawo. Njira imeneyi ndi yosiyana ndi imene tafotokoza poyambirira ija, chifukwa anthu amene amagwiritsa ntchito njira yoyamba ija amakhala ochokera m’mipingo yosiyanasiyana komanso amasankhidwa ndi ofesi ya nthambi.—Onani bokosi lakuti “Kuchita Zinthu Mwadongosolo N’kofunika.”
7 Akulu angakambirane ngati m’gawo la mpingo wawo muli malo amene mumapezeka anthu ambiri, kuti aone ngati zingakhale zothandiza kugwiritsa ntchito njira yachiwiriyi. Malo amene mungaike tebulo polalikira angaphatikizepo malo okwerera mathiransipoti, m’misika, malo ochezera, m’misewu yodutsa anthu ambiri, m’mashopu akuluakulu, m’makoleji, m’mabwalo a ndege ndi m’malo amene kukuchitika mwambo winawake. Zingakhale bwino kuti malo amene mumaika tebulo azikhala omwewo, tsiku lomwelomwelo komanso nthawi yofanana. Zaoneka kuti malo amene amakhala bwino, ndi malo amene pali mashopu ambiri kusiyana ndi pamene pali shopu imodzi yaikulu pomwe anthu amakhala n’cholinga chongolowa m’shopuyo osayang’anayang’ananso zinthu zina. Malo ena monga m’mbali mwa msewu, pangafunike kugwiritsa ntchito shelefu yaing’ono yamatayala. Pa webusaiti yathu paikidwa mafaelo apadera osonyeza mmene magazini a Nsanja ya Olonda, Galamukani! ndi mabuku a Baibulo Limaphunzitsa Chiyani angaikidwire patebulo pochita ulaliki umenewu ndipo akulu angachite dawunilodi zinthu zimenezi. Apainiya ndi ofalitsa, omwe akulu awasankha kuti azilalikira pogwiritsa ntchito njirayi, ayenera kutsatira dongosolo lofanana ndi limene apainiya amene amalalikira m’malo opezeka anthu ambiri, omwe anasankhidwa ndi ofesi ya nthambi amatsatira. Apainiya ndiponso ofalitsawa ayenera kutsatira malangizo a woyang’anira utumiki. Ngati apeza munthu wina wachidwi yemwe sakhala m’gawo la mpingo wawo, ayenera kulemba mwamsanga fomu ya Kaonaneni ndi Wachidwi Uyu (S-43) n’kuipereka kwa mlembi wa mpingo wawo.
8 Ngati Mpingo Wanu Sungatsatire Njira Ziwirizi: Mipingo ina ilibe malo amene kumapezeka anthu ambiri moti singafunike kugwiritsa ntchito njira ziwirizi. Komabe ngakhale mipingo yotereyi, ofalitsa akulimbikitsidwa kuti ayenera kumalalikiranso m’malo amene kumapezeka anthu. Kodi m’gawo lanu muli dera la mashopu kapena malo ena amene kuli sitolo yaikulu kapena paki? Kapena muli malo amene nthawi zina anthu amasonkhanako pa zochitika zina? Mpingo wanu ungathe kumalalikira m’malo oterewa.
9 Cholinga cha Yehova n’chakuti “anthu, kaya akhale a mtundu wotani, apulumuke ndi kukhala odziwa choonadi molondola.” (1 Tim. 2:4) Choncho timayesetsa kufikira anthu ambiri ndi uthenga wa Ufumu mapeto asanafike. (Mat. 24:14) M’madera ena zimakhala zovuta kupeza anthu panyumba. Komabe tingathe kulankhula ndi anthu oterewa pamene tikulalikira m’malo opezeka anthu ambiri. Kulalikira m’malo amenewa n’komwe kungathandize kuti anthu oterewa akhale ndi mwayi womva uthenga wabwino. Choncho tingakwaniritse utumiki wathu polalikira kulikonse kumene kungapezeke anthu.—2 Tim. 4:5.
[Mafunso]
1. Kodi ndi chitsanzo chotani chimene Akhristu a m’nthawi ya atumwi anasonyeza?
2. Kodi ndi njira iti yatsopano yolalikirira imene inayamba mu November 2011?
3. Kodi njira yolalikirira imeneyi yafalikira motani?
4. Kodi njira yolalikira yatsopanoyi imachitika bwanji?
5. Kodi kugwira nawo ntchito imeneyi n’kopindulitsa bwanji?
6. (a) Kodi pali njira inanso iti yatsopano yolalikira m’malo opezeka anthu ambiri yomwe mipingo ingathe kukhazikitsa, ndipo ndi yosiyana bwanji ndi yoyamba ija? (b) Kodi mipingo ingatani kuti izichita zinthu mwadongosolo polalikira m’malo opezeka anthu ambiri?
7. Ngati n’koyenera, kodi akulu angachite chiyani kuti akonze zoti mpingo wawo uzilalikira m’malo opezeka anthu ambiri a m’gawo lawo?
8. Ngati mpingo ulibe malo oti angafunike kuchita kuika tebulo polalikira, kodi ungalalikire kuti?
9. N’chifukwa chiyani tiyenera kuchita khama kulalikira kulikonse kumene kungapezeke anthu?
[Bokosi patsamba 5]
Kuchita Zinthu Mwadongosolo N’kofunika
Zaoneka kuti nthawi zina ofalitsa a m’mipingo yoyandikana amalalikira mu msewu umodzi, malo oimika magalimoto amodzi, m’masitolo ndi m’malo okwerera mathiransipoti amodzi. Ofalitsa ochokera m’mipingo yosiyana amasiya magazini kwa anthu amodzimodzi omwewo. Nthawi zina zimenezi zachititsa kuti anthu ena azikhumudwa ngakhale ofalitsawo atapita nthawi zosiyana. Choncho tikamalalikira m’malo opezeka anthu ambiri, ndi bwino kumalalikira m’gawo la mpingo wathu.
Ngati ofalitsa akufuna kukalalikira m’malo opezeka anthu ambiri a m’gawo la mpingo wina, ayenera kulankhula ndi woyang’anira utumiki wa mpingo wawo. Woyang’anira utumikiyo angakambirane ndi woyang’anira utumiki wa mpingo winawo kuti adziwe ngati angavomerezedwe kulalikira m’gawo la mpingowo. Ngati mipingo ingapo ya zinenero zosiyana imalalikira gawo limodzi, oyang’anira utumiki a mipingoyi ayenera kumauzana kumene mpingo wawo ukalalikire kuopera kuti asalalikire gawo limodzi, chifukwa zimenezi zingakhumudwitse anthu a m’gawolo. Ngati mungamauzane pasadakhale, ‘zinthu zonse zingachitike moyenera ndi mwadongosolo.’—1 Akor. 14:40.
[Chithunzi patsamba 6]
[Chithunzi patsamba 6]
^ ***km 12/13 mas. 3-6 Kodi Tingawathandize Bwanji?***
Kodi Tingawathandize Bwanji?
1 Kuti munthu akhale mtumiki wa Yehova, amafunika kuphunzira zimene Baibulo limaphunzitsa. Komabe anthu ena sali m’zipembedzo zachikhristu ndipo saona kuti Baibulo ndi Mawu a Mulungu. Ena sakhulupirira n’komwe zoti kuli Mulungu ndipo saona kuti Baibulo ndi buku lapadera. Kwa anthu oterewa zingakhale zovuta kuyamba kuphunzira nawo buku la Baibulo Limaphunzitsa Chiyani. Ndiye kodi tingagwiritse ntchito mabuku ati kuti tithandize anthu amenewa, tisanayambe kuphunzira nawo buku la Baibulo Limaphunzitsa Chiyani? Taonani mfundo zotsatirazi zimene abale ndi alongo ochokera m’mayiko 20 ananena pa nkhaniyi.
2 Anthu Amene Sakhulupirira Zoti Kuli Mulungu: Munthu wina akakuuzani kuti sakhulupirira zoti kuli Mulungu, zimakhala bwino kudziwa chifukwa chake. Kodi n’chifukwa choti amakhulupirira kuti zamoyo zinachita kusintha kuchokera ku zinthu zina? Kodi anasiya kukhulupirira Mulungu chifukwa cha zinthu zopanda chilungamo zimene zikuchitika m’dzikoli kapena chifukwa choona kuti zipembedzo zimachita zinthu zachinyengo? Kodi anachokera m’dziko limene limaletsa anthu kukhulupirira Mulungu? Mwina sakhulupirira Mulungu chifukwa choti sanaganizepo n’komwe ngati kukhulupirira Mulungu kuli ndi phindu lililonse. Abale ndi alongo ambiri apeza kuti kufunsa munthuyo kuti, “Kodi mwakhala mukukhulupirira zimenezi kwa nthawi yaitali bwanji?” kumachititsa kuti munthuyo afotokoze maganizo ake. Munthuyo akamafotokoza, mvetserani ndipo musamudule mawu. Tikadziwa chifukwa chimene munthuyo sakhulupirira Mulungu, tingadziwe zoyenera kumuyankha komanso buku lomwe tingam’patse.—Miy. 18:13.
3 Mukamayankha, muzisamala kuti munthuyo asaone ngati mukutsutsana ndi maganizo ake. Wa Mboni wina wa ku America ananena kuti: “Kulemekeza ufulu wa anthu wosankha zimene akufuna kukhulupirira n’kofunika kwambiri. M’malo mokhala ndi cholinga chofuna kuwina mkangano, ndi bwino kufunsa mafunso amene angathandize munthuyo kuganiza komanso kupeza yekha yankho lolondola.” Woyang’anira dera wina amadikira munthu akamafotokoza maganizo ake ndipo kenako amayamba ndi kumufunsa kuti, “Koma kodi mukuganiza kuti mfundo zotsatirazi zingakhalenso zoona?”
4 Mfundo yoti kuli Mulungu ndi yachilendo kwa anthu ambiri a chipembedzo chachibuda. Abale ndi alongo ena a ku Britain akakumana ndi anthu oterewa, amakonda kugwiritsa ntchito kabuku kachingelezi kakuti Lasting Peace and Happiness—How to Find Them. Akamaliza kukambirana mawu oyamba, amapita mutu wakuti “Is There Really a Most High Creator?” ndipo kenako amakambirana mutu wakuti “A Guidebook for the Blessing of All Mankind.” Akatero amamusonyeza munthuyo buku la Baibulo Limaphunzitsa Chiyani, n’kumuuza kuti, “Ngakhale simukhulupirira zoti kuli Mulungu, kuphunzira Baibulo kukhoza kukuthandizani chifukwa lili ndi malangizo othandiza.” Mpainiya wina wa ku America amene amalalikira m’gawo la anthu olankhula Chitchainizi anati: “Anthu ambiri a m’gawo lathu amakonda kuwerenga moti tikawapatsa magazini kapena kabuku, tikamabwererakonso timapeza atamaliza kuwerenga. Komabe mfundo yoti munthu akhoza kumaphunzira Baibulo, ndi yachilendo kwa iwo. Choncho ndimakonda kuwasiyira kabuku koti Uthenga Wabwino pa ulendo woyamba chifukwa kabukuka kanalembedwa m’njira yolimbikitsa kukambirana.” Woyang’anira dera wina wa ku America amene amatumikira m’dera la anthu olankhula Chitchainizi ananena kuti n’zotheka kukambirana ndi munthu buku la Baibulo Limaphunzitsa Chiyani ngakhale pa ulendo woyamba. Koma ndi bwino kuyamba ndi kuphunzira mutu 2, umene umanena za Baibulo, kusiyana n’kuyamba ndi mutu 1, umene umanena za Mulungu.
5 Pamatenga nthawi kuti munthu ayambe kukhulupirira zoti kuli Mulungu, choncho kuleza mtima n’kofunika kwambiri. Nthawi zina, ngakhale titakambirana ndi munthu kwa maulendo angapo, munthuyo angakhale asanayambebe kukhulupirira zoti kuli Mulungu. Koma n’kutheka kuti patapita nthawi, akhoza kuyamba kuganiza kuti mwina kulidi Mulungu, apo ayi akhoza kumvetsa chifukwa chake anthu ena amanena kuti kuli Mulungu.
6 Anthu Amene Sakhulupirira Kuti Baibulo Ndi Lothandiza: Palinso anthu ena amene amakhulupirira kuti kuli Mulungu koma alibe chidwi ndi zimene Baibulo limaphunzitsa chifukwa sakhulupirira kuti Baibulo ndi mawu a Mulungu. Mwina amakhala m’dziko limene kulibe Chikhristu ndipo amaona kuti Baibulo ndi buku lokhudza Matchalitchi Achikhristu okha basi. Kapena amakhala m’dziko limene limati ndi lachikhristu koma anthu ake satsatira mfundo za m’Baibulo ndipo angamaone kuti Baibulo ndi losathandiza kwa iwowo. Kodi tingathandize bwanji anthu oterewa kuti ayambe kuchita chidwi ndi Baibulo ndipo kenako adzavomere kuphunzira buku la Baibulo Limaphunzitsa Chiyani?
7 Ofesi ya nthambi ya ku Greece inanena kuti: “Njira yabwino yothandizira anthu amene amaona ngati Baibulo ndi losathandiza, ndi kuwerenga nawo m’Baibulolo kuti aone zimene limanena.” Abale ndi alongo ambiri apeza kuti uthenga wa m’Baibulo umakhudza kwambiri mtima wa munthu kuposa zilizonse zimene iwo anganene. (Aheb. 4:12) Kuona dzina la Mulungu m’Baibulo kwathandiza anthu ena kukhala ndi chidwi chofuna kudziwa zimene zili m’Baibulo.” Ofesi ya nthambi ku India inalemba kuti: “Ahindu ambiri amachita chidwi akadziwa zimene Baibulo limaphunzitsa pa nkhani ya zimene zimachitika munthu akamwalira. Nkhani inanso imene amachita nayo chidwi ndi ya zimene Baibulo limanena zokhudza dziko latsopano limene simudzakhala tsankho.” Nthawi zambiri kutchula mavuto amene anthu a m’deralo akukumana nawo kumathandiza kuti abale ndi alongo apeze mpata wosonyeza anthuwo zimene Ufumu wa Mulungu udzachite pothetsa mavuto amenewo.
8 Ngati munthu wina sakonda Baibulo chifukwa cha zimene Matchalitchi Achikhristu amachita, ndi bwino kumuuza kuti Matchalitchi Achikhristu amapotoza zimene Baibulo limanena. Ofesi ya nthambi ya ku India inanena kuti: “Nthawi zambiri pamafunika kuwathandiza anthu kuti adziwe zoti matchalitchi satsatira zimene Baibulo limanena.” Ofesi ya nthambiyi inanenanso kuti nthawi zambiri Ahindu amachita chidwi ndi mutu 4 wa m’kabuku kakuti Kodi Chifuno cha Moyo N’chiyani? Kodi Mungachipeze Motani? kamene kamafotokoza zimene matchalitchi achita pofuna kupotoza komanso kuwononga Mawu a Mulungu. Mpainiya wina wa ku Brazil amauza anthu kuti: “Mungachite bwino kuphunzira Baibulo kuti mudziwe zimene limanena. Anthu ambiri amachita zimenezi popanda kuligwirizanitsa ndi zimene matchalitchi amanena. Mungadabwe kwambiri ndi zimene mungaphunzire.”
9 Mulungu amaona mtima wa munthu aliyense. (1 Sam. 16:7; Miy. 21:2) Amakoka anthu a mtima wabwino kuti ayambe kumulambira. (Yoh. 6:44) Ambiri mwa anthu amenewa amakhala oti poyamba sankadziwa Mulungu kapenanso sankadziwa zambiri zokhudza Baibulo. Ntchito yathu yolalikira imawapatsa mwayi woti “apulumuke ndi kukhala odziwa choonadi molondola.” (1 Tim. 2:4) Choncho ngati mwapeza munthu amene akusonyeza kuti alibe chidwi chofuna kudziwa zomwe Baibulo limaphunzitsa, musagwe mphwayi. Yesetsani kugwiritsa ntchito buku limene lingamuthandize kukhala ndi chidwi ndi Baibulo. Pakapita nthawi mungathe kudzasintha n’kuyamba kuphunzira naye buku limene timaphunzitsira anthu Baibulo lakuti Kodi Baibulo Limaphunzitsa Chiyani Kwenikweni?
[Mafunso]
1. Kodi n’zotheka kuyamba kuphunzira buku la Baibulo Limaphunzitsa Chiyani ndi aliyense tisanakambirane naye mfundo za m’mabuku ena? Fotokozani.
2. Munthu akatiuza kuti sakhulupirira zoti kuli Mulungu, kodi tifunika kudziwa chiyani ndipo n’chifukwa chiyani zimenezi zili zofunika?
3. Kodi tingasonyeze bwanji kuti timalemekeza munthu amene tikukambirana naye komanso zomwe amakhulupirira?
4. Kodi tingathandize bwanji anthu a m’chipembedzo chachibuda?
5. N’chifukwa chiyani kuleza mtima n’kofunika?
6. N’chifukwa chiyani anthu ena sachita chidwi ndi Baibulo?
7. Kodi nthawi zambiri njira yabwino yothandizira anthu kuchita chidwi ndi Baibulo ndi iti?
8. Kodi tingawauze chiyani anthu amene sakonda Baibulo chifukwa cha zimene Matchalitchi Achikhristu amanena?
9. N’chifukwa chiyani sitiyenera kugwa mphwayi tikapeza munthu amene akusonyeza kuti alibe chidwi chofuna kudziwa zomwe Baibulo limaphunzitsa?
[Chithunzi patsamba 4]
Munthu akanena kuti sakhulupirira zoti kuli Mulungu, mungachite zotsatirazi:
• Mufunseni kuti: “Kodi mwakhala mukukhulupirira zimenezi kwa nthawi yaitali bwanji?” Zimenezi zingakuthandizeni kuti mudziwe chifukwa chake sakhulupirira Mulungu.
• Ngati munthuyo ndi wachipembedzo chachibuda, mungagwiritse ntchito kabuku kakuti, Lasting Peace and Happiness—How to Find Them, tsamba 9 mpaka 12.
• Ngati amakhulupirira kuti zamoyo zinachita kusintha kuchokera ku zinthu zina, mungagwiritse ntchito zinthu zotsatirazi:
Nkhani za mu Galamukani! za mutu wakuti “Kodi Zinangochitika Zokha?” zomwe poyamba zinkakhala ndi mutu wakuti “Panagona Luso!”
Vidiyo yakuti, The Wonders of Creation Reveal God’s Glory
Timabuku takuti Moyo Wokhutiritsa Mmene Mungaupezere, mutu 4; Was Life Created?; ndi kakuti The Origin of Life—Five Questions Worth Asking
• Ngati anasiya kukhulupirira Mulungu chifukwa cha zinthu zopanda chilungamo komanso mavuto ena amene amachitika padzikoli, mabuku otsatirawa angamuthandize:
Buku lakuti, Is There a Creator Who Cares About You?, mutu 10
Kabuku kakuti, Kodi Mulungu Amatisamaliradi? chigawo 6 ndi kakuti, Kodi Chifuno cha Moyo N’chiyani? mutu 6
• Akangoyamba kuvomereza mfundo yoti kuli Mulungu, yambani kuphunzira naye buku la Baibulo Limaphunzitsa Chiyani. Zingakhale bwino kuyambira mutu 2 kapena mutu wina umene ungagwirizane ndi munthuyo.
[Chithunzi patsamba 5]
Ngati munthuyo sakhulupirira Baibulo, mungachite zotsatirazi:
• Phunzirani naye mutu 17 ndi 18 m’buku lakuti, Life—How Did It Get Here? By Evolution or by Creation?
• Ngati munthuyo ndi wachipembedzo chachihindu, gwiritsani ntchito kabuku kakuti, Why Should We Worship God in Love and Truth?
• Ngati ndi wachipembedzo chachiyuda, mungagwiritse ntchito kabuku kakuti, Will There Ever Be a World Without War? tsamba 3 mpaka 11.
• Kambiranani naye phindu limene munthu amapeza akamatsatira mfundo za m’Baibulo. Mungagwiritse ntchito mabuku otsatirawa pofuna kumusonyeza kuti kutsatira mfundo za m’Baibulo n’kothandiza:
Nkhani za mu Galamukani! za mutu wakuti, “Mfundo Zothandiza Mabanja”
Vidiyo yakuti, The Bible—Its Power in Your Life
Kabuku kakuti Uthenga Wabwino Wochokera kwa Mulungu, phunziro 9 ndi 11; Buku la Anthu Onse, tsamba 22 mpaka 26; ndi kakuti Moyo Wokhutiritsa Mmene Mungaupezere, mutu 2
Ngati munthuyo ali wachipembedzo chachibuda, mungagwiritse ntchito kabuku kakuti, The Pathway to Peace and Happiness, tsamba 3 mpaka 7.
Ngati ndi Msilamu, gwiritsani ntchito kabuku kakuti, Real Faith—Your Key to a Happy Life, mutu 3.
Ngati mukulalikira m’dera limene anthu amadana ndi Baibulo, zingakhale bwino pa ulendo woyamba osanena kuti uthenga umene mukulalikira ndi wochokera m’Baibulo mpaka mutacheza ndi munthuyo maulendo angapo.
• Fotokozani mmene ulosi wa m’Baibulo umakwaniritsidwira. Mungagwiritse ntchito zinthu zotsatirazi:
Vidiyo yakuti, The Bible—Accurate History, Reliable Prophecy
Kabuku kakuti, Buku la Anthu Onse, tsamba 27 mpaka 29
• Munthuyo akayamba kufunsa zimene Baibulo limaphunzitsa pa nkhani zosiyanasiyana, yambani kuphunzira naye buku lakuti, Baibulo Limaphunzitsa Chiyani.
[Chithunzi patsamba 6]
Ngati munthu wanena kuti, “Sindikhulupirira Mulungu” munganene kuti:
• “Kodi ndingakufotokozereni mwachidule zimene zinandichititsa ineyo kuti ndiyambe kukhulupirira kuti kuli Mlengi?” Ndiyeno kambiranani naye mfundo zimene zili patsamba 74 mpaka 76 m’buku la Kukambitsirana kapena muuzeni kuti mudzamubweretsera buku kapena kanthu kena kamene kali ndi nkhani yomwe inuyo inakusangalatsani kwambiri.
• “Koma zikanakhala kuti Mulungu alipo, kodi inuyo mukanakonda kuti akhale wotani?” Anthu ambiri amayankha kuti akanakonda Mulunguyo akanakhala wachikondi, chilungamo, chifundo komanso wopanda tsankho. Ndiyeno muonetseni kuchokera m’Baibulo kuti Mulungu ali ndi makhalidwe amenewa. (Mungathenso kugwiritsa ntchito mutu 1 m’buku lakuti, Baibulo Limaphunzitsa Chiyani kuyambira pandime 6.)
Ngati munthu wanena kuti “Sindikhulupirira Baibulo” munganene kuti:
• “Pali anthu ambiri amenenso sakhulupirira Baibulo. Ena amati salikhulupirira chifukwa siligwirizana ndi sayansi kapena chifukwa choti mfundo zake n’zosathandiza. Kodi inuyo munayamba mwawerengapo Baibulo? [Yembekezerani ayankhe. Ndiyeno muonetseni mawu oyamba patsamba 3 m’kabuku kakuti Buku la Anthu Onse ndipo musiireni kabukuko.] Anthu ena amaona kuti Baibulo ndi buku losathandiza chifukwa zipembedzo zimamasulira molakwa zimene Baibulo limaphunzitsa. Ndikadzabweranso tidzakambirana tsamba 4 ndi 5 kuti ndidzakusonyezeni chitsanzo cha zimenezi.”
• “Anthu ambiri amaganizanso choncho. Koma kodi ndingakuonetseni mfundo ina imene inandichititsa kuti ndizikhulupirira Baibulo? [Werengani lemba la Yobu 26:7 kapena Yesaya 40:22, lomwe limasonyeza kuti Baibulo ndi lolondola pa nkhani za sayansi.] M’Baibulo mulinso malangizo anzeru othandiza mabanja. Ndikadzabweranso ndidzakusonyezani chitsanzo cha malangizo oterewa.”
• “Zikomo kwambiri pondiuza maganizo anu. Komano zikanakhala kuti Mulungu analemba buku loti anthu aziwerenga, kodi mukuganiza kuti bukulo likanakhala ndi nkhani zotani?” Kenako musonyezeni vesi limene likugwirizana ndi zimene wanenazo.
^ ***km 1/14 tsa. 3 Tingathe Kuyambitsa Phunziro kwa Anthu Amene Timawapatsa Magazini***
Tingathe Kuyambitsa Phunziro kwa Anthu Amene Timawapatsa Magazini
1 Anthu ena safuna kuti tiziphunzira nawo Baibulo, komabe amasangalala kwambiri kuwerenga magazini athu. Choncho kuyambira kale, gulu la Yehova lakhala likulimbikitsa ofalitsa kuti azipereka magazini kwa anthu oterewa. Anthu amenewa akawerenga magazini athu kwa nthawi yaitali, nthawi zambiri zimapangitsa kuti ayambe kukonda Mawu a Mulungu. (1 Pet. 2:2) Pakapita nthawi, amapeza mfundo inayake imene imawachititsa chidwi mpaka kuvomereza kuti tiziphunzira nawo Baibulo.
2 ‘Muzithirira’ Mbewu za Choonadi: Mukapita kwa anthu amenewa, musangowapatsa magazini n’kuchoka. Yesetsani kucheza nawo mwachidule kuti mudziwane nawo. Zimenezi zingakuthandizeni kudziwa zokhudza moyo wawo, zimene amakonda komanso zomwe amakhulupirira. Izi zidzakuthandizani kudziwa zoyenera kukambirana nawo. (Miy. 16:23) Musanapite kukawapatsa magazini, muzikonzekera kaye. Ngati n’zotheka, fotokozani mwachidule mfundo ina imene ili m’magaziniyo komanso lemba logwirizana ndi mfundoyo. Mukamachita zimenezi ndiye kuti mukuthirira mbewu za choonadi zimene zili mu mtima mwawo. (1 Akor. 3:6) Lembani deti limene mwapitako, chilichonse chomwe mwawasiira, nkhani imene mwakambirana komanso lemba lomwe mwawerenga.
3 Kodi Tizipitako Pakapita Nthawi Yaitali Bwanji? Muyenera kumapitako mwezi uliwonse kuti mukawapatse magazini atsopano. Komabe, mogwirizana ndi mmene zinthu zilili kwa inuyo komanso chidwi cha anthuwo, mungathe kumapitako pafupipafupi. Mwachitsanzo pakatha mlungu umodzi kapena iwiri, mungapiteko n’kuwauza kuti, “Ndabwera kuti tikambirane mwachidule mfundo ina m’magazini amene ndinakusiyirani aja.” Zimenezi zingachititse kuti achite chidwi ndi nkhaniyo n’kufuna kuiwerenga. Ngati awerenga kale, mungawafunse maganizo awo pa nkhaniyo n’kukambirana nawo mwachidule. Komanso ngati amasangalala kwambiri ndi magazini athu, moti amamaliza kuwawerenga mwezi usanathe, mungapitekonso n’kuwapatsa kapepala, kabuku kapena buku limene tikugawira mwezi umenewo.
4 Musadikire kuti adzakuuzeni okha kuti akufuna kuyamba kuphunzira Baibulo. Yambani ndi inuyo. Ngakhale zitakhala kuti poyamba ananena kuti sakufuna kuphunzira Baibulo, nthawi zonse asonyezeni nkhani zakuti, “Kuyankha Mafunso a M’Baibulo” zimene zimakhala mu Nsanja ya Olonda kuti muone ngati angakonde kuti mukambirane nkhanizi. Mwina mukhoza kuyamba nawo phunziro lachidule. Komabe ngati simungathe kuyamba kuphunzira nawo, mungapitirizebe kuwapititsira magazini n’cholinga choti m’kupita kwa nthawi adzakhale ndi chidwi chofuna kuphunzira.
[Mafunso]
1. N’chifukwa chiyani gulu la Yehova limatilimbikitsa kuti tikhale ndi anthu omawapatsa magazini nthawi zonse?
2. Kodi tingakulitse bwanji chidwi cha anthu amene timawapatsa magazini?
3. Kodi kwa anthu amene timawapatsa magazini, tizipitako pakapita nthawi yaitali bwanji?
4. Kodi tizichita chiyani nthawi zonse kuti tidziwe ngati anthu amene timawapatsa magazini akufuna kuyamba kuphunzira Baibulo?
^ ***sn nyimbo 107 Bwerani Kuphiri la Yehova***
Nyimbo 107
Bwerani Kuphiri la Yehova
(Yesaya 2:2-4)
1. Phiri la Yehova
Tangoliyang’anani,
Latalika kuposa
Ena onse lero.
Anthu akubwera
Kuchokera kutali,
Akuitanizana,
‘Bwerani kwa M’lungu.’
Tsopano wamng’ono
Wakhala mtundu waukulu.
Tikuona kuti
Tikudalitsidwa ndi M’lungu.
Ambiri tsopano
Akuvomerezadi
Ulamuliro wake
Mokhulupirika.
2. Yesu walamula
Kuti tipite ndithu
Tikalalikire
Uthenga wa Ufumu.
Khristu wayambano
Ulamuliro wake,
Ndipo akuti tikhale
Kumbali yake.
Ndi zosangalatsa
Kuona khamu lalikulu
Likukulirabe.
Ndipo tonse tikuthandiza.
Tonse tifuule
Anthu onsetu amve,
‘Bwerani anthuni
Kuphiri la Yehova.’
(Onaninso Sal. 43:3; 99:9; Yes. 60:22; Mac. 16:5.)
^ (Lev. 6:1-9:24) Yehova anapitiriza kulankhula ndi Mose kuti: 2 “Munthu akachimwa mwa kuchita mosakhulupirika kwa Yehova chifukwa wanyenga mnzake pa chinthu chimene chili m’manja mwake, kapena chimene mnzake wam’sungitsa, kapena wafwamba mnzake, kapena wam’bera mwachinyengo, 3 kapena watola chinthu chotayika koma akukana kuti sanachitole, ndipo walumbira monama pa chilichonse chimene munthu angachite n’kuchimwa nacho, 4 iye akachimwa mwa njira imeneyi, ndipo wapalamuladi, azibweza zinthu zimene anafwambazo, kapena zinthu zimene analanda mwachinyengo, kapena chimene chili m’manja mwake chimene anam’sungitsa, kapena chinthu chotayika chimene anatola, 5 kapena chilichonse chimene angalumbirire monama. Azibweza chinthucho ndi kuwonjezerapo limodzi mwa magawo ake asanu. Iye azibweza zimenezi kwa mwiniwake, tsiku limene kulakwa kwake kwatsimikizidwa. 6 Monga nsembe yake ya kupalamula, azibweretsa kwa Yehova nkhosa yamphongo yopanda chilema. Azipereka kwa wansembe nkhosa ya mtengo wofanana ndi mtengo umene wagamulidwa, kuti ikhale nsembe ya kupalamula. 7 Ndiyeno wansembe aziphimba machimo a munthuyo pamaso pa Yehova, ndipo azikhululukidwa chilichonse mwa zonse zimene angachite zom’palamulitsa.” 8 Yehova anapitiriza kulankhula ndi Mose kuti: 9 “Lamula Aroni ndi ana ake kuti, ‘Lamulo la nsembe yopsereza lili motere: Nsembe yopsereza izikhala pamoto, paguwa lansembe, usiku wonse kufikira m’mawa, ndipo moto wa paguwapo uzisonkhezeredwa. 10 Ndiyeno wansembe azivala zovala zake zogwirira ntchito, ndi kuvala kabudula wansalu wobisa thupi lake. Kenako azichotsa phulusa losakanizika ndi mafuta, la nsembe yopsereza imene izitenthedwa pamoto wa paguwa nthawi zonse, ndipo aziika phulusalo pambali pa guwa lansembe. 11 Ndiyeno azivula zovalazo ndi kuvala zina. Akatero, azitenga phulusa losakanizika ndi mafutalo kupita nalo kumalo oyera, kunja kwa msasa. 12 Ndipo moto wa paguwa lansembe uziyaka nthawi zonse. Usamazime. Wansembe aziponyapo nkhuni m’mawa uliwonse ndi kuikapo nsembe yopsereza pankhunipo. Akatero, azitentha mafuta a nsembe yachiyanjano pamotopo. 13 Motowo uziyaka nthawi zonse paguwa lansembe. Usamazime. 14 “‘Tsopano lamulo la nsembe yambewu lili motere: Ana a Aroni azibweretsa nsembeyi pamaso pa Yehova patsogolo pa guwa lansembe. 15 Mmodzi mwa iwo azitapako ufa wosalala wa nsembe yambewu kudzaza dzanja limodzi, ndi kutengako mafuta ake ndi lubani yense amene ali pansembe yambewuyo. Akatero, azizitentha paguwa lansembe kuti zikhale fungo la chikumbutso, lokhazika mtima pansi, kwa Yehova. 16 Aroni ndi ana ake azidya zotsala za nsembe imeneyi. Azipanga mkate wopanda chofufumitsa ndi kudya mkatewo m’malo oyera. Aziudyera m’bwalo la chihema chokumanako. 17 Pophika, musaikemo chofufumitsa chilichonse. Ndaupereka monga gawo lawo kuchokera pansembe zanga zotentha ndi moto. Zimenezi n’zopatulika koposa mofanana ndi nsembe yamachimo ndi nsembe ya kupalamula. 18 Mwamuna aliyense mwa ana a Aroni azidya mkatewo. Limeneli ndi gawo lawo lochokera pansembe zotentha ndi moto zoperekedwa kwa Yehova, m’mibadwo yanu yonse mpaka kalekale. Chilichonse chimene chingakhudze nsembezi chidzakhala choyera.’” 19 Ndiyeno Yehova anapitiriza kulankhula ndi Mose, kuti: 20 “Aroni ndi ana ake apereke nsembe iyi kwa Yehova monga nsembe yambewu: ufa wosalala wokwana gawo limodzi mwa magawo 10 a muyezo wa efa. Hafu imodzi m’mawa ndipo hafu inayo madzulo. Aliyense wa iwo azichita zimenezi nthawi zonse pa tsiku la kudzozedwa kwake. 21 Nsembeyo ikhale yosakaniza ndi mafuta, yophika m’chiwaya. Ikhale yosakaniza bwino ndi mafuta. Upereke mitanda ya nsembe yambewu monga fungo lokhazika mtima pansi kwa Yehova. 22 Ndipo wansembe, amene adzadzozedwa kulowa m’malo mwake, wochokera pakati pa ana ake, azipereka nsembeyo. Azitentha nsembe yonseyo kuti ikhale nsembe yoperekedwa kwa Yehova. Limeneli ndi lamulo mpaka kalekale. 23 Nsembe iliyonse yambewu ya wansembe izitenthedwa yonse. Siiyenera kudyedwa.” 24 Ndiyeno Yehova anapitiriza kulankhula ndi Mose, kuti: 25 “Uza Aroni ndi ana ake kuti, ‘Lamulo la nsembe yamachimo lili motere: Nyama ya nsembe yamachimo iziphedwa pamaso pa Yehova, pamalo ophera nyama ya nsembe yopsereza nthawi zonse. Chimenechi ndi chinthu chopatulika koposa. 26 Wansembe amene waipereka monga nsembe yamachimo aziidya. Aziidyera kumalo oyera, m’bwalo la chihema chokumanako. 27 “‘Chilichonse chimene chingakhudze mnofu wake chidzakhala choyera, ndipo ngati munthu wadonthezera ena mwa magazi a nyamayo pachovala, chovala chimene wadonthezera magazicho muzichichapira kumalo oyera. 28 Ndipo chiwiya chadothi chimene mungawiritsiremo nyamayo muzichiswa. Koma mukawiritsira m’chiwiya chamkuwa, muzichikwecha ndi kuchitsukuluza ndi madzi. 29 “‘Mwamuna aliyense amene ndi wansembe azidya nyamayo. Ndi yopatulika koposa. 30 Koma musadye nyama ya nsembe yamachimo imene ena mwa magazi ake adzalowa nawo m’chihema chokumanako kuti aphimbire machimo m’malo oyerawo. Imeneyo muziitentha ndi moto.
7 “‘Lamulo la nsembe ya kupalamula lili motere: Nsembeyi ndi yopatulika koposa. 2 Nyama ya nsembe ya kupalamula aziiphera pamalo amene nthawi zonse amaphera nyama ya nsembe yopsereza, ndipo magazi ake aziwazidwa mozungulira paguwa lansembe. 3 Pa mafuta ake onse azipereka mchira wamafuta ndi mafuta okuta matumbo. 4 Aziperekanso impso ziwiri ndi mafuta okuta impsozo, omwenso ndi mafuta a m’chiuno. Koma mafuta a pachiwindi, aziwachotsa pamodzi ndi impsozo. 5 Ndipo wansembe azitentha zinthu zimenezi paguwa lansembe monga nsembe yotentha ndi moto yoperekedwa kwa Yehova. Imeneyi ndi nsembe ya kupalamula. 6 Mwamuna aliyense yemwe ndi wansembe azidya nyamayo. Azidyera m’malo oyera. Nsembeyi ndi yopatulika koposa. 7 Nsembe ya kupalamula ndi yofanana ndi nsembe yamachimo. Zonsezi lamulo lake ndi limodzi. Nyama ya nsembe yophimba machimo izikhala ya wansembe amene wapereka nsembeyo. 8 “‘Chikopa cha nyama ya nsembe yopsereza, imene munthu aliyense wapereka kwa wansembe, chizikhala cha wansembe amene wapereka nsembeyo. 9 “‘Nsembe iliyonse yambewu imene ingaphikidwe mu uvuni, iliyonse yophika mu mphika wa mafuta ambiri ndiponso yophika m’chiwaya izikhala ya wansembe amene wapereka nsembeyo. Ndithu izikhala yake. 10 Koma nsembe yambewu iliyonse yothira mafuta kapena youma izikhala ya ana onse aamuna a Aroni, azigawana mofanana. 11 “‘Tsopano lamulo la nsembe yachiyanjano imene aliyense azipereka kwa Yehova lili motere: 12 Ngati akupereka nsembeyo posonyeza kuyamikira, pamenepo azipereka nsembe yoyamikira pamodzi ndi mkate wozungulira woboola pakati, wopanda chofufumitsa, wothira mafuta. Aziperekanso timitanda ta mkate topyapyala topanda chofufumitsa, topaka mafuta, ndi mkate wozungulira woboola pakati, wothira mafuta, wophika ndi ufa wosalala wosakaniza bwino kwambiri ndi mafuta. 13 Popereka nsembe zachiyanjano, zimene ndi nsembe yoyamikira pamodzi ndi nsembe yake ya mkate, aziperekanso makeke okhala ndi chofufumitsa, ozungulira oboola pakati. 14 Ndipo pa zimenezi azipereka mtanda umodzi wa nsembe iliyonse kuti ikhale gawo lopatulika loperekedwa kwa Yehova. Mtandawo uzikhala wa wansembe amene wawaza magazi a nsembe zachiyanjanozo paguwa lansembe. 15 Nyama ya nsembe zachiyanjano zoperekedwa monga nsembe yoyamikira aziidya pa tsiku limene waipereka. Asasunge iliyonse ya nyamayo kufika m’mawa. 16 “‘Ngati akupereka lonjezo monga nsembe yake kapena ngati akupereka nsembe yaufulu, aziidya pa tsiku limene wapereka nsembeyo, ndipo angathenso kudya imene yatsala pa tsiku lotsatira. 17 Nyama ya nsembeyo, imene yatsala kufika tsiku lachitatu, ayenera kuitentha ndi moto. 18 Koma ngati nyama iliyonse ya nsembe yachiyanjano yadyedwa pa tsiku lachitatu, wopereka nsembeyo sadzayanjidwa ndi Mulungu. Nsembe yakeyo sadzapindula nayo. Idzakhala chinthu chonyansa, ndipo amene wadyako nsembeyo adzadziyankhira mlandu wa cholakwa chake. 19 Nyama imene yakhudza chilichonse chodetsedwa, siyenera kudyedwa. Muziitentha ndi moto. Koma nyama imene sinadetsedwe, aliyense woyera angathe kuidya. 20 “‘Munthu amene wadya nyama ya nsembe yachiyanjano, imene ndi ya Yehova, pamene munthuyo ali wodetsedwa, aziphedwa kuti asakhalenso pakati pa anthu amtundu wake. 21 Ndipo munthu akakhudza chodetsa chilichonse, kaya chodetsa cha munthu kapena nyama yodetsedwa, kapenanso chinthu chilichonse chonyansa chodetsedwa, n’kudyako nyama ya nsembe yachiyanjano, imene ndi ya Yehova, munthu wotero aziphedwa kuti asakhalenso pakati pa anthu amtundu wake.’” 22 Ndipo Yehova anapitiriza kulankhula ndi Mose kuti: 23 “Uza ana a Isiraeli kuti, ‘Musamadye mafuta alionse a ng’ombe, a mwana wa nkhosa, kapena a mbuzi. 24 Mafuta a nyama yofa yokha ndi mafuta a nyama yokhadzulidwa ndi chilombo, mungawagwiritse ntchito ina iliyonse imene mungafune, koma musawadye ngakhale pang’ono. 25 Pakuti aliyense wodya mafuta a nyama imene waipereka kwa Yehova monga nsembe yotentha ndi moto, munthu ameneyo aziphedwa kuti asakhalenso pakati pa anthu a mtundu wake. 26 “‘Musamadye magazi alionse kulikonse kumene mungakhale, kaya akhale magazi a mbalame kapena a nyama. 27 Munthu aliyense wodya magazi alionse aziphedwa kuti asakhalenso pakati pa anthu amtundu wake.’” 28 Ndipo Yehova anapitiriza kulankhula ndi Mose kuti: 29 “Lankhula ndi ana a Isiraeli kuti, ‘Munthu amene akupereka nsembe yake yachiyanjano kwa Yehova, azipereka kwa Yehova mbali ya nsembe yake yachiyanjanoyo. 30 Iye azibweretsa mafuta pamodzi ndi nganga monga nsembe kwa Yehova yotentha ndi moto. Azibweretsa mafutawo pamodzi ndi nganga kuti aziweyule uku ndi uku, monga nsembe yoweyula yoperekedwa kwa Yehova. 31 Ndiyeno wansembe azitentha mafutawo paguwa lansembe, koma ngangayo izikhala ya Aroni ndi ana ake. 32 “‘Mwendo wakumbuyo wa kudzanja lamanja muziupereka kwa wansembe monga gawo lopatulika lochokera pansembe zanu zachiyanjano. 33 Mwana wa Aroni amene wapereka kwa Mulungu magazi a nsembe zachiyanjano ndiponso mafuta, azitenga mwendo wakumbuyo wa kudzanja lamanja monga gawo lake. 34 Nganga ya nsembe yoweyula ndiponso mwendo, umene ndi gawo lopatulika, ndikuzitenga pansembe zachiyanjano za ana a Isiraeli. Ndikuzitenga kwa ana a Isiraeli ndi kuzipereka kwa Aroni wansembe ndi ana ake. Ili ndi lamulo mpaka kalekale. 35 “‘Limeneli ndilo linali gawo la Aroni monga wansembe ndiponso gawo la ana ake monga ansembe. Gawoli linali lochokera pansembe zotentha ndi moto zoperekedwa kwa Yehova, malinga ndi zimene anawalamula pa tsiku limene anaperekedwa kuti atumikire monga ansembe a Yehova. 36 Pa tsiku lopatula Aroni ndi ana ake pakati pa ana a Isiraeli ndi kuwadzoza, Yehova analamula kuti adzawapatse gawoli. Ili ndi lamulo m’mibadwo yawo yonse mpaka kalekale.’” 37 Limeneli ndilo lamulo lokhudza nsembe yopsereza, nsembe yambewu, nsembe yamachimo, nsembe ya kupalamula, nyama yoperekedwa polonga munthu unsembe ndiponso nsembe yachiyanjano, 38 monga mmene Yehova analamulira Mose paphiri la Sinai, pa tsiku limene analamula ana a Isiraeli kupereka nsembe zawo kwa Yehova m’chipululu cha Sinai.
8 Yehova anapitiriza kulankhula ndi Mose kuti: 2 “Tenga Aroni pamodzi ndi ana ake, zovala zawo, mafuta odzozera, ng’ombe yamphongo ya nsembe yamachimo, nkhosa ziwiri zamphongo, ndi dengu la mikate yopanda chofufumitsa. 3 Ndiyeno usonkhanitse khamu lonse pakhomo la chihema chokumanako.” 4 Mose anachita monga mmene Yehova anam’lamulira. Ndipo khamu lonse linasonkhana pakhomo la chihema chokumanako. 5 Pamenepo Mose anauza khamulo kuti: “Yehova walamula kuti tichite zinthu izi.” 6 Kenako Mose anaitana Aroni ndi ana ake ndi kuwalamula kuti asambe. 7 Atatero anaveka Aroni mkanjo ndi kum’manga lamba wa pamimba. Anamuvekanso malaya odula manja komanso efodi, ndi kum’manga kwambiri ndi lamba wa efodiyo. 8 Anamuveka chovala cha pachifuwa ndi kuika Urimu ndi Tumimu m’chovala cha pachifuwacho. 9 Anamuvekanso nduwira pamutu pake, n’kuika patsogolo pa nduwirayo kachitsulo konyezimira kaphanthiphanthi kagolide, chizindikiro chopatulika cha kudzipereka, monga mmene Yehova analamulira Mose. 10 Ndiyeno Mose anatenga mafuta odzozera n’kudzoza chihema chopatulika ndi zonse zimene zinali mkati mwake, n’kuzipatula. 11 Anawaza ena mwa mafuta odzozerawo maulendo 7 paguwa lansembe ndi kudzoza guwa lansembelo, zipangizo zake zonse, beseni ndi choikapo chake, n’kuzipatula. 12 Pomalizira, Mose anathira ena mwa mafuta odzozera pamutu pa Aroni ndi kum’dzoza kuti akhale wopatulika. 13 Kenako Mose anaitana ana a Aroni ndi kuwaveka mikanjo, kuwamanga malamba a pamimba, ndi kuwakulunga mipango kumutu, monga mmene Yehova analamulira Mose. 14 Atatero anabweretsa ng’ombe yamphongo ya nsembe yamachimo, ndipo Aroni ndi ana ake anaika manja awo pamutu pa ng’ombe ya nsembe yamachimoyo. 15 Ndiyeno Mose anapha ng’ombeyo, ndipo anatenga magazi ake ndi kuwapaka ndi chala chake panyanga zonse za guwa lansembe, n’kuyeretsa guwalo ku uchimo. Koma magazi otsalawo anawathira pansi pa guwa lansembe kuti alipatule, kuphimba machimo paguwalo. 16 Ndipo Mose anatenga mafuta onse okuta matumbo, mafuta a pachiwindi ndi impso ziwiri ndi mafuta ake, n’kuzitentha paguwa lansembe. 17 Koma chikopa cha ng’ombeyo, nyama yake ndi ndowe zake anazitentha kunja kwa msasa, monga mmene Yehova analamulira Mose. 18 Kenako anatenga nkhosa yamphongo ya nsembe yopsereza, ndipo Aroni ndi ana ake anaika manja awo pamutu pa nkhosayo. 19 Mose anapha nkhosayo ndi kuwaza magazi ake mozungulira paguwa lansembe. 20 Atatero anaidula ziwaloziwalo, ndipo Mose anatenga mutu wake, ziwalozo ndi mafuta ake, ndi kuziika paguwa lansembe. 21 Anatenganso matumbo ndi ziboda n’kuzitsuka ndi madzi. Ndiyeno Mose anatentha nkhosa yonseyo paguwa lansembe. Inali nsembe yopsereza yafungo lokhazika mtima pansi. Komanso, inali nsembe yotentha ndi moto yoperekedwa kwa Yehova, monga mmene Yehova analamulira Mose. 22 Atatero anabweretsa nkhosa yamphongo yachiwiri, nkhosa yolongera unsembe, ndipo Aroni ndi ana ake anaika manja awo pamutu pa nkhosayo. 23 Mose anapha nkhosayo ndi kutengako magazi ake n’kuwapaka m’munsi pakhutu la kudzanja lamanja la Aroni, pachala chake chamanthu kudzanja lamanja, ndi pachala chake chachikulu cha kumwendo wa kudzanja lamanja. 24 Kenako Mose anaitana ana a Aroni ndi kuwapaka magazi m’munsi pakhutu lawo la kudzanja lamanja, pachala chawo chamanthu kudzanja lamanja ndi pachala chawo chachikulu cha kumwendo wa kudzanja lamanja. Koma Mose anawaza magazi otsalawo mozungulira paguwa lansembe. 25 Pamenepo anatenga mafuta a nkhosayo, mchira wa mafuta, mafuta onse okuta matumbo, mafuta a pachiwindi, impso ziwiri ndi mafuta ake ndi mwendo wakumbuyo wa kudzanja lamanja. 26 M’dengu la mikate yosafufumitsa limene linali pamaso pa Yehova, anatengamo mtanda umodzi wa mkate wozungulira woboola pakati, mtanda umodzi wa mkate wozungulira woboola pakati wothira mafuta, ndi kamtanda kamodzi ka mkate kopyapyala. Anaziika pamwamba pa mafuta ndi mwendo wakumbuyo wa kudzanja lamanja. 27 Atatero anaika zonsezi m’manja mwa Aroni ndi m’manja mwa ana ake n’kuyamba kuziweyula uku ndi uku monga nsembe yoweyula yoperekedwa kwa Yehova. 28 Ndiyeno Mose anazitenga m’manja mwawo n’kuzitentha paguwa lansembe pamwamba pa nsembe yopsereza. Zimenezi zinali nsembe yowalongera unsembe, yafungo lokhazika mtima pansi. Inali nsembe yotentha ndi moto yoperekedwa kwa Yehova. 29 Kenako Mose anatenga nganga ndi kuiweyula uku ndi uku monga nsembe yoweyula yoperekedwa kwa Yehova. Nganga imeneyi anaitenga pa nkhosa yowalongera unsembe ndipo inakhala gawo la Mose, monga mmene Yehova analamulira Mose. 30 Atatero Mose anatengako mafuta odzozera ndi magazi amene anali paguwa lansembe aja n’kuwawaza pa Aroni ndi pazovala zake. Anawawazanso pa ana ake aja ndi pazovala zawo. Motero anapatula Aroni ndi zovala zake komanso ana a Aroni ndi zovala zawo. 31 Ndiyeno anauza Aroni ndi ana ake kuti: “Wiritsani nyamayo pakhomo la chihema chokumanako, ndipo muidyerenso pomwepo pamodzi ndi mkate umene uli m’dengu logwiritsidwa ntchito polonga anthu unsembe, monga mmene anandilamulira, kuti, ‘Aroni ndi ana ake adye zimenezi.’ 32 Ndipo nyama ndi mkate zotsala muzitenthe ndi moto. 33 Musachoke pakhomo la chihema chokumanako kwa masiku 7, kufikira tsiku lomaliza la kulongedwa kwanu unsembe, chifukwa kukupatsani mphamvu kudzatenga masiku 7. 34 Yehova walamula kuti mmene zachitikira lero, zichitikenso chimodzimodzi pa masiku otsalawa pokuphimbirani machimo. 35 Chotero mukhale pakhomo la chihema chokumanako usana ndi usiku kwa masiku 7. Ndipo muyenera kuchita ulonda umene Yehova walamula, kuti musafe. Chifukwa n’zimene ndalamulidwa.” 36 Choncho Aroni ndi ana ake anachita zonse zimene Yehova analamula kudzera mwa Mose.
9 Tsopano pa tsiku la 8, Mose anaitana Aroni, ana ake ndi akulu a Isiraeli. 2 Pamenepo anauza Aroni kuti: “Tenga ng’ombe yaing’ono kuti ikhale nsembe yamachimo, ndi nkhosa yamphongo kuti ikhale nsembe yopsereza. Nyama zonsezi zikhale zopanda chilema, ndipo uzipereke kwa Yehova. 3 Koma uza ana a Isiraeli kuti, ‘Tengani mbuzi yamphongo kuti ikhale nsembe yamachimo. Mutengenso mwana wa ng’ombe ndi nkhosa yaing’ono yamphongo, zonsezi zikhale za chaka chimodzi, zopanda chilema, kuti zikhale nsembe yopsereza. 4 Mutengenso ng’ombe yamphongo ndi nkhosa yamphongo kuti muzipereke kwa Yehova monga nsembe zachiyanjano. Komanso mubwere ndi nsembe yambewu yothira mafuta, chifukwa lero Yehova aonekera ndithu kwa inu.’” 5 Choncho anthuwo anatenga zimene Mose analamula n’kupita nazo kuchihema chokumanako. Kenako khamu lonse linayandikira ndi kuima pamaso pa Yehova. 6 Ndiyeno Mose anati: “Mverani zimene Yehova walamula kuti muchite, kuti ulemerero wa Yehova uonekere kwa inu.” 7 Pamenepo Mose anauza Aroni kuti: “Pita kuguwa lansembe ndi kupereka nsembe yako yamachimo ndi nsembe yako yopsereza, kuti uphimbe machimo ako ndi a nyumba yako. Kenako uperekere nsembe anthuwa ndi kuwaphimbira machimo awo, monga mmene Yehova walamulira.” 8 Nthawi yomweyo Aroni anapita kuguwa lansembe ndi kupha ng’ombe yaing’ono kuti ikhale nsembe yake yamachimo. 9 Ndiyeno ana ake anam’bweretsera magazi a ng’ombeyo, ndipo iye anaviika chala chake m’magaziwo ndi kuwapaka panyanga za guwa lansembe. Magazi otsala anawathira pansi pa guwa lansembelo. 10 Ndipo mafuta, impso ndi mafuta a pachiwindi zimene anazitenga panyama ya nsembe yamachimo anazitentha paguwa lansembe, monga mmene Yehova analamulira Mose. 11 Koma nyama ndi chikopa chake anazitentha kunja kwa msasa. 12 Ndiyeno Aroni anapha nyama ya nsembe yopsereza, ndipo ana ake anam’patsa magazi a nyamayo. Pamenepo iye anawaza magaziwo mozungulira paguwa lansembe. 13 Kenako anam’patsa ziwalo za nyama ya nsembe yopsereza pamodzi ndi mutu, ndipo anazitentha paguwa lansembe. 14 Atatero, anatsuka matumbo ndi ziboda, n’kuzitentha paguwa lansembe pamwamba pa nsembe yopsereza. 15 Ndiyeno anaperekera nsembe anthu. Anatenga mbuzi yoperekera anthu nsembe yamachimo, ndipo anaipha, n’kuipereka monga nsembe yamachimo, mmene anachitira ndi nyama yoyamba ija. 16 Atatero anapereka nsembe yopsereza motsatira ndondomeko yake. 17 Kenako anapereka nsembe yambewu. Anatapako nsembeyo kudzaza dzanja lake ndi kuitentha paguwa lansembe, kuwonjezera pa nsembe yopsereza ya m’mawa. 18 Ndiyeno Aroni anapha ng’ombe yamphongo ndi nkhosa yamphongo ya nsembe yachiyanjano yoperekera anthuwo. Kenako ana ake anam’patsa magazi a nyamazo ndipo iye anawaza magaziwo mozungulira paguwa lansembe. 19 Kunena za mafuta a ng’ombeyo, mchira wa mafuta wa nkhosa, mafuta okuta matumbo, impso ndi mafuta a pachiwindi, 20 ana a Aroni anaika zinthu za mafuta zimenezo pamwamba pa nganga za nyamazo. Kenako anatentha mafutawo paguwa lansembe. 21 Koma Aroni anaweyula cha uku ndi uku ngangazo ndi mwendo wakumbuyo wa kudzanja lamanja pamaso pa Yehova, monga mmene Mose analamulira. 22 Kenako Aroni anakweza manja ake pa anthuwo ndi kuwadalitsa. Atatero, anatsika kuguwa lansembe kumene anali atapereka nsembe yamachimo, nsembe yopsereza ndi nsembe zachiyanjano. 23 Pamenepo Mose ndi Aroni analowa m’chihema chokumanako, kenako anatulukamo n’kudalitsa anthuwo. Atatero, ulemerero wa Yehova unaonekera kwa anthu onse, 24 ndipo moto unatsika kuchokera kwa Yehova n’kunyeketsa nsembe yopsereza ndiponso mafuta, zimene zinali paguwa lansembe. Anthu onse ataona zimenezi, anayamba kufuula mokondwera ndipo anagwada n’kuwerama mpaka nkhope zawo pansi.
^ (Lev. 8:18-30) Kenako anatenga nkhosa yamphongo ya nsembe yopsereza, ndipo Aroni ndi ana ake anaika manja awo pamutu pa nkhosayo. 19 Mose anapha nkhosayo ndi kuwaza magazi ake mozungulira paguwa lansembe. 20 Atatero anaidula ziwaloziwalo, ndipo Mose anatenga mutu wake, ziwalozo ndi mafuta ake, ndi kuziika paguwa lansembe. 21 Anatenganso matumbo ndi ziboda n’kuzitsuka ndi madzi. Ndiyeno Mose anatentha nkhosa yonseyo paguwa lansembe. Inali nsembe yopsereza yafungo lokhazika mtima pansi. Komanso, inali nsembe yotentha ndi moto yoperekedwa kwa Yehova, monga mmene Yehova analamulira Mose. 22 Atatero anabweretsa nkhosa yamphongo yachiwiri, nkhosa yolongera unsembe, ndipo Aroni ndi ana ake anaika manja awo pamutu pa nkhosayo. 23 Mose anapha nkhosayo ndi kutengako magazi ake n’kuwapaka m’munsi pakhutu la kudzanja lamanja la Aroni, pachala chake chamanthu kudzanja lamanja, ndi pachala chake chachikulu cha kumwendo wa kudzanja lamanja. 24 Kenako Mose anaitana ana a Aroni ndi kuwapaka magazi m’munsi pakhutu lawo la kudzanja lamanja, pachala chawo chamanthu kudzanja lamanja ndi pachala chawo chachikulu cha kumwendo wa kudzanja lamanja. Koma Mose anawaza magazi otsalawo mozungulira paguwa lansembe. 25 Pamenepo anatenga mafuta a nkhosayo, mchira wa mafuta, mafuta onse okuta matumbo, mafuta a pachiwindi, impso ziwiri ndi mafuta ake ndi mwendo wakumbuyo wa kudzanja lamanja. 26 M’dengu la mikate yosafufumitsa limene linali pamaso pa Yehova, anatengamo mtanda umodzi wa mkate wozungulira woboola pakati, mtanda umodzi wa mkate wozungulira woboola pakati wothira mafuta, ndi kamtanda kamodzi ka mkate kopyapyala. Anaziika pamwamba pa mafuta ndi mwendo wakumbuyo wa kudzanja lamanja. 27 Atatero anaika zonsezi m’manja mwa Aroni ndi m’manja mwa ana ake n’kuyamba kuziweyula uku ndi uku monga nsembe yoweyula yoperekedwa kwa Yehova. 28 Ndiyeno Mose anazitenga m’manja mwawo n’kuzitentha paguwa lansembe pamwamba pa nsembe yopsereza. Zimenezi zinali nsembe yowalongera unsembe, yafungo lokhazika mtima pansi. Inali nsembe yotentha ndi moto yoperekedwa kwa Yehova. 29 Kenako Mose anatenga nganga ndi kuiweyula uku ndi uku monga nsembe yoweyula yoperekedwa kwa Yehova. Nganga imeneyi anaitenga pa nkhosa yowalongera unsembe ndipo inakhala gawo la Mose, monga mmene Yehova analamulira Mose. 30 Atatero Mose anatengako mafuta odzozera ndi magazi amene anali paguwa lansembe aja n’kuwawaza pa Aroni ndi pazovala zake. Anawawazanso pa ana ake aja ndi pazovala zawo. Motero anapatula Aroni ndi zovala zake komanso ana a Aroni ndi zovala zawo.
^ ***sn nyimbo 77 Muzikhululuka***
Nyimbo 77
Muzikhululuka
(Salimo 86:5)
1. Mwachikondi M’lungu
Mwa Yesu anakonza
Kuti tikhululukidwe
Ndi kuthetsadi imfa.
Ngati tilidi olapa,
Ndipo titamupempha,
Pogwiritsa ntchito
Dipo Atikhululukira.
2. Ngati titsanzira
Mulungu wakumwamba
Kukhululukira ena
Tidzakhululukidwa.
Tikhale ololerana,
Tisakhale odana
Koma olemekezana
Komanso okondana.
3. Tikhale n’chifundo,
Chidzatithandizadi
Kusasunga chakukhosi
Kapenanso chidani.
Tikatsanzira Yehova
Maka chikondi chake
Tidzakhululukirana
Tidzafanana naye.
(Onaninso Mat. 6:12; Aef. 4:32; Akol. 3:13.)
^ ***jr mas. 150-153 “Kodi Sanachite Zimenezi Chifukwa Chakuti Anali Kundidziwa?”***
“SINDIDZAKHALA WOKWIYA MPAKA KALEKALE”
20 Anthu ambiri amaona kuti m’mabuku a Yeremiya ndi Maliro mwangodzaza mauthenga a ziweruzo zoipa okhaokha. Anthu amene ali ndi maganizo amenewa amanyalanyaza mfundo zolimbikitsa zomwe zili m’mabukuwa, zimene Yehova ankauza anthu ake powapempha kuti alape. Mwachitsanzo, iye analimbikitsa Ayuda kuti: “Chonde, aliyense wa inu atembenuke kusiya njira yake yoipa ndipo muyambe kuyenda m’njira zabwino ndi kuchita zinthu zabwino.” Pa nthawi inanso, Yeremiya anawalimbikitsa kuti: “Konzani njira zanu ndi zochita zanu kuti zikhale zabwino ndipo muzimvera mawu a Yehova Mulungu wanu. Mukatero, Yehova adzasintha maganizo ake pa tsoka limene wanena kuti akugwetserani.” (Yer. 18:11; 26:13) M’nthawi yathu ino, Yehova akupitirizabe kukhululukira anthu onse amene amalapadi mochokera pansi pa mtima ndi kusiya zoipa zimene ankachita.
21 Sikuti Yehova amangolankhula ndi pakamwa chabe kuti angakhululukire anthu ochimwa, koma amawakhululukiradi. Pa nthawi ina, Yehova anagwiritsa ntchito Yeremiya kuti alimbikitse anthu ake kuti: “Bwerera Isiraeli wopanduka iwe. Sindidzakuyang’anani mokwiya anthu inu pakuti . . . sindidzakhala wokwiya mpaka kalekale.” (Yer. 3:12) Mulungu akakhululukira munthu, samusungira chakukhosi kapena kupitiriza kumukwiyira. M’malomwake, iye amafunitsitsa kuti ubwenzi wake ndi munthuyo ukonzedwenso ngakhale kuti munthuyo anachitadi tchimo. Munthu wochimwa akalapa moona mtima ndiponso akapempha Mulungu kuti amukhululukire, Yehova amayambiranso kukonda munthuyo komanso kumudalitsa. Iye amachita zimenezi ngakhale kuti munthuyo anachita machimo ambiri. (Yer. 15:19) Mfundo imeneyi ingalimbikitse aliyense amene panopa salinso pa ubwenzi wabwino ndi Mulungu woona, kuti abwerere kwa iye. Kodi simukuvomereza kuti mfundo yakuti Yehova amakhululuka imatichititsa kufunitsitsa kumuyandikira?—Werengani Maliro 5:21.
22 Ngati munthu wina wakukhumudwitsani chifukwa sanakulankhuleni bwino kapena wakuchitirani zinthu mosaganiza bwino, kodi mudzatsanzira Yehova? Ponena za Ayuda akale, Mulungu ananena kuti ‘adzayeretsa’ anthu amene wawakhululukira. (Werengani Yeremiya 33:8.) Iye amatha kuyeretsa anthu amene alapa, potaya machimo awo ndipo sawakumbukiranso. Kenako, Mulungu amapereka mwayi kwa anthuwo kuti ayambirenso kumutumikira. Koma Mulungu akakhululukira munthu, sizitanthauza kuti munthuyo wayeretsedwa ku uchimo wobadwa nawo ndipo tsopano wakhala wangwiro, kapena kuti wopanda tchimo lililonse. Komabe, tingaphunzirepo kanthu pa zimene Mulungu ananena, zokhudza kuyeretsa anthu. Tingayesetse kutaya kapena kuiwala zimene munthu wina anatilakwira, ndipo mophiphiritsa, kuchita zimenezi kuli ngati kuyeretsa munthuyo chifukwa timasintha mmene timamuonera mumtima mwathu. Kodi tingachite zimenezi motani?
23 Tayerekezerani kuti m’bale wanu wina wakupatsani mphatso ya njinga. Ngati njingayo ingachite dzimbiri pang’ono, kodi mukhoza kungoitaya? Ayi, simungachite zimenezo. Muyenera kuti mungayesetse mwakhama kuchotsa dzimbiri lonse, mwinanso mungaipake penti. Mungachite zonsezi n’cholinga choti njingayo ilimbe ndiponso kuti izioneka bwino. Mofanana ndi zimenezi, muyenera kuchita khama kuti muchotse maganizo alionse mumtima mwanu odana kapena oipidwa ndi m’bale kapena mlongo amene wakulakwirani. Yesetsani kulimbana ndi mtima womangoganizira zinthu zoipa zimene iye anakuchitirani kapena mawu opweteka amene anakulankhulani. Mukamayesetsa kuiwala zimene anakulakwiranizo, mumtima mwanu mumakhala mukuyeretsa chithunzi cha munthu yemwe munamukhululukirayo. Mukamayesetsa kupewa maganizo olakwika okhudza munthu yemwe mukumuyeretsa mumtima mwanu, mumakhala okonzeka kukhala nayenso pa ubwenzi, womwe unkaoneka ngati unatheratu.
24 Takambirana ena mwa makhalidwe a Yehova ndiponso taona mmene iye amachitira zinthu, ndipo kuphunzira zimenezi kwatithandiza kuti timudziwe bwino. Taonanso kuti kumudziwa bwino Yehova kumatithandiza, ndipo zimenezi zimatilimbikitsa kwambiri kuti tizimulambira m’njira yoyenerera. Tikamudziwa bwino Yehova ngati mmene anachitira Mfumu Yosiya, tidzakhala ndi chimwemwe kwambiri pa moyo wathu, chomwenso ndi khalidwe lina la Mulungu.
25 Komanso kumudziwa bwino kwambiri Yehova kudzatithandiza kuti tikhale pa ubwenzi wabwino ndi anthu ena. Tikamayesetsa mwakhama kusonyeza ena kukoma mtima kosatha, chilungamo ndiponso kuwakhululukira ngati mmene Yehova amachitira, ubwenzi wathu ndi Akhristu anzathu mumpingo udzakhala wabwino zedi ndiponso wolimba kwambiri. Zimenezi zidzatithandizanso kuti tiziphunzitsa mogwira mtima tikamapanga maulendo obwereza m’gawo lathu ndiponso tikamachititsa maphunziro a Baibulo opita patsogolo. Komanso anthu amene amachita chidwi ndi uthenga umene timalalikira angayambe kusirira moyo wathu wachikhristu akaona mmene tikuchitira zinthu pa moyo wathu. Choncho, zingakhale zosavuta kuti tiwathandize kuti azilambira Yehova m’njira yoyenera, kapena kuti ayambe kutsatira “njira yabwino.”—Yer. 6:16.
Kodi lemba la Maliro 5:21 lili ndi uthenga wotani kwa inu?
^ ***jr tsa. 151 “Kodi Sanachite Zimenezi Chifukwa Chakuti Anali Kundidziwa?”***
KODI YEHOVA ‘AMASINTHA BWANJI MAGANIZO AKE’?
Tingamvetse bwino mfundo yoti Mulungu amakhululuka ndi mtima wonse tikaona mmene iye amachitira zinthu ndi anthu amene ankachita machimo koma kenako anasintha. Iye akaona kuti munthu wochimwa wasintha moyo wake ndipo wayamba kumumvera, ‘amasintha maganizo ake.’ (Yer. 18:8; 26:3) Kodi zimenezi zikutanthauza chiyani?
Mulungu ndi wangwiro ndipo salakwitsa zinthu. Motero, sikuti iye amasintha maganizo ake ngati mmene amachitira munthu amene wazindikira kuti nkhani inayake sanaimvetse bwino. Koma Yehova amasintha maganizo m’njira yakuti amasintha zochita zake kuti zigwirizane ndi zimene akuona, zosonyeza kuti munthu wasintha mtima wake.
Zimenezi sizikutanthauza kuti iye amangosintha chilango chimene anayenera kupereka kwa munthu. Koma anthu ochimwa akalapa, Yehova amasintha mmene ankawaonera. Malinga ndi zimene akatswiri ena a Baibulo amanena, mawu achiheberi amene anawamasulira kuti “ndidzasintha maganizo” pamavesi amene ali pamwambawo, angatanthauzenso “kupuma mokoka mpweya wambiri,” mwina pousa moyo. Zimenezi zingasonyeze kuti Yehova akaona kuti munthu walapadi moona mtima, mophiphiritsa iye amausa moyo, posonyeza kuti mtima wake wakhala m’malo tsopano. Ndiyeno Mulungu amayamba kukonda munthu yemwe walapayo mofanana ndi mmene amakondera anthu onse amene akuchita chifuniro chake. Munthuyo angakumanebe ndi mavuto chifukwa cha machimo amene ankachita, koma Mulungu amasangalala chifukwa choti iye wasintha. Mulungu amachepetsako “tsoka,” kapena kuti chilango, chimene munthuyo akanalandira. (Yer. 26:13) Kodi pali munthu aliyense woweruza amene angathe kuchita zinthu mwanjira imeneyi ndi munthu amene walapadi moona mtima? Komatu Yehova amasangalala kuchita zimenezi.—Yer. 9:24.
^ ***rs tsa. 332 ndime 2-4 Oyera Mtima***
Kodi kuli kogwirizana ndi Malemba kupemphera kwa “oyera mtima” kuti iwo achite monga ankhoswe kwa Mulungu?
Yesu Kristu anati: “Pempherani inu chomwechi; Atate ŵathu wa Kumwamba, . . .” Chotero mapemphero ayenera kulunjikitsidwa kwa Atate. Yesu anatinso: “Ine ndine njira, ndi chowonadi, ndi moyo. Palibe munthu adza kwa Atate koma mwa ine. Ngati mudzapempha kanthu m’dzina langa, ndidzachita.” (Mat. 6:9; Yoh. 14:6, 14) Motero Yesu anatsutsa lingaliro lakuti munthu aliyense angakhoze kutenga malo a kukhala nkhoswe. Mtumwi Paulo anawonjezera ponena za Kristu kuti: “Amene adafera, inde makamaka, ndiye amene adauka kwa akufa, amene akhalanso padzanja lamanja la Mulungu, amenenso atipempherera ife.” ‘Iye ali nawo moyo wosatha kuti apembedzere onse amene afika kwa Mulungu kupyolera mwa iye.’ (Aroma 8:34; Aheb. 7:25, NW) Ngati ife tifunadi kuti mapemphero athu amvedwe ndi Mulungu, kodi sikukakhala kwanzeru kuyandikira Mulungu mwa njira imene Mawu ake amalangizira? (Wonaninso tsamba 258, 259, pamutu wakuti “Mariya.”)
Aef. 6:18, 19: “Pochezera pamenepo chichezerere ndi kupembedzera oyera mtima onse, ndi ine ndemwe, kuti andipatse mawu m’kunditsegulira m’kamwa molimbika, kuti ndizindikiritse anthu chinsinsicho cha uthenga wabwino.” (Kanyenye wawonjezeredwa.) (Panopa chilimbikitso chaperekedwa kupembedzera oyera mtima, koma osati kwa iwo kapena kupyolera mwa iwo. New Catholic Encyclopedia, 1967, Vol. XI, p. 670, imavomereza kuti: “Kaŵirikaŵiri m’Chi[pangano] Cha[tsopano], pemphero lonse, lamtseri kudzanso loperekedwa poyera, limalunjikitsidwa kwa Mulungu Atate kudzera mwa Kristu.”)
Aroma 15:30: “Ndikudandaulirani, abale, mwa Ambuye wathu Yesu Kristu ndi chikondi cha Mzimu, kuti mudzalimbike pamodzi ndi ine m’mapemphero anu kwa Mulungu chifukwa cha ine.” (Mtumwi Paulo, amene iyemwini anali woyera mtima, anapempha Akristu anzake amene analinso oyera mtima kumpempherera. Koma tawonani kuti Paulo sanalunjikitse mapemphero ake kwa oyera mtima anzake amenewo, ndiponso mapemphero awo ompempherera sanaloŵe mmalo mwa unansi wapafupi umene Paulo mwiniyo anali nawo ndi Atate mwanjira ya pemphero. Yerekezerani ndi Aefeso 3:11, 12, 14.)
^ ***lv mas. 57-58 Kodi Tingatani Kuti Tikhale Osiyana ndi Dzikoli?***
14 Tiyeneranso kuvala ndi kudzisamalira bwino komanso kukhala aukhondo makamaka tikamapita muutumiki wa kumunda ndi kumisonkhano yachikhristu. Dzifunseni kuti: ‘Kodi anthu amadabwa ndi maonekedwe anga? Kodi maonekedwe anga amachititsa manyazi anthu ena? Kodi ndimaona ufulu wanga pa nkhani ya kavalidwe kukhala wofunika kwambiri kuposa kutumikira pa mpingo?’—Salmo 68:6; Afilipi 4:5; 1 Petulo 5:6.
15 Baibulo silipereka ndandanda ya malamulo oti Akhristu aziyendera pa nkhani ya kavalidwe, kudzisamalira ndi ukhondo. Yehova safuna kutilanda ufulu wathu wosankha kapena ufulu wogwiritsa ntchito maganizo athu. M’malomwake iye amafuna kuti tikhale anthu okhwima maganizo, otha kuganizira mfundo za m’Baibulo ndiponso kuti tikhale anthu “amene pogwiritsa ntchito luntha lawo la kuzindikira, aphunzitsa lunthalo kusiyanitsa choyenera ndi cholakwika.” (Aheberi 5:14) Koposa zonse, Mulungu amafuna kuti tizichita zinthu chifukwa chomukonda iye ndiponso anthu anzathu. (Maliko 12:30, 31) Kutsatira mfundo zimenezi, kumatipatsa ufulu wovala ndi kudzisamalira mosiyanasiyana. Timaona umboni wa zimenezi pamisonkhano ya anthu a Yehova osangalala amene amaoneka bwino chifukwa cha kavalidwe kawo kosiyanasiyana, kulikonse kumene ali.
^ ***sn nyimbo 110 Ntchito Zodabwitsa za Mulungu***
Nyimbo 110
Ntchito Zodabwitsa za Mulungu
(Salimo 139)
1. Inu Mulungu mumadziwa
Ndikagona ndipo ndikadzuka.
Mumadziwanso maganizo anga
Ngakhale mawu anga
Ndi njira zanga.
Munaona malo ’bisika.
Panthawi yomwe ndinali m’mimba.
Ziwalo zangatu zinalembedwa,
Ndikutamandani ndinu wodabwitsa.
Nzeru zanu Mulungu n’zodabwitsa.
Zimenezi ndithu ndikudziwa.
Ndikaopa kuphimbidwa ndi mdima
Mzimu wanu M’lungu undipeza.
N’kuti komwe ndingabisale
Komwe inu simungandione?
Kumwamba kodi kapena kumanda,
Mumdima, m’nyanja?
Ayi ndithu kulibe.
(Onaninso Sal. 66:3; 94:19; Yer. 17:10.)
^ ***km 1/11 tsa. 2 Kodi Mukudziwa Zimene Mungasankhe?***
Kodi Mukudziwa Zimene Mungasankhe?
Masiku ano m’zipatala zambiri padziko lonse, odwala amawapanga opaleshoni popanda kuwaika magazi. Kodi mukudziwa bwino zithandizo za mankhwala zosagwiritsa ntchito magazi zimene mungathe kusankha? Muyenera kudziwa zimenezi kuti muzitha kusankha bwino chithandizo cha mankhwala kapena mtundu wa opaleshoni. Kuti muphunzire zambiri zokhudza nkhani imeneyi, werengani mofatsa mutu 7 m’buku lakuti Khalanibe M’chikondi cha Mulungu ndiponso malifalensi amene asonyezedwa m’nkhaniyi. Pambuyo pake, pempherani ndipo pogwiritsa ntchito mafunso amene ali m’munsimu, ganizirani zimene mwaphunzirapo.
(1) Kodi chifukwa chachikulu chimene Mboni za Yehova zimakanira kuikidwa magazi n’chiyani? (2) Pa nkhani ya chithandizo cha mankhwala, kodi Mboni za Yehova zimafuna chiyani? (3) Kodi odwala ali ndi ufulu wotani? (4) N’chifukwa chiyani ndi nzeru ndiponso ndi udindo wa munthu aliyense kusankha chithandizo cha mankhwala chosagwiritsa ntchito magazi? (5) Ngati munthu wataya magazi ambiri, kodi madokotala ayenera kuchita zinthu ziwiri ziti mwamsanga? (6) Kodi mufunika kudziwa zinthu zotani zokhudza chithandizo cha mankhwala chosagwiritsa ntchito magazi? (7) Kodi n’zotheka kuchita maopaleshoni oopsa komanso ovuta popanda kuika munthu magazi? (8) Kodi pali kusintha kotani komwe kukuchitika m’zipatala zambiri?
Zithandizo zina zimene zasonyezedwa m’bukuli n’zoti munthu aliyense asankhe payekha mogwirizana ndi chikumbumtima chake chophunzitsidwa Baibulo. Kodi mwasankha kale chithandizo chamankhwala chimene mungathe kulandira ndiponso chimene mungalole kuti ana anu apatsidwe komanso kulemba zomwe mwasankhazo pa Khadi Lopatsa Munthu Mphamvu Yosasinthika Yondisankhira Thandizo la Mankhwala (DPA)? Kuti mumve zambiri pa nkhani imeneyi, werengani mofatsa “Mafunso Ochokera kwa Owerenga” a mu Nsanja ya Olonda ya June 15, 2004, ndiponso ya October 15, 2000. Kenako gwiritsani ntchito zikalata zimene zili mu mphatika ya Utumiki Wathu wa Ufumu wa November 2006, yamutu wakuti “Kodi Ndimaiona Bwanji Nkhani Yokhudza Tizigawo ta Magazi ndi Njira Zachipatala Zogwiritsa Ntchito Magazi Anga Omwe?,” posankha zimene mukuvomereza kapena kukana. Pomaliza, onetsetsani kuti mwalemba bwinobwino zimene mwasankhazo pakhadi lanu la DPA. Anthu omwe mwawasankha kukuimirani ndiponso achibale anu omwe si Mboni ayenera kudziwa bwino zosankha zanu.
^ ***lv tsa. 215 Kuchitira Sawatcha Mbendera, Kuvota Ndiponso Kugwira Ntchito Zosakhudzana ndi Usilikali*** >>
kumene kukwaniritsa maudindo amenewa?’ (Mateyo 28:19, 20; Aefeso 6:4; Aheberi 10:24, 25) ‘Kapenanso, kodi tchito imeneyi ndi ya maola ochepa moti ingandipatse mpata wowonjezera ntchito zanga zachikhristu, mwina kuchita nawo utumiki wanthawi zonse?’—Aheberi 6:11, 12.
Ngati Mkhristu, malinga ndi chikumbumtima chake, wasankha kugwira ntchito imeneyi m’malo mopita kundende, Akhristu anzake ayenera kulemekeza zimene iye wasankha. (Aroma 14:10) Komanso, ngati iye akuona kuti sangagwire ntchito imeneyi, Akhristu ena ayeneranso kulemekeza zimene wasankha.—1 Akorinto 10:29; 2 Akorinto 1:24.
^ ***lv mas. 215-217 Tizigawo ta Magazi ndi Njira Zopangira Opaleshoni*** <<
Tizigawo ta Magazi ndi Njira Zopangira Opaleshoni
Tizigawo ta Magazi. Tizigawo timeneti timatengedwa m’zigawo zikuluzikulu zinayi za magazi. Zigawo zikuluzikulu zimenezi ndi maselo ofiira, maselo oyera, maselo othandiza magazi kuundana, ndi madzi a m’magazi. Mwachitsanzo, maselo ofiira amakhala ndi puloteni winawake. Ndipo pali mankhwala opangidwa kuchokera ku puloteni ameneyu wotengedwa m’magazi a anthu kapena a nyama. Mankhwala amenewa amapereka kwa anthu amene akudwala matenda osowa magazi kapena amene ataya magazi ambiri.
M’madzi a m’magazi, omwe pafupifupi onse ndi madzi wamba, muli zinthu zambirimbiri zothandiza m’thupi monga mchere, shuga ndi zina zotero. Madzi a m’magaziwo amakhalanso ndi mapuloteni ena osiyanasiyana, tinthu tina tothandiza magazi kuundana ndiponso maselo olimbana ndi matenda. Ngati munthu wadwala matenda enaake, madokotala angapereke jakisoni wa madzi otengedwa m’madzi a m’magazi a anthu amene magazi awo amatha kulimbana ndi matendawo. M’maselo oyera amatha kuchotsamo tinthu tina timene amapangira mankhwala othandizira anthu odwala matenda a khansa kapena matenda ena oyambitsidwa ndi mavairasi.
Kodi Mkhristu ayenera kulandira mankhwala opangidwa kuchokera ku tizigawo ta magazi? M’Baibulo mulibe malamulo atsatanetsatane pa nkhaniyi. Choncho aliyense ayenera kusankha yekha zochita pamaso pa Mulungu mogwirizana ndi chikumbumtima chake. Akhristu ena amakana tizigawo tonse ta magazi, chifukwa amaganiza kuti lamulo limene Mulungu anapatsa Aisiraeli limanena kuti magazi akachoka m’thupi la cholengedwa chilichonse ‘azithiridwa pansi.’ (Deuteronomo 12:22-24) Ena amakana kuikidwa magazi kapena zigawo zikuluzikulu za magazi, koma amatha kulandira mankhwala ochokera ku tizigawo ta magazi. Iwo amaganiza kuti tizigawo ta magazi tikachotsedwa m’magazimo sitimaimiranso moyo wa cholengedwa chimene mwachotsedwa magaziwo.
Posankha zochita pa nkhani ya tizigawo ta magazi, ganizirani mafunso awa: Kodi ndikudziwa kuti kukana tizigawo tonse ta magazi kukutanthauza kuti sindingalandire mankhwala ena, amene ali ndi tinthu tina ta m’magazi tolimbana ndi matenda, kapena amene amathandiza magazi kuundana kuti asiye kutuluka? Kodi ndingathe kufotokozera dokotala chifukwa chimene ndikukanira kapena kuvomerera tizigawo tina ta magazi?
Njira zopangira opaleshoni. Zina mwa njira zimenezi ndi kusungunula magazi ndiponso kupulumutsa magazi. Potsatira njira yosungunula magazi, magazi a wodwala amawapatutsa kuchoka m’thupi ndipo amamuika madzi owonjezera magazi. Kenako magazi opatutsidwa aja, amawaikanso m’thupi la wodwalayo. Potsatira njira yopulumutsa magazi, magazi amene amatayika popanga opaleshoni amapopedwa n’kubwezeretsedwa m’thupi la wodwalayo. Magaziwa amapopedwa pabala kapena pamalo ena amene ang’ambidwa, kenako amasefedwa n’kuwabwezeretsa m’thupi la wodwalayo. Madokotala amatsatira njirazi mosiyanasiyana, choncho Mkhristu aliyense ayenera kufunsa zimene madokotala akufuna kuchita.
Mukafuna kusankha chochita pa njira zopangira opaleshoni zimenezi, dzifunseni kuti: ‘Ngati ena mwa magazi anga adzatulutsidwa m’thupi langa ndipo mwina n’kusiya kuyenda kwakanthawi, kodi chikumbumtima changa chidzandilola kuona kuti magazi
^ ***sn nyimbo 120 Khalani Omvera Kuti Mulandire Madalitso***
Nyimbo 120
Khalani Omvera Kuti Mulandire Madalitso
(Luka 11:28)
1. Kodi ndife anthu omvera Khristu
Pa zonse zimene ananena?
Kuzidziwa n’kosangalatsa ndithu.
Tidalitsidwa tikazimvera.
(KOLASI)
Mvera udalitsidwe
Kuti usangalale.
Zomwe Mulungu angakuuze
Mvera udalitsidwe.
2. Monga nyumba yomangidwa pathanthwe
Osati yomangidwa pamchenga,
Zochita zathu zingatiteteze
Kokha ngati Yesu timumvera.
(KOLASI)
Mvera udalitsidwe
Kuti usangalale.
Zomwe Mulungu angakuuze
Mvera udalitsidwe.
3. Monga mtengo wamumbali mwa madzi
Umabereka nthawi ’kafika,
Tikamvera tidzadalitsidwadi
Moyo wosatha tidzalandira.
(KOLASI)
Mvera udalitsidwe
Kuti usangalale.
Zomwe Mulungu angakuuze
Mvera udalitsidwe.
(Onaninso Deut. 28:2; Sal. 1:3; Miy. 10:22; Mat. 7:24-27.)
^ ***lv mas. 74-85 Kodi Mumalemekeza Moyo Monga Mmene Mulungu Amachitira?***
Mutu 7
Kodi Mumalemekeza Moyo Monga Mmene Mulungu Amachitira?
“Chitsime cha moyo chili ndi Inu.”—SALMO 36:9.
ATATE wathu wakumwamba anatipatsa mphatso yamtengo wapatali kwambiri. Mphatso imeneyi ndi nzeru zimene anatipatsa kuti tizitha kutengera makhalidwe ake. (Genesis 1:27) Chifukwa cha mphatso yamtengo wapatali imeneyi, timatha kumvetsa mfundo za m’Baibulo. Ndipo tikamagwiritsa ntchito mfundo zimenezi, timakhala anthu okhwima mwauzimu amene amakonda Yehova ndiponso amene ‘aphunzitsa luntha lawo kusiyanitsa choyenera ndi cholakwika.’—Aheberi 5:14.
2 Kumvetsa mfundo za m’Baibulo n’kofunika kwambiri masiku ano, popeza dzikoli n’lovuta kwambiri ndipo sizingatheke kukhala ndi malamulo oti tizitsatira pa china chilichonse pa moyo wathu. Sayansi ya zachipatala imasonyeza bwino zimenezi, makamaka pa nkhani ya mankhwala ndi njira zothandizira odwala pogwiritsa ntchito magazi. Imeneyi ndi nkhani yofunika kwambiri kwa anthu onse amene akufuna kumvera Yehova. Komabe, tikamvetsa mfundo za m’Baibulo zokhudza nkhaniyi, tingathe kusankha mwanzeru zinthu zimene zidzatithandize kukhalabe ndi chikumbumtima chabwino komanso kukhalabe m’chikondi cha Mulungu. (Miyambo 2:6-11) Tiyeni tikambirane zina mwa mfundo zimenezi.
MOYO NDI MAGAZI N’ZOPATULIKA
3 Kaini atapha Abele, Yehova anatchula koyamba kuti pali kugwirizana kwambiri pakati pa moyo ndi magazi, komanso kuti zinthu zimenezi n’zopatulika. Mulungu anauza Kaini kuti: “Mawu a mwazi wa mphwako andifuulira ine kunthaka.” (Genesis 4:10) Kwa Yehova, magazi a Abele ankaimira moyo wake umene unachotsedwa mwankhanza. Choncho, tingati magazi a Abele ankafuulira Mulungu kuti abwezere.—Aheberi 12:24.
4 Chigumula cha Nowa chitachitika, Mulungu analola anthu kudya nyama koma anawaletsa kudya magazi. Mulungu ananena kuti: “Nyama, mmene muli moyo wake, ndiwo mwazi wake, musadye. Zoonatu mwazi wanu wa miyoyo yanu ndidzafuna.” (Genesis 9:4, 5) Lamulo limeneli limakhudza mbadwa zonse za Nowa, kuyambira nthawi imeneyo mpaka masiku athu ano. Ndiponso limatsimikizira zimene Mulungu anauza Kaini kuti magazi amaimira moyo wa nyama ndi anthu. Lamulo limeneli limatsimikiziranso kuti Yehova, amene ndi Chitsime cha moyo, adzaimba mlandu anthu onse amene salemekeza moyo ndi magazi.—Salmo 36:9.
5 Chilamulo cha Mose chinasonyezanso mfundo yakuti magazi amaimira moyo ndiponso kuti ndi opatulika. Lemba la Levitiko 17:10, 11 limati: “Munthu aliyense . . . wakudya mwazi uliwonse; nkhope yanga idzatsutsana naye munthu wakudya mwaziyo, ndi kum’sadza kum’chotsa kwa anthu a mtundu wake. Pakuti moyo wa nyama ukhala m’mwazi; ndipo ndakupatsani uwu pa guwa la nsembe, uchite chotetezera moyo wanu; pakuti wochita chotetezera ndiwo mwazi, chifukwa cha moyo wake.”—Onani bokosi lakuti, “Magazi Ali ndi Mphamvu Yophimba Machimo,” patsamba 76.
6 Magazi a nyama imene yaphedwa ankathiridwa panthaka, akakhala kuti sawagwiritsa ntchito popereka nsembe. Choncho, zimenezi zinali kuphiphiritsira kuti moyo unali kubwezedwa kwa Mwini Wake. (Deuteronomo 12:16; Ezekieli 18:4) Komabe, dziwani kuti pakupha nyama imene ankafuna kudya, Aisiraeli sanali kuchita kuonetsetsa kuti mpaka magazi onse achokeratu mu nyamayo. Iwo anangofunika kuzinga ndiponso kukhetsa magazi bwinobwino. Akatero, Aisiraeliwo ankadya nyamayo popanda kutsutsidwa ndi chikumbumtima chawo. Izi zinali choncho chifukwa chakuti atakhetsa magazi, ankadziwa kuti achita zinthu zolemekeza Wopereka Moyo.
7 Davide, “munthu amene mtima [wa Mulungu] unamuvomereza,” anamvetsa mfundo za lamulo la Mulungu loletsa kudya magazi. (Machitidwe 13:22) Pa nthawi ina Davide anali ndi ludzu kwambiri, ndipo amuna atatu anakakamizika kupita kwa adani kukamutungira madzi. Kodi atam’bweretsera madziwo iye anatani? Iye anafunsa kuti: “Ndimwe kodi mwazi wa anthu awa anapitawa ndi kutaya moyo wawo?” Davide anaona kuti kumwa madziwo kunali kofanana ndi kumwa magazi a anthuwo, popeza iwo anaika moyo wawo pachiswe kuti akatunge madziwo. Choncho, ngakhale kuti anali ndi ludzu, iye “anawathira pansi kwa Yehova.”—2 Samueli 23:15-17.
8 Patapita zaka zoposa 2,400 kuchokera pamene Nowa anapatsidwa lamulo loletsa kudya magazi, ndiponso patapita zaka pafupifupi 1,500 kuchokera pamene pangano la Chilamulo linakhazikitsidwa, Yehova anauzira bungwe lolamulira la mpingo wa Akhristu oyambirira kulemba kuti: “Mzimu woyera pamodzi ndi ife taona kuti ndi bwino kuti tisakuwonjezereni mtolo wina, kupatulapo zinthu zofunika zokhazi, kupitiriza kupewa zinthu zoperekedwa nsembe ku mafano, magazi, zopotola, ndi dama.”—Machitidwe 15:28, 29.
9 Ndithudi, bungwe lolamulira loyambirira linazindikira kuti magazi ndi opatulika ndipo kusawagwiritsa ntchito bwino kunali kulakwa monga kulambira mafano kapena kuchita dama. Akhristu oona masiku ano amatsatira mfundo imeneyi. Komanso chifukwa chakuti amayendera kwambiri mfundo za m’Baibulo, amasangalatsa Yehova akamasankha zochita pa nkhani zokhudza magazi.
KUGWIRITSA NTCHITO MAGAZI M’ZIPATALA
10 Mboni za Yehova zimadziwa kuti “kupewa . . . magazi” kumatanthauza kusalola kuikidwa magazi ndiponso kupereka magazi kwa anthu ena kapena kusunga padera magazi awo kuti apatsidwenso nthawi ina. Komanso pomvera lamulo la Mulungu limeneli, iwo salola kuikidwa zigawo zikuluzikulu zinayi za magazi, zomwe ndi maselo ofiira, maselo oyera, maselo othandiza magazi kuundana ndi madzi a m’magazi.
11 Masiku ano, zigawo zikuluzikulu zimenezi zimagawidwanso m’tizigawo ting’onoting’ono timene timagwiritsidwa ntchito m’njira zosiyanasiyana. Kodi Mkhristu angalandire tizigawo timeneti? Kodi ayenera kuona tizigawo timeneti monga “magazi”? Mkhristu aliyense ayenera kusankha yekha chochita pa nkhani imeneyi. Chimodzimodzinso ndi njira zina zothandizira wodwala zofuna kugwiritsa ntchito magazi ake omwe popanda kuwasunga padera. Njira zimenezi ndi monga kusefa magazi, kusungunula magazi ndi kupulumutsa maselo a magazi ake omwe.—Onani Zakumapeto, patsamba 215 mpaka 218.
12 Ngati tifunika kusankha tokha chochita pa nkhani inayake, kodi ndiye kuti nkhaniyo ndi yaing’ono kwa Yehova? Ayi. Tikutero chifukwa chakuti iye amakhala ndi chidwi ndi maganizo komanso zolinga za mtima wathu. (Miyambo 17:3; 21:2; 24:12) Choncho tikatha kupemphera ndi kufufuza mosamala za mankhwala kapena chithandizo chinachake, tiyenera kutsatira chikumbumtima chathu chophunzitsidwa Baibulo posankha chochita. (Aroma 14:2, 22, 23) Anthu ena sayenera kutisankhira chochita, ndipo ifeyo sitiyenera kufunsa wina kuti, “Kodi mukanakhala kuti ndinuyo, mukanatani?” Pa nkhani ngati zimenezi, Mkhristu aliyense ayenera “kunyamula katundu wakewake.”—Agalatiya 6:5; Aroma 14:12; onani bokosi lakuti, “Kodi Ndimaona Magazi Kuti Ndi Opatulika?” patsamba 81.
MALAMULO A YEHOVA AMASONYEZA KUTI IYE NDI ATATE WACHIKONDI
13 Malamulo ndiponso mfundo za m’Baibulo zimasonyeza kuti Yehova ndi wopereka malamulo wanzeru ndiponso Atate wachikondi amene amafuna kuti ana ake zinthu ziziwayendera bwino. (Salmo 19:7-11) Ngakhale kuti lamulo la “kupewa . . . magazi” limene Mulungu anapereka silinali lokhudza nkhani zaumoyo, limatiteteza ku matenda ena obwera chifukwa choikidwa magazi. (Machitidwe 15:20) Ndipotu, madokotala ambiri amanena kuti opaleshoni yopanda kuikidwa magazi, ndiyo njira yamakono yabwino kwambiri yoperekera chithandizo. Zimenezi zimatsimikizira Akhristu oona kuti Yehova ndi wanzeru zopanda malire ndiponso ndi Atate wachikondi.—Yesaya 55:9; Yohane 14:21, 23.
14 Malamulo ambiri a Mulungu amasonyezanso kuti iye ankadera nkhawa kwambiri moyo wa anthu ake, Aisiraeli. Mwachitsanzo, iye analamula kuti Aisiraeli azimanga kampanda kuzungulira denga la nyumba zawo kuti apewe ngozi, popeza kuti padengapo ankachitirapo zinthu zambiri. (Deuteronomo 22:8; 1 Samueli 9:25, 26; Nehemiya 8:16; Machitidwe 10:9) Mulungu analamulanso kuti ng’ombe zolusa ziziyang’aniridwa bwino. (Eksodo 21: 28, 29) Munthu akapanda kumvera malamulo amenewa, ankasonyeza kuti sakulemekeza moyo wa ena ndipo akanatha kukhala ndi mlandu wa magazi.
15 Kodi mungatsatire bwanji mfundo za m’malamulo amenewa? Mungachite bwino kuganizira za galimoto yanu, mmene mumayendetsera galimotoyo, ziweto zanu, nyumba yanu, malo anu a ntchito ndiponso zosangalatsa zimene mumakonda. M’mayiko ena, achinyamata ambiri amafa pa ngozi zosiyanasiyana. Kawirikawiri zimenezi zimachitika chifukwa chakuti iwo amaika dala moyo wawo pa ngozi. Koma achinyamata amene akufuna kukhalabe m’chikondi cha Mulungu, amalemekeza moyo ndipo sachita zosangalatsa zimene zingaike moyo wawo pa chiswe. Iwo saganiza mopanda nzeru kuti achinyamata savulala chisawawa. M’malomwake, amasangalala ndi unyamata wawo mwa kupewa kudzibweretsera tsoka.—Mlaliki 11:9, 10.
16 Ngakhalenso moyo wa mwana wosabadwa ndi wamtengo wapatali kwa Mulungu. Kale ku Isiraeli, munthu akavulaza mayi woyembekezera ndipo ngati mayiyo kapena mwana wosabadwayo wamwalira, Mulungu ankaona kuti wolakwayo ndi wakupha munthu, ndipo anayenera kuti aphedwe. Mawu a Mulungu anati: “Amuna akamamenyana ndipo avulaza kwambiri mkazi wapathupi moti mkaziyo n’kubereka mwana koma palibe amene wamwalira, wovulaza mkaziyo azimulipiritsa ndithu malinga ndi zimene mwini wake wa mkaziyo angagamule. . . . Ngati wina wamwalira, pamenepo uzipereka moyo kulipira moyo.” (Eksodo 21:22, 23, NW.) Ndiye kodi mukuganiza kuti Yehova amamva bwanji akamaona ana ambirimbiri osabadwa akuphedwa chaka chilichonse mwa kuchotsa mimba? Ndipotu ana ambiri amaphedwa mwanjira imeneyi chifukwa cha dyera la makolo awo komanso chiwerewere.
17 Nanga bwanji ngati mayi anachotsapo mimba asanaphunzire choonadi cha m’Baibulo? Kodi ndiye kuti Mulungu sangamuchitire chifundo? Ayi, si choncho. Ndipotu munthu amene walapa moona mtima asakayikire zoti Yehova angamukhululukire pa maziko a magazi amene Yesu anakhetsa. (Salmo 103:8-14; Aefeso 1:7) Ndiponso Khristu ananena kuti: “Ine sindinabwere kudzaitana anthu olungama, koma ochimwa kuti alape.”—Luka 5:32.
PEWANI KUDANA NDI ANTHU ENA
18 Kuwonjezera pa kupewa kuvulaza anthu ena, Yehova amafuna kuti tizichotsa udani mu mtima mwathu chifukwa ndi umene umapangitsa anthu kuphana. Mtumwi Yohane analemba kuti: “Aliyense amene amada m’bale wake ndi wopha munthu.” (1 Yohane 3:15) Munthu wotereyu sikuti amangoda m’bale wakeyo koma amafuna kuti afe. Iye angasonyeze kuti amada m’bale wakeyo mwa kumunena miseche kapena kumunamizira kuti wachita zolakwa, zimene zitakhaladi kuti ndi zoona, angayenere kulangidwa ndi Mulungu. (Levitiko 19:16; Deuteronomo 19:18-21; Mateyo 5:22) Choncho, n’kofunika kuyesetsa kuchotsa mu mtima mwathu maganizo alionse owafunira ena zoipa amene tingakhale nawo.—Yakobe 1:14, 15; 4:1-3.
19 Anthu amene amalemekeza moyo monga mmene Yehova amachitira ndiponso amene amafuna kukhalabe m’chikondi chake, amapewanso chiwawa cha mtundu uliwonse. Lemba la Salmo 11:5 limati: “Moyo [wa Yehova] umuda woipa ndi iye wakukonda chiwawa.” Mawu amenewa sikuti amangonena za khalidwe la Mulungu ayi, koma ndi mfundo imene tiyenera kuyendera pa moyo wathu. Mawuwa amapangitsa anthu amene amakonda Mulungu kudana ndi zosangalatsa zonse zimene zimalimbikitsa kukonda chiwawa. Mofananamo, mawu akuti Yehova ndi “Mulungu wa mtendere,” amalimbikitsa atumiki ake kulowetsa m’maganizo ndi m’mitima mwawo zinthu zachikondi, zabwino, ndiponso zotamandika zimene zimalimbikitsa mtendere.—Afilipi 4:8, 9.
PEWANI MAGULU AMENE ALI NDI MLANDU WA MAGAZI
20 Mulungu amaona kuti dziko lonse la Satanali lili ndi mlandu wa magazi. Maboma amene m’Malemba amaimiridwa ndi zilombo zolusa, apha anthu mamiliyoni ambiri kuphatikizapo atumiki a Yehova ambirimbiri. (Danieli 8:3, 4, 20-22; Chivumbulutso 13:1, 2, 7, 8) Amalonda ndiponso amisiri osiyanasiyana amagwira ntchito mogwirizana ndi maboma okhala ngati zilombo amenewa popanga zina mwa zida zankhondo zamphamvu kwambiri ndipo amapeza nazo ndalama zambiri. N’zoonadi kuti “dziko lonse lili m’manja mwa woipayo.”—1 Yohane 5:19.
21 Chifukwa chakuti otsatira a Yesu ‘sali mbali ya dzikoli,’ salowerera ndale kapena nkhondo, amapewa kukhala ndi mlandu wa magazi ndiponso magulu amene ali ndi mlandu umenewu. (Yohane 15:19; 17:16) Potsanzira Khristu, iwo sabwezera anthu ena akamawazunza. Koma, amakonda adani awo, ngakhalenso kuwapempherera kumene.—Mateyo 5:44; Aroma 12:17-21.
22 Koposa zonse, Akhristu oona amapewa kugwirizana ndi “Babulo Wamkulu,” amene ndi ufumu wadziko lonse wa zipembedzo zonyenga ndipo ndi amene ali ndi mlandu waukulu wa magazi. Mawu a Mulungu amati: “Mwa iye munapezeka magazi a aneneri, a oyera, ndi a onse amene anaphedwa padziko lapansi.” N’chifukwa chake tikuchenjezedwa kuti: “Tulukani mwa iye anthu anga.”—Chivumbulutso 17:6; 18:2, 4, 24.
23 Kutuluka m’Babulo Wamkulu kumatanthauza zambiri, osati kungofufutitsa dzina lathu ku chipembedzo chonyenga. Kumatanthauzanso kudana ndi zoipa zimene chipembedzo chonyenga chimalekerera kapena chimalimbikitsa poyera monga chiwerewere, kulowa ndale ndiponso kukonda kwambiri chuma. (Salmo 97:10; Chivumbulutso 18:7, 9, 11-17) Nthawi zambiri zinthu zimenezi zimachititsa anthu kupha anzawo.
24 Tisanayambe kulambira koona, tonsefe tinathandizapo dongosolo la Satanali mwanjira ina yake, choncho tingati tili ndi mlandu wa magazi. Komabe, Mulungu anatichitira chifundo ndipo amatiteteza mwauzimu chifukwa chakuti tinasintha khalidwe lathu, timakhulupirira nsembe ya dipo ya Khristu ndipo tinapereka moyo wathu kwa Mulungu. (Machitidwe 3:19) Midzi yopulumukirako ya m’nthawi ya m’Baibulo inkachitira chithunzi chitetezo chimenechi.—Numeri 35:11-15; Deuteronomo 21:1-9.
25 Kodi dongosolo limeneli linkayenda bwanji? Kale ku Isiraeli munthu akapha mnzake mwangozi, ankathawira ku umodzi wa midzi yopulumukirako imeneyi. Kumeneko, woweruza woyenera akagamula nkhaniyo, wopha mnzake mwangoziyo ankayenera kukhala kumudzi wopulumukirakowo mpaka mkulu wa ansembe atafa. Kenako anali waufulu kukhala kulikonse kumene ankafuna. Zimenezitu zinasonyeza bwino kwambiri kuti Mulungu ndi wachifundo ndiponso amalemekeza kwambiri moyo wa anthu. Midzi yopulumukirako imeneyi ndi yofanana ndi zimene Mulungu anakonza pa maziko a nsembe ya dipo ya Khristu, zotiteteza ku chilango cha imfa chimene chingabwere chifukwa chophwanya mwangozi malamulo a Mulungu okhudza kupatulika kwa moyo ndi magazi. Kodi mumayamikira dongosolo limeneli? Kodi mungasonyeze bwanji kuti mumayamikira? Njira imodzi imene mungachitire zimenezi ndiyo kuitana ena kuti adzakhale nanu mumzinda wopulumukira wophiphiritsa, makamaka panopa pamene “chisautso chachikulu” chikuyandikira.—Mateyo 24:21; 2 Akorinto 6:1, 2.
MUZILEMEKEZA MOYO MWA KULALIKIRA UTHENGA WA UFUMU
26 Mmene zinthu zilili ndi anthu a Mulungu masiku ano, zikutikumbutsa mmene zinthu zinalili ndi mneneri Ezekieli. Iye anapatsidwa ntchito ndi Yehova yoti akhale mlonda wopereka machenjezo a Mulungu ku mtundu wa Aisiraeli. Mulungu anamuuza kuti: “Imva mawu a pakamwa panga, nundichenjezere iwo.” Ezekieli akananyalanyaza ntchito yakeyi, akanakhala ndi mlandu wa magazi wa anthu amene anaphedwa pamene Yerusalemu anali kuwonongedwa. (Ezekieli 33:7-9) Koma Ezekieli anamvera Mulungu ndipo analibe mlandu wa magazi.
27 Panopo, mapeto a dziko la Satanali ayandikira kwambiri. Choncho, Mboni za Yehova zimaona kuti ndi udindo komanso mwayi wawo kulengeza “tsiku lakubwezera” la Mulungu zikamalalikira uthenga wa Ufumu. (Yesaya 61:2; Mateyo 24:14) Kodi inuyo mumagwira nawo ntchito yofunika imeneyi mokwanira? Mtumwi Paulo ankaiona ntchito yake yolalikira kukhala yofunika kwambiri. Chifukwa cha zimenezi, iye anati: “Ine ndili woyera pa mlandu wa magazi a anthu onse. Pakuti sindinakubisireni kanthu pakukuuzani chifuniro chonse cha Mulungu.” (Machitidwe 20:26, 27) Chimenechitu ndi chitsanzo chabwino kwambiri choti titsatire.
28 Komabe, kuti tikhalebe m’chikondi cha Yehova yemwe ndi Atate wathu, pali zinanso zimene tiyenera kuchita kuwonjezera pa kulemekeza moyo ndi magazi monga mmene Yehova amachitira. Tifunikiranso kukhala oyera pamaso pa Yehova monga tionere m’mutu wotsatira.
[Mawu a M’munsi]
Pofotokoza za mawu a Mulungu akuti, “moyo wa nyama ukhala m’mwazi,” magazini ina inati: “N’zoona kuti mwina mawu akuti magazi anagwiritsidwa ntchito kuimira moyo. Komabe mawuwa ndi oona paokha, chifukwa mtundu uliwonse wa maselo a magazi ndi wofunika kuti munthu akhale moyo.”—Scientific American.
Onani Galamukani! ya August 2006, patsamba 3 mpaka 12, yofalitsidwa ndi Mboni za Yehova.
Mabaibulo ena amamasulira lembali mosonyeza kuti munthu angalandire chilango ngati amene wafa ndi mayi yekha. Komabe, olemba mabuku otanthauzira mawu a m’Baibulo amanena kuti mmene mawuwa analembedwera m’Chiheberi, “mwachionekere sankanena za imfa ya mayi yokha.” Onaninso kuti Baibulo silinena kuti chilango cha Yehova chimenechi chinkaperekedwa potengera kukula kwa mwana wosabadwayo.
Onani Mutu 5, “Kodi Tingatani Kuti Tikhale Osiyana ndi Dzikoli?”
[Mafunso]
1, 2. (a) Kodi Mulungu anatipatsa mphatso yamtengo wapatali yotani? (b) N’chifukwa chiyani kumvetsa mfundo za m’Baibulo n’kofunika kwambiri masiku ano?
3, 4. Kodi ndi nthawi iti pamene Malemba anatchula koyamba kuti magazi ndi opatulika, ndipo zimenezi zikuchokera pa mfundo ziti?
5, 6. Kodi Chilamulo cha Mose chinasonyeza bwanji kuti magazi ndi opatulika komanso ndi amtengo wapatali? (Onaninso bokosi patsamba 78.)
7. Kodi Davide anasonyeza bwanji kuti ankadziwa kuti magazi ndi opatulika?
8, 9. Kodi Mulungu anasintha mmene amaonera moyo ndi magazi mpingo wachikhristu utakhazikitsidwa? Fotokozani.
10, 11. (a) Kodi Mboni za Yehova zimaona bwanji nkhani ya kuikidwa magazi ndi zigawo zikuluzikulu za magazi? (b) Kodi ndi mbali ziti zokhudza magazi zimene Akhristu angasankhe mosiyanasiyana?
12. Kodi nkhani zofuna kuti tisankhe tokha chochita tiyenera kuziona bwanji, ndipo tiyenera kuchita chiyani pa nkhani zimenezi?
13. Kodi malamulo ndiponso mfundo za Yehova zimasonyeza kuti iye ndi wotani? Perekani chitsanzo.
14, 15. (a) Kodi ndi malamulo ati amene amasonyeza kuti Mulungu amakonda anthu ake? (b) Kodi mungagwiritse ntchito bwanji mfundo za m’malamulo opewera ngozi amenewa?
16. Kodi ndi mfundo ya m’Baibulo iti imene imakhudza kuchotsa mimba? (Onaninso mawu a m’munsi.)
17. Kodi mungamulimbikitse bwanji munthu amene anachotsapo mimba asanaphunzire malamulo a Mulungu?
18. Kodi Baibulo limasonyeza kuti n’chiyani chimene chimapangitsa anthu kuphana?
19. Kodi munthu amene amatsatira mfundo za m’Baibulo amaona bwanji malemba ngati Salmo 11:5 ndi Afilipi 4:8, 9?
20-22. Kodi Akhristu amaliona bwanji dzikoli, ndipo n’chifukwa chiyani?
23. Kodi kutuluka m’Babulo Wamkulu kumatanthauza chiyani?
24, 25. (a) Kodi ndi pa maziko ati amene Mulungu amachitira chifundo munthu wokhala ndi mlandu wa magazi amene walapa? (b) Kodi m’nthawi za m’Baibulo, zimenezi zinachitiridwa chithunzi motani?
26-28. (a) Kodi mmene zinthu zilili masiku ano ndi ife zikufanana bwanji ndi mmene zinalili ndi mneneri Ezekieli? (b) Kodi tingatani kuti tikhalebe m’chikondi cha Mulungu?
[Bokosi patsamba 76]
MAGAZI ALI NDI MPHAMVU YOPHIMBA MACHIMO
Mawu a Mulungu amasonyeza kuti magazi ndi ofanana ndi moyo. N’chifukwa chake, kale ku Isiraeli munthu akaswa malamulo a Yehova ankayenera kupereka nsembe yanyama pa guwa la Mulungu m’malo mwakuti aphedwe. (Levitiko 4:27-31) Nsembe imeneyi inkaphimba machimo ake, koma kwa nthawi yochepa.
M’Baibulo mawu amene anamasuliridwa kuti ‘chotetezera’ amanena za “kusinthanitsa” kapena “kuvindikira,” monga mmene chivindikiro cha poto chimavindikirira bwinobwino pa poto wake. N’zoona kuti palibe nyama imene ‘ingavindikire’ bwinobwino kapena kuphimba machimo athu onse. Komabe, nsembe za nyama zinkachitira chithunzi nsembe yangwiro yophimba machimo onse imene inali kudzaperekedwa.—Aheberi 10:1, 4.
Nsembe imeneyo inaperekedwa “kudzera mu thupi la Yesu Khristu loperekedwa nsembe kamodzi kwatha.” (Aheberi 10:10) Moyo wangwiro wa Khristu, umene unkaimiridwa ndi “magazi a mtengo wapatali, monga a nkhosa yopanda chilema,” unali wofanana ndendende ndi moyo umene Adamu anautaya. (1 Petulo 1:19) Choncho, Yehova anakwaniritsa chilungamo m’njira yabwino kwambiri komanso yachikondi. N’chifukwa chake n’zotheka kuti tipeze “chilanditso chosatha.”—Aheberi 9:11, 12; Yohane 3:16; Chivumbulutso 7:14.
[Bokosi patsamba 78]
MUZILEMEKEZA MOYO WA NYAMA
Yehova amatilola kuti tizipha nyama kuti tipeze chakudya, zovala kapena kuti tidziteteze. Komabe, tiyenera kugwiritsa ntchito ufulu umenewu moyenera ndi mokoma mtima. (Genesis 3:21; 9:3) Sitiyenera kukhala ngati Nimrode, yemwe anali mlenje wankhanza ndipo ankapha nyama pongofuna kuti asangalale. (Genesis 10:9) M’malomwake, tiyenera kutsanzira Yehova amene amasamalira nyama zonse, ndi mpheta zing’onozing’ono zomwe.—Yona 4:11; Mateyo 10:29.
Chilamulo cha Mose chimasonyeza kuti Mulungu amasamalira nyama. (Eksodo 23:4, 5, 12; Deuteronomo 22:10; 25:4) Mogwirizana ndi Chilamulo chimenechi, lemba la Miyambo 12:10 limati: “Wolungama asamalira moyo wa choweta chake; koma chifundo cha oipa ndi nkhanza.” Posachedwapa, anthu ankhanza sadzapezekanso padziko lapansi lino.
[Bokosi/Chithunzi patsamba 81]
KODI NDIMAONA MAGAZI KUTI NDI OPATULIKA?
Mfundo Yofunika Kuiganizira: ‘Pewani . . . magazi.’—Machitidwe 15:20.
Dzifunseni mafunso awa:
▪ Kodi ndingafotokoze bwanji kusiyana kwa zigawo zikuluzikulu zinayi za magazi ndi tizigawo ting’onoting’ono ta magazi?
▪ N’chifukwa chiyani ndiyenera kusankha ndekha ngati ndikufuna kulandira kapena kukana tizigawo ting’onoting’ono ta magazi kapena chithandizo china chamankhwala chofuna kugwiritsa ntchito magazi anga omwe?—Aroma 12:2; Agalatiya 6:5.
▪ Kodi ndingamufotokozere bwanji dokotala chifukwa chake ndikuvomera kapena kukana kugwiritsa ntchito tizigawo ting’onoting’ono ta magazi?—Miyambo 13:16.
[Mawu a M’munsi]
Onani Zakumapeto, patsamba 215 ndi 216, kuti mumve zambiri.
[Chithunzi patsamba 83]
Kodi ndingamufotokozere bwanji dokotala zimene ndasankha pa nkhani yokhudza kugwiritsa ntchito tizigawo ting’onoting’ono ta magazi?
^ ***w04 6/15 mas. 29-31 Mafunso Ochokera kwa Oŵerenga***
Mafunso Ochokera kwa Oŵerenga
Kodi Mboni za Yehova zimalandira kachigawo kakang’ono kalikonse kotengedwa m’magazi?
Yankho lotsatirali tinalisindikizanso m’magazini ya June 15, 2000.
Yankho lofunika kwambiri ndi lakuti, Mboni za Yehova sizilola kulandira magazi. Timakhulupirira zolimba kuti lamulo la Mulungu lokhudza magazi silingasinthidwe kuti ligwirizane ndi kusintha kwa malingaliro a anthu. Ngakhale zili motero, pamabuka mafunso ena chifukwa chakuti tsopano magazi amatha kugaŵidwa kukhala zigawo zinayi zikuluzikulu komanso kukhala tizigawo ting’onoting’ono tomwe timapanga zigawo zikuluzikuluzo. Pofuna kusankha kaya kuti alandire zimenezo, Mkristu ayenera kuganiziranso zinthu zina, osati phindu lokha ndi kuopsa kwa mankhwalawo. Nkhaŵa yake yaikulu iyenera kukhudzana ndi zimene Baibulo limanena ndi mmene zimenezo zidzakhudzira unansi wake ndi Mulungu Wamphamvuyonse.
Mfundo zazikulu zofunikira sizovuta kuzimvetsa. Kuti tione chifukwa chake zili motero, tiyeni tione zimene Baibulo, mbiri yakale, ndi zochitika zokhudza mankhwala zikusonyeza.
Yehova Mulungu anauza kholo lathu Nowa kuti magazi sayenera kutengedwa monga chinthu wamba. (Genesis 9:3, 4) Pambuyo pake, malamulo a Mulungu kwa Israyeli anasonyeza kupatulika kwa magazi: “Ndipo munthu aliyense wa mbumba ya Israyeli, kapena mlendo . . . wakudya mwazi uliwonse; nkhope yanga idzatsutsana naye munthu wakudya mwaziyo.” Mwa kukana lamulo la Mulungu, Mwiisrayeli akanatha kuipitsanso anthu ena; chotero Mulungu anawonjezera kuti: “Ndi kum’sadza kum’chotsa kwa anthu a mtundu wake.” (Levitiko 17:10) Pambuyo pake, pamsonkhano wa ku Yerusalemu, atumwi ndi akulu analamula kuti tiyenera ‘kusala mwazi.’ Kuchita zimenezo n’kofunika mofanana ndi kupeŵa chiwerewere ndi kulambira mafano.—Machitidwe 15:28, 29.
Kodi ‘kusala’ kumeneko kuyenera kuti kunatanthauzanji kalelo? Akristu sanali kudya magazi, aaŵisi kapena uŵende; ndiponso sanali kudya nyama yosakhetsedwa. Zakudya zinanso zoletsedwa zinali zija zosakanikirana ndi magazi, monga masoseji momwe mulinso magazi. Kudya magazi mu iliyonse ya njira zimenezo kunali kuswa lamulo la Mulungu.—1 Samueli 14:32, 33.
Anthu ochuluka m’nthaŵi zakalezo sanali kuda nkhaŵa ndi kudya magazi, monga momwe tikuonera m’nkhani zolembedwa ndi Tertullian (zaka za m’ma 100 ndi za m’ma 200 Kristu Atabwera). Poyankha mabodza onena kuti Akristu ankadya magazi, Tertullian anatchula za mafuko omwe ankasindikiza mapangano awo mwa kulaŵa magazi. Ananenanso zoti “m’mabwalo amaseŵero mukakhala zochitika, [ena] ludzu losusuka amwa magazi a munthu wamlandu amene akuphedwayo . . . monga mankhwala a matenda awo a khunyu.”
Khalidwe limenelo (ngakhale kuti Aroma ankalichita pofuna thanzi labwino) linali lolakwika kwa Akristu: “Ngakhale pakati pa zakudya zathu zamasiku onse, magazi a nyama palibe,” analemba motero Tertullian. Aroma ankagwiritsa ntchito zakudya zophatikiza ndi magazi pofuna kuyesa kukhulupirika kwa Akristu enieni. Tertullian anawonjezeranso kuti: “Tsopano, ndikufunseni, muneneranji kuti [Akristu] amasusukira magazi a anthu pamene mukudziŵa bwino lomwe kuti amanyansidwa koopsa ndi magazi a nyama?”
Lerolino, pali anthu ochepa amene amaona kuti malamulo a Mulungu Wamphamvuyonse amakhudzidwa ngati dokotala wawauza kuti aikidwe magazi. Pamene kuli kwakuti Mboni za Yehova zimafunadi kukhala ndi moyo, sitiyenera kulephera kumvera lamulo la Yehova lonena za magazi. Kodi zimenezi zikutanthauzanji malinga ndi mankhawala ena amakono?
Kuika munthu magazi kutafala pambuyo pa nkhondo yachiŵiri ya padziko lonse, Mboni za Yehova zinaona kuti zimenezo n’zosemphana ndi lamulo la Mulungu—ndipo timakhulupirirabe zomwezo lero. Komano kapangidwe ka mankhwala kasintha chiyambire nthaŵiyo. Lerolino, anthu ambiri saikidwa magazi athunthu. M’malo mwake amaikidwa chimodzi mwa zigawo zake zikuluzikulu: (1) maselo ofiira; (2) maselo oyera; (3) ma platelet (mapulateleti, omwe ndi maselo othandiza magazi kuundana msanga munthu akavulala); (4) plasma (serum), madzi a m’magazi. Malinga ndi matenda amene munthu akudwala, madokotala anganene kuti ayenera kuikidwa maselo ofiira, maselo oyera, mapulateleti, kapena plasma, amene ndi madzi a m’magazi. Kuika munthu zigawo zikuluzikulu zimenezi kumatheketsa kuti magazi a m’botolo limodzi agaŵidwe pakati pa odwala ochuluka. Mboni za Yehova zimakhulupirira kuti kulandira magazi athunthu kapena chilichonse cha zigawo zinayi zikuluzikuluzo za m’magazi ndi kuswa lamulo la Mulungu. Kumamatira malangizo a m’Baibulo ameneŵa kwawateteza kwambiri ku ngozi zambiri, kuphatikizapo matenda monga a kutupa chiŵindi ndiponso AIDS omwe angatengedwe m’magazi.
Komabe, popeza kuti palinso tizigawo ting’onoting’ono tomwe timatengedwa ku zigawo zikuluzikuluzo, pamakhala mafunso ponena za tizigawoto totengedwa ku zigawo zikuluzikulu. Kodi tizigawoto amatigwiritsa ntchito motani, ndipo kodi Mkristu ayenera kuganizira chiyani pofuna kusankha?
M’magazi muli zinthu zochuluka kwabasi. Ngakhale madzi a m’magazi—omwe 90 peresenti yake ndi madzi wamba—ali ndi mahomoni ambirimbiri, zimene amati ma inorganic salt, mapuloteni otchedwa ma enzyme (enzaimu), zinthu zomanga thupi, kuphatikizapo ma minero ndi shuga. Madzi a m’magaziwo amanyamulanso mapuloteni monga albumin (alubumini), mapuloteni othandiza magazi kuundana msanga akayamba kuchucha, ndi mapuloteni otchedwa ma antibody (antibode) omwe amalimbana ndi matenda. Akatswiri amatha kupatula ndi kugwiritsa ntchito mapuloteni ambiri opezeka m’madzi a m’magaziwo. Mwachitsanzo, mapuloteni othandiza magazi kuundana msanga otchedwa Factor VIII akhala akupatsidwa kwa anthu amene amatuluka magazi mosavuta ndipo magazi awo saundana msanga. Kapena ngati wina wapezeka ndi matenda ena, madokotala anganene kuti afunikira jakisoni za madzi a gamma globulin, yotengedwa m’madzi a m’magazi a anthu amene magazi awo amatha kulimbana ndi matendawo. Mapuloteni ena opezeka m’madzi a m’magazi amagwiritsidwa ntchito monga mankhwala, koma amene tangotchulawo akusonyeza mmene chigawo chimodzi chachikulu cha magazi (madzi a m’magazi) chingagaŵidwire kukhalanso tizigawo ting’onoting’ono.
Monga momwe madzi a m’magazi angakhalirenso gwero la tizigawo tosiyanasiyana, zigawo zikuluzikulu zinanso (maselo ofiira, maselo oyera, mapulateleti) zingagaŵidwenso kukhala tizigawo ting’onoting’ono. Mwachitsanzo, maselo oyera angakhale gwero la mapuloteni otchedwa ma interferon ndi ma interleukin, ogwiritsidwa ntchito pochiritsa matenda ena oyambitsidwa ndi mavairasi ndi mitundu ina ya kansa. M’mapulateleti angatengemo mankhwala ochizira zilonda. Komanso akupanga mankhwala ena omwe (makamaka poyamba kuwapanga) akuwapanga ndi tizigawo totengedwa m’zigawo zikuluzikulu zamagazi. Kupatsidwa mankhwala ngati ameneŵa sikuikidwa zigawo zikuluzikulu zija; koma nthaŵi zambiri mankhwala ameneŵa amakhala ophatikana ndi tizigawo tating’ono ta zigawo zazikuluzo. Kodi Mkristu ayenera kulandira tizigawo timeneti monga mankhwala? Ifeyo sitinganene kalikonse. Baibulo silifotokoza zimenezo mwatsatanetsatane, chotero Mkristu aliyense ayenera kusankha yekha pamaso pa Mulungu malinga ndi chikumbumtima chake.
Ena angakane china chilichonse chotengedwa m’magazi (ngakhale tizigawo ting’onoting’ono tongoti tithandize thupi kulimbana ndi matenda kwa kanthaŵi kochepa). Ndi mmene akumvera lamulo la Mulungu lakuti ‘musale mwazi.’ Iwo amati chifukwa chake n’chakuti lamulo lake kwa Israyeli linafuna kuti magazi omwe atuluka m’cholengedwa ‘athiridwe pansi.’ (Deuteronomo 12:22-24) N’chifukwa chiyani imeneyi ili mfundo yomveka? Popanga madzi a gamma globulin, komanso mankhwala othandiza magazi kuundana msanga otengedwa m’magazi, ndi zina zotero, magazi amatengedwa ndi kukonzedwa. Chotero, Akristu ena amakana mankhwala ameneŵa, monga momwe amakanira kuikidwa magazi athunthu kapena zigawo zake zinayi zikuluzikulu. Malingaliro awo oona mtima ogwirizana ndi chikumbumtima chawo ameneŵa ayenera kulemekezedwa.
Akristu ena amasankha mosiyana ndi zimenezo. Iwonso amakana kuikidwa magazi athunthu, maselo ofiira, maselo oyera, mapulateleti, kapena madzi a m’magazi otchedwa plasma. Koma mwina angalole dokotala kuwapatsa mankhwala opangidwa ndi kachigawo kakang’ono kotengedwa m’zigawo zikuluzikulu zija. Ngakhale pamenepa pangakhalenso zosankha zosiyana. Mkristu wina angalole jakisoni wa madzi a gamma globulin, koma mwina angalole kapena kukana jakisoni wokhala ndi zinazake zotengedwa ku maselo ofiira kapena oyera. Komano, kodi n’chiyani chingapangitse Akristu ena kuona kuti angalandire tizigawo totengedwa m’magazi?
Nkhani ya “Mafunso Ochokera kwa Oŵerenga” mu Nsanja ya Olonda ya June 1, 1990, inasonyeza kuti mapuloteni a m’madzi a m’magazi (tizigawo ting’onoting’ono) amayenda kuchokera m’magazi a mayi wapakati kuloŵa m’magazi a mwana wake adakali m’mimba. Chotero, amayi amapereka mapuloteni otchedwa immunoglobulin kwa mwana wawo, kum’patsa mphamvu yolimbana ndi matenda yofunikayo. M’thupi mwa mwana wosabadwayo, maselo ake ofiira akafa, kachigawo komwe kamayendetsa mpweya wa okosijeni kamasinthika. Mbali yake ina amakhala bilirubin, amene amadutsa chibelekero kukaloŵa mwa mayi ndipo amatulukira pamodzi ndi zina zonse zosafunika m’thupi. Akristu ena angaone kuti popeza kuti tizigawo ting’onoting’ono ta m’magazi timaloŵa mwa munthu wina m’njira yachibadwayi, iwo angalandire kachigawo ka m’magazi kotengedwa m’madzi a m’magazi aja kapena ku maselo.
Kodi popeza kuti malingaliro ndiponso zosankha zachikumbumtima zimatha kusiyana ndiye kuti si nkhani yodetsa nkhaŵa? Iyayi. Ndi nkhanitu yaikulu. Komano sikuti ndi nkhani yovuta kuimvetsa. Mfundo zapamwambazo zikusonyeza kuti Mboni za Yehova zimakana kuikidwa magazi athunthu komanso zigawo zake zikuluzikulu za m’magazi. Baibulo limalangiza Akristu kuti ‘asale nsembe za mafano, ndi mwazi, ndi dama.’ (Machitidwe 15:29) Kusiyapo zimenezo, ngati ndi nkhani yokhudza tizigawo totengedwa m’chilichonse cha zigawo zikuluzikuluzi, Mkristu aliyense, atasinkhasinkha mwakuya ndi mwapemphero, ayenera kudzisankhira yekha malinga ndi chikumbumtima chake.
Anthu ambiri angalolere kulandira mankhwala alionse omwe akuoneka kuti angawathandize mwamsanga, ngakhale ndi mankhwala amene amadziŵikiratu kuti amakhala ndi zoopsa zina pathanzi, monga momwe zilili ndi mankhwala ogwiritsa ntchito zinthu za m’magazi. Mkristu woona mtima amafunitsitsa kuimvetsetsa bwino nkhani yonseyo, ndi kukhala ndi malingaliro oyenera okhudzanso zina zambiri zowonjezera pa mbali yakuthupi. Mboni za Yehova zimathokoza anthu oyesetsa kupereka mankhwala othandizadi, ndipo zimapendanso kuopsa kwa mankhwala alionse pokuyerekeza ndi phindu lake. Komabe, pankhani ya mankhwala otengedwa ku zinthu za m’magazi, Mboni zimalingalira mosamala zimene Mulungu amanena komanso unansi wawo ndi Wopatsa Moyo wathu.—Salmo 36:9.
Ndi dalitsotu lalikulu Mkristu kukhala ndi chidaliro chonga cha wamasalmo amene analemba kuti: “Yehova Mulungu ndiye dzuŵa ndi chikopa; Yehova adzapatsa chifundo ndi ulemerero; sadzakaniza chokoma iwo akuyenda angwiro. Yehova . . . , wodala munthu wakukhulupirira Inu”!—Salmo 84:11, 12.
[Mawu a M’munsi]
Onani “Mafunso Ochokera kwa Oŵerenga” mu Nsanja ya Olonda ya June 15, 1978 yachingelezi, ndi ya October 1, 1994. Makampani opanga mankhwala atulukira njira zopangira mankhwala ndi zinthu zosatengedwa m’magazi amenenso munthu angapatsidwe m’malo mwa tizigawo ting’onoting’ono ta m’magazi tomwe tinkagwiritsidwa ntchito m’mbuyomu.
[Bokosi patsamba 31]
MAFUNSO AMENE MUNGAFUNSE DOKOTALA
Ngati zikuoneka kuti madokotala akufuna kukupangani opaleshoni kapena kukupatsani mankhwala ophatikizapo zinthu zotengedwa m’magazi, funsani kuti:
Kodi onse ogwira ntchito m’chipatala okhudzidwa ndi nkhaniyi akudziŵa kuti, monga mmodzi wa Mboni za Yehova, ndikulangiza kuti asandiike magazi (magazi athunthu, maselo ofiira, maselo oyera, mapulateleti, kapena madzi a m’magazi otchedwa plasma) zivute zitani?
Ngati mankhwala ena alionse amene akuti muyenera kupatsidwa angakhale opangidwa kuchokera m’madzi a m’magazi, m’maselo ofiira kapena oyera, kapena m’mapulateleti, funsani kuti:
Kodi mankhwalawo ndi opangidwa ndi zinthu zotengedwa m’chigawo chimodzi cha zigawo zinayi zikuluzikulu za m’magazi? Ngati ndi tero, tandifotokozereni kuti ndi opangidwa ndi zinthu zotani.
Kodi mankhwala opangidwa ndi zinthu zotengedwa m’magazi ameneŵa mudzandipatsa ochuluka motani, komanso m’njira yotani?
Ngati chikumbumtima changa chikundilola kulandira kachigawo ka m’magazi kameneko, kodi ngozi zake n’zotani?
Nanga ngati chikumbumtima changa sichikundilola mankhwala amenewo, kodi ndi mankhwala ena otani amene mungagwiritse ntchito?
N’taiganizira bwino nkhani imeneyi, ndingakuuzeni liti zimene ndasankha?
^ ***w00 10/15 mas. 30-31 Mafunso Ochokera kwa Oŵerenga***
Mafunso Ochokera kwa Oŵerenga
Potsatira malamulo a m’Baibulo onena za ntchito yoyenera ya magazi, kodi Mboni za Yehova zimaziona motani njira zakuchipatala zogwiritsa ntchito magazi ako omwe pokupatsa chithandizo?
M’malo mongosankha malinga ndi zimene akulingalira kapena zimene wauzidwa ndi achipatala, Mkristu aliyense ayenera kulingalira mozama zimene Baibulo limanena. Ndi nkhani yokhudza iyeyo ndi Yehova.
Yehova, amene ndiye mwini miyoyo yathu, analamula kuti magazi sayenera kudyedwa. (Genesis 9:3, 4) M’Chilamulo chimene anapatsa Aisrayeli akale, Mulungu anawaletsa kugwiritsa ntchito magazi chifukwa chakuti amaimira moyo. Analamula kuti: “Moyo wa nyama ukhala m’mwazi; ndipo ndakupatsani uwu pa guwa la nsembe, uchite chotetezera moyo wanu.” Bwanji munthu atapha nyama kuti akadye? Mulungu anati: “Azikhetsa [“azitaya,” NW] mwazi wake, naufotsere ndi dothi.” (Levitiko 17:11, 13) Yehova ananena lamulo limeneli mobwerezabwereza. (Deuteronomo 12:16, 24; 15:23) Buku lachiyuda lotchedwa Soncino Chumash limati: “Magaziwo sayenera kusungidwa koma ayenera kutayidwa pansi chifukwa ndi osayenera kudya.” Palibe Mwisrayeli aliyense amene anayenera kutenga, kusunga, ndi kugwiritsa ntchito magazi a cholengedwa china, chomwe moyo wake mwiniwake ndi Mulungu.
Kuyambira pamene Mesiya anafa, anthu salinso okakamizika kutsatira Chilamulo cha Mose. Komano, Mulungu amaonabe magazi kukhala opatulika. Posonkhezeredwa ndi mzimu woyera wa Mulungu, atumwi analangiza Akristu ‘kusala mwazi.’ Limenelo linali lamulo lalikulu. Pankhani ya khalidwe, lamulolo linali lofunika mofanana ndi malamulo akuti apeŵe dama kapena kupembedza mafano. (Machitidwe 15:28, 29; 21:25) Pamene kupereka magazi ndi kuika anthu magazi kunafala m’zaka za m’ma 1900, Mboni za Yehova zinadziŵa kuti kuchita zimenezo n’kosemphana ndi Mawu a Mulungu.
Nthaŵi zina, dokotala amatha kuuza wodwala kuti apereke magazi ake kutatsala milungu ingapo kuti am’pange opaleshoni (m’Chingelezi njirayi imatchedwa preoperative autologous blood donation, kapena kuti PAD mwachidule) kuti ngati wodwalayo angadzafune magazi, adzamuike magazi ake omwe osungidwawo. Koma kutenga magazi kumeneku, kuwasunga, ndi kumuikanso wodwalayo kukuwombana mwachindunji ndi zimene zikunenedwa m’Levitiko ndi m’Deuteronomo. Magazi sayenera kusungidwa; ayenera kutayidwa—kuwabwezera kwa Mulungu, tingatero kunena kwake. N’zoona kuti masiku ano sitikulamulidwa ndi Chilamulo cha Mose. Koma ngakhale zili tero, Mboni za Yehova zimamvera mfundo zachikhalidwe zimene Mulungu anaphatikizamo, ndipo iwo n’ngotsimikiza mtima ‘kusala mwazi.’ Pachifukwa chimenecho, sitipereka magazi, komanso sitisungitsa magazi athu kuti adzatiikenso chifukwa magazi oterowo n’ngoyenera ‘kutayidwa.’ Njira imeneyo n’njotsutsana ndi lamulo la Mulungu.
Njira zina kapena kupima kwina koloŵetsapo magazi a wodwalayo sikumawombana mwachindunji ndi mfundo za Mulungu zachikhalidwe zimene wazinena. Mwachitsanzo, Akristu ambiri alola kuti awatenge magazi kuti akawapime, ndipo pambuyo pake magaziwo amatayidwa. Madokotala angafunenso kuchita njira zina zocholoŵana zokhudza magazi a wodwala.
Mwachitsanzo, popanga munthu opaleshoni, nthaŵi zina magazi angawapatutse kutuluka m’thupi kukaloŵa m’makina ena mwa njira yotchedwa hemodilution m’Chingelezi. Magazi amene amatsala m’thupi la wodwala amakhala osungunuka kwambiri. Pambuyo pake, magazi amene atulukawo amawaloŵetsanso m’thupi, zomwe zimapangitsa kuti wodwalayo akhalenso ndi magazi okwanira bwino. Mofananamo, magazi amene amatuluka pabala angatengedwe n’kusefedwa kotero kuti maselo ofiira amabwezeretsedwa m’thupi la wodwalayo; njira imeneyi yopulumutsa maselo ofiira amaitcha cell salvage m’Chingelezi. Nthaŵi zinanso, magazi amawadutsitsa m’makina amene amachita ntchito yoyenera kuchitidwa ndi chiwalo china cha m’thupi (mwachitsanzo, mtima, mapapu, kapena impso) kwa kanthaŵi ndithu. Ndiyeno magazi a m’makinawo amakaloŵanso m’thupi la wodwalayo. Njira inanso ndiyo yakuti magazi amawaloŵetsa m’makina (otchedwa centrifuge) olekanitsa zigawo zosiyanasiyana za m’magazi kuti achotsemo zigawo zina zoyambitsa mavuto kapena zowonongeka. Kapena cholinga chake chingakhale kutengamo chigawo chinachake m’magazimo ndi kuchigwiritsa ntchito pamalo ena pathupi la wodwalayo. Palinso njira ina yopimira imene amatenga magazi ochepa kuti awasakanize ndi mankhwala, kenako magaziwo amawabwezera mwa wodwalayo.
Zochitika zake zingakhale zosiyanasiyana, ndipo achipatala adzapezabe njira zina, mankhwala ena, ndi njira zina zopimira munthu. Si kwa ife kulongosola zochitika zonsezo chimodzi ndi chimodzi ndi kutchula chosankha. Mkristu ayenera kudzisankhira yekha njira imene magazi ake adzasamalidwira pa opaleshoni, popimidwa, kapena pamene akulandira chithandizo chamankhwala cha mtundu uliwonse. Ayenera kufunsiratu dokotala kapena katswiri wa m’chipatala amene adzam’samalira ponena za zimene adzachita ndi magazi ake pom’samalira. Ndiyeno asankhe mogwirizana ndi chikumbumtima chake. (Onani bokosi.)
Akristu ayenera kukumbukira kudzipatulira kwawo kwa Mulungu ndiponso choyenera chawo cha ‘kum’konda ndi mtima wawo wonse, moyo wawo wonse, mphamvu yawo yonse, ndi nzeru zawo zonse.’ (Luka 10:27) Mosiyana ndi anthu ambiri m’dziko, Mboni za Yehova zimasamala kwambiri unansi wawo wabwino ndi Mulungu. Wopatsa Moyo akulimbikitsa onse kusonyeza chikhulupiriro m’magazi okhetsedwa a Yesu. Timaŵerenga kuti: “Tili ndi mawomboledwe mwa mwazi wake [Yesu Kristu], chikhululukiro cha zochimwa [zathu].”—Aefeso 1:7.
[Mawu a M’munsi]
Pulofesa Frank H. Gorman analemba kuti: “Tinganene kuti kutayira pansi magazi ndiko kusonyeza ulemu pa moyo wa nyamayo komanso, pochita zimenezo, munthu amalemekeza Mulungu, amene analenga ndi kupitirizabe kusamalira moyowo.”
Nsanja ya Olonda yachingelezi ya July 1, 1951, inayankha mafunso akuluakulu okhudza nkhaniyi, kusonyeza chifukwa chake kuikidwa magazi operekedwa ndi anthu ena kuli kosafunika.
[Bokosi/Zitunzi patsamba 31]
MAFUNSO OTI MUDZIFUNSE NOKHA
Ngati ena mwa magazi anga adzawatulutsa m’thupi mwanga n’kuwaloŵetsa m’makina ena mmenenso mwina angakhalemo kanthaŵi, kodi chikumbumtima changa chidzandilola kuonanso magazi amenewo ngati angabe, kuti ndi osafunikira ‘kutayidwa pansi’?
Kodi chikumbumtima changa chophunzitsidwa Baibulo chingandivutitse ngati pondipima kapena pondipatsa chithandizo chinachake m’chipatala anditenga magazi pang’ono, n’kuwapanga zina ndi zina, kenako n’kuwabwezeranso m’thupi mwanga (kapena pathupi langa)?
^ ***km 11/06 mas. 3-6 Kodi Ndimaiona Bwanji Nkhani Yokhudza Tizigawo ta Magazi ndi Njira Zachipatala Zogwiritsa Ntchito Magazi Anga Omwe?***
Sungani
Kodi Ndimaiona Bwanji Nkhani Yokhudza Tizigawo ta Magazi ndi Njira Zachipatala Zogwiritsa Ntchito Magazi Anga Omwe?
Baibulo limalamula Akristu kuti “apewe . . . magazi.” (Mac. 15:20) Choncho Mboni za Yehova sizivomera kuikidwa magazi athunthu kapena zigawo zikuluzikulu zinayi za magazi, zomwe ndi maselo ofiira a m’magazi, maselo oyera a m’magazi, maselo othandiza magazi kuundana, ndi madzi a m’magazi. Ndiponso, sizipereka magazi kapena kusunga magazi awo kuti adzawathire m’tsogolo.—Lev. 17:13, 14; Mac. 15:28, 29.
Kodi tizigawo ta magazi n’chiyani, ndipo n’chifukwa chiyani nkhani yogwiritsa ntchito timeneti ili yofunika kuti Mkristu aliyense adzisankhire yekha chochita?
Tizigawo ta magazi ndi tinthu ting’onoting’ono topezeka m’magazi timene amatha kutichotsa m’magazi. Mwachitsanzo, madzi a m’magazi, omwe ndi chigawo chimodzi mwa zigawo zinayi zikuluzikulu za magazi, akhoza kuwagawa kuti akhale m’zigawo zotsatirazi: madzi, omwe amapanga pafupifupi 91 peresenti ya magazi; mapuloteni, monga maalubumini, magulobulini, ndi fibulinojeni, zomwe zimapanga pafupifupi 7 peresenti ya magazi; ndi zinthu zina, monga zakudya, mahomoni, mpweya, mavitamini, zoipa za m’thupi, ndi michere ya m’thupi, zomwe zimapanga pafupifupi 1.5 peresenti ya magazi.
Kodi lamulo loti tipewe magazi limakhudzanso tizigawo ta magazi? Sitingapereke yankho lachindunji. Baibulo silipereka malangizo achindunji okhudza tizigawo ta magazi. N’zoona kuti tizigawo tambiri ta magazi timatengedwa ku magazi amene aperekedwa ku chipatala. Mkristu aliyense ayenera kugwiritsa ntchito chikumbumtima chake kusankha kuvomera kapena kukana kugwiritsira ntchito zinthu zimenezi monga mankhwala.
Posankha zimenezi, ganizirani mafunso otsatirawa: Kodi ndikudziwa kuti kukana tizigawo tonse ta magazi kukutanthauza kuti sindingalandire mankhwala ena, monga mankhwala ena amene amalimbana ndi mavairasi ndi matenda, kapena amene amathandiza magazi kuundana n’kusiya kutuluka? Kodi ndingathe kufotokozera dokotala chifukwa chimene ndikukanira kapena kuvomerera tizigawo tina ta magazi?
Kodi n’chifukwa chiyani njira zachipatala zogwiritsira ntchito magazi anga omwe zili zofunika kuti ndisankhe ndekha chochita?
Ngakhale kuti Akristu sapereka magazi kapena kusunga magazi awo kuti adzawathire m’tsogolo, njira zina zochiritsira kapena kuyezera matenda zogwiritsa ntchito magazi a munthu sizichita kusemphaniranatu ndi mfundo za m’Baibulo. Choncho aliyense ayenera kugwiritsa ntchito chikumbumtima chake kusankha kuvomera kapena kukana njira zina zachipatala zogwiritsa ntchito magazi ake omwe.
Posankha zimenezi, dzifunseni mafunso otsatirawa: Ngati ena mwa magazi anga adzatulutsidwa kunja kwa thupi langa ndipo mwina akhoza kusiya kuyenda kwakanthawi, kodi chikumbumtima changa chidzandilola kuona kuti magazi amenewa akadali mbali ya thupi langa, choncho si ofunika kuti ‘athiridwe pansi’? (Deut. 12:23, 24) Kodi chikumbumtima changa chophunzitsidwa Baibulo chingandivutitse ngati pondiyeza kapena pondipatsa chithandizo chinachake m’chipatala anditenga magazi, n’kuwapanga zina ndi zina, kenako n’kuwabwezeranso m’thupi mwanga? Kodi ndikudziwa kuti kukana njira zonse zachipatala zogwiritsa ntchito magazi anga omwe kukutanthauza kuti ndikukana njira zoperekera chithandizo monga kugwiritsa ntchito makina osefa magazi kapena makina ogwira ntchito ya mtima ndi mapapo? Kodi ndapemphera kwa Mulungu poganizira za nkhani imeneyi ndisanasankhe zochita?
Kodi ndasankha chiyani?
Taonani zikalata ziwiri zomwe zili pa masamba otsatirawa. Chikalata Choyamba chili ndi tizigawo tina timene timatengedwa m’magazi ndi mmene timagwiritsidwira ntchito nthawi zambiri kuchipatala. Lembani zomwe mwasankha, kuti kaya mukuvomera kapena kukana kugwiritsira ntchito kalikonse ka tizigawo timeneti. Chikalata Chachiwiri chili ndi njira zina zachipatala zofala zogwiritsa ntchito magazi anu omwe. Lembani zomwe mwasankha, kuti kaya mukuvomera kapena kukana kugwiritsira ntchito njira zimenezi. Zikalata zimenezi zilibe mphamvu ya lamulo, koma mukhoza kugwiritsa ntchito mayankho amene mwalemba pa zikalata zimenezi kuti akuthandizeni polemba khadi lanu la Chikalata Chosasinthika Chopatsa Munthu Mphamvu Yondisankhira Thandizo la Mankhwala (DPA).
Muyenera kusankha nokha zochita, osati kutengera zimene munthu wina wasankha chifukwa cha chikumbumtima chake. Mofanana ndi zimenezi, aliyense asadzudzule Mkristu wina chifukwa cha zosankha zake. Pa nkhani zimenezi, “aliyense ayenera kunyamula katundu wakewake.”—Agal. 6:4, 5.
[Mawu a M’munsi]
Mfundo zothandiza pa nkhani imeneyi zikupezeka mu Nsanja ya Olonda ya June 15, 2004, tsamba 29 mpaka 31.
Mfundo zothandiza pa nkhani imeneyi mukhoza kuzipeza mu Nsanja ya Olonda ya October 15, 2000, tsamba 30 mpaka 31, ndi m’mavidiyo kapena DVD ya Transfusion Alternative Strategies—Documentary Series.
[Tchati patsamba 5]
Chikalata Choyamba
ZOSAVOMEREZEKA ZOTI MUSANKHE NOKHA
KWA AKRISTU
MAGAZI Zimene Muyenera
ATHUNTHU TIZIGAWO TA MAGAZI Kusankha
MADZI A M’MAGAZI ALUBUMINI—AMATHA KUKWANA 4% YA MADZI A M’MAGAZI
Amenewa ndi mapulotini amene
amatengedwa m’madzi a m’magazi.
Mitundu ina ya alubumini imapezekanso
m’zomera, m’zakudya monga
mkaka ndi mazira, ndi mu mkaka wa mayi
woyamwitsa. Alubumini wa
m’magazi nthawi zina amaikidwa ․․ Ndikuvomera
m’madzi ochulukitsa magazi alubumini kapena
pothandiza munthu amene wavulala ․․ Ndikukana alubumini
kapena kupsa kwambiri.Madzi ochulukitsira
magazi amenewa akhoza kukhala ndi alubumini
wokwana mpaka 25% ya madzi onsewo. Alubumini
wochepa kwambiri amagwiritsidwa ntchito popanga
mankhwala ambiri, kuphatikizapo mitund ina ya
mankhwala omwe amachititsa kuti maselo ofiira
ambiri azipangidwa mkati mwa mafupa,
otchedwa erythropoietin (EPO).
MAGULOBULINI OTETEZA THUPI KU MATENDA
AMATHA KUKWANA 3% YA MADZI a M’MAGAZI
Awa ndi mapulotini omwe angagwiritsidwe
ntchito m’mankhwala amene amalimbana
ndi mavairasi ndiponso matenda, monga
chifuwa chokoka mtima, kafumbata, ․․Ndikuvomera
matenda a chiwindi oyambitsidwa magulobulini oteteza
ndi mavairasi, ndi chiwewe. thupi ku matenda kapena
Akhozanso kugwiritsidwa ․․Ndikukana magulobulini
ntchito kuteteza ku matenda oteteza thupi ku matenda
ena amene amaopseza moyo
wa khanda lomwe
silinabadwe ndi kuthetsa
mphamvu ya ululu wa
njoka kangaude.
MAPULOTINI OTHANDIZA MAGAZI KUUNDANA
—SAKWANA 1% YA MADZI A M’MAGAZI
Pali mapulotini osiyanasiyana
amene amathandiza magazi kuundana
n’kuwasiyitsa kutuluka. Ena amaperekedwa ․․Ndikuvomera mapulotini
kwa odwala amene sachedwa kutuluka othandiza magazi kuundana
Magazi.Amagwiritsidwanso ntchito mu opangidwa kuchokera ku magazi
gluu wa kuchipatala kuti atseke mabala kapena Ndikukana
ndi kusiyitsa magazi kutuluka munthu ․․ mapulotini othandiza
akachitidwa opaleshoni. Mtundu umodzi magazi kuundana
wa mapulotini othandiza opangidwa kuchokera kumagazi
magazi kuundana umatchedwa
cryoprecipitate. Dziwani izi:
Mapulotini ena
othandiza magazi kuundana
tsopano amapangidwa
kuchokera ku zinthu
zina, osati magazi.
MASELO OFIIRA HIMOGULOBINI—AMAKWANA 33% YA
A M’MAGAZI MASELO OFIIRA a M’MAGAZI
Amenewa ndi mapulotini amene
amanyamula mpweya wabwino kuupititsa
m’thupi monse ndi kuchotsa mpweya ․․ Ndikuvomera himogulobini
woipa m’mapapo. Mankhwala amene hemoglobin
akupangidwa kuchokera ku himogulobini kapena
wa m’magazi a anthu kapena a zinyama, ․․ Ndikukana
akhoza kugwiritsidwa ntchito himogulobini
kuchiza odwala amene
atha magazi kwambiri.
HEMINI—SAKWANA 2% YA
MASERO OFIIRA A M’MAGAZI
Awa ndi mapulotini ochokera
ku himogulobini amene amagwiritsidwa
ntchito kuchiza matenda omwe ․․ Ndikuvomera
si ofala kwambiri a m’magazi otengera hemini kapena
ku makolo, amene amagwira ziwalo ․․ Ndikukana hemini
zokhudzana ndi kugaya chakudya,
kutumiza mauthenga ku ubongo,
ndi kuyenda kwa magazi.
MASELO OYERA A M’MAGAZI MAINTAFIRONI—KACHIGAWO KAKANG’ONO
KWAMBIRI KA MASELO OYERA A M’MAGAZI
Awa ndi mapulotini amene amalimbana
ndi matenda ena oyambitsidwa ndi ․․ Ndikuvomera maintafironi
mavairasi ndi mitundu ina ochokera ku magazi
ya khansa. Maintafironi ambiri
sachokera ku magazi. Ena kapena
amapangidwa kuchokera ku tizigawo ․․ Ndikukana
ta maselo oyera a maintafironi
m’magazi a anthu. ochokera ku magazi
MASELO OTHANDIZA MAGAZI KUUNDANA Panopa, palibe tizigawo ta
maselo othandiza magazi
kuundana timene tikugwiritsidwa
ntchito mwachindunji ngati mankhwala.
[Tchati patsamba 6]
CHIKALATA CHACHIWIRI
ZOTI MUSANKHE NOKHA
NJIRA ZACHIPATALA ZOGWIRITSIRA NTCHITO MAGAZI ANU OMWE
*Dziwani izi: Kagwiritsidwe ntchito ka iliyonse ya njira zoperekera chithandizo zimenezi kamasiyanasiyana malinga ndi dokotala wake. Muziuza dokotala wanu kuti akufotokozereni bwinobwino za njira iliyonse imene akufuna kugwiritsa ntchito, kuti muonetsetse kuti ndi yogwirizana ndi mfundo za m’Baibulo komanso ndi chikumbumtima chanu.
DZINA LA CHOLINGA Zimene Muyenera
CHITHANDIZO CHAKE Kusankha
(Mwina mungachite bwino
kulankhula ndi
dokotala wanu
musanavomere kapena
kukana iliyonse
ya njira zimenezi.)
KUPULUMUTSA MAGAZI Kumachepetsa magazi otayika.
Magazi amatengedwa
pabala kapena m’thupi ․․ Ndikuvomera
pochita opaleshoni. ․․ Ndikhoza kuvomera*
Amatsukidwa kapena ․․ Ndikukana
kusefedwa, kenaka amabwezeredwa
kwa wodwalayo,
mwina popanda kuwaimitsa.
KUSUNGUNULA MAGAZI Kumachepetsa magazi otayika.
Pochita opaleshoni, magazi
amapatutsidwira ku matumba
n’kulowedwa m’malo ndi madzi
owonjezera magazi m’thupi. Choncho ․․ Ndikuvomera
magazi otsala m’thupi la wodwalayo ․․ Ndikhoza kuvomera*
pochita opaleshoni amakhala osungunuka, ․․ Ndikukana
okhala ndi maselo ofiira ochepa.
M’kati mwa opaleshoniyo kapena
pamapeto pake, magazi
opatutsidwa aja
amabwezeredwa kwa
wodwalayo.
MAKINA OGWIRA NTCHITO Amathandiza magazi kupitirizabe kuyenda.
YA MTIMA NDI MAPAPO Magazi amapatutsidwira
ku makina ogwira ntchito ya mtima ․․ Ndikuvomera
ndi mapapo kumene amasakanizidwa ․․ Ndikhoza kuvomera*
ndi mpweya wa okosijeni ․․ Ndikukana
n’kubwezeretsedwa kwa wodwalayo.
MAKINA OSEFA MAGAZI Amagwira ntchito ngati chiwalo cha m’thupi.
Magazi amazungulira
m’makina mmene ․․ Ndikuvomera
amasefedwa ․․ Ndikhoza kuvomera*
n’kuyeretsedwa ․․ Ndikukana
asanawabwezere kwa wodwala.
KUMATA PABALA Kumasiyitsa kuchucha kwa madzi a mu msana.
NDI MAGAZI Magazi ochepa a wodwalayo
amaikidwa mu jakisoni
yemwe amabayidwa ․․ Ndikuvomera
mu mnofu wozungulira ․․ Ndikhoza kuvomera*
fupa la mu msana. ․․ Ndikukana
Amagwiritsidwa ntchito
kumatapabala pomwe
pakuchucha madzi a mumsana.
KUSEFA MADZI A M’MAGAZI Kumachiza matenda.
Magazi amachotsedwa m’thupi
n’kusefedwa kuti achotsemo Madzi.
Kenaka amathiramo zinthu
zina kuti zilowe m’malo mwa
madziwo, ndipo magaziwo ․․Ndikuvomera
amabwezeredwa kwa wodwalayo. ․․ Ndikhoza kuvomera*
Madokotala ena angafune ․․ Ndikukana
kugwiritsira ntchito madzi a m’magazi
a munthu wina kuti alowe m’malo mwa madzi
a m’magazi a wodwalayo. Ngati
angatero, zimenezi zikhoza
kukhala zosavomerezeka kwa Mkristu.
KUIKA MAGAZI Kumathandiza kutulukira kapena kuchiza matenda.
CHIZINDIKIRO Amatengako magazi pang’ono,
kuwasakaniza ndi mankhwala, ․․Ndikuvomera
kenaka n’kuwabwezera kwa ․․ Ndikhoza kuvomera*
wodwala. Nthawi imene magazi ․․ Ndikukana
a munthu ali kunja kwa thupi lake
ikhoza kukhala yosiyanasiyana.
GLUU WOPANGIDWA NDI Amamata zilonda, amachepetsa
MASELO OTHANDIZA MAGAZI magazi otaika.
KUUNDANA (WOPANGIDWA Magazi ena amawatulutsa
NDI MAGAZI m’thupi n’kuwasakaniza
ANU OMWE) ndi madzi okhala ndi
mapulotini ambiri oundanitsa ․․ Ndikuvomera
magazi komanso maselo oyera ․․ Ndikhoza kuvomera*
a m’magazi. Msakanizo umenewu ․․ Ndikukana
amaupaka pa mabala a opaleshoni
kapena pa zilonda zina. Dziwani izi:
Nthawi zina, amagwiritsa ntchito
zinthu zothandiza magazi
kuundana zochokera ku magazi a ng’ombe.
^ (Lev. 10:1-13:59) Ndiyeno Nadabu ndi Abihu, ana a Aroni, aliyense anatenga chofukizira, n’kuikamo moto ndi zofukiza pamwamba pake. Pamenepo anayamba kupereka zofukiza pamoto wosaloledwa ndi Yehova, umene iye sanawalamule. 2 Atatero, moto unatsika kuchokera kwa Yehova ndi kuwawononga, moti anafa pamaso pa Yehova. 3 Chotero Mose anauza Aroni kuti: “Yehova wanena kuti, ‘Anthu amene ali pafupi ndi ine ayenera kundiona kukhala woyera, ndipo anthu onse azindipatsa ulemerero.’” Pamenepo Aroni anangokhala chete. 4 Zitatero, Mose anaitana Misayeli ndi Elizafana, ana a Uziyeli, bambo aang’ono a Aroni, n’kuwauza kuti: “Bwerani muchotse abale anu patsogolo pa malo oyera, mupite nawo kunja kwa msasa.” 5 Iwo anabweradi ndi kuwanyamula osawavula mikanjo yawo n’kupita nawo kunja kwa msasa, monga mmene Mose ananenera. 6 Atatero Mose anauza Aroni ndi ana ake ena, Eleazara ndi Itamara, kuti: “Musalekerere tsitsi lanu osalisamala, ndipo musang’ambe zovala zanu kuti mungafe ndiponso kuti Mulungu angakwiyire khamu lonseli. Abale anu, nyumba yonse ya Isiraeli ndiwo alire chifukwa cha kuwononga ndi moto kumene Yehova wachita. 7 Musachoke pakhomo la chihema chokumanako kuopera kuti mungafe, chifukwa mwadzozedwa ndi mafuta odzozera a Yehova.” Choncho iwo anachita monga mwa mawu a Mose. 8 Kenako Yehova anauza Aroni kuti: 9 “Pamene mukubwera kuchihema chokumanako, iwe ndi ana ako musamamwe vinyo kapena zakumwa zina zoledzeretsa, kuti mungafe. Limeneli ndi lamulo ku mibadwo yanu yonse mpaka kalekale, 10 kuti muzisiyanitsa pakati pa chinthu chopatulika ndi choipitsidwa ndiponso pakati pa chodetsedwa ndi choyera. 11 Kutinso muziphunzitsa ana a Isiraeli malamulo onse amene Yehova wanena kwa iwo kudzera mwa Mose.” 12 Ndiyeno Mose analankhula ndi Aroni komanso ndi Eleazara ndi Itamara, ana a Aroni amene anatsala, kuti: “Tengani nsembe yambewu imene yatsala pa nsembe zotentha ndi moto zoperekedwa kwa Yehova, ndipo muidye yopanda chofufumitsa pafupi ndi guwa lansembe, chifukwa nsembeyo ndi yopatulika koposa. 13 Mudye nsembeyo m’malo oyera, chifukwa ndi gawo lanu komanso ndi gawo la ana anu kuchokera pa nsembe zotentha ndi moto zoperekedwa kwa Yehova. Zimenezi n’zimene ndalamulidwa. 14 Mudyenso nganga ya nsembe yoweyula, ndi mwendo umene ndi gawo lopatulika. Muzidyere m’malo oyera, inuyo, ana anu aamuna ndi ana anu aakazi. Muyenera kutero chifukwa zapatsidwa kwa inu monga gawo lanu ndi gawo la ana anu kuchokera pa nsembe zachiyanjano za ana a Isiraeli. 15 Iwo azibweretsa mwendo wa gawo lopatulika ndi nganga ya nsembe yoweyula, pamodzi ndi mafuta a nsembe zotentha ndi moto, kuti woperekayo aziweyule uku ndi uku pamaso pa Yehova. Zimenezi zizikhala gawo lanu ndi gawo la ana anu mpaka kalekale, monga mmene Yehova walamulira.” 16 Ndiyeno Mose anafunafuna mbuzi ya nsembe yamachimo, koma anaona kuti yonse inali itatenthedwa pamoto. Pamenepo iye anakwiyira Eleazara ndi Itamara, ana a Aroni amene anatsala, ndipo anati: 17 “N’chifukwa chiyani simunadye nsembe yamachimo m’malo oyera? Nsembe imeneyi ndi yopatulika koposa, ndipo Mulungu wakupatsani kuti munyamule zolakwa za khamu lonse, ndi kuphimba machimo a khamu lonseli pamaso pa Yehova. 18 Taonani, simunabweretse magazi ake mkati, m’malo oyera. Munafunika kudya nsembeyo m’malo oyera, monga mmene Mulungu anandilamulira.” 19 Pamenepo, Aroni analankhula ndi Mose kuti: “Lerotu apereka nsembe yawo yamachimo ndi nsembe yawo yopsereza kwa Yehova, pamene zinthu izi zikundigwera. Kodi ndikanati ndadya nsembe yamachimo lero, zikanakhala zokhutiritsa pamaso pa Yehova?” 20 Mose atamva zimenezi, zinam’khutiritsa.
11 Yehova analankhula ndi Mose ndi Aroni, kuti: 2 “Uzani ana a Isiraeli kuti, ‘Zolengedwa zimene mungadye pa nyama zonse zimene zili padziko lapansi ndi izi: 3 Cholengedwa chilichonse pakati pa nyama, chimene chili ndi ziboda zogawanika zokhala ndi mpata pakati, chomwenso chimabzikula, n’chimene mungadye. 4 “‘Koma pakati pa nyama zimene zimabzikula ndi zimene zili ndi ziboda zogawanika, izi zokha musadye: Ngamila, chifukwa imabzikula koma ziboda zake n’zosagawanika. Nyama imeneyi ndi yodetsedwa kwa inu. 5 Ndiponso mbira, chifukwa imabzikula, koma ziboda zake n’zosagawanika. Ikhale yodetsedwa kwa inu. 6 Chimodzimodzinso kalulu, chifukwa amabzikula, koma ziboda zake n’zosagawanika. Akhale wodetsedwa kwa inu. 7 Komanso nkhumba, chifukwa ziboda zake n’zogawanika ndipo zili ndi mpata pakati, koma siibzikula. Ikhale yodetsedwa kwa inu. 8 Musadyeko nyama iliyonse ya zimenezi, ndipo nyamazi zikafa musamazikhudze. Zikhale zodetsedwa kwa inu. 9 “‘Zimene mungadye pa zonse za m’madzi ndi izi: Chilichonse cha m’madzi chokhala ndi zipsepse ndi mamba, chopezeka m’nyanja ndi m’mitsinje mungadye. 10 Koma pa zamoyo za m’madzi zopezeka zambiri ndi pa zamoyo zina zonse za m’madzi, chilichonse chimene chilibe zipsepse ndi mamba, chopezeka m’nyanja ndi m’mitsinje, chikhale chonyansa kwa inu. 11 Zinthu zimenezi zikhale zonyansa kwa inu. Musamadye nyama yake iliyonse, ndipo zikafa zizikhalabe zonyansa kwa inu. 12 Chamoyo chilichonse cha m’madzi chimene chilibe zipsepse ndi mamba, chikhale chonyansa kwa inu. 13 “‘Pakati pa zolengedwa zouluka, izi zikhale zonyansa kwa inu. Siziyenera kudyedwa chifukwa ndi zonyansa: Chiwombankhanga, nkhwazi ndi muimba wakuda. 14 Komanso mtundu uliwonse wa mphamba wofiira ndi mphamba wakuda, 15 ndi mtundu uliwonse wa khwangwala. 16 Musadyenso nthiwatiwa, kadzidzi, kakowa ndi mtundu uliwonse wa kabawi. 17 Ndiponso musadye nkhwezule, chiswankhono, mantchichi, 18 tsekwe, vuwo, muimba, 19 dokowe, sadzu, mleme ndi mtundu uliwonse wa chimeza. 20 Tizilombo tonse timene timapezeka tambiri, ta mapiko ndiponso ta miyendo inayi, tikhale tonyansa kwa inu. 21 “‘Pa tizilombo tonse timene timapezeka tambiri, ta mapiko ndiponso ta miyendo inayi, mungathe kudya tizilombo tokhalanso ndi miyendo italiitali yolumphira. Tokhati n’timene mungadye. 22 Tizilombo timene mungadyeto ndi iti: Mtundu uliwonse wa dzombe loyenda mitunda italiitali ndi mitundu ina ya dzombe, mtundu uliwonse wa nkhululu, ndi mtundu uliwonse wa chiwala. 23 Koma tizilombo tina tonse timene timapezeka tambiri, ta mapiko ndiponso ta miyendo inayi, tikhale tonyansa kwa inu. 24 Tizilombo timeneti n’timene mungadzidetse nato. Aliyense wokhudza zolengedwa zimenezi zitafa azikhala wodetsedwa kufikira madzulo. 25 Ndipo aliyense wonyamula chilichonse mwa zolengedwa zimenezi chitafa, azichapa zovala zake, ndipo azikhala wodetsedwa kufikira madzulo. 26 “‘Nyama iliyonse yokhala ndi chiboda chogawanika koma chosakhala ndi mpata pakati, imenenso siibzikula, ndi yodetsedwa kwa inu. Aliyense wokhudza nyama yoteroyo azikhala wodetsedwa. 27 Pakati pa zamoyo zonse za miyendo inayi, chamoyo chilichonse chokhala ndi mapazi a zikhadabo n’chodetsedwa kwa inu. Aliyense wokhudza chamoyo chimenechi chitafa azikhala wodetsedwa kufikira madzulo. 28 Ndipo munthu wonyamula iliyonse ya nyama zimenezi itafa, azichapa zovala zake, ndipo azikhala wodetsedwa kufikira madzulo. Nyama zimenezi zikhale zodetsedwa kwa inu. 29 “‘Pa zamoyo zonse zokwawa padziko lapansi, zodetsedwa ndi izi: Mfuko, mbewa yoyenda modumpha ndi mtundu uliwonse wa buluzi. 30 Ndiponso nalimata, buluzi wamkulu, dududu, buluzi wa mumchenga ndi bilimankhwe. 31 Zamoyo zimenezi ndi zodetsedwa kwa inu pa zamoyo zonse zimene zimapezeka zambiri. Aliyense wokhudza zolengedwa zimenezi zitafa azikhala wodetsedwa kufikira madzulo. 32 “‘Tsopano chamoyo chilichonse mwa zimenezi chikafa n’kugwera pa chinthu china chilichonse, chinthucho chizikhala chodetsedwa. Kaya ndi chiwiya chamtengo, chovala, chikopa, kapena chiguduli chizikhala chodetsedwa. Chiwiya chilichonse chimene chimagwiritsidwa ntchito chiziikidwa m’madzi, koma chizikhala chodetsedwa kufikira madzulo, kenako chizikhala choyera. 33 Chilichonse mwa zamoyo zimenezi chikagwera m’chiwiya chadothi, chilichonse chimene chili m’chiwiyacho chizikhala chodetsedwa, ndipo chiwiyacho muzichiphwanya. 34 Madzi a m’chiwiya chimenechi akagwera pachakudya chilichonse, chakudyacho chizikhala chodetsedwa. Ndipo chakumwa chilichonse chimene mungamwere m’chiwiya chilichonse, chikasakanikirana ndi madzi ochokera m’chiwiya chodetsedwa chija, chakumwacho chizikhala chodetsedwa. 35 Chilichonse mwa zamoyo zimenezi chikafa n’kugwera pachinthu chilichonse, chinthucho chizikhala chodetsedwa ndipo chiziphwanyidwa, kaya ndi uvuni kapena chokhazikapo mtsuko. Ziwiya zimenezi zadetsedwa ndipo zikhale zodetsedwa kwa inu. 36 Kasupe ndiponso dziwe ndi zokhazo zimene zizikhalabe zoyera, koma aliyense wokhudza cholengedwa chimene chafacho azikhala wodetsedwa. 37 Ndipo chilichonse mwa zolengedwa zimenezi chikafa n’kugwera pambewu iliyonse yoti mubzale, mbewuyo izikhalabe yoyera. 38 Koma mbewuyo ikathiridwa madzi ndipo chiwalo chilichonse cha nyama yakufayo n’kugwerapo, mbewuyo izikhala yodetsedwa kwa inu. 39 “‘Nyama iliyonse imene mwaloledwa kudya ikapezeka itafa, aliyense wokhudza nyama yakufayo azikhala wodetsedwa kufikira madzulo. 40 Aliyense wakudya nyama yofa yokha azichapa zovala zake, ndipo azikhala wodetsedwa kufikira madzulo. Aliyense wonyamula nyama yakufayo azichapa zovala zake, ndipo azikhala wodetsedwa kufikira madzulo. 41 Ndipo zamoyo zonse zimene zimapezeka zambiri padziko lapansi zikhale zonyansa. Zimenezi musadye. 42 Pa zilombo zonse zimene zimapezeka zambiri padziko lapansi, musamadye chamoyo chilichonse chokwawa ndiponso chamoyo chilichonse cha miyendo inayi kapena cha miyendo yambiri, chifukwa zimenezi ndi zonyansa. 43 Musamadziipitse ndi zamoyo zilizonse zimene zimapezeka zambirizi ndipo musamadzidetse nazo ndi kukhala odetsedwa. 44 Ine ndine Yehova Mulungu wanu. Mudzipatule ndi kukhala oyera, chifukwa ine ndine woyera. Choncho musamadzidetse ndi chamoyo chilichonse choyenda padziko lapansi. 45 Ine ndine Yehova amene ndinakutulutsani m’dziko la Iguputo kuti ndikusonyezeni kuti ndine Mulungu. Muzikhala oyera, chifukwa ine ndine woyera. 46 “‘Limeneli ndi lamulo lokhudza nyama, zolengedwa zouluka, zamoyo zonse za m’madzi ndi zamoyo zonse zapamtunda, 47 kuti muzisiyanitsa chodetsedwa ndi choyera komanso zamoyo zimene muyenera kudya ndi zimene simuyenera kudya.’”
12 Yehova anapitiriza kulankhula ndi Mose, kuti: 2 “Uza ana a Isiraeli kuti, ‘Mkazi akatenga pakati n’kubereka mwana wamwamuna, azikhala wodetsedwa masiku 7. Azikhala wodetsedwa ngati mmene amakhalira akamasamba. 3 Ndipo pa tsiku la 8, khungu la mwanayo lizidulidwa. 4 Kwa masiku enanso 33, mkaziyo azikhala panyumba kuti ayeretsedwe ku magazi ake. Asakhudze chilichonse chopatulika, ndipo asalowe m’malo oyera, kufikira masiku a kuyeretsedwa kwake atakwanira. 5 “‘Akabereka mwana wamkazi, azikhala wodetsedwa kwa masiku 14. Azikhala wodetsedwa ngati mmene amakhalira akamasamba. Kwa masiku enanso 66 azikhala panyumba kuti ayeretsedwe ku magazi ake. 6 Ndiyeno masiku a kuyeretsedwa kwake chifukwa chobereka mwana wamwamuna kapena wamkazi akakwana, azibweretsa kwa wansembe, pakhomo la chihema chokumanako, nkhosa yaing’ono yamphongo yosapitirira chaka chimodzi kuti ikhale nsembe yopsereza. Azibweretsanso mwana wa nkhunda kapena njiwa kuti ikhale nsembe yamachimo. 7 Ndipo wansembeyo aziipereka kwa Yehova ndi kum’phimbira machimo, pamenepo mkaziyo azikhala woyera pa kukha magazi kwake. Limeneli ndi lamulo la mkazi amene wabereka mwana wamwamuna kapena wamkazi. 8 Koma ngati sangakwanitse kupeza nkhosa, azipereka njiwa ziwiri kapena ana awiri a nkhunda. Mbalame imodzi ikhale nsembe yopsereza, inayo ikhale nsembe yamachimo. Pamenepo wansembe azim’phimbira machimo ndipo mkaziyo azikhala woyera.’”
13 Ndiyeno Yehova anapitiriza kulankhula ndi Mose ndi Aroni, kuti: 2 “Munthu akatuluka zotupa, kapena nkhanambo, kapena chikanga pakhungu lake, ndipo chasintha n’kukhala nthenda ya khate, azibwera naye kwa Aroni wansembe, kapena kwa mmodzi wa ana ake amenenso ndi ansembe. 3 Ndiyeno wansembeyo aone nthenda imene yatuluka pakhunguyo. Ngati cheya cha pamalopo chasanduka choyera ndipo pakuoneka kuti m’pozama kupitirira khungu, ndiye kuti limenelo ndi khate. Wansembe aone nthendayo n’kugamula kuti munthuyo ndi wodetsedwa. 4 Koma ngati chikangacho chikuoneka choyera ndipo si chozama kupitirira khungu, komanso cheya sichinasanduke choyera, wansembe azibindikiritsa munthuyo masiku 7. 5 Ndiyeno wansembe azionanso munthuyo pa tsiku la 7, ndipo ngati nthendayo yaoneka kuti yatha, moti sinafalikire pakhungu, wansembe azibindikiritsa munthuyo masiku enanso 7. 6 “Ndiyeno pa tsiku la 7, wansembe azionanso munthuyo kachiwiri. Ngati nthendayo yayamba kuzimiririka ndipo sinafalikire pakhungu, wansembe azigamula kuti munthuyo ndi woyera. Inali chabe nkhanambo. Munthuyo azichapa zovala zake ndi kukhala woyera. 7 Koma ngati nkhanambo yafalikira pakhungu la munthu pambuyo poti anaonekera kwa wansembe ndipo anagamula kuti ndi woyera, munthuyo azikaonekeranso kachiwiri kwa wansembe. 8 Pamenepo wansembe azionanso munthuyo, ndipo ngati nkhanambo yake yafalikira pakhungu, wansembeyo azigamula kuti munthuyo ndi wodetsedwa. Limenelo ndi khate. 9 “Munthu akagwidwa ndi nthenda ya khate, azim’bweretsa kwa wansembe. 10 Wansembe aziona nthendayo, ndipo ngati pali zotupa moti khungu ndi cheya zayera, ndipo chilondacho chikunyeka, 11 limenelo ndi khate losachiritsika pakhungu lake, ndipo wansembe azigamula kuti munthuyo ndi wodetsedwa. Asam’bindikiritse, pakuti ndi wodetsedwa. 12 Koma ngati khate labukadi pakhungu lake, moti n’zoonekeratu kwa wansembe kuti lafalikira pathupi lonse la munthuyo, kuyambira kumutu mpaka kumapazi, 13 ndipo wansembe wamuona, n’kutsimikizira kuti khatelo lafalikiradi thupi lonse, pamenepo azigamula kuti munthuyo ndi woyera. Khungu lake lonse latuwa, choncho ndi woyera. 14 Koma tsiku limene zilonda zonyeka zidzaonekera, adzakhala wodetsedwa. 15 Wansembe aziona zilondazo ndi kugamula kuti munthuyo ndi wodetsedwa chifukwa cha zilondazo. Limenelo ndi khate. 16 Kapena ngati zilondazo zapola n’kusanduka zoyera, munthuyo azibwera kwa wansembe. 17 Ndiyeno wansembe azimuona. Ngati khungu lake latuwa, wansembe azigamula kuti munthuyo ndi wosadetsedwa. Iye ndi woyera. 18 “Ngati pakhungu la munthu pali chithupsa, ndipo kenako chapola, 19 ndipo pamene panali chithupsapo pabuka chotupa choyera kapena chikanga chotuwa mofiirira, munthuyo azikadzionetsa kwa wansembe. 20 Pamenepo wansembe azimuona, ndipo ngati chikuoneka kuti n’chozama kupitirira khungu, ndipo cheya chake chasanduka choyera, pamenepo wansembe azigamula kuti munthuyo ndi wodetsedwa. Imeneyo ndi nthenda ya khate. Yabuka pachithupsa. 21 Koma wansembe akachiona n’kupeza kuti palibe cheya choyera ndipo si chozama kupitirira khungu komanso chayamba kuzimiririka, pamenepo azim’bindikiritsa masiku 7. 22 Ngati chikangacho chafalikiradi pakhungu, wansembe azigamula kuti munthuyo ndi wodetsedwa. Imeneyo ndi nthenda. 23 Koma ngati chikangacho sichinasinthe, osafalikira, kumeneko ndi kutukusira kwa chithupsa. Wansembe azigamula kuti munthuyo ndi woyera. 24 “Kapena ngati pakhungu pali chilonda cha moto, ndipo mnofu wa pachilondacho wayamba kuoneka wotuwa mofiirira kapena woyera, 25 pamenepo wansembe aziona chilondacho. Ngati cheya cha pamenepo chasanduka choyera ndipo chilondacho chikuoneka chozama kupitirira khungu, limenelo ndi khate. Labuka pachilonda, ndipo wansembe azigamula kuti munthuyo ndi wodetsedwa. Imeneyo ndi nthenda ya khate. 26 Koma ngati wansembe waona chilondacho, n’kupeza kuti palibe cheya choyera ndipo chilondacho si chozama kupitirira khungu, komanso chikubwerera mwakale, wansembe azim’bindikiritsa masiku 7. 27 Ndipo wansembe aziona munthuyo pa tsiku la 7. Ngati nthendayo yafalikiradi pakhungu, wansembe azigamula kuti munthuyo ndi wodetsedwa. Imeneyo ndi nthenda ya khate. 28 Koma ngati kutuwa kwa pachilondapo sikunasinthe, osafalikira pakhungu, ndipo kwayamba kuzimiririka, kumeneko ndi kutupa kwa chilonda. Wansembe azigamula kuti munthuyo ndi woyera chifukwa kumeneko ndi kutukusira kwa chilonda. 29 “Mwamuna kapena mkazi akagwidwa ndi nthenda ina yake pamutu kapena pachigama, 30 wansembe aziona nthendayo. Ngati pamalopo pakuoneka pozama kupitirira khungu, komanso tsitsi lachita chikasu ndipo lili patalipatali, wansembe azigamula kuti munthuyo ndi wodetsedwa. Imeneyo ndi nthenda yothothola tsitsi. Ndi khate la kumutu kapena kuchigama. 31 Koma wansembe akaona nthenda yothothola tsitsiyo, n’kuona kuti pamalopo pakuoneka kuti si pozama kupitirira khungu, ndipo palibe tsitsi lakuda, wansembe azibindikiritsa munthuyo masiku 7. 32 Wansembe azionanso nthendayo pa tsiku la 7. Ngati nthenda yothothola tsitsiyo sinafalikire, komanso pamalopo sipanamere tsitsi lachikasu ndipo pakuoneka kuti si pozama kupitirira khungu, 33 pamenepo munthuyo azimetedwa tsitsi lake, koma asamam’mete pamene pali nthenda yothothola tsitsipo. Ndipo wansembe azibindikiritsa munthuyo masiku enanso 7. 34 “Ndiyeno pa tsiku la 7 wansembe azionanso nthenda yothothola tsitsiyo. Ngati nthendayo sinafalikire pakhungu, ndipo pamalopo pakuoneka kuti si pozama kupitirira khungu, wansembe azigamula kuti munthuyo ndi woyera. Pamenepo munthuyo azichapa zovala zake ndi kukhala woyera. 35 Koma ngati nthenda yothothola tsitsiyo yafalikiradi pakhungu pambuyo pogamula kuti munthuyo ndi woyera, 36 wansembe azionanso munthuyo. Ngati nthenda yothothola tsitsiyo yafalikira pakhungu, wansembe asafufuzenso tsitsi lachikasu. Munthuyo ndi wodetsedwa. 37 Koma ngati nthenda yothothola tsitsiyo ikuoneka kuti yasiya, ndipo pamera tsitsi lakuda, ndiye kuti nthendayo yatha. Munthuyo ndi woyera, ndipo wansembe azigamula kuti ndi woyera. 38 “Mwamuna kapena mkazi akagwidwa ndi zikanga zotuwa pakhungu lake, 39 wansembe aziziona. Ngati zikangazo zayamba kuzimiririka, imeneyo ndi nthenda yosaopsa imene yabuka pakhungu lake. Munthuyo ndi woyera. 40 “Mwamuna akayamba kutha tsitsi, limenelo ndi dazi, ndipo ndi woyera. 41 Ngati tsitsi likutha patsogolo pa mutu wake, limenelo ndi dazi la pamphumi, ndipo ndi woyera. 42 Koma ngati padazi la pankhongo kapena la pamphumi pabuka nthenda yotuwitsa khungu mofiirira, limenelo ndi khate, labuka padazi la pankhongo kapena la pamphumi. 43 Wansembe aziona munthuyo, ndipo ngati padazi lake la pankhongo kapena la pamphumi patuluka ziwengo zotuwa mofiirira zooneka ngati khate pakhungu lakelo, 44 ameneyo ali ndi khate ndipo ndi wodetsedwa. Wansembe azigamula kuti munthuyo ndi wodetsedwa. Ali ndi nthenda pamutu pake. 45 Ndiyeno zovala za munthu amene am’peza ndi khateyo zizing’ambidwa. Munthuyo asamakonze tsitsi lake ndipo aziphimba ndevu zake zapamlomo ndi kufuula kuti, ‘Wodetsedwa, wodetsedwa!’ 46 Masiku onse pamene akudwala nthendayo azikhala wodetsedwa. Iye ndi wodetsedwa ndipo azikhala payekha. Azikhala kunja kwa msasa. 47 “Nthenda ya khate ikabuka pachovala, kaya chovalacho ndi chaubweya wa nkhosa kapena chansalu, 48 kaya yabuka cha m’litali kapena cha m’lifupi mwa chovala chansalu ndi chovala chaubweya wa nkhosa, kapena pachikopa kapenanso pa chilichonse chopangidwa ndi chikopa, 49 ndipo nthendayo ikuoneka yobiriwira mopitira ku chikasu kapena yofiirira pachovala kapena pachikopa, m’litali kapena m’lifupi mwa nsalu, kapena pachinthu chilichonse chopangidwa ndi chikopa, imeneyo ndi nthenda ya khate ndipo iyenera kusonyezedwa kwa wansembe. 50 Pamenepo wansembe aziona nthendayo, ndipo azisunga chinthucho kwachokha masiku 7. 51 Akaona nthendayo pa tsiku la 7, n’kupeza kuti nthendayo yafalikira pachovala, m’litali kapena m’lifupi, kapena pachikopa, kaya amachigwiritsa ntchito yotani, nthendayo ndi khate loopsa. Chinthucho ndi chodetsedwa. 52 Pamenepo azitentha chovalacho, nsalu ya ubweya wa nkhosa kapena nsalu ina iliyonse, kapena zilizonse zopangidwa ndi chikopa, zimene zagwidwa ndi nthenda ya khateyo, chifukwa khate limenelo ndi loopsa. Zizitenthedwa pamoto. 53 “Koma wansembeyo akaona, n’kupeza kuti nthendayo sinafalikire pachovalacho, m’litali kapena m’lifupi, kapena pa chilichonse chopangidwa ndi chikopa, 54 wansembe azilamula kuti achape chinthu chogwidwa ndi nthendacho ndipo azichisungira kwachokha masiku enanso 7. 55 Wansembe aziona nthendayo, chinthucho chitachapidwa. Ngati nthendayo ikuonekabe chimodzimodzi koma sinafalikire, chinthucho ndi chodetsedwa. Muzichitentha pamoto. Chimenecho chadyedwa ndi nthendayo kuyambira mkati kapena kuyambira kunja kwake. 56 “Koma ngati wansembe waona, n’kupeza kuti nthenda ija yayamba kuzimiririka chinthucho chitachapidwa, azing’amba mbali yogwidwa ndi nthendayo pachovalacho kapena pachikopacho. 57 Koma ngati ikuonekabe pachovala, m’litali kapena m’lifupi, kapena pa chilichonse chopangidwa ndi chikopa, ndiye kuti nthendayo ikufalikira. Chilichonse chimene chagwidwa ndi nthendayi muzichitentha pamoto. 58 Koma ngati nthendayo yazimiririka mutachapa chovala kapena chinthu chilichonse chopangidwa ndi chikopa, muzichichapanso kachiwiri, pamenepo chizikhala choyera. 59 “Limeneli ndilo lamulo lokhudza nthenda ya khate yopezeka pachovala chaubweya wa nkhosa kapena chansalu, m’litali kapena m’lifupi, kapena pachinthu chilichonse chopangidwa ndi chikopa, kuti wansembe adziwe chinthu choyenera kugamula kuti n’choyera kapena n’chodetsedwa.”
^ ***sn nyimbo 112 Yehova, Mulungu Wamkulu***
Nyimbo 112
Yehova, Mulungu Wamkulu
(Ekisodo 34:6, 7)
1. Inu Yehova M’lungu wamkulu
Ndinu woyeneradi
Kutamandidwa zedi.
Ndinu wabwino ndi wolungama.
Ndinu M’lungu kosatha.
2. Mumakhululukiradi anthu
Amene monga inu
Ndi achifundo ndithu.
Mumasonyeza kukoma mtima
Pa zonse mumachita.
3. Mutamandidwe ndi anthu onse
Dzina lanu liyere
Wina asalikane.
Dziko lapansi likhale mmene
Inu mumafunira.
(Onaninso Deut. 32:4; Miy. 16:12; Mat. 6:10; Chiv. 4:11.)
^ ***jr mas. 154-157 “Yehova Wachita Zimene Anali Kuganiza”***
ABABULO anali atawononga mzinda wa Yerusalemu n’kuutentha ndi moto, ndipo Yeremiya ankati akayang’ana kumzindawo, ankangoona utsi wokhawokha, womwe unali koboo, m’mwamba. Iye ayenera kuti ankakumbukira mmene anthu a mumzindawo ankalirira momvetsa chisoni pamene ankaphedwa ndi adani awo. Mulungu anali atamuuza kale kuti zimenezo zidzachitika, ndipo zinachitikadi ndendende. Ataona zimenezi, mneneriyu ananena mwachisoni kuti: “Yehova wachita zimene anali kuganiza.” Mzinda wa Yerusalemu unawonongedwa momvetsa chisoni kwambiri.—Werengani Maliro 2:17.
2 Zoonadi, Yeremiya anaona kukwaniritsidwa kwa maulosi ambiri amene Mulungu anapereka kwa anthu ake, kuphatikizapo maulosi ena akale. Zaka zambiri m’mbuyomu, Mose anauza Aisiraeli zimene zidzawachitikire akasankha kumvera Mulungu kapena kusamumvera. Iye anawauza kuti akamumvera adzalandira “dalitso” ndipo akapanda kumumvera adzalandira “temberero.” Yehova ankafunira anthu ake zabwino ndipo ankafuna kuti iwo alandire madalitso. Koma iwo akanapanda kumumvera akanalandira matemberero oopsa kwambiri. Mose anachenjeza Aisiraeliwo kuti aliyense amene adzanyalanyaze kapena kutsutsa malamulo a Yehova, zinthu sizidzamuyendera bwino moti mpaka ‘adzadya mnofu wa ana ake aamuna ndi ana ake aakazi.’ Ndipo nayenso Yeremiya anabwereza chenjezo limeneli. (Deut. 30:19, 20; Yer. 19:9; Lev. 26:29) Mwina ena angadzifunse kuti, ‘Kodi zinthu zoopsa choncho zinachitikadi?’ Inde, zinachitika. Ababulo atazungulira mzinda wa Yerusalemu, chakudya chinatheratu mumzindawo ndipo anthu anayamba kudya ana awo. Yeremiya ananena kuti: “Ngakhale amayi, amene amakhala achifundo, afika pophika ana awo ndi manja awo. Anawo akhala ngati chakudya chotonthoza anthu pa nthawi ya kuwonongedwa kwa mwana wamkazi wa anthu anga.” (Maliro 4:10) Izitu zinali zoopsa kwambiri.
3 Koma sikuti Yehova ankatumiza aneneri, monga Yeremiya, kuti azikangolengeza zoti anthu osamvera adzawonongedwa. Mulungu ankafuna kuti anthu akewo ayambirenso kumutumikira mokhulupirika. Iye ankafuna kuti anthu ochimwa alape, ndipo Ezara ananena mfundo imeneyi pamene anati: “Yehova Mulungu wa makolo awo anapitiriza kuwatumizira machenjezo kudzera mwa amithenga ake. Anawatumiza mobwerezabwereza chifukwa ankamvera chisoni anthu akewo ndiponso malo ake okhala.”—2 Mbiri 36:15; werengani Yeremiya 26:3, 12, 13.
4 Mofanana ndi Yehova, Yeremiya nayenso ankamvera chisoni anthu a mtundu wake. Mungaone zimenezi m’mawu amene Yeremiyayo ananena mzinda wa Yerusalemu utangotsala pang’ono kuwonongedwa. Iye ankavutika kwambiri mumtima akaganizira kuti anthu ambiri mumzindawo anali atatsala pang’ono kuwonongedwa. Anthuwo akanatha kupewa tsoka limeneli akanamvera uthenga wa Yeremiya. Taganizirani mmene Yeremiya ankamvera mumtima pamene ankalengeza uthenga wochokera kwa Mulungu. Iye analira kuti: “M’mimba mwanga ine, m’mimba mwanga! Ndikumva kupweteka kwambiri mumtima mwanga. Mtima wanga ukuvutika. Sindingathe kukhala chete pakuti ndamva kulira kwa lipenga la nyanga ya nkhosa, chizindikiro chochenjeza cha nkhondo.” (Yer. 4:19) Yeremiya sakanatha kungokhala chete osachenjeza anthu za tsoka limenelo, lomwe linali litayandikira kwambiri.
N’CHIFUKWA CHIYANI YEREMIYA ANKAKHULUPIRIRA MAULOSI A YEHOVA?
5 N’chifukwa chiyani Yeremiya sankakayikira kuti zimene ankaloserazo zidzachitikadi? (Yer. 1:17; 7:30; 9:22) Iye anali ndi chikhulupiriro komanso ankaphunzira Malemba, ndipo zimenezi zinamutsimikizira kuti Yehova ndi Mulungu yemwe amanena maulosi oona. Mbiri ya anthu inkatsimikizira kuti Yehova amatha kulosera zinthu zomwe zingaoneke ngati zosatheka kwa anthu, monga za kumasulidwa kwa Aisiraeli kuchoka ku ukapolo ku Iguputo. Yeremiya ankadziwa bwino nkhani ya kumasulidwa kwa Aisiraeli yomwe inalembedwa m’buku la Ekisodo, komanso mawu amene Yoswa, yemwe anaona zimenezi ndi maso ake, ananena. Yoswa anakumbutsa Aisiraeli anzake kuti: “Inu mukudziwa bwino ndi mtima wanu wonse ndi moyo wanu wonse, kuti pamawu onse abwino amene Yehova Mulungu wanu ananena kwa inu, palibe ngakhale amodzi omwe sanakwaniritsidwe. Onse akwaniritsidwa kwa inu. Palibe ngakhale mawu amodzi omwe sanakwaniritsidwe.”—Yos. 23:14.
6 Ndiye kodi n’chifukwa chiyani inuyo muyenera kupitiriza kuganizira mozama maulosi amene Yeremiya ankalengeza? Chifukwa choyamba n’chakuti Yeremiya sankakayikira zoti Yehova adzakwaniritsa mawu akewo. Chachiwiri n’chakuti zinthu zina zimene Mulungu analosera kudzera mwa Yeremiya zikukwaniritsidwa panopa, ndipo muonanso zina zikukwaniritsidwa m’tsogolo muno. Chifukwa chachitatu n’chakuti Yeremiya anali mtumiki wa Mulungu wapadera kwambiri. Izi zili choncho chifukwa iye analengeza mauthenga ochuluka kwambiri ochokera kwa Mulungu, komanso anali wakhama ndiponso wodzipereka kwambiri polengeza mauthengawo. Ndipo katswiri wina wa Baibulo ananena kuti: “Tikayerekezera Yeremiya ndi aneneri ena, iye amaoneka kuti anali wotchuka kwambiri.” Zoonadi, Yeremiya anali mneneri wodziwika kwambiri pakati pa anthu a Mulungu moti anthu ena atamva Yesu akulankhula, ankaganiza kuti anali Yeremiya.—Mat. 16:13, 14.
7 Mofanana ndi Yeremiya, inuyo mukukhala m’nthawi imene maulosi ofunika kwambiri a m’Baibulo akukwaniritsidwa, ndipo mukufunika kukhulupirira kuti Mulungu adzakwaniritsadi malonjezo ake onse. (2 Pet. 3:9-14) Kodi n’chiyani chingakuthandizeni kuchita zimenezi? Muyenera kupitiriza kuchita zinthu zimene zingakuthandizeni kuti muzikhulupirirabe kuti Mawu a Mulungu aulosi ndi odalirika kwambiri. Ngati njira imodzi yokuthandizani kuchita zimenezi, m’mutu uno tikambirana maulosi angapo amene Yeremiya analosera n’kuwaona akukwaniritsidwa. Komanso tikambirana maulosi ena amene anakwaniritsidwa iye atamwalira. Ndipo pali maulosi ena amene akukukhudzani panopa komanso akukhudza tsogolo lanu. Choncho zimene tikambirane m’mutu uno zikuthandizani kukhulupirira kwambiri Mawu aulosi a Yehova ndiponso kuti iye ‘adzachita zimene akuganiza.’—Maliro 2:17.
N’chifukwa chiyani Mulungu anatumiza aneneri? Nanga n’chifukwa chiyani inuyo mukukhulupirira maulosi oti oipa awonongedwa posachedwa?
^ ***rs tsa. 333 ndime 1-tsa. 334 ndime 2 Oyera Mtima***
Kodi ndimotani mmene chizoloŵezi cha kulambira zinthu zakale ndi zifanizo za “oyera mtima” chiyenera kuwonedwera?
New Catholic Encyclopedia ikuvomereza kuti: “Motero kuli kopanda pake kufunafuna kulungamitsa mwambo mwa zotsalira m’Chipangano Chakale; ndiponso chisamaliro chachikulu sichikuperekedwa ku zotsala m’Chipangano Chatsopano. . . . [“bambo” wa Tchalitchi] Origen akuwonekera kukhala akulingalira chizoloŵezichi kukhala chizindikiro chachikunja cha kupereka ulemu ku zinthu zokhudzika.”—(1967), Vol. XII, pp. 234, 235.
Kuli kokondweretsa kuwona kuti Mulungu anaika maliro a Mose, ndipo palibe munthu amene anadziŵa kumene manda ake anali. (Deut. 34:5, 6) Koma Yuda 9 amatiuza kuti Mikayeli mngelo wamkulu anakangana ndi Mdyerekezi ponena za mtembo wa Mose. Chifukwa ninji? Chifuno cha Mulungu cha kuutaya mwanjira yakuti anthu sakadziŵa kumene akaupeza chinafotokozedwa momvekera bwino. Kodi Mdaniyo anafuna kutsogolera anthu kumtembowo kotero kuti ukaikidwe pa chiwonetsero ndipo mwinamwake kukhala chinthu cholambiridwa?
Ponena za kulambiridwa kwa mafano a “oyera mtima,” wonani nkhani yakuti “Zifanizo.”
Kodi nchifukwa ninji “oyera mtima” Achikatolika amasonyezedwa ndi kuunika kozungulira mutu?
New Catholic Encyclopedia imavomereza kuti: “Mkhalidwe wotchuka koposa, wogwiritsiridwa ntchito kwa oyera mtima onse, ndiwo nimbus (mtambo), kuunika kwa mpangidwe wozungulira mutu wa woyera mtima. Magwero ake ndiwo nyengo ya Chikristu isanafike, ndipo zitsanzo zikupezedwa m’zithunzi zojambulidwa Zachihelene zimene chiyambi chake chiri chachikunja; kuunika kozungulira mutu kunagwiritsiridwa ntchito, monga momwe kwatsimikiziridwa ndi zithunzi zojambulidwa ndi za pandalama, ndi anthu olambiridwa ndi milungu monga ngati Neptune, Jupiter, Bacchus, ndipo makamaka Apollo (mulungu wa dzuŵa).”—(1967), Vol. XII, p. 963.
The New Encyclopædia Britannica imati: “M’zithunzithunzi zojambulidwa Zachihelene ndi Zachiroma mulungu wa dzuŵa Helios ndi mafumu Achiroma kaŵirikaŵiri amawonekera atavala nduŵira yachifumu yambaliŵali. Chifukwa cha chiyambi chake chachikunja, mchitidwewo unapeŵedwa pakati pa zithunzithunzi zojambulidwa za Akristu oyambirira, koma mzera umodzi wozungulira wa nimbus unavomerezedwa ndi olamulira Achikristu kaamba ka malo antchito a lamulo. Kuyambira cha pakati pa zaka za zana la 4, Kristu anadziŵikanso ndi mpangidwe umenewu wachifumu . . . Kunali m’zaka za zana la 6 pamene kuunika kozungulira mutu kumeneku kunafikira kukhala chizoloŵezi kwa Namwali Mariya ndi oyera mtima ena.”—(1976), Micropædia, Vol. IV, p. 864.
Kodi kuli koyenera kusanganiza Chikristu ndi zizindikiro zachikunja?
“Kuunika ndi mdima siziyenderana. Kristu saali wogwirizana ndi Beliyari [Beliyali; Satana], ndiponso wokhulupirira alibe chirichonse cha kugaŵana ndi wosakhulupirira. Kachisi wa Mulungu sadyerana ndi mafano, ndipo ndiye amene ife tiri—kachisi wa Mulungu wamoyo. . . . Pamenepo chokani kwa iwo ndi kutalikirana nawo, ati Ambuye. Musagwire kanthu kodetsedwa, ndipo ine ndidzakulandirani ndi kukhala atate wanu, ndipo inu mudzakhala ana anga aamuna ndi ana anga aakazi, ati Ambuye Wamphamvuyonse.”—2 Akor. 6:14-18, JB.
^ ***lv mas. 136-138 Muzilankhula Mawu ‘Omangirira’***
MALANKHULIDWE OSALIMBIKITSA
9 Mawu otukwana. Masiku ano kutukwana, kunyoza ndiponso kulankhula mawu ena oipa n’zofala kwambiri. Anthu ambiri amagwiritsa ntchito mawu otukwana akakwiya. Anthu anthabwala kapena a zisudzo nthawi zambiri amalankhula mawu otukwana kapena olaula pofuna kuseketsa anthu. Komabe, kutukwana si nkhani yamasewera. Zaka pafupifupi 2,000 zapitazo, mtumwi Paulo anauziridwa kulangiza Akhristu a ku Kolose kuti ataye kutali “nkhani zotukwana.” (Akolose 3:8) Paulo anauza mpingo wa ku Efeso kuti “nthabwala zotukwana” zili m’gulu la zinthu zimene siziyenera ‘kutchulidwa n’komwe pakati’ pa Akhristu oona.—Aefeso 5:3, 4.
10 Kutukwana kumamunyansa Yehova. Ndipo anthu amene amam’konda amanyansidwanso nako. Inde, timapewa kutukwana chifukwa chakuti timakonda Yehova. Potchula “ntchito za thupi,” Paulo anatchulapo “chonyansa,” ndipo chimodzi mwa zinthu zimenezi ndi kulankhula zinthu zonyansa. (Agalatiya 5:19-21) Imeneyi ndi nkhani yaikulu. Ngati munthu sakusintha atapatsidwa uphungu mobwerezabwereza kuti asiye kulankhula zinthu zoipa, zolaula ndi zochititsa manyazi, angathe kuchotsedwa mumpingo.
11 Miseche. Anthu amakonda kunena za ena. Kodi kunena za ena n’koipa nthawi zonse? Ayi, si koipa ngati tikunena zinthu zabwino kapena nkhani zothandiza, monga zakuti wina wabatizidwa kapena wina akufunika kumulimbikitsa. Akhristu oyambirira anali ndi chidwi chofuna kudziwa moyo wa ena ndiponso ankauzana nkhani zokhudza okhulupirira anzawo. (Aefeso 6:21, 22; Akolose 4:8, 9) Komabe, kunena za ena kungakhale koipa ngati sitikunena zoona kapenanso ngati tikuulula nkhani zachinsinsi. Choipa kwambiri n’chakuti, munthu wochita zimenezi amayamba miseche, imene ndi yoipa kwambiri nthawi zonse. Miseche ndi “khalidwe lojeda kapena lonenera wina zoipa kuseri” pofuna kumuipitsira mbiri. Mwachitsanzo, Afarisi ankanena mabodza n’cholinga chakuti anthu asamukhulupirire Yesu. (Mateyo 9:32-34; 12:22-24) Nthawi zambiri miseche imayambitsa mikangano.—Miyambo 26:20.
12 Yehova amadana ndi anthu amene amagwiritsa ntchito mphatso ya kulankhula kuipitsira mbiri ya anthu ena kapena kuyambitsa magawano. Iye amadana ndi munthu “wopikisanitsa abale.” (Miyambo 6:16-19) Pa Chigiriki mawu otanthauza “wamiseche” ndi di·a′bo·los, ndipo limeneli ndi dzina linanso la Satana. Iye ndi “Mdyerekezi,” wodyera miseche Mulungu. (Chivumbulutso 12:9, 10) Ndithudi, tiyenera kupewa kulankhula zinthu zimene zingatipangitse kukhala ngati Mdyerekezi. Miseche siloledwa mumpingo chifukwa imayambitsa ntchito za thupi monga “mikangano” ndi “magawano.” (Agalatiya 5:19-21) Choncho, musananene nkhani yokhudza wina imene mwamva, dzifunseni kuti: ‘Kodi nkhaniyi ndi yoona? Kodi chingakhale chikondi kuuzanso ena? Kodi ndi bwino kapena ndikufunikadi kuuza ena nkhani imeneyi?’—1 Atesalonika 4:11.
^ ***sn nyimbo 82 Tsanzirani Khristu Pokhala Anthu Ofatsa***
Nyimbo 82
Tsanzirani Khristu Pokhala Anthu Ofatsa
(Mateyu 11:28-30)
1. Yesu anali woposa ’nthu onse.
Sanafune kutchuka, sananyade.
Anapatsidwa ntchito yofunika
Komabe anali wodzichepetsa.
2. Amene muli ndi mavuto nonse,
Goli lake akuti munyamule
Ndipo inu mudzatsitsimulidwa.
Ambuye wathu Yesu ndi wofatsa.
3. Anati: “Nonsenu ndinu abale.”
Musadzikweze, mutumikirane.
Ofatsa kwa M’lungu ndi ofunika,
Dziko lapansili adzalandira.
(Onaninso Mat. 5:5; 23:8; Miy. 3:34; Aroma 12:16.)
^ ***sn nyimbo 55 Tidzapeza Moyo Wosatha!***
Nyimbo 55
Tidzapeza Moyo Wosatha!
(Yohane 3:16)
1. Onani m’maganizo
Anthuwo pamtendere
Zosautsa zathadi!
Palibe kulira.
(KOLASI)
Imbani mokondwa!
Ngakhale inunso
Patsikulo mudzati,
“Moyo wosathadi!”
2. Anthunso Okalamba
Adzakhala ’nyamata.
Mavutowa adzatha,
Anthu sadzalira.
(KOLASI)
Imbani mokondwa!
Ngakhale inunso
Patsikulo mudzati,
“Moyo wosathadi!”
3. Anthu’fe tidzakondwa
Poimbira Mulungu.
Nthawi zonse tidzati,
“Zikomo Yehova.”
(KOLASI)
Imbani mokondwa!
Ngakhale inunso
Patsikulo mudzati,
“Moyo wosathadi!”
(Onaninso Yobu 33:25; Sal. 72:7; Chiv. 21:4.)
^ (Lev. 14:1-16:34) Yehova anapitiriza kulankhula ndi Mose kuti: 2 “Ili likhale lamulo lokhudza wakhate pa tsiku limene adzam’bweretsa kwa wansembe kudzagamulidwa kuti ndi woyera. 3 Wansembe azipita kunja kwa msasa kukamuona. Ngati munthuyo wachira khate lake, 4 wansembe azim’lamula kuti atenge zofunika pa kudziyeretsa kwake. Azitenga mbalame zamoyo ziwiri zosadetsedwa, nthambi ya mtengo wa mkungudza, ulusi wofiira kwambiri ndi kamtengo ka hisope. 5 Ndipo wansembe azilamula kuti mbalame imodzi aiphere pamwamba pa madzi otunga kumtsinje, amene ali m’chiwiya chadothi. 6 Koma azitenga mbalame inayo pamodzi ndi nthambi ya mtengo wa mkungudza, ulusi wofiira kwambiri ndi kamtengo ka hisope, n’kuziviika pamodzi ndi mbalame yamoyo ija m’magazi a mbalame imene aiphera pamwamba pa madzi otunga kumtsinje ija. 7 Kenako wansembe azidontheza magaziwo maulendo 7 pamunthu amene akudziyeretsa ku khateyo, ndipo azigamula kuti munthuyo ndi woyera. Akatero, aziulutsa mbalame yamoyo ija pabwalo. 8 “Ndiyeno wodziyeretsayo azichapa zovala zake ndi kumeta tsitsi lake lonse, kenako azisamba ndipo azikhala woyera. Akatero, angathe kulowa mumsasa, koma azikhala kunja kwa hema wake masiku 7. 9 Pa tsiku la 7 azimeta tsitsi lake lonse lakumutu, ndevu zake zonse ndi nsidze zonse. Azimeta tsitsi lake lonse, ndipo azichapa zovala zake ndi kusamba madzi otunga kumtsinje. Akatero, azikhala woyera. 10 “Tsopano pa tsiku la 8, iye azitenga nkhosa zazing’ono zamphongo ziwiri zopanda chilema, ndi nkhosa yaing’ono yaikazi imodzi yopanda chilema, yosapitirira chaka chimodzi. Azitenganso ufa wosalala wokwana magawo atatu mwa magawo 10 a muyezo wa efa, monga nsembe yake ya mbewu yothira mafuta, ndi muyezo umodzi wa mafuta. 11 Pamenepo wansembe amene wagamula kuti munthuyo ndi woyera, azikaonetsa amene akudziyeretsayo, ndi zinthu zakezo kwa Yehova, pakhomo la chihema chokumanako. 12 Kenako wansembeyo azitenga nkhosa yaing’ono yamphongo imodzi ndi kuipereka monga nsembe ya kupalamula pamodzi ndi muyezo umodzi wa mafuta uja. Zimenezi aziziweyulira uku ndi uku monga nsembe yoweyula yoperekedwa kwa Yehova. 13 Ndipo azipha nkhosa yaing’ono yamphongoyo pamalo amene nthawi zonse amapherapo nyama ya nsembe yamachimo ndi nsembe yopsereza, pamalo oyera. Azichita zimenezi chifukwa nsembe ya kupalamula ndi ya wansembe mofanana ndi nsembe yamachimo. Nsembe ya kupalamula ndi yopatulika koposa. 14 “Pamenepo wansembe azitenga ena mwa magazi a nsembe ya kupalamula, n’kuwapaka m’munsi pakhutu la kudzanja lamanja la munthu amene akudziyeretsayo, pachala chake chamanthu kudzanja lamanja, ndi pachala chake chachikulu chakumwendo wa kudzanja lamanja. 15 Akatero, wansembeyo atengeko mafuta pamuyezo umodzi uja ndi kuwathira pachikhatho cha dzanja lake lamanzere. 16 Ndiyeno wansembe aziviika chala chake cha kudzanja lamanja m’mafuta amene ali pachikhatho cha dzanja lake lamanzere, ndipo azidontheza pansi ena mwa mafutawo ndi chala chakecho maulendo 7, pamaso pa Yehova. 17 Koma mafuta amene atsala pachikhatho cha wansembe aziwapaka m’munsi pakhutu la kudzanja lamanja la munthu amene akudziyeretsayo, pachala chake chamanthu kudzanja lamanja, ndi pachala chake chachikulu chakumwendo wa kudzanja lamanja pamene anam’paka magazi a nsembe ya kupalamula. 18 Ndiyeno mafuta otsala pachikhatho cha wansembe aziwapaka pamutu pa munthu amene akudziyeretsayo, ndipo wansembe azim’phimbira machimo ake pamaso pa Yehova. 19 “Pamenepo wansembe azipereka nsembe yamachimo ndi kuphimba machimo a munthu amene akudziyeretsa ku chodetsa chakeyo. Kenako wansembe azipha nyama ya nsembe yopsereza. 20 Ndiyeno wansembe azipereka nsembe yopsereza ndi nsembe yambewu paguwa lansembe. Akatero, wansembe azim’phimbira machimo, ndipo munthuyo azikhala woyera. 21 “Koma ngati munthuyo ali wosauka ndipo sangakwanitse kupeza zinthu zimenezi, azibweretsa nkhosa yaing’ono yamphongo imodzi monga nsembe ya kupalamula. Nsembeyo aziiweyulira uku ndi uku kuti am’phimbire machimo. Azibweretsanso muyezo umodzi wa mafuta ndi ufa wosalala wothira mafuta. Ufawo uzikhala wokwana gawo limodzi mwa magawo 10 a muyezo wa efa, monga nsembe yake yambewu. 22 Komanso azibweretsa ana awiri a njiwa kapena ana awiri a nkhunda, malinga ndi zimene iye angakwanitse. Mbalame imodzi ikhale nsembe yamachimo ndipo inayo ikhale nsembe yopsereza. 23 Ndipo azibweretsa zimenezi kwa wansembe pakhomo la chihema chokumanako pamaso pa Yehova. Azibweretsa zinthuzi pa tsiku la 8 kuti wansembe agamule kuti munthuyo ndi woyera. 24 “Kenako wansembe azitenga nkhosa yaing’ono yamphongo ya nsembe ya kupalamula, ndi muyezo umodzi wa mafuta uja, ndipo wansembeyo aziweyulira zinthu zimenezi uku ndi uku, monga nsembe yoweyula yoperekedwa kwa Yehova. 25 Ndiyeno wansembe azipha nkhosa yaing’ono yamphongo ya nsembe ya kupalamula. Akatero azitenga ena mwa magazi a nsembe ya kupalamulayo n’kuwapaka m’munsi pakhutu la kudzanja lamanja la munthu amene akudziyeretsayo, pachala chake chamanthu kudzanja lamanja, ndi pachala chake chachikulu chakumwendo wa kudzanja lamanja. 26 Pamenepo wansembeyo azithira ena mwa mafutawo pachikhatho cha dzanja lake lamanzere. 27 Akatero azidontheza ndi chala chake cha dzanja lamanja ena mwa mafuta amene ali pachikhatho cha dzanja lake lamanzerewo maulendo 7, pamaso pa Yehova. 28 Kenako wansembe azipaka ena mwa mafuta amene ali pachikhatho chake m’munsi pakhutu la kudzanja lamanja la munthu amene akudziyeretsayo, pachala chake chamanthu kudzanja lamanja, ndi pachala chake chachikulu chakumwendo wa kudzanja lamanja pamene anam’paka magazi a nsembe ya kupalamula. 29 Ndiyeno mafuta otsala pachikhatho cha wansembe aziwapaka pamutu pa munthu amene akudziyeretsayo, kuti am’phimbire machimo ake pamaso pa Yehova. 30 “Kenako wansembe azipereka mmodzi mwa ana a njiwa kapena m’modzi mwa ana a nkhunda, malinga ndi zimene munthuyo angakwanitse. 31 Mbalame imodzi ikhale nsembe yamachimo ndipo inayo ikhale nsembe yopsereza, azipereka imene angakwanitse pamodzi ndi nsembe yambewu. Pamenepo wansembe aziphimba machimo a munthu amene akudziyeretsayo pamaso pa Yehova. 32 “Limeneli ndi lamulo lokhudza munthu amene ali ndi nthenda ya khate, amene sangakwanitse kupeza zinthu zofunika kuti amugamule kukhala woyera.” 33 Ndiyeno Yehova anapitiriza kulankhula ndi Mose ndi Aroni, kuti: 34 “Mukakafika m’dziko la Kanani, limene ine ndikukupatsani kuti likhale lanu, ndipo ndikakaika nthenda ya khate m’nyumba iliyonse m’dziko lanulo, 35 mwiniwake wa nyumbayo azibwera kwa wansembe ndikumuuza kuti, ‘Pakhoma la nyumba yanga ndaona chinachake chooneka ngati nthenda yakhate.’ 36 Pamenepo wansembe azilamula kuti atulutse katundu m’nyumbamo iye asanafike kudzaona nthendayo. Azichita zimenezi kuti wansembe asagamule kuti chilichonse m’nyumbamo n’chodetsedwa. Akatero wansembe azibwera kudzaona nyumbayo. 37 Akaona nthendayo, n’kupeza kuti ili m’makoma a nyumba, ndipo ikuoneka ngati mawanga obiriwira monkera ku chikasu kapena ofiirira, komanso mawangawo akuoneka ozama, 38 wansembe azituluka m’nyumbamo n’kukaima pakhomo, ndipo azitseka nyumbayo masiku 7. 39 “Pa tsiku la 7, wansembe azibweranso kudzaona nyumbayo. Ngati nthendayo yafalikira m’makoma ake, 40 wansembe azilamula kuti achotse miyala imene ili ndi nthendayo, ndi kuti akaiponye kunja kwa mzinda, kumalo odetsedwa. 41 Ndiyeno wansembe alamule kuti apale mkati mwa nyumba yonseyo, ndi kutaya dothi lomangira limene agumulalo kunja kwa mzinda, kumalo odetsedwa. 42 Akatero azitenga miyala ina ndi kumanga pamene panali miyala yakaleyo. Kenako aziwalamula kumata nyumbayo ndi dothi lina. 43 “Koma ngati nthendayo yabwerera n’kufalikiranso m’nyumbamo, atachotsa miyala ija, kupala nyumbayo ndi kuimata, 44 wansembe azibweranso kudzaiona. Ngati nthendayo yafalikira m’nyumbamo, limenelo ndi khate loopsa. Nyumbayo ndi yodetsedwa. 45 Pamenepo azilamula kuti nyumbayo aigwetse pamodzi ndi miyala yake, matabwa ake ndi dothi lake lonse lomangira, ndipo zonsezi azitengere kunja kwa mzinda, kumalo odetsedwa. 46 Koma aliyense wolowa m’nyumbayo pa masiku amene wansembe walamula kuti munthu asalowemo, azikhala wodetsedwa kufikira madzulo. 47 Ndipo aliyense amene wagona m’nyumbayo, ndi aliyense amene wadyeramo chakudya azichapa zovala zake. 48 “Koma ngati wansembe wabwera kudzaona nyumbayo ataimata, n’kupeza kuti nthendayo sinafalikire m’nyumbayo, wansembe azigamula kuti nyumbayo ndi yoyera chifukwa nthendayo yatha. 49 Ndiyeno kuti achite mwambo woyeretsa nyumbayo, azitenga mbalame ziwiri, nthambi ya mtengo wa mkungudza, ulusi wofiira kwambiri ndi kamtengo ka hisope. 50 Ndipo wansembe azipha mbalame imodzi pamwamba pa madzi a kumtsinje, amene ali m’chiwiya chadothi. 51 Kenako azitenga nthambi ya mtengo wa mkungudza, kamtengo ka hisope, ulusi wofiira kwambiri ndi mbalame yamoyo ija. Zimenezi aziziviika m’magazi a mbalame imene yaphedwa pamwamba pa madzi otunga kumtsinje ija, ndipo azidontheza magaziwo maulendo 7 cha kumene kuli nyumbayo. 52 Ndiyeno aziyeretsa nyumbayo pogwiritsa ntchito magazi a mbalame ija, madzi otunga kumtsinje, mbalame yamoyo ija, nthambi ya mtengo wa mkungudza, kamtengo ka hisope ndi ulusi wofiira kwambiri. 53 Pamenepo aziulutsa mbalame ya moyo ija pabwalo, kunja kwa mzinda. Akatero aziyeretsa nyumbayo, ndipo izikhala yoyera. 54 “Limeneli ndi lamulo lokhudza nthenda iliyonse yakhate, nthenda yothothoka tsitsi, 55 khate la pachovala ndi la m’nyumba, 56 chotupa, nkhanambo ndi chikanga. 57 Lamulo limeneli laperekedwa kuti likhale malangizo osonyeza pamene chinthu chili chodetsedwa ndi pamene chili choyera. Limeneli ndi lamulo lokhudza nthenda yakhate.”
15 Yehova anapitiriza kulankhula ndi Mose ndi Aroni, kuti: 2 “Lankhula ndi ana a Isiraeli kuti, ‘Mwamuna aliyense akakhala ndi nthenda ya kukha kumaliseche, nthenda yakeyo ndi yodetsedwa. 3 Ndipo adzakhala wodetsedwa ndi nthendayo ngati akukha kumaliseche, kapena ngati maliseche ake atsekeka ndi zimene zikukhazo. Zikatere azikhala wodetsedwa. 4 “‘Bedi lililonse limene munthu wakukhayo angagonepo lizikhala lodetsedwa, ndipo chilichonse chimene angakhalepo chizikhala chodetsedwa. 5 Komanso munthu wokhudza bedi lakelo azichapa zovala zake ndi kusamba thupi lonse, ndipo azikhala wodetsedwa kufikira madzulo. 6 Ndipo aliyense wokhala pachinthu chimene wakukhayo anakhalapo, azichapa zovala zake ndi kusamba thupi lonse, ndipo azikhala wodetsedwa kufikira madzulo. 7 Aliyense wokhudza thupi la munthu wanthenda yakukhayo azichapa zovala zake ndi kusamba thupi lonse, ndipo azikhala wodetsedwa kufikira madzulo. 8 Ndipo wanthenda yakukhayo akalavulira munthu woyera, munthu woyerayo azichapa zovala zake ndi kusamba thupi lonse, ndipo azikhala wodetsedwa kufikira madzulo. 9 Chishalo chilichonse chimene wanthenda yakukhayo anakhalapo chizikhala chodetsedwa. 10 Aliyense wokhudza chilichonse chimene munthuyo wakhalapo azikhala wodetsedwa kufikira madzulo. Ndipo munthu wonyamula zinthu zimenezi azichapa zovala zake ndi kusamba thupi lonse, ndipo azikhala wodetsedwa kufikira madzulo. 11 Aliyense amene munthu wanthenda yakukhayo wamukhudza asanasambe m’manja, azichapa zovala zake ndi kusamba thupi lonse, ndipo azikhala wodetsedwa kufikira madzulo. 12 Chiwiya chadothi chimene munthu wanthenda yakukhayo wakhudza chiziswedwa, ndipo chikakhala chamtengo chizitsukidwa. 13 “‘Ndiyeno munthu akachira nthenda yake yakukhayo, pazipita masiku 7 kuti akhale woyera, kenako azichapa zovala zake ndi kusamba madzi otunga kumtsinje, ndipo iye azikhala woyera. 14 Pa tsiku la 8 azitenga njiwa ziwiri kapena ana awiri a nkhunda ndipo azibwera nazo pamaso pa Yehova, pakhomo la chihema chokumanako, ndi kupereka mbalamezo kwa wansembe. 15 Pamenepo wansembe azipereka nsembe mbalamezo, imodzi monga nsembe yamachimo ndipo inayo monga nsembe yopsereza. Wansembe azim’phimbira machimo pamaso pa Yehova chifukwa cha nthenda yake yakukhayo. 16 “‘Mwamuna akatulutsa umuna, azisamba thupi lonse, ndipo azikhala wodetsedwa kufikira madzulo. 17 Chovala chilichonse ndi chikopa chilichonse chimene pagwera umunawo chizichapidwa, ndipo chizikhala chodetsedwa kufikira madzulo. 18 “‘Mkazi akagonana ndi mwamuna, onse awiri azisamba thupi lonse, ndipo azikhala odetsedwa kufikira madzulo. 19 “‘Ngati mkazi akukha ndipo zimene akukhazo ndi magazi, azikhala masiku 7 ali wodetsedwa chifukwa cha kusamba kwakeko, ndipo aliyense womukhudza azikhala wodetsedwa kufikira madzulo. 20 Chilichonse chimene angagonepo pamene ali wodetsedwa chifukwa cha kusamba kwake chizikhala chodetsedwa, ndiponso chilichonse chimene wakhalapo chizikhala chodetsedwa. 21 Aliyense wokhudza bedi lake azichapa zovala zake ndi kusamba thupi lonse, ndipo azikhala wodetsedwa kufikira madzulo. 22 Aliyense wokhudza chilichonse chimene mkaziyo anakhalapo azichapa zovala zake ndi kusamba thupi lonse, ndipo azikhala wodetsedwa kufikira madzulo. 23 Ndipo ngati mkaziyo anakhala pabedi kapena pachinthu china, wokhudza chinthu chimenecho azikhala wodetsedwa kufikira madzulo. 24 Mwamuna akagonana ndi mkazi ameneyu, azikhala wodetsedwa chifukwa chakuti mkaziyo akusamba. Zikatero, mwamunayo azikhala wodetsedwa masiku 7, ndipo bedi lililonse limene angagonepo lizikhala lodetsedwa. 25 “‘Mkazi akakha magazi kwa masiku ambiri pamene si nthawi yake yokhala wodetsedwa chifukwa cha kusamba, kapena akapitiriza kukha magazi nthawi yake yokhala wodetsedwa chifukwa cha kusamba kwake itatha, masiku onse pamene iye akukha magaziwo azikhala ngati mmene amakhalira pa nthawi yake yokhala wodetsedwa chifukwa cha kusamba. Iye ndi wodetsedwa. 26 Bedi lililonse limene angagonepo pa tsiku lililonse mwa masiku amene akukha magaziwo, lizikhala ngati bedi limene amagonapo pa nthawi ya kusamba kwake. Ndipo chinthu chilichonse chimene angakhalepo, chizikhala chodetsedwa mmene chingakhalire chodetsedwa pa nthawi ya kusamba kwake. 27 Aliyense wokhudza zinthuzo azikhala wodetsedwa, ndipo azichapa zovala zake ndi kusamba thupi lonse, ndipo azikhala wodetsedwa kufikira madzulo. 28 “‘Akasiya kukha magaziko, pazipita masiku 7, kenako azikhala woyera. 29 Ndiyeno pa tsiku la 8 azitenga njiwa ziwiri kapena ana awiri a nkhunda, ndi kubwera nawo kwa wansembe pakhomo la chihema chokumanako. 30 Pamenepo wansembe azipereka mbalame imodzi monga nsembe yamachimo ndipo inayo monga nsembe yopsereza. Wansembe azim’phimbira machimo pamaso pa Yehova chifukwa cha kukha kwakeko. 31 “‘Muzionetsetsa kuti ana a Isiraeli akupewa choipitsa chilichonse, kuopera kuti angafe chifukwa choipitsa chihema changa chopatulika chimene chili pakati pawo. 32 “‘Limeneli ndi lamulo lokhudza mwamuna wanthenda yakukha kumaliseche, ndi mwamuna amene watulutsa umuna n’kudetsedwa nawo. 33 Lamulo limeneli ndi lokhudzanso mkazi wodetsedwa chifukwa cha kusamba kwake, ndi aliyense amene ali ndi nthenda yakukha kumaliseche, kaya mwamuna kapena mkazi ndiponso mwamuna wogonana ndi mkazi wodetsedwa.’”
16 Yehova anapitiriza kulankhula ndi Mose pambuyo pa imfa ya ana awiri a Aroni, amene anafa chifukwa choonekera pamaso pa Yehova mosavomerezeka. 2 Pamenepo Yehova anauza Mose kuti: “Uza Aroni m’bale wako, kuti asamalowe konse m’malo oyera kuseri kwa nsalu yotchinga, patsogolo pa chivundikiro cha Likasa, kuopera kuti angafe, chifukwa ine ndidzaonekera mu mtambo pamwamba pa chivundikirocho. 3 “Polowa m’malo oyera, Aroni azitenga zotsatirazi: ng’ombe yaing’ono yamphongo kuti ikhale nsembe yamachimo, ndi nkhosa yamphongo kuti ikhale nsembe yopsereza. 4 Azivala mkanjo wopatulika wowomba, kabudula wansalu wobisa thupi lake, lamba wansalu wa pamimba, ndipo azikulunga kumutu kwake ndi nduwira yansalu. Zimenezi ndi zovala zopatulika. Iye azivala zimenezi atasamba thupi lonse. 5 “Ndiyeno khamu la ana a Isiraeli lizim’patsa ana a mbuzi awiri, amphongo, kuti akhale nsembe yamachimo, ndi nkhosa yamphongo imodzi kuti ikhale nsembe yopsereza. 6 “Ndiponso Aroni azitenga ng’ombe yamphongo ya nsembe yake yamachimo, ndipo aziphimba machimo ake ndi a nyumba yake. 7 “Kenako azitenga mbuzi ziwiri zija ndi kuziimika pamaso pa Yehova, pakhomo la chihema chokumanako. 8 Ndipo Aroni azichita maere pa mbuzi ziwirizo. Maere amodzi akhale a Yehova, ndipo ena akhale a Azazeli. 9 Ndiyeno Aroni azitenga mbuzi imene maere asonyeza kuti ndi ya Yehova, ndipo izikhala nsembe yamachimo. 10 Koma mbuzi imene maere asonyeza kuti ndi ya Azazeli, aziiimika yamoyo pamaso pa Yehova kuti aiphimbire machimo. Akatero aziitumiza m’chipululu monga ya Azazeli. 11 “Choncho Aroni azipereka ng’ombe yamphongo ya nsembe yake yamachimo, kuti aphimbe machimo ake ndi a nyumba yake. Akatero azipha ng’ombe ya nsembe yake yamachimoyo. 12 “Kenako iye azitenga chofukizira chodzaza ndi makala amoto ochokera paguwa lansembe limene lili pamaso pa Yehova. Azitenganso zofukiza zonunkhira zabwino kwambiri zokwana manja awiri odzaza, ndi kulowa nazo kuchipinda, kuseri kwa nsalu yotchinga. 13 Akatero, aziika zofukizazo pamoto umene uli pamaso pa Yehova, ndipo utsi wa zofukizazo uzikuta chivundikiro cha Likasa, chimene chili pa Umboni, kuopera kuti angafe. 14 “Ndiyeno azitenga ena mwa magazi a ng’ombe yamphongoyo, ndi kuwadontheza ndi chala chake patsogolo pa chivundikiro, chakum’mawa. Azidontheza magaziwo ndi chala chake maulendo 7 patsogolo pa chivundikirocho. 15 “Kenako azipha mbuzi ya nsembe yamachimo yoperekera anthuwo, n’kulowa ndi magazi ake kuchipinda, kuseri kwa nsalu yotchinga. Kumeneko magaziwo azichita nawo zimene anachita ndi magazi a ng’ombe yamphongo ija. Azidontheza magaziwo patsogolo pa chivundikiro. 16 “Ndipo aziphimba machimo a malo oyera chifukwa cha zodetsa za ana a Isiraeli ndi kusamvera kwawo m’machimo awo onse. Zimenezi azichitiranso chihema chokumanako chimene chili pakati pa ana a Isiraeli, amene ndi odetsedwa. 17 “Musamapezeke munthu wina mu chihema chokumanako kuyambira pamene iye walowa m’malo oyera kukaphimba machimo kufikira atatulukamo. Ndipo aziphimba machimo ake, a nyumba yake ndi a mpingo wonse wa Isiraeli. 18 “Akatero azituluka ndi kupita kuguwa lansembe limene lili pamaso pa Yehova kuti akaliphimbire machimo. Ndiyeno azitenga ena mwa magazi a ng’ombe yamphongo ndi a mbuzi n’kuwapaka panyanga zonse za guwa lansembe. 19 Ena mwa magaziwo aziwadonthezera paguwalo ndi chala chake maulendo 7, kuti aliyeretse ku zodetsa za ana a Isiraeli ndi kulipatula. 20 “Akamaliza kuphimbira machimo malo oyera, chihema chokumanako ndi guwa lansembe, azibweretsanso mbuzi yamoyo ija. 21 Ndipo Aroni aziika manja ake onse pamutu pa mbuziyo ndi kuvomereza zolakwa zonse za ana a Isiraeli ndiponso kusamvera kwawo m’machimo awo onse. Zonsezi aziziika pamutu pa mbuzi ija ndi kuipereka kwa munthu amene am’sankhiratu kuti akaisiye kuchipululu. 22 Mbuziyo izinyamula zolakwa zawo zonse pamutu pake ndipo aziitumiza kuchipululu. 23 “Pamenepo Aroni azilowa m’chihema chokumanako ndi kuvula zovala zake zimene anavala polowa m’malo oyera, n’kuzisiya momwemo. 24 Akatero azisamba thupi lonse m’malo oyera ndi kuvala zovala zake. Kenako azituluka kukapereka nsembe yake yopsereza ndi nsembe yopsereza ya anthuwo ndipo aziphimba machimo ake ndi a anthuwo. 25 Ndiyeno azitentha mafuta a nsembe yamachimo paguwa lansembe. 26 “Munthu amene anapititsa mbuzi ya Azazeli uja azichapa zovala zake ndi kusamba thupi lonse. Akatero angathe kulowa mumsasa. 27 “Koma ng’ombe yamphongo ya nsembe yamachimo ndi mbuzi ya nsembe yamachimo zimene magazi ake analowa nawo m’malo oyera pokaphimba machimo, azizitulutsira kunja kwa msasa ndipo azitentha pamoto zikopa zake, nyama ndi ndowe zake. 28 Munthu amene watentha zimenezi azichapa zovala zake ndi kusamba thupi lonse, akatero angathe kulowa mumsasa. 29 “M’mwezi wa 7, pa tsiku la 10 la mweziwo, muzidzisautsa ndipo aliyense wa inu asamagwire ntchito ina iliyonse, kaya ndi nzika kapena mlendo wokhala pakati panu. Limeneli likhale lamulo kwa inu mpaka kalekale. 30 Pakuti pa tsiku limeneli machimo anu adzaphimbidwa kuti muyesedwe oyera. Mudzakhala oyeretsedwa ku machimo anu onse pamaso pa Yehova. 31 Limeneli ndi sabata lanu lopumula pa zonse ndipo muzidzisautsa. Limeneli likhale lamulo mpaka kalekale. 32 “Wansembe amene adzadzozedwa ndi kupatsidwa mphamvu kuti atumikire monga wansembe, kulowa m’malo mwa bambo ake, aziphimba machimo ndipo azivala zovala za nsalu. Zovala zimenezo ndi zopatulika. 33 Iye aziphimba machimo a malo opatulika koposa, chihema chokumanako ndi guwa lansembe. Aziphimbanso machimo a ansembe ndi a mpingo wonse wa anthu. 34 Limeneli likhale lamulo kwa inu mpaka kalekale, kuti machimo onse a ana a Isiraeli aziphimbidwa kamodzi pa chaka.” Motero, iye anachita monga mmene Yehova analamulira Mose.
^ ***sn nyimbo 51 Timamatire Yehova***
Nyimbo 51
Timamatire Yehova
(Yoswa 23:8)
1. Yehova ndi woyenera kulamulira.
Amachita zinthu zonse mwachilungamo.
Zonse zomwe wanena zimachitika.
Timumamatire, timuyandikire;
Ufumu wake ndi wopindulitsa.
2. Ulamuliro wake ndi wachilungamo.
Pokhala pakenso ndi paulemerero.
Iye aitana ofatsa abwere.
Timamatire M’lungu ndi wopambana;
Woyenera kuti tizimulambira.
3. M’mwamba ndi mosakwana kuti akhalemo.
Palibe wolepheretsa zofuna zake.
Adzakwaniritsa zomwe walonjeza.
Timumamatire, timutumikire,
Tikhale odziperekadi kwa iye.
(Onaninso Deut. 4:4; 30:20; 2 Maf. 18:6; Sal. 89:14.)
^ ***jr mas. 157-160 “Yehova Wachita Zimene Anali Kuganiza”***
MAULOSI AMENE YEREMIYA ANANENA N’KUWAONA AKUKWANIRITSIDWA
8 Masiku ano, pali anthu ambiri amene amayesera kulosera za m’tsogolo. Ena mwa anthu amenewa ndi akatswiri azachuma, andale, azanyengo ndi anthu ochita zamatsenga. Mwina mwaonapo kuti anthu amenewa amavutika kulosera molondola ngakhale zinthu zing’onozing’ono zimene zingachitike m’masiku kapena milungu yochepa. Komatu mfundo imodzi imene imachititsa kuti Baibulo likhale lapadera kwambiri, ndi yoti maulosi ake ndi olondola. (Yes. 41:26; 42:9) Maulosi onse a Yeremiya, kaya onena za zinthu zimene zinali zitatsala pang’ono kuchitika kapena zam’tsogolo kwambiri, ndi olondola. Ambiri mwa maulosiwo ankakhudza anthu osiyanasiyana komanso mayiko. Choyamba, tiyeni tikambirane maulosi angapo a Yeremiya amene anakwaniritsidwa iye adakali ndi moyo.
9 Kodi ndani masiku ano amene angalosere mmene zinthu zidzakhalire m’dzikoli pakapita chaka chimodzi kapena ziwiri? Mwachitsanzo, kodi ndi katswiri uti woona zochitika m’mayiko osiyanasiyana amene anganene molondola ngati padzakhale kusintha kwa olamulira? Mouziridwa ndi Mulungu, Yeremiya analosera kuti ufumu wa Babulo udzagonjetsanso madera ena ambiri n’kuyamba kuwalamulira. Iye ananena kuti ufumu wa Babulo unali ngati “kapu yagolide” imene Yehova adzagwiritse ntchito potsanulira mkwiyo wake padziko la Yuda komanso pamizinda ndi anthu oyandikana ndi dzikoli, kuti anthuwo akhale akapolo a Ababulowo. (Yer. 51:7) Ndipo Yeremiya ndi anthu ena a m’nthawi yake anaona zimenezi zikuchitikadi.—Yerekezerani ndi Yeremiya 25:15-29; 27:3-6; 46:13.
10 Yehova anagwiritsanso ntchito Yeremiya kuti alosere zimene zidzachitikire mafumu anayi a Yuda. Ponena za Yehoahazi, kapena kuti Salumu, mwana wa Mfumu Yosiya, Mulungu analosera kuti adzatengedwa kupita ku ukapolo ndipo sadzabwereranso ku Yuda. (Yer. 22:11, 12) Zimenezi zinachitikadi. (2 Maf. 23:31-34) Mulungu ananenanso kuti Yehoyakimu, amene anadzalowa m’malo Yehoahazi, “adzaikidwa m’manda ngati mmene amaikira bulu wamphongo.” (Yer. 22:18, 19; 36:30) Baibulo silinena mmene Yehoyakimu anafera kapena zimene zinachitika ndi mtembo wake, koma limasonyeza kuti mwana wake Yehoyakini analowa m’malomwake pa nthawi imene Ababulo anazungulira mzinda wa Yerusalemu. Yeremiya analoseranso kuti Yehoyakini (amene amadziwikanso kuti Koniya kapena Yekoniya) adzatengedwa kupita ku ukapolo ku Babulo ndipo adzafera komweko. (Yer. 22:24-27; 24:1) Ndipo zimenezi zinachitikadi. Nanga bwanji za Zedekiya, mfumu yomaliza ya Yuda? Yeremiya analosera kuti Zedekiya adzaperekedwa m’manja mwa adani ndipo adaniwo sadzamuchitira chifundo. (Yer. 21:1-10) Kodi n’chiyani chimene chinam’chitikira? Adaniwo anamugwiradi ndipo anapha ana ake aamuna iye akuona, anamuvulaza maso n’kumuchititsa khungu, kenako anamutenga n’kupita naye ku Babulo ndipo anafera komweko. (Yer. 52:8-11) Zoonadi, maulosi onsewa anakwaniritsidwa.
11 Muchaputala 28 cha Yeremiya timawerenga kuti mu ulamuliro wa Zedekiya, Hananiya yemwe anali mneneri wonyenga, anatsutsa mawu amene Yehova ananena kudzera mwa Yeremiya akuti Ababulo adzapitiriza kulamulira mzinda wa Yerusalemu. Hananiya ananyalanyaza mawu a Mulungu n’kumalengeza kuti goli la ukapolo limene Nebukadinezara anaika pa Yuda ndi mitundu ina lidzathyoledwa. Koma motsogoleredwa ndi Yehova, Yeremiya anaulula bodza la Hananiya, ndipo anabwereza kunena kuti mitundu yambiri idzatumikira Ababulo. Kenako anauza mneneri wonyengayo kuti amwalira chaka chisanathe, ndipo zimenezi zinachitikadi.—Werengani Yeremiya 28:10-17.
12 Komabe mfundo yaikulu ya uthenga waulosi umene Mulungu anapatsa Yeremiya inali yokhudza kuwonongedwa kwa mzinda wa Yerusalemu. Mobwerezabwereza, Yeremiya ankachenjeza kuti ngati Ayudawo salapa machimo awo, monga kupembedza mafano, kuchita zinthu mopanda chilungamo komanso kuchita chiwawa, mzinda wawo wa Yerusalemu udzawonongedwa. (Yer. 4:1; 16:18; 19:3-5, 15) Koma anthu ambiri a m’nthawi ya Yeremiya ankaganiza kuti Yehova sangachite zimenezo. Iwo ankaganiza kuti Mulungu sangalole kuti mzinda wa Yerusalemu uwonongedwe, chifukwa kunali kachisi wake wopatulika. Komatu Yehova sanama ndipo anachita zimene zinali m’maganizo mwake.—Yer. 52:12-14.
13 Zimene zikuchitikira atumiki a Mulungu masiku ano zikufanana ndi zimene zinkachitikira atumiki a Yehova okhulupirika m’nthawi ya Yeremiya. Tikudziwa kuti posachedwapa Yehova awononga anthu onse amene safuna kumvera machenjezo ake. Komabe, tingalimbikitsidwe ndi malonjezo ake aulosi, ngati mmene analimbikitsidwira Ayuda m’nthawi ya Yeremiya, amene ankalambira Mulungu mokhulupirika. Komanso Arekabu ankatsatira mokhulupirika malangizo a Yehova ndiponso a kholo lawo, ndipo Mulungu anawalonjeza kuti adzapulumuka mzinda wa Yerusalemu ukamawonongedwa. Iwo anapulumukadi, ndipo umboni wa zimenezi ndi wakuti patapita nthawi, Baibulo linanena za “Malikiya mwana wamwamuna wa Rekabu,” amene anathandiza nawo pa ntchito yomanganso mpanda wa Yerusalemu pa nthawi imene Nehemiya anali bwanamkubwa. (Neh. 3:14; Yer. 35:18, 19) Yehova anatsimikizira Ebedi-meleki kuti nayenso adzapulumuka chifukwa chakuti ankakhulupirira Mulungu ndiponso anathandiza Yeremiya. (Yer. 38:11-13; 39:15-18) Komanso, Mulungu analonjeza kuti Baruki, amene anali mnzake wa Yeremiya, adzalandira ‘moyo wake monga chofunkha.’ (Yer. 45:1, 5) Ndiye kodi ndi mfundo iti imene mukuipeza pamene mwaona kuti maulosi onsewa anakwaniritsidwa? Kodi mukuganiza kuti Yehova adzakuchitirani chiyani mukakhalabe wokhulupirika?—Werengani 2 Petulo 2:9.
Kodi Ebedi-meleki, Baruki komanso Arekabu anapindula bwanji atadziwa mfundo yakuti Mulungu amakwaniritsa maulosi ake nthawi zonse? Nanga inuyo mumamva bwanji mukaganizira maulosi amenewo?
^ ***sn nyimbo 58 Pemphero Langa Losonyeza Kudzipereka***
Nyimbo 58
Pemphero Langa Losonyeza Kudzipereka
(Mateyu 22:37)
1. Tengani mtima wanga
Cho’nadi uzikonda.
Maganizo tengani
Ndikutumikireni.
2. Manja anga tengani
Akutumikireni.
Tengani mawu anga,
Ndi’mbire Mfumu yanga.
3. Moyo wanga mu’tenge,
Zabwino ndizichite.
Yehova nditengeni,
Ndikusangalatseni.
(Onaninso Sal. 40:8; Yoh. 8:29; 2 Akor. 10:5.)
^ ***sn nyimbo 69 Ndidziwitseni Njira Zanu***
Nyimbo 69
Ndidziwitseni Njira Zanu
(Salimo 25:4)
1. Yehova tasonkhanatu pamodzi
Pomvera kuitana kwanu.
Mawu anu ndi nyale m’njira yathu,
Amatiphunzitsa za inu.
(KOLASI)
Ndiphunzitseni njira zanuzo
Ndikhale womvera malamulo.
Ndiyendetseni m’njira yoona
Malamulo anu ndizikonda.
2. Nzeru zanu Yehova ndi zakuya,
Mfundo zanu n’zolimbikitsa.
Mawu anu adzakhala kosatha,
Timapezamo zodabwitsa.
(KOLASI)
Ndiphunzitseni njira zanuzo
Ndikhale womvera malamulo.
Ndiyendetseni m’njira yoona
Malamulo anu ndizikonda.
(Onaninso Eks. 33:13; Sal. 1:2; 119:27, 35, 73, 105.)
^ (Eks. 32:25-35) Mose anaona kuti anthuwo akuchita zinthu motayirira, chifukwa Aroni anawalola kuchita zotayirira zomwe zinachititsa adani awo kuwatonza. 26 Ndiyeno Mose anakaima pachipata cha msasawo, ndipo anati: “Ndani ali kumbali ya Yehova? Abwere kwa ine!” Ndipo ana onse aamuna a Levi anayamba kusonkhana kwa Mose. 27 Pamenepo iye anawauza kuti: “Yehova Mulungu wa Isiraeli wanena kuti, ‘Aliyense wa inu amange lupanga lake m’chiuno mwake. Ndiyeno mudutse mkati mwa msasa ndi kuyenda mobwerezabwereza, kuchoka pachipata china kufika pachipata china, ndipo aliyense wa inu aphe m’bale wake, mnzake ndi mnzake wapamtima.’” 28 Pamenepo ana a Levi anachita zimene Mose anawauza, moti patsiku limenelo anthu pafupifupi 3,000 anaphedwa. 29 Zitatero Mose anati: “Dzilimbitseni lero kuti muchite utumiki kwa Yehova, chifukwa aliyense wa inu waukira mwana wake ndi m’bale wake, kuti Mulungu akupatseni dalitso lero.” 30 Pa tsiku lotsatira, Mose anati kwa anthuwo: “Inuyo mwachita tchimo lalikulu. Choncho ndikwera kupita kwa Yehova kuti mwina ndikakam’chonderera angakukhululukireni tchimo lanu.” 31 Choncho Mose anabwerera kwa Yehova ndi kunena kuti: “Aa, anthuwa achita tchimo lalikulu, chifukwa adzipangira mulungu wagolide! 32 Komano ngati mukufuna kuwakhululukira tchimo lawo, . . . koma ngati simukufuna, ndifafanizeni chonde, m’buku lanu limene mwalemba.” 33 Komabe Yehova anauza Mose kuti: “Amene wandichimwirayo ndi amene ndim’fafanize m’buku langa. 34 Tsopano atsogolere anthuwa kumalo amene ndakuuza. Taona! Mngelo wanga akhala patsogolo panu, ndipo pa tsiku langa lopereka chilango, ndidzawalangadi chifukwa cha tchimo lawo.” 35 Ndipo Yehova anagwetsera mliri pa anthuwo chifukwa cha mwana wa ng’ombe amene iwo anam’panga kudzera mwa Aroni.
^ ***w11 7/15 mas. 10-12 Kodi Mukutsatira Malangizo Achikondi a Yehova?***
‘Musamatsatire Khamu la Anthu’
3 Ngati muli pa ulendo wautali ndipo simukudziwa njira yoyenera kudutsa, kodi mungatani? Mwina mungaganize zongolowera njira imene anthu ambiri akudutsa. Komatu izi n’zoopsa kwambiri. Mwina anthuwo akupita kosiyana ndi kumene inu mukupita apo ayi mwina iwonso asochera. Pa nkhani imeneyi, tiyeni tione zimene tikuphunzira pa lamulo limene Aisiraeli akale anapatsidwa. Anthu amene anali oweruza kapena opereka umboni pa milandu anachenjezedwa za kuopsa ‘kotsatira khamu la anthu.’ (Werengani Ekisodo 23:2.) N’zosavuta kwa anthu opanda ungwiro kutengeka ndi zimene anthu ena amafuna kenako n’kuchita zinthu zopanda chilungamo. Koma kodi mfundo yakuti tisamangotsatira khamu la anthu imagwira ntchito pa nkhani za milandu zokha? Ayi.
4 Kunena zoona, nthawi ina iliyonse tikhoza kuyesedwa kuti tichite zinthu ‘mongotsatira khamu la anthu.’ Izi zikhoza kuchitika mwadzidzidzi ndipo zingakhale zovuta kuti tikane. Taganizirani zimene Yoswa ndi Kalebe anakumana nazo. Iwo anali m’gulu la anthu 12 amene anatumidwa kukazonda Dziko Lolonjezedwa. Atabwerera, anthu 10 m’gululi ananena zinthu zoipa ndiponso zokhumudwitsa. Iwo ananena kuti m’dzikoli munali ziphona. Iwo anati ziphonazi zinali mbadwa za Anefili omwe anabadwa pa nthawi imene angelo opanduka anagona ndi akazi padziko lapansi. (Gen. 6:4) Komatu izi sizinali zoona. Anefili onse anaphedwa ndi Chigumula zaka zambirimbiri izi zisanachitike. Koma anthu amene ali ndi chikhulupiriro chochepa amatha kukhulupirira ngakhale mabodza achabechabe. Zinthu zoipa zimene anthu 10 amenewa ananena zinachititsa mantha anthu ambiri moti anasowa nazo mtendere. Pasanapite nthawi yaitali, anthu ambiri anaona kuti si bwino kutsatira malangizo a Yehova akuti akalowe m’dziko limene iye anawalonjeza. Kodi Yoswa ndi Kalebe anatani zinthu zitavuta chonchi?—Num. 13:25-33.
5 Iwo sanatsatire khamu la anthu. M’malomwake, ananena choonadi ndipo sanasinthe ngakhale kuti anthu ambiri ankadana nazo ndipo ankafuna kuwapha powaponya miyala. Kodi n’chiyani chinawathandiza kukhala olimba mtima? Mosakayikira, chikhulupiriro chawo chinawathandiza. Anthu amene ali ndi chikhulupiriro champhamvu amatha kusiyanitsa pakati pa mabodza a anthu ndi malonjezo amene Yehova Mulungu amapereka. Pa nthawi ina, Yoswa ndi Kalebe ananena mmene ankamvera chifukwa chakuti Yehova sanalepherepo kukwaniritsa malonjezo ake onse. (Werengani Yoswa 14:6, 8; 23:2, 14.) Yoswa ndi Kalebe ankakonda kwambiri Mulungu wawo wokhulupirika. Choncho sanayerekeze n’komwe kuchita zinthu zimene zikanamupweteketsa mtima chifukwa chotsatira khamu la anthu opanda chikhulupiriro. Iwo anali olimba ndipo chimenechi ndi chitsanzo chabwino kwambiri kwa ifeyo masiku ano.—Num. 14:1-10.
6 Kodi nanunso nthawi zina mumayesedwa kuti mutsatire khamu la anthu? Masiku ano, pali anthu ambirimbiri amene salemekeza Yehova ndipo amanyoza mfundo zake za makhalidwe abwino. Nthawi zambiri, anthu oterewa amalimbikitsa mfundo zawo pa nkhani ya zosangalatsa. Iwo amati palibe vuto lililonse ngati munthu atamasangalala ndi zinthu zachiwerewere, zachiwawa kapena zamizimu zimene zafala kwambiri pa TV, m’mafilimu ndiponso m’masewera a pa kompyuta. (2 Tim. 3:1-5) Kodi mukamasankha zosangalatsa panokha kapena ndi banja lanu mumalola kuti muzitsatira chikumbumtima cha anthu otayirira? Kodi zimenezi sizingatanthauze kuti mwayamba kutsatira khamu la anthu?
7 Yehova watipatsa ‘mphamvu za kuzindikira’ ndipo mphatso yamtengo wapatali imeneyi ikhoza kutithandiza kuti tizisankha zinthu mwanzeru. Komabe mphamvu zimenezi tiyenera kuziphunzitsa ‘pozigwiritsa ntchito.’ (Aheb. 5:14) Ngati timangotsatira zimene anthu ena akuchita kapena ngati timangouzidwa chochita pa nkhani zimene munthu ayenera kusankha yekha, ndiye kuti sitikuphunzitsa mphamvu zathu za kuzindikira. N’chifukwa chake anthu a Yehova sapatsidwa mndandanda wa mafilimu, mabuku kapena malo a pa Intaneti ofunika kuwapewa. Atati apatsidwe mndandandawu ukhoza kukhala wopanda ntchito chifukwa chakuti dzikoli likusintha nthawi zonse. (1 Akor. 7:31) Komanso vuto lalikulu ndi loti titapatsidwa mndandanda wotere, sitingakhale ndi mwayi wosankha tokha zochita pambuyo poona bwinobwino mfundo za m’Baibulo ndiponso kupemphera.—Aef. 5:10.
^ ***w96 7/1 tsa. 9 ‘Nyumba Yakupemphereramo Anthu a Mitundu Yonse’***
Bwalo
9 Chihema chinalinso ndi bwalo, lokwetezedwa ndi mpanda wa nsalu za hema. M’bwalo limeneli munali mkhate waukulu mmene ansembe anali kusambiramo manja ndi mapazi awo asanaloŵe m’Malo Opatulika. Anafunikiranso kusamba asanapereke nsembe pa guwa la nsembe limene linali m’bwalo. (Eksodo 30:18-21) Chofunika chimenechi cha chiyero chili chikumbutso champhamvu kwa atumiki a Mulungu lerolino chakuti ayenera kuyesayesa kukhala oyera mwakuthupi, m’makhalidwe, m’maganizo ndi mwauzimu ngati akufuna kuti Mulungu avomereze kulambira kwawo. (2 Akorinto 7:1) M’kupita kwa nthaŵi nkhuni za moto wa pa guwalo ndi madzi a m’mkhate zinaperekedwa ndi akapolo akukachisi osakhala Aisrayeli.—Yoswa 9:27.
^ ***w04 3/15 tsa. 27 ndime 4 Mfundo Zazikulu za M’buku la Eksodo***
32:1-8, 25-35—N’chifukwa chiyani Aroni sanalangidwe chifukwa chopanga mwana wa ng’ombe wagolide? Aroni sanali kugwirizana nazo ndi mtima wonse zolambira fanozo. Pambuyo pake, iye ayenera kuti anali pamodzi ndi Alevi anzake pokhala kumbali ya Mulungu ndiponso kutsutsana ndi anthu amene anali kulimbana ndi Mose. Anthu olakwawo ataphedwa, Mose anakumbutsa anthu kuti anachimwa kwambiri, zimene zikusonyeza kuti Yehova anachitira chifundo anthu enanso kupatulapo Aroni.
^ ***w89 11/1 mas. 20-21 Musamangidwe M’goli ndi Osakhulupirira***
11 Kulabadira chenjezo la Baibulo kumatipulumutsanso ku zotulukapo zowaŵitsa zimene kaŵirikaŵiri zimatulukapo pamene Mkristu adzimanga m’goli ndi wosakhulupirira. Mwachitsanzo, pali kuthekera kwakuti wosakhulupirira adzapatutsa mnzake Wachikristu kuleka kutumikira Yehova. Lingalirani chenjezo la Yehova kwa Israyeli wakale. Kuloŵa m’ukwati ndi wosalambira kunaletsedwa. Chifukwa ninji? “Popeza adzapatutsa mwana wanu aleke kunditsata ine,” Yehova anachenjeza tero, “kuti atumikire milungu ina.” (Deuteronomo 7:3, 4) Poyang’anizana ndi chitsutso kuchokera kwa mnzanu wosakhulupirira, pangakhale chikhoterero cha kupatukira m’njira ya kukhala wosatsutsa kwenikweni. Nkosavuta kuganiza kuti, ‘Sichidzachitika kwa ine!’ Koma chinachitika kwa mwamuna wanzeru Solomo. Kodi chofananacho sichingachitike kwa inu?—1 Mafumu 11:1-6; yerekezani ndi 1 Mafumu 4:29, 30.
12 Ngakhale ngati wokhulupirirayo sanapatutsidwe pa kulambira kowona, padakali mavuto ndi zididikizo zopezeka kaŵirikaŵiri m’nyumba yogawanika mwachipembedzo. Lingaliraninso, lamulo la Mulungu kwa Israyeli. Tangolingalirani kuti msungwana Wachiisrayeli anavomera kukwatiwa ndi mwamuna Wachikanani. Polingalira machitidwe a kugonana omwe anali ofala m’dziko la Kanani, kodi ndi ulemu wotani womwe mwamunayo akakhala nawo ku lamulo la Mulungu wa mkaziyo? Mwachitsanzo, kodi mwamunayo, mwaufulu akaleka kugonana ndi mkazi wake mkati mwa nyengo ya kusamba, monga momwe zinafunikira ndi Chilamulo cha Mose? (Levitiko 18:19; 20:18; yerekezani ndi Levitiko 18:27.) Ponena za mwamuna Wachiisrayeli yemwe akakwatira mkazi Wachikanani, kodi mkaziyo akakhala wachichirikizo motani pamene mwamuna akapita ku Yerusalemu katatu chaka chirichonse kukapezeka ku mapwando a nyengo zoikika? (Deuteronomo 16:16) Motsimikizirika, kuletsa kwa lamulo la Mulungu maukwati oterowo kunatumikira monga chitetezo kwa Aisrayeli.
13 Bwanji ponena za lerolino? Miyezo ya makhalidwe ya anthu akudziko njosiyana kutalitali ndi ija ya Baibulo. Mosasamala kanthu za mmene anthu akudziko angaonekere abwino, iwo alibe chikumbumtima Chachikristu, chophunzitsidwa ndi Baibulo. Iwo sanathe zaka akuphunzira Mawu a Mulungu, ‘kusintha maganizo awo’ ndi ‘kuvula umunthu wakale.’ (Aroma 12:2; Akolose 3:9) Chifukwa chake, Mkristu yemwe amadzimanga m’goli ndi wosakhulupirira kaŵirikaŵiri amadzivumbula iyemwini ku kulaswa mtima kochuluka ndi chisoni. Ena amayang’anizana ndi zididikizo zobwerezabwereza za kukhala ndi phande m’machitachita akugonana koipa kapena kukondwerera matchuthi akudziko. Ndipo ena amadandaula za kusungulumwa. Monga mmene mlongo wina analembera kuti: “Kusungulumwa komwe umakhala nako pamene wakwatiwa ndi winawake wosakonda Yehova kuli kusungulumwa koipa kotheratu. Talingalirani, mulibe aliyense wogawana naye chowonadi, chomwe chiri chinthu chofunika koposa m’moyo wanu.”
^ ***w10 9/15 tsa. 10 Muzifunafuna Madalitso a Yehova ndi Mtima Wonse***
Muzipempha Mzimu Woyera
13 Bwanji ngati timaona kuti sitingakwanitse ntchito ina yake kapena kugwira nawo ntchito yolalikira? Tizipempha Yehova kuti atipatse mzimu wake woyera kuti tipititse patsogolo luso limene tili nalo pa utumiki wake. (Werengani Luka 11:13.) Kaya munthu ali ndi maphunziro otani, mzimu wa Mulungu ungamuthandize kukhala woyenerera kugwira ntchito kapena kuchita utumiki winawake. Mwachitsanzo, kungoyambira pa nthawi imene Aisiraeli ananyamuka ku Igupto, mzimu wa Mulungu unathandiza abusa ndiponso akapolo kugonjetsa adani awo pochita nawo nkhondo ngakhale kuti analibe luso lomenya nkhondo. (Eks. 17:8-13) Kenako, mzimu womwewu unathandiza Bezaleli ndi Oholiabu kugwira bwino ntchito yaikulu kwambiri yokonza likasa potsatira mapulani amene Mulungu anawauza.—Eks. 31:2-6; 35:30-35.
^ ***w01 2/1 tsa. 14 Kodi Mukuchita Mogwirizana ndi Kudzipatulira Kwanu?***
2 Kodi “kudzipatulira” kumatanthauzanji m’lingaliro la Baibulo? Mawu achihebri omwe anawatembenuza kuti “kupatulira” ali ndi tanthauzo lakuti “kulekana; kukhala wosiyana; kupatuka.” Mu Israyeli wakale, Mkulu wa Ansembe Aroni, anali kuvala “chizindikiro chopatulika cha kudzipatulira” pa nduŵira yake. Chizindikiro chimenechi chinali kanthu kaphanthiphanthi konyezimira ka golide weniweni kolembedwa mawu a m’Chihebri otanthauza kuti “Kupatulika n’kwa Yehova.” Chimenecho chinkakumbutsa mkulu wa ansembe kuti ayenera kupeŵa kuchita chilichonse chomwe chingaipitse malo opatulika “chifukwa chakuti chizindikiro cha kudzipatulira, mafuta odzozera a Mulungu wake, [anali] pa iye”—Eksodo 29:6; 39:30, NW; Levitiko 21:12, NW.
3 Titha kuona m’nkhani imeneyi kuti kudzipatulira si chinthu chamaseŵera. Kumafuna kudzidziŵikitsa monga mtumiki wa Mulungu, ndipo kumafuna khalidwe loyera. Choncho, tingathe kumvetsa chifukwa chake mtumwi Petro anagwira mawu Yehova akumati: “Muzikhala oyera mtima, pakuti Ine ndine woyera mtima.” (1 Petro 1:15, 16) Monga Akristu odzipatulira, tili ndi udindo waukulu wochita mogwirizana ndi kudzipatulira kwathu, kukhalabe okhulupirika mpaka mapeto. Koma kodi kudzipatulira kwachikristu kumaphatikizapo chiyani?—Levitiko 19:2; Mateyu 24:13.
^ ***w97 8/15 tsa. 27 Nkuululiranji Choipa?***
Natanicho chinamdzutsira chikumbumtima. Atalaswa mtima, Davide anavomera kuti: “Ndinachimwira Yehova.”—2 Samueli 12:13.
Pamene Natani anaulula tchimo la Davide ndi kumpatsa chidzudzulo cha Mulungu, panakhala zotsatira zabwino. Ngakhale kuti Davide sanachinjirizidwe ku zotsatira za kulakwa kwake, analapa ndi kuyanjidwanso ndi Yehova. Kodi Davide anamva bwanji za chidzudzulo chimenechi? Iye analemba kuti: “Akandipanda munthu wolungama ndidzati nchifundo: akandidzudzula, ndidzakuyesa mafuta a pamutu; mutu wanga usakane.”—Salmo 141:5.
Masiku anonso, atumiki a Yehova akhoza kugwera m’machimo aakulu, ngakhale awo amene akhala okhulupirika kwa zaka zambiri. Pozindikira kuti akulu akhoza kuthandiza, ambiri amauona monga mwaŵi kuwafikira kupempha chithandizo. (Yakobo 5:13-16) Koma nthaŵi zina wochimwa angayese kubisa tchimo lake, monga momwe inachitira Mfumu Davide. Kodi tiyenera kuchitanji ngati tadziŵa za tchimo lalikulu mumpingo?
Kodi ndi Udindo wa Yani?
Akulu akazindikira zakuti pali tchimo lalikulu, amamfikira munthuyo kuti amthandize ndi kumuongolera. Ndi udindo wa akulu kuweruza oterowo mumpingo wachikristu. Mwa kuonetsetsa kakhalidwe kake kauzimu, amathandiza ndi kuchenjeza aliyense amene akuchita zosayenera kapena kutsatira njira zoipa.—1 Akorinto 5:12, 13; 2 Timoteo 4:2; 1 Petro 5:1, 2.
Koma bwanji ngati sindinu mkulu ndipo mwaona Mkristu wina akuchita tchimo lalikulu? Njira zoti mutsate zimapezeka mu Chilamulo chimene Yehova anapereka ku mtundu wa Israyeli. Chilamulo chimati ngati munthu wina waona machitidwe akupandukira, kusonkhezera ena kuti apanduke, mbanda, kapena maupandu ena oopsa, unali udindo wake kuulula ndi kupereka umboni pa zimene adziŵa. Levitiko 5:1 amati: “Ndipo akachimwa munthu, wakuti adamva mawu akuwalumbiritsa, ndiye mboni, kapena wakuona, kapena wakudziŵa, koma osaulula, azisenza mphulupulu yake.”—Yerekezerani ndi Deuteronomo 13:6-8; Estere 6:2; Miyambo 29:24.
Ngakhale kuti sali pansi pa Chilamulo cha Mose, lerolino Akristu akhoza kutsatira mapulinsipulo amenewo. (Salmo 19:7, 8) Choncho ngati mwadziŵa kuti Mkristu mnzanu wachita tchimo lalikulu, kodi muyenera kuchitanji?
Momwe Mungachitire
Choyamba, nkofunika kuonetsetsa kuti pali zifukwa zokwanira zokhulupirira kuti tchimo lalikulu lachitikadi. “Usachitire mnzako umboni womtsutsa opanda chifukwa,” anatero munthu wanzeru. “Kodi udzanyenga ndi milomo yako.”—Miyambo 24:28.
Mungasankhe kupita mwachindunji kwa akulu. Si kulakwa kutero. Komabe, njira yabwino kwambiri yachikondi ndiyo kumfikira munthu wolakwayo. Mwinamwake zinthu siziri monga momwe mukuzionera. Mwinanso nkhaniyo ili kale m’manja mwa akulu. Kambitsiranani nkhaniyo ndi munthuyo modekha. Ngati mukuonabe kuti pali zifukwa zokhulupirira kuti tchimo lalikulu lachitika, mlimbikitseni kufikira akulu kuti apeze chithandizo, ndipo muuzeni ubwino wochita zimenezo. Osauza ena nkhaniyo, popeza kutero kungakhale mjedo.
Ngati munthuyo sakukanena kwa akulu panthaŵi yoyenera, ndiye kuti inu muyenera kutero. Mkulu mmodzi kapena aŵiri adzakambirana naye wolakwayo. Akuluwo ayenera ‘kufunsira, ndi kulondola, ndi kufunsitsa’ kuti aone ngati tchimo lachitika. Ngati lachitikadi, iwo adzaiona nkhaniyo mogwirizana ndi Malemba.—Deuteronomo 13:12-14.
Pafunikira mboni ziŵiri kuti mutsimikizire za tchimolo. (Yohane 8:17; Ahebri 10:28) Ngati munthuyo akana mlanduwo ndipo pali umboni umodzi wokha, nkhaniyo idzasiyidwa
^ ***w12 1/15 tsa. 19 Phunzirani Kuchokera ku Choonadi cha M’chilamulo***
11 Chilamulo cha Mose chinkanenanso kuti Aisiraeli azipereka nsembe zachiyanjano. Nsembezi zinkasonyeza kuti woperekayo anali pa mtendere ndi Yehova. Munthu wopereka nsembe imeneyi limodzi ndi banja lake ankadya nyama ya nsembeyo mwina m’chipinda china chodyera m’kachisi. Wansembe yemwe ankatsogolera popereka nsembe komanso ansembe ena amene anali kutumikira kukachisi ankapatsidwa mbali ina ya nyamayo. (Lev. 3:1; 7:31, 33) Munthu ankapereka nsembeyi n’cholinga choti akhale pa ubwenzi wabwino ndi Mulungu. Zinali ngati kuti munthuyo, banja lake, ansembe ndiponso Yehova akudyera pamodzi mwamtendere.
12 Choncho kupereka nsembe yachiyanjano kunali ngati kuitana Yehova kuti adzadye nawo chakudya. Yehova akavomera, unkakhala mwayi waukulu kwambiri kwa Mwisiraeli amene wakonza chakudyacho. N’zosachita kufunsa kuti mlendo wolemekezeka ngati ameneyu ankamukonzera chakudya chabwino kwambiri. Nsembe zachiyanjano zinali mbali ya zinthu zofunika za choonadi cha m’Chilamulo. Zinkasonyeza kuti nsembe ya Yesu, yomwe ndi yaikulu koposa, idzapereka mwayi woti anthu onse akhale pa mtendere ndiponso ubwenzi wabwino ndi Mlengi wawo. Masiku anonso, tikhoza kukhala mabwenzi a Yehova ngati tipereka mofunitsitsa zinthu zathu ndiponso mphamvu zathu pomutumikira.
^ ***w04 5/15 tsa. 22 ndime 7-9 Mfundo Zazikulu za M’buku la Levitiko***
10:1, 2—Kodi tchimo la ana a Aroni, Nadabu ndi Abihu, lingakhale kuti linaphatikizapo chiyani? Nadabu ndi Abihu atangotha kugwira mosayenerera ntchito zawo zaunsembe, Yehova analetsa ansembe kumwa vinyo kapena choledzeretsa chilichonse pamene ali ku chihema. (Levitiko 10:9) Izi zikusonyeza kuti mwina panthaŵiyo ana a Aroniwo anali atamwa mowa. Koma chifukwa chachikulu chomwe anafera n’chakuti anabwera ndi ‘moto wachilendo, umene [Yehova] sanawauze.’
Zimene Tikuphunzirapo:
10:1, 2. Atumiki a Yehova amene ali ndi maudindo masiku ano ayenera kutsatira zofuna za Mulungu. Komanso, sayenera kudzikuza pamene akugwira ntchito zomwe apatsidwa.
10:9. Sitiyenera kugwira ntchito zomwe Mulungu watipatsa titamwa mowa.
^ ***w04 5/15 tsa. 23 ndime 2 Mfundo Zazikulu za M’buku la Levitiko***
Kuyankha Mafunso a M’Malemba:
12:2, 5—N’chifukwa chiyani mkazi ankakhala “wodetsedwa” akabereka mwana? Ziwalo zoberekera zinapangidwa kuti zizibereka munthu wangwiro. Koma chifukwa cha uchimo wobadwa nawo, ana anapatsidwa moyo wopanda ungwiro ndi wochimwa. Kukhala “wodetsedwa” kwa nthaŵi yochepa chifukwa cha kubereka mwana, ndiponso zinthu zina, monga kukhala padera kwa akazi, kapena kuti kusamba, ndi kugona uipa kwa amuna, kapena kuti kutulutsa ubwamuna, kunali kuwakumbutsa Aisrayeliwo za uchimo wobadwa nawo umenewu. (Levitiko 15:16-24; Salmo 51:5; Aroma 5:12) Malamulo omwe analipo othandiza kuti munthu ayeretsedwe anali kuthandiza Aisrayeli kuzindikira kufunika kwa nsembe ya dipo yophimba uchimo wa anthu ndi kuwabwezeretsa ku ungwiro. Motero, Chilamulo chinakhala ‘namkungwi wawo wakuwafikitsa kwa Kristu.’—Agalatiya 3:24.
^ (Lev. 17:1-20:27) Yehova anapitiriza kulankhula ndi Mose, kuti: 2 “Uza Aroni ndi ana ake ndi ana onse a Isiraeli kuti, ‘Yehova walamula kuti: 3 “‘“Munthu aliyense wa nyumba ya Isiraeli akapha ng’ombe, nkhosa kapena mbuzi mumsasa, kapena kunja kwa msasa, 4 koma osabwera nayo pakhomo la chihema chokumanako, kuti aipereke monga nsembe kwa Yehova patsogolo pa chihema cha Yehova, ameneyo adzakhala ndi mlandu wa magazi. Munthu ameneyo wakhetsa magazi, ndipo ayenera kuphedwa kuti asakhalenso pakati pa anthu amtundu wake. 5 Lamulo limeneli laperekedwa kuti nsembe zimene ana a Isiraeli akuzipereka kunja, azibwera nazo kwa wansembe pakhomo la chihema chokumanako kuti azipereke kwa Yehova. Zimenezi ziziperekedwa monga nsembe zachiyanjano kwa Yehova. 6 Wansembe aziwaza magazi a nyamazo paguwa lansembe la Yehova limene lili pakhomo la chihema chokumanako, ndipo azitentha mafuta ake kuti likhale fungo lokhazika mtima pansi loperekedwa kwa Yehova. 7 Chotero asamaperekenso nsembe zawo ku ziwanda zooneka ngati mbuzi zimene akuchita nazo chiwerewere. Limeneli likhale lamulo kwa inu mpaka kalekale, m’mibadwo yanu yonse.”’ 8 “Uwauzenso kuti, ‘Munthu aliyense wa nyumba ya Isiraeli kapena mlendo wokhala pakati panu, amene wapereka nsembe yopsereza kapena nsembe iliyonse, 9 koma osabwera nayo pakhomo la chihema chokumanako kuti aipereke kwa Yehova, munthu ameneyo ayenera kuphedwa kuti asakhalenso pakati pa anthu amtundu wake. 10 “‘Munthu aliyense wa nyumba ya Isiraeli kapena mlendo wokhala pakati panu, akadya magazi alionse, ndidzam’kana ndipo ndidzamupha kuti asakhalenso pakati pa anthu amtundu wake. 11 Pakuti moyo wa nyama uli m’magazi ndipo ine ndakuikirani magazi paguwa lansembe kuti azikuphimbirani machimo. Zili choncho popeza magazi ndiwo amaphimba machimo, chifukwa moyo uli m’magaziwo. 12 N’chifukwa chake ndauza ana a Isiraeli kuti: “Pasapezeke munthu wodya magazi ndipo pasapezeke mlendo wokhala pakati panu wodya magazi.” 13 “‘Munthu aliyense mwa ana a Isiraeli kapena mlendo amene akukhala pakati panu akapita kosaka nyama, ndipo wapha nyama kapena mbalame yololeka kudya, azithira magazi ake pansi ndi kuwafotsera ndi dothi. 14 Pakuti moyo wa nyama iliyonse ndi magazi ake, chifukwa m’magazimo ndi mmene muli moyo. N’chifukwa chake ndauza ana a Isiraeli kuti: “Musamadye magazi a nyama iliyonse, chifukwa moyo wa nyama ina iliyonse ndi magazi ake. Aliyense wodya magaziwo ayenera kuphedwa.” 15 Munthu aliyense amene wadya nyama imene waipeza yakufa, kapena yophedwa ndi chilombo, kaya akhale nzika kapena mlendo wokhala pakati panu, munthu ameneyo azichapa zovala zake ndi kusamba thupi lonse, ndipo azikhala wodetsedwa kufikira madzulo. Kenako azikhala woyera. 16 Koma ngati sanachape zovala zakezo komanso sanasambe thupi lonse, ameneyo ayenera kuyankha mlandu wa cholakwa chake.’”
18 Yehova anapitiriza kulankhula ndi Mose, kuti: 2 “Uza ana a Isiraeli kuti, ‘Ine ndine Yehova Mulungu wanu. 3 Musachite zimene amachita anthu a ku Iguputo kumene munali kukhala, ndipo musakachite zimene amachita m’dziko la Kanani, kumene ndikukulowetsani. Musakatsatire mfundo zawo. 4 Muzisunga zigamulo zanga ndi kutsatira mfundo zanga. Ine ndine Yehova Mulungu wanu. 5 Muzisunga mfundo zanga ndi zigamulo zanga, zimene ngati munthu azitsatira adzakhaladi ndi moyo chifukwa cha mfundo ndi zigamulo zimenezo. Ine ndine Yehova. 6 “‘Mwamuna aliyense pakati panu asayandikire wachibale wake aliyense kuti am’vule. Ine ndine Yehova. 7 Usavule bambo ako ndi mayi ako. Amenewo ndi mayi ako. Usawavule. 8 “‘Usavule mkazi wa bambo ako, chifukwa kumeneko n’kuvula bambo ako. 9 “‘Usavule mlongo wako, mwana wamkazi wa bambo ako kapena mwana wamkazi wa mayi ako, kaya wobadwa naye m’banja limodzi kapena wobadwira m’banja lina, usawavule. 10 “‘Usavule mwana wamkazi wa mwana wako wamwamuna ndipo usavule mwana wamkazi wa mwana wako wamkazi. Usawavule chifukwa kumeneko n’kudzichititsa manyazi. 11 “‘Usavule mwana wamkazi wa mkazi wa bambo ako, mwana wa bambo ako, chifukwa ameneyo ndi mlongo wako. 12 “‘Usavule mlongo wa bambo ako. Ameneyo ndi wachibale wa bambo ako. 13 “‘Usavule m’bale wa mayi ako, chifukwa ndi wachibale wa mayi ako. 14 “‘Usachitire chipongwe m’bale wa bambo ako mwa kuyandikira mkazi wake kuti um’vule, chifukwa amenewo ndi mayi ako. 15 “‘Usavule mpongozi wako wamkazi, chifukwa ndi mkazi wa mwana wako. Usam’vule. 16 “‘Usavule mkazi wa m’bale wako, chifukwa kumeneko n’kuvula m’bale wako. 17 “‘Ukakwatira mkazi, usavule mwana wake wamkazi. Usatenge mwana wamkazi wa mwana wamwamuna wa mkazi wakoyo kuti um’vule. Usatengenso mwana wamkazi wa mwana wake wamkazi kuti um’vule. Limeneli ndi khalidwe lotayirira chifukwa amenewa ndi achibale. 18 “‘Ukakwatira mkazi usakwatirenso m’bale wake kuti akhale mkazi wako wachiwiri ndi kum’vula. Usachite zimenezi pamene mkazi wako ali moyo. 19 “‘Usayandikire mkazi kuti um’vule pamene ali wodetsedwa chifukwa cha kusamba kwake. 20 “‘Usagone ndi mkazi wa mnzako n’kukhala wodetsedwa. 21 “‘Usalole kuti aliyense mwa ana ako aperekedwe kwa Moleki. Usanyoze dzina la Mulungu wako mwa njira imeneyi. Ine ndine Yehova. 22 “‘Usagone ndi mwamuna mmene umagonera ndi mkazi. N’chonyansa chimenechi. 23 “‘Usagone ndi nyama iliyonse n’kukhala wodetsedwa, ndipo mkazi asadzipereke kwa nyama kuti agone nayo. Kumeneko n’kuchita zosemphana ndi chibadwa. 24 “‘Musadzidetse ndi chilichonse cha zinthu zimenezi, chifukwa mitundu imene ndikuichotsa pamaso panu yadzidetsa ndi zonse zimenezi. 25 Ndiye chifukwa chake dzikolo n’lodetsedwa, ndipo ndidzalilanga chifukwa cha kulakwa kwake. Pamenepo dzikolo lidzataya anthu ake kunja. 26 Motero inu muzisunga mfundo zanga ndi zigamulo zanga. Ndipo aliyense wa inu, kaya ndi nzika kapena mlendo wokhala pakati panu, musachite chilichonse cha zinthu zonyansa zimenezi. 27 Pakuti anthu amene akukhala m’dzikolo musanafikemo inuyo achita zinthu zonyansa zonsezi, motero dzikolo n’lodetsedwa. 28 Mukapewa kuchita zimenezi, dziko silidzakusanzani chifukwa choliipitsa mmene lidzasanzira mitundu imene ikukhalamo musanafike inu. 29 Aliyense wa inu akadzachita chilichonse mwa zinthu zonse zonyansazi, anthu ochita zimenezi adzaphedwa kuti asakhalenso pakati pa anthu awo. 30 Chotero muzisunga malamulo anga kuti musamachite iliyonse mwa miyambo yonyansa imene anthu akhala akuchita inu musanafike. Pamenepo mudzapewa kudzidetsa ndi miyamboyo. Ine ndine Yehova Mulungu wanu.’”
19 Yehova anapitiriza kulankhula ndi Mose kuti: 2 “Uza khamu lonse la ana a Isiraeli kuti, ‘Mukhale oyera, chifukwa ine Yehova Mulungu wanu ndine woyera. 3 “‘Aliyense wa inu aziopa mayi ndi bambo ake, ndipo muzisunga masabata anga. Ine ndine Yehova Mulungu wanu. 4 Musatembenukire kwa milungu yopanda pake, ndipo musadzipangire milungu yachitsulo chosungunula. Ine ndine Yehova Mulungu wanu. 5 “‘Mukamapereka nsembe yachiyanjano kwa Yehova, muziipereka m’njira yakuti Mulungu akuyanjeni. 6 Muzidya nyama yoperekedwa nsembeyo pa tsiku limene mwaipereka ndi tsiku lotsatira, koma yotsala kufikira tsiku lachitatu muziitentha pamoto. 7 Ngati munthu wadya nyamayo pa tsiku lachitatu, wadya nyama yonyansa. Mulungu sadzalandira nsembe imeneyo. 8 Ndipo munthu wodya nyamayo aziyankha mlandu wa cholakwa chakecho, chifukwa waipitsa chinthu chopatulika cha Yehova. Munthu wotero aziphedwa kuti asakhalenso pakati pa anthu amtundu wake. 9 “‘Mukamakolola zinthu za m’munda mwanu, musamachotseretu zonse m’mphepete mwa mundawo, ndipo musamachite khunkha m’munda mwanumo. 10 Komanso, musamakolole mphesa zotsala za m’munda mwanu, ndipo musamatole mphesa zimene zamwazika m’munda mwanu. Zimenezo muzisiyira wovutika ndi mlendo wokhala pakati panu. Ine ndine Yehova Mulungu wanu. 11 “‘Musabe, musanamizane ndipo aliyense asachitire mnzake chinyengo. 12 Musamalumbire zabodza m’dzina langa ndi kuipitsa dzina la Mulungu wanu. Ine ndine Yehova. 13 Usabere mnzako mwachinyengo ndipo usafwambe aliyense. Malipiro a munthu waganyu asagone m’nyumba mwako kufikira m’mawa. 14 “‘Usatemberere munthu wogontha, ndipo usaikire munthu wakhungu chinthu chopunthwitsa. Uziopa Mulungu wako. Ine ndine Yehova. 15 “‘Musamaweruze mopanda chilungamo. Musamakondere munthu wosauka, ndiponso musamakondere munthu wolemera. Mnzako uzimuweruza mwachilungamo. 16 “‘Usamayendeyende pakati pa anthu amtundu wako n’kumachita miseche. Usachite kanthu kalikonse kuti uphetse mnzako. Ine ndine Yehova. 17 “‘Usadane ndi m’bale wako mumtima mwako. Mnzako um’dzudzule ndithu kuti usasenze naye tchimo. 18 “‘Usabwezere choipa kapena kusungira chakukhosi anthu amtundu wako. Uzikonda mnzako mmene umadzikondera wekha. Ine ndine Yehova. 19 “‘Malamulo angawa muziwasunga: Musakweranitse ziweto zanu zosiyana. Pobzala mbewu m’munda mwanu musasakanize mitundu iwiri yosiyana. Ndipo musamavale chovala cha ulusi wa mitundu iwiri yosakaniza. 20 “‘Mwamuna akagona ndi mtsikana wantchito wofunsiridwa ndi mwamuna wina, ndipo mkaziyo sanawomboledwe m’njira ina iliyonse kapena kupatsidwa ufulu, pazikhala chilango. Iwo asaphedwe chifukwa mkaziyo anali asanakhale mfulu. 21 Mwamunayo azibweretsa kwa Yehova nkhosa yamphongo ya nsembe ya kupalamula pakhomo la chihema chokumanako. 22 Ndiyeno wansembe aziphimba tchimo limene munthuyo wachita. Azitero popereka kwa Yehova nkhosa yamphongo ya nsembe ya kupalamula ija. Pamenepo munthuyo azikhululukidwa tchimo lakelo. 23 “‘Mukafika m’dziko limene mukupita n’kubzala mtengo uliwonse wa zipatso, muziuona ngati wosadulidwa, ndipo zipatso zake zizikhala zodetsedwa kwa inu. Muziona mtengowo kukhala wosadulidwa kwa zaka zitatu ndipo musamadye zipatso zake. 24 Koma m’chaka chachinayi zipatso zake zonse zizikhala zoyera ndipo muzizipereka kwa Yehova pa chikondwerero chachikulu. 25 M’chaka chachisanu, muzidya zipatso zake ndipo mtengowo udzakuberekerani zipatso zochuluka. Ine ndine Yehova Mulungu wanu. 26 “‘Musadye chilichonse limodzi ndi magazi. “‘Musaombeze ndipo musachite zamatsenga. 27 “‘Musamete ndevu zanu zotsikira m’masaya ndipo musadule nsonga za ndevu zanu. 28 “‘Musamadzicheke chifukwa cha munthu wakufa, ndipo musamadziteme zizindikiro. Ine ndine Yehova. 29 “‘Musaipitse mwana wanu wamkazi mwa kum’sandutsa hule, kuti dziko lingachite uhule ndi kudzaza makhalidwe otayirira. 30 “‘Muzisunga masabata anga ndipo muziopa malo anga opatulika. Ine ndine Yehova. 31 “‘Musatembenukire kwa olankhula ndi mizimu ndipo musafunsire olosera zam’tsogolo ndi kudetsedwa nawo. Ine ndine Yehova Mulungu wanu. 32 “‘Anthu aimvi uziwagwadira, munthu wachikulire uzim’patsa ulemu ndipo uziopa Mulungu wako. Ine ndine Yehova. 33 “‘Munthu wokhala m’dziko lanu monga mlendo musam’chitire zoipa. 34 Mlendo wokhala pakati panu muzimuona ngati mbadwa. Muzim’konda mmene mumadzikondera nokha, chifukwa inunso munali alendo m’dziko la Iguputo. Ine ndine Yehova Mulungu wanu. 35 “‘Musamaweruze mopanda chilungamo. Musamachite chinyengo poyeza utali wa chinthu, kulemera kwa chinthu kapena poyeza zinthu zamadzi. 36 Muzikhala ndi masikelo olondola, miyala yolondola yoyezera kulemera kwa zinthu, muyezo wolondola wa efa ndi muyezo wolondola wa hini. Ine ndine Yehova Mulungu wanu, amene ndinakutulutsani m’dziko la Iguputo. 37 Muzisunga malangizo anga onse ndi zigamulo zanga zonse, ndipo muzizitsatira. Ine ndine Yehova.’”
20 Yehova anapitiriza kulankhula ndi Mose kuti: 2 “Uza ana a Isiraeli kuti, ‘Munthu aliyense mwa ana a Isiraeli, ndiponso mlendo aliyense wokhala mu Isiraeli, wopereka mwana wake aliyense kwa Moleki, aziphedwa ndithu. Nzika za m’dziko lanu zizimupha mwa kum’ponya miyala. 3 Ine ndidzam’kana munthu ameneyo, ndipo ndidzamupha kuti asakhalenso pakati pa anthu amtundu wake, chifukwa wapereka mwana wake kwa Moleki kuti aipitse malo anga oyera ndi kuipitsa dzina langa loyera. 4 Koma nzikazo zikanyalanyaza mwadala munthu ameneyo mwa kusamupha pamene wapereka aliyense mwa ana ake kwa Moleki, 5 pamenepo ineyo ndidzam’kana munthu ameneyo pamodzi ndi banja lake, ndipo ndidzamupha pamodzi ndi onse ogwirizana naye pochita chiwerewere ndi Moleki, kuti asakhalenso pakati pa anthu awo. 6 “‘Munthu wotembenukira kwa olankhula ndi mizimu ndi olosera zam’tsogolo, komwe n’kuchita mosakhulupirika kwa ine, ndidzam’kana ndithu ndipo ndidzamupha kuti asakhalenso pakati pa anthu amtundu wake. 7 “‘Choncho mudzipatule monga anthu oyera, chifukwa ine ndine Yehova Mulungu wanu. 8 Muzisunga malamulo anga. Ine ndine Yehova amene ndikukupatulani monga anthu oyera. 9 “‘Munthu akatemberera bambo ndi mayi ake, aziphedwa ndithu. Iye watemberera bambo ndi mayi ake. Mlandu wa magazi ake ukhale wa iye mwini. 10 “‘Munthu wochita chigololo ndi mkazi wa munthu wina, wachita chigololo ndi mkazi wa mnzake. Mwamuna ndi mkazi amene achita chigololowo aziphedwa ndithu. 11 Mwamuna wogona ndi mkazi wa bambo ake, wavula bambo ake. Mwamuna ndi mkaziyo aziphedwa ndithu. Mlandu wa magazi awo ukhale wa iwo eni. 12 Mwamuna akagona ndi mpongozi wake wamkazi, onse awiri aziphedwa ndithu. Iwo achita chinthu chosemphana ndi chibadwa. Mlandu wa magazi awo ukhale wa iwo eni. 13 “‘Mwamuna akagona ndi mwamuna mnzake, mmene mwamuna amagonera ndi mkazi, onse awiri achita chinthu chonyansa. Iwo aziphedwa ndithu. Mlandu wa magazi awo ukhale wa iwo eni. 14 “‘Mwamuna akakwatira mkazi n’kugonanso ndi mayi a mkaziyo, limenelo ndi khalidwe lotayirira. Aziphedwa ndi kutenthedwa, onse mwamunayo ndi akaziwo, kuti khalidwe lotayirira lisapitirire pakati panu. 15 “‘Mwamuna akagona ndi nyama, aziphedwa ndithu ndipo muziphanso nyamayo. 16 Mkazi akadzipereka kwa nyama kuti agone nayo, muzipha mkaziyo ndi nyamayo. Anthu ochita zimenezi aziphedwa ndithu. Mlandu wa magazi awo ukhale wa iwo eni. 17 “‘Mwamuna akatenga mlongo wake, mwana wamkazi wa bambo ake kapena mwana wamkazi wa mayi ake, n’kugona naye, chimenecho ndi chinthu chochititsa manyazi. Chotero onse awiri aziphedwa kuti asakhalenso pakati pa anthu awo. Iye wavula mlongo wake ndipo aziyankha mlandu wa cholakwa chakecho. 18 “‘Mwamuna akagona ndi mkazi amene ali pa nyengo ya kusamba, onse awiri sanalemekeze magazi ake. Choncho onse awiri aziphedwa kuti asakhalenso pakati pa anthu awo. 19 “‘Usavule m’bale wa mayi ako ndi mlongo wa bambo ako, chifukwa wochita zimenezi wavula wachibale wake. Aziyankha mlandu wa cholakwa chakecho. 20 Ndipo mwamuna wogona ndi mkazi wa m’bale wa bambo ake, wavula m’bale wa bambo akewo. Mwamuna ndi mkaziyo aziyankha mlandu wa tchimo lawolo. Ayenera kufa kuti asabereke ana. 21 Mwamuna akakwatira mkazi wa m’bale wake, wachita chinthu chonyansa. Iye wavula m’bale wake. Mwamuna ndi mkaziyo ayenera kufa kuti asabereke ana. 22 “‘Motero inu muzisunga malangizo anga onse ndi zigamulo zanga zonse, kuti dziko limene ndikukulowetsani kuti mukhalemo lisakusanzeni. 23 Ndipo musatsatire mfundo za mitundu imene ndikuichotsa pamaso panu, chifukwa iwo amachita zonsezi ndipo amandinyansa. 24 N’chifukwa chake ndinakuuzani kuti: “Inuyo mudzatenga dzikolo ndipo ine ndidzalipereka m’manja mwanu kuti likhale lanu, dziko loyenda mkaka ndi uchi. Ine ndine Yehova Mulungu wanu, amene ndakupatulani kwa anthu a mitundu ina.” 25 Muzisiyanitsa nyama yoyera ndi yodetsedwa, mbalame yodetsedwa ndi yoyera. Musadziipitse ndi nyama, mbalame kapena chilichonse choyenda padziko lapansi, chimene ine ndachipatula kuti musadye pogamula kuti ndi chodetsedwa. 26 Mukhale oyera kwa ine, chifukwa ine Yehova ndine woyera. Ine ndikukupatulani kwa anthu a mitundu ina kuti mukhale anthu anga. 27 “‘Mwamuna kapena mkazi amene amalankhula ndi mizimu kapena amene amalosera zam’tsogolo aziphedwa ndithu. Aziphedwa mwa kuponyedwa miyala. Mlandu wa magazi awo ukhale wa iwo eni.’”
^ (Lev. 19:19-32) “‘Malamulo angawa muziwasunga: Musakweranitse ziweto zanu zosiyana. Pobzala mbewu m’munda mwanu musasakanize mitundu iwiri yosiyana. Ndipo musamavale chovala cha ulusi wa mitundu iwiri yosakaniza. 20 “‘Mwamuna akagona ndi mtsikana wantchito wofunsiridwa ndi mwamuna wina, ndipo mkaziyo sanawomboledwe m’njira ina iliyonse kapena kupatsidwa ufulu, pazikhala chilango. Iwo asaphedwe chifukwa mkaziyo anali asanakhale mfulu. 21 Mwamunayo azibweretsa kwa Yehova nkhosa yamphongo ya nsembe ya kupalamula pakhomo la chihema chokumanako. 22 Ndiyeno wansembe aziphimba tchimo limene munthuyo wachita. Azitero popereka kwa Yehova nkhosa yamphongo ya nsembe ya kupalamula ija. Pamenepo munthuyo azikhululukidwa tchimo lakelo. 23 “‘Mukafika m’dziko limene mukupita n’kubzala mtengo uliwonse wa zipatso, muziuona ngati wosadulidwa, ndipo zipatso zake zizikhala zodetsedwa kwa inu. Muziona mtengowo kukhala wosadulidwa kwa zaka zitatu ndipo musamadye zipatso zake. 24 Koma m’chaka chachinayi zipatso zake zonse zizikhala zoyera ndipo muzizipereka kwa Yehova pa chikondwerero chachikulu. 25 M’chaka chachisanu, muzidya zipatso zake ndipo mtengowo udzakuberekerani zipatso zochuluka. Ine ndine Yehova Mulungu wanu. 26 “‘Musadye chilichonse limodzi ndi magazi. “‘Musaombeze ndipo musachite zamatsenga. 27 “‘Musamete ndevu zanu zotsikira m’masaya ndipo musadule nsonga za ndevu zanu. 28 “‘Musamadzicheke chifukwa cha munthu wakufa, ndipo musamadziteme zizindikiro. Ine ndine Yehova. 29 “‘Musaipitse mwana wanu wamkazi mwa kum’sandutsa hule, kuti dziko lingachite uhule ndi kudzaza makhalidwe otayirira. 30 “‘Muzisunga masabata anga ndipo muziopa malo anga opatulika. Ine ndine Yehova. 31 “‘Musatembenukire kwa olankhula ndi mizimu ndipo musafunsire olosera zam’tsogolo ndi kudetsedwa nawo. Ine ndine Yehova Mulungu wanu. 32 “‘Anthu aimvi uziwagwadira, munthu wachikulire uzim’patsa ulemu ndipo uziopa Mulungu wako. Ine ndine Yehova.
^ ***sn nyimbo 63 Tikhale Okhulupirika Nthawi Zonse***
Nyimbo 63
Tikhale Okhulupirika Nthawi Zonse
(Salimo 18:25)
1. Tikhulupirike zedi
Kwa M’lungu ndi kum’konda.
Kuphunzira malamulo
Ake tifunikira.
Sangatigwiritse mwala
Tikamamvera Iye.
Ndi wokhulupirikadi
Ndipo sitingam’siye.
2. Tikhulupirike zedi
Kwa ’bale pamavuto,
Tikhale okoma mtima
M’mawu ndiponso m’ntchito.
Tilemekeze abale,
Tiwakhulupirire.
Baibulo litigwirizanitse
Nthawi zonse.
3. Tikhulupirike zedi
Tikamalangizidwa,
Ndi abale amumpingo,
Tifunika kumvera.
Tidzapeza madalitso
Ochoka kwa Yehova.
Tikakhulupirikadi
Iye adzatikonda.
(Onaninso Sal. 149:1; 1 Tim. 2:8; Aheb. 13:17.)
^ ***jr mas. 161-164 “Yehova Wachita Zimene Anali Kuganiza”***
MAULOSI AMENE ANAKWANIRITSIDWA YEREMIYA ATAMWALIRA
14 Mulungu analosera kuti kuwonjezera pa kugonjetsa dziko la Yuda, Nebukadinezara adzagonjetsanso dziko la Iguputo. (Yer. 25:17-19) Mwina zimenezi zinkaoneka kuti n’zosatheka chifukwa chakuti dziko la Iguputo pa nthawiyo linali lamphamvu kwambiri, moti linkalamuliranso dziko la Yuda. (2 Maf. 23:29-35) Mzinda wa Yerusalemu utawonongedwa, Ayuda amene anatsala mumzindawo anakonza zoti achokemo n’kupita ku Iguputo n’cholinga choti azikakhala motetezeka kumeneko. Iwo ankafuna kuchita zimenezi ngakhale kuti Yehova anali atawachenjeza komanso anali atawauza kuti akapitiriza kukhala m’dziko la Yuda, iye adzawadalitsa. Ndipo Mulungu anawachenjezanso kuti ngati iwo angathawire ku Iguputo, ndiye kuti lupanga limene ankaliopalo lidzawapeza komweko. (Yer. 42:10-16; 44:30) Sitikudziwa ngati Yeremiya anaona Ababulo akugonjetsa dziko la Iguputo, chifukwa iye sananene zimenezi m’mabuku ake. Koma zimene tikudziwa n’zoti zomwe Yehova analosera zinachitikiradi Aisiraeli amene anathawira ku Iguputo, pamene Ababulo ankagonjetsa dzikoli kumayambiriro kwa zaka za m’ma 500 B.C.E.—Yer. 43:8-13.
15 Yeremiya analoseranso kuti ufumu wa Babulo, umene unadzagonjetsa dziko la Iguputo, nawonso udzatha. Kutatsala zaka 100 kuti zimenezi zichitike, Yeremiya analosera molondola kuti ufumu wa Babulo udzatha mwadzidzidzi. Kodi iye anati chiyani? Mneneri wa Mulunguyu analosera kuti madzi amene ankateteza mzinda wa Babulo “adzauma,” ndipo asilikali ake amphamvu sadzamenya nkhondo. (Yer. 50:38; 51:30) Maulosi amenewa anakwaniritsidwa ndendende pamene Amedi ndi Aperisi anaphwetsa mtsinje wa Firate n’kuwoloka mosavuta, kenako analowa mumzindawo n’kugonjetsa Ababulo modzidzimutsa. Mukaganizira zimenezi, simungakayikire zoti ulosi wakuti mzindawo udzakhala bwinja ndipo anthu sadzakhalamonso, unakwaniritsidwa. (Yer. 50:39; 51:26) Mpaka pano, pamalo pamene panali mzinda wamphamvu wa Babulo pali bwinja lokhalokha, ndipo zimenezi zikutsimikizira kuti zomwe Mulungu walosera zimachitikadi.
16 Kudzera mwa Yeremiya, Yehova ananeneratu kuti Ayuda adzatumikira Ababulo kwa zaka 70, ndipo kenako iye adzapulumutsa anthu akewo n’kuwabwezeretsa kudziko lawo. (Werengani Yeremiya 25:8-11; 29:10.) Danieli ankakhulupirira ulosi umenewu ndi mtima wonse, ndipo anaugwiritsa ntchito kuti adziwe kutalika kwa nthawi imene mzinda wa Yerusalemu udzakhale uli ‘wowonongedwa.’ (Dan. 9:2) Nayenso Ezara ananena kuti: “Yehova analimbikitsa mtima wa Koresi mfumu ya Perisiya” kuti agonjetse Ababulo n’kulamula Ayuda kuti abwerere kudziko lawo. Yehova anachita zimenezi kuti “mawu [ake] kudzera mwa Yeremiya akwaniritsidwe.” (Ezara 1:1-4) Ayuda ochokera ku ukapolowo ayenera kuti anasangalala kwambiri chifukwa anayamba kukhala mwamtendere m’dziko lawo n’kuyambiranso kulambira Mulungu woona, monga mmene Yeremiya analoserera.—Yer. 30:8-10; 31:3, 11, 12; 32:37.
17 Yeremiya analembanso maulosi amene anadzakwaniritsidwa m’tsogolo kwambiri. Iye anati: “Yehova wanena kuti, ‘Mawu amveka ku Rama. Kwamveka kulira mofuula ndiponso momvetsa chisoni. Rakele akulirira ana ake. Iye wakana kutonthozedwa pamene akulirira ana ake, chifukwa ana akewo kulibenso.’” (Yer. 31:15) Zikuoneka kuti mzinda wa Yerusalemu utawonongedwa mu 607 B.C.E., Ayuda amene anagwidwa ukapolo anasonkhanitsidwa mumzinda wa Rama, umene unali pamtunda wa makilomita pafupifupi 8, kumpoto kwa mzinda wa Yerusalemu. N’kutheka kuti ena mwa akapolowo anaphedwa ku Rama. Zimene zinachitikazi ziyenera kuti zinachititsa kuti ulosiwu ukwaniritsidwe koyamba, ndipo zinali ngati Rakele akulirira “ana” ake amene aphedwa. Koma patapita zaka zoposa 600, Mfumu Herode analamula kuti ana akhanda a ku Betelehemu aphedwe. Mateyu, amene analemba nawo Uthenga Wabwino, ananena kuti Yeremiya analosera kuti anthu adzalira momvetsa chisoni chifukwa cha kuphedwa kwa anawo.—Mat. 2:16-18.
18 Pali ulosi winanso umene unakwaniritsidwa m’nthawi ya atumwi. Kudzera mwa Yeremiya, Mulungu analoseranso kuti dziko la Edomu lidzakhala m’gulu la mayiko amene adzawonongedwe ndi Ababulo. (Yer. 25:15-17, 21; 27:1-7) Koma Mulungu analoseranso zinthu zina zimene zinayenera kudzachitikira Edomu. Iye ananena kuti dziko la Edomu lidzakhala ngati mizinda ya Sodomu ndi Gomora. Zimenezitu zinatanthauza kuti m’dzikoli simudzakhalanso anthu mpaka kalekale. (Yer. 49:7-10, 17, 18) Izi zinachitikadi ndendende. Kodi mukuganiza kuti mayina akuti Edomu kapena Aedomu angapezeke kuti masiku ano? Kodi angapezeke pamapu a mayiko amene alipo masiku ano? Ayi. Mayina amenewa kawirikawiri amapezeka m’mabuku a mbiri yakale ya m’Baibulo kapena pamapu osonyeza mayiko a m’nthawi imeneyo. Flavius Josephus anafotokoza kuti Aedomu anakakamizidwa kulowa chipembedzo chachiyuda m’zaka za m’ma 100 B.C.E. Kenako, Yerusalemu atawonongedwa mu 70 C.E., mtundu umenewu unatheratu.
19 Monga mmene mukuonera, machaputala ambiri m’buku la Yeremiya ali ndi maulosi okhudza anthu osiyanasiyana kapena mitundu ya anthu. Ambiri mwa maulosi amenewa anakwaniritsidwa kale. Mukaganizira mfundo imeneyi, muyenera kuchita chidwi ndi buku la Yeremiya n’kukhala wofunitsitsa kuliphunzira, chifukwa mfundoyi ikukukuuzani chinthu chofunika kwambiri chokhudza Mulungu wanu wamkulu. Chinthu chake n’chakuti Yehova anachita zimene zinali m’maganizo mwake, ndipo adzachitanso zimene zidakali m’maganizo mwake. (Werengani Yesaya 46:9-11.) Mfundoyi ingakuthandizeni kuti muzikhulupirira kwambiri maulosi a m’Baibulo. Ndipotu maulosi ena amene Yeremiya analemba akukhudza inuyo mwachindunji ndiponso tsogolo lanu. Choncho m’ndime zotsala za mutu uno, tikambirana ena mwa maulosi amenewa.
Kodi ndi maulosi ena ati amene anakwaniritsidwa Yeremiya atamwalira, ndipo n’chifukwa chiyani maulosi amenewa ali ofunika kwa inu?
^ ***rs tsa. 334 ndime 3 Oyera Mtima***
Kodi ziŵalo zonse za gulu lachipembedzo zingakhale zoyera mtima ndipo motero nazikhala zopanda uchimo?
Zinalidi zowona kuti onse amene anapanga mpingo Wachikristu wa m’zaka za zana loyamba anali oyera mtima. (1 Akor. 14:33, 34; 2 Akor. 1:1; 13:13, RS, KJ) Iwo akufotokozedwa kukhala anthu amene analandira “chikhululukiro cha machimo” ndipo “anayeretsedwa” ndi Mulungu. (Mac. 26:18; 1 Akor. 1:2, RS, KJ) Komabe, iwo sananene kuti anali omasuka ku uchimo uliwonse. Iwo anabadwa monga mbadwa za Adamu wochimwa. Kaŵirikaŵiri choloŵa chimenechi chinakupangitsa kukhala kovuta kwa iwo kuchita cholungama, monga momwe mtumwi Paulo modzichepetsa anavomerezera. (Aroma 7:21-25) Ndipo mtumwi Yohane ananena mosabisa mawu kuti: “Tikati kuti tiribe uchimo, tidzinyenga tokha, ndipo mwa ife mulibe chowonadi.” (1 Yoh. 1:8) Chotero, kukhala woyera mtima m’lingaliro limene liwulo likugwiritsiridwa ntchito kwa otsatira owona a Kristu sikumatanthauza kuti iwo ngosakhoza kuchimwa m’thupi.
^ ***re mas. 287-288 Mutu wa Njoka Udzaphwanyidwa***
polimbana ndi mbali ya kumwamba ya gulu la Yehova, yomwe ili ngati mkazi. (Chivumbulutso 12:1, 9) Mbewu ya padziko lapansi ya Njoka, yomwe ikuphatikizapo zipembedzo, anthu a ndale, ndiponso amalonda akuluakulu, yakhala ikuzunza kwambiri mbewu ya mkazi, yomwe ndi Yesu Khristu pamodzi ndi otsatira ake odzozedwa a 144,000 padziko lapansili. (Yohane 8:37, 44; Agalatiya 3:16, 29) Ndipotu Satana anachititsa kuti Yesu aphedwe mwankhanza kwambiri. Koma zimenezi zinangokhala ngati chilonda cha pachidendene chifukwa Mulungu anaukitsa Mwana wake wokhulupirikayu patsiku lachitatu.—Machitidwe 10:38-40.
2 Nanga bwanji za Njoka ndi mbewu yake? Cha m’ma 56 C.E., mtumwi Paulo analemba kalata yaitali yopita kwa Akhristu a ku Roma. Kumapeto kwa kalata yakeyo, iye anawalimbikitsa kuti: “Mulungu amene amapatsa mtendere aphwanya Satana pansi pa mapazi anu posachedwapa.” (Aroma 16:20) Apa Paulo sankatanthauza kuti Satana adzangovulazidwa chabe, koma adzaphwanyidwa. Mawu achigiriki amene iye anagwiritsa ntchito palembali (syn·tri′bo) amatanthauza kuphwanyiratu chinthu mpaka kuchinyenyeratu, kuchipondaponda, kapena kuchiwonongeratu pochiphwanyaphwanya. Ndipotu anthu omwe ndi mbewu ya Njoka akhala akukanthidwa kwambiri ndi miliri m’tsiku la Ambuye ndipo zimenezi zidzafika pachimake pa chisautso chachikulu. Pa nthawiyo, Babulo Wamkulu, maulamuliro a ndale, komanso anthu amalonda pamodzi ndi magulu a asilikali, adzaphwanyidwiratu. (Chivumbulutso chaputala 18 ndi 19) Choncho, Yehova adzathetsa chidani cha pakati pa mbewu ziwirizi. Mbewu ya mkazi wa Mulungu idzapambana pogonjetsa mbewu ya padziko lapansi ya Njoka ndipo mbewu yoipayi sidzakhalaponso.
Satana Adzaponyedwa Kuphompho
3 Nanga n’chiyani chidzachitikire Satana ndi ziwanda zake? Yohane akutiuza kuti: “Ndipo ndinaona mngelo akutsika kuchokera kumwamba ali ndi kiyi wa paphompho ndi unyolo waukulu m’dzanja lake. Kenako anagwira chinjoka, njoka yakale ija, amene ndi Mdyerekezi ndiponso Satana, ndi kumumanga zaka 1,000. Ndipo anamuponyera m’phompho ndi kutseka pakhomo pa phompholo n’kuikapo chidindo kuti asasocheretsenso mitundu ya anthu kufikira zitatha zaka 1,000. Pambuyo pake, adzamasulidwa kanthawi kochepa.”—Chivumbulutso 20:1-3.
4 Kodi mngelo ameneyu ndani? Ayenera kuti ali ndi mphamvu zambiri chifukwa adzatha kuchotsa mdani wamkulu wa Yehova. Komanso iye ali ndi “kiyi wa paphompho ndi unyolo waukulu.” Zimenezi zikutikumbutsa masomphenya ena amene taona m’mbuyomu. Tinaona kuti mfumu ya dzombe ikutchedwanso “mngelo wa phompho.” (Chivumbulutso 9:11) Apa tikuonanso Yesu Khristu amene ali mu ulemerero wake, akupereka chilango kwa Satana. M’pake kuti iye akuchita zimenezi chifukwa amatsogolera pa ntchito yosonyeza kuti Yehova ndiye woyenera kulamulira chilengedwe chonse. Mkulu wa angeloyu anachotsa Satana kumwamba, adzaweruza Babulo Wamkulu, ndiponso adzawononga “mafumu a dziko lapansi, ndi magulu awo ankhondo” pa Aramagedo. Ndipo n’zachidziwikire kuti iye sangasiyire mngelo wina waudindo wocheperapo kuti agwire ntchito yoponya Satana kuphompho, yomwe ndi yofunika kwambiri.—Chivumbulutso 12:7-9; 18:1, 2; 19:11-21.
5 Pamene chinjoka chachikulu chofiira chinachotsedwa kumwamba n’kuponyedwa padziko lapansi, chinatchulidwa kuti “njoka yakale ija, iye wotchedwa Mdyerekezi ndi Satana, amene akusocheretsa dziko lonse lapansi kumene kuli anthu.” (Chivumbulutso 12:3, 9) Tsopano pamene chizidzagwidwa kuti chiponyedwe m’phompho, chidzatchulidwanso ndi dzina lake lonse kuti “chinjoka, njoka yakale ija, amene ndi Mdyerekezi ndiponso Satana.” Satana, yemwe ndi njoka yoopsa, adzamangidwa ndi unyolo n’kuponyedwa “m’phompho.” Iye amafunitsitsa kumeza ndi kunyenga atumiki a Mulungu komanso amakonda kutsutsa Mulungu ndi kumunamizira. Phompholi lidzatsekedwa zolimba “kuti [Satana] asasocheretsenso mitundu ya anthu,” ndipo iye adzakhala m’phomphomo kwa zaka 1,000. Pa nthawi yonseyi, iye sadzatha kusokoneza anthu chifukwa adzangokhala ngati mkaidi amene waponyedwa m’ndende yamdima yapansi. Pamenepa mngelo wa phompho adzakhala atatsekera Satana kuti asasokoneze mwanjira iliyonse Ufumu wa chilungamo, ndipo anthu adzakhala pa mtendere.
6 Nanga n’chiyani chomwe chidzachitike kwa ziwanda? Nazonso ‘azisungira chiweruzo.’ (2 Petulo 2:4) M’Baibulo, Satana amatchedwanso “Belezebule wolamulira wa ziwanda.” (Luka 11:15, 18; Mateyu 10:25) Tikaganizira za nthawi yaitali imene ziwanda zakhala zikugwirizana ndi Satana, m’pomveka kuti nazonso zidzapatsidwe chilango chofanana ndi cha Satana. Ndipo kwa nthawi yaitali, ziwanda zakhala zikuchita mantha zikaganizira za phompho. Mwachitsanzo, pa nthawi ina Yesu anakumana ndi munthu wogwidwa ndi ziwanda, ndipo “ziwandazo zinali kumuchonderera kuti asazilamule kuti zipite kuphompho.” (Luka 8:31) Choncho Satana akamadzaponyedwa kuphompho, n’zachidziwikire kuti angelo ake adzaponyedwa naye limodzi kuphomphoko. (Yerekezerani ndi Yesaya 24:21, 22.) Satana ndi ziwanda zake akadzaponyedwa kuphompho, Ulamuliro wa Zaka 1,000 wa Yesu Khristu udzayamba.
7 Kodi Satana ndi ziwanda zake akadzaponyedwa kuphompho, adzakhalabe ndi mphamvu zochita zinthu zosiyanasiyana? Takumbukirani za chilombo chofiira kwambiri cha mitu 7 chimene “chinalipo, tsopano palibe, komabe chili pafupi kutuluka kuphompho.” (Chivumbulutso 17:8) Chilombocho ‘panalibe’ pa nthawi imene chinali kuphompho. Zili choncho chifukwa sichinkatha kugwira ntchito kapena kuchita china chilichonse, moti chinali ngati chakufa. Mofanana ndi zimenezi, mtumwi Paulo ponena za Yesu anati: “‘Kodi ndani adzatsikira kuphompho?’ kuti akaukitse Khristu kwa akufa.” (Aroma 10:7) Pamene anali kuphomphoko, Yesu anali wakufa. Choncho m’pomveka kunena kuti Satana ndi ziwanda zake adzakhala ngati akufa chifukwa sadzatha kuchita chilichonse kwa zaka 1,000 zimene adzakhale kuphompho. Imeneyi ndi nkhani yosangalatsa kwambiri kwa anthu okonda chilungamo.
Opambana pa Nkhondo Adzakhala Oweruza kwa Zaka 1,000
8 Zaka 1,000 zikadzatha, Satana adzamasulidwa kanthawi kochepa. Chifukwa chiyani? Tisanadziwe yankho la funso limeneli, Yohane akutiuza kaye zinthu zina zimene zidzachitike kumayambiriro kwa zaka 1,000 zimenezi. Iye anati: “Kenako ndinaona mipando yachifumu ndi amene anakhalapo. Iwo anapatsidwa mphamvu yoweruza.” (Chivumbulutso 20:4a) Yohane akutiuza kuti anaona anthu omwe anakhala m’mipando yachifumu kumwamba komanso anali ndi mphamvu zolamulira pamodzi ndi Yesu, yemwe ali mu ulemerero wake. Kodi anthu amenewa ndani?
9 Anthu amenewa ndi “oyera” omwe Danieli anawafotokoza kuti akulamulira mu Ufumu wa Mulungu pamodzi ndi winawake “wooneka ngati mwana wa munthu.” (Danieli 7:13, 14, 18) Anthu amenewa ndi akulu 24 omwe aja, amene anakhala pamipando yachifumu kumwamba kuzungulira mpando wachifumu wa Yehova. (Chivumbulutso 4:4) Ena mwa anthu amene ali m’gulu limeneli ndi atumwi 12 a Yesu, amene iye anawalonjeza kuti: “Pa nthawi ya kulenganso zinthu, pamene Mwana wa munthu adzakhala pampando wachifumu waulemerero, inu
^ ***rs tsa. 356-tsa. 357 Satana Mdyerekezi*** >>
‘mphamvu, mpando wachifumu ndi ulamuliro waukulu’ ku dongosolo la ulamuliro wa ndale zadziko padziko lonse. Danieli 10:13, 20 amavumbula kuti Satana wakhala ali ndi akalonga auchiŵanda olamulira pamaufumu aakulu a dziko lapansi. Aefeso 6:12 amasonya kwa ameneŵa kukhala ‘maboma, maulamuliro, olamulira a dziko amdima uno, makamu a mizimu yoipa mmalo akumwamba.’
Mposadabwitsa kuti 1 Yohane 5:19 amati: “Dziko lonse lapansi ligona mwa woipayo.” Koma mphamvu yake iri kokha ya nyengo yochepa ya nthaŵi ndipo iri kokha mwa chilolezo cha Yehova, amene ali Mulungu Wamphamvuyonse.
Kodi Satana adzaloledwa kusocheza anthu kwautali wotani?
Kaamba ka umboni wakuti ife tsopano tiri m’masiku otsiriza a dongosolo la zinthu loipa la Satana, wonani tsamba 231-234, pamutu wakuti “Madeti,” ndi mutu waukulu wakuti “Masiku Otsiriza.”
Makonzedwe a mpumulo ku chisonkhezero choipa cha Satana afotokozedwa mophiphiritsira motere: “Ndinawona mngelo anatsika Kumwamba, nakhala nacho chifungulo cha phompho, ndi unyolo waukulu m’dzanja lake. Ndipo anagwira chinjoka, njoka yakaleyo, ndiye Mdyerekezi ndi Satana, nammanga iye zaka chikwi, namponya kuphompho, natsekapo, nasindikizapo chizindikiro pamwamba pake, kuti asanyengenso amitundu kufikira kudzatha zaka chikwi; patsogolo pake ayenera kumasulidwa iye kanthaŵi.” (Chiv. 20:1-3) Ndiyeno chiyani? “Mdyerekezi wakuwasokeretsa anaponyedwa m’nyanja ya moto ndi sulfure.” (Chiv. 20:10) Kodi uku kutanthauzanji? Chivumbulutso 21:8 chikuyankha: “Ndiyo imfa yachiŵiri.” Adzawonongedwa kosatha!
Kodi ‘kuponyedwa kuphompho’ kwa Satana kumatanthauza kuti adzabindikiritsidwa kudziko lapansi lapululu lopanda munthu aliyense wooti iye anyenge kwa zaka 1 000?
Anthu ena matchula Chivumbulutso 20:3 (chogwidwa mawu pamwambapa) kuchirikiza lingaliro limeneli. Iwo amanena kuti “phompho,” kapena “dzenje lopanda mapeto” (KJ), limaimira dziko lapansi mu mkhalidwe wapululu. Kodi limatero? Chivumbulutso 12:7-9, 12 (KJ) chimasonyeza kuti panthaŵi ina kuikidwa kwake kuphompho kusanachitike Satana “akuponyedwa” kuchokera kumwamba kudza kudziko lapansi, kumene akudzetsa masoka owonjezereka pa anthu. Chotero, pamene Chivumbulutso 20:3 (KJ) chimanena kuti Satana ‘akuponyedwa . . . m’dzenje lopanda mapeto,’ iye ndithudi sakungosiyidwa pamene iye ali kale—wosawoneka koma wobindikiritsidwira kumalo a dziko lapansi. Iye ali kutali ndi kumeneko, “kuti asanyengenso amitundu, kufikira zikatha zaka chikwi.” Tawonani kuti Chivumbulutso 20:3 chimanena kuti, pamapeto a zaka chikwi, ndiye Satana, osati amitundu, amene amasulidwa kuphompho. Pamene Satana amasulidwa, anthu amene kalelo anapanga mitundu imeneyo adzakhala aliko kale.
Yesaya 24:1-6 ndi Yeremiya 4:23-29 (KJ) nthaŵi zina amatchulidwa kuchirikiza chiphunzitso chimenechi. Ameneŵa amati: “Tawonani, Yehova apululutsa dziko, nalipasula . . . dziko lidzapululuka konse, ndi kupasulidwa ndithu; pakuti Yehova ananena mawu ameneŵa.” “Ndinawona dziko lapansi, ndipo tawona linali lopasuka lopanda kanthu . . . ndinawona, ndipo tawona panalibe munthu . . . pakuti Yehova atero dziko lonse lidzakhala bwinja . . . midzi yonse idzasiyidwa, ndipo simudzakhala munthu mmenemo.” Kodi nchiyani chimene maulosi ameneŵa amatanthauza? Anali ndi kukwaniritsidwa kwawo koyamba pa Yerusalemu ndi padziko la Yuda. M’kuperekedwa kwa chiweruzo cha Mulungu, Yehova analola Ababulo kugonjetsa dzikolo. Potsirizira pake linasiyidwa lonse labwinja ndi lapululu. (Wonani Yeremiya 36:29.) Koma Mulungu sanakhalitse labwinja dziko lonse panthaŵiyo, ndiponso iye sadzatero tsopano. (Wonani tsamba 131-133, pamutu wakuti “Dziko Lapansi,” ndiponso mutu waukulu wakuti “Kumwamba.”) Komabe, iye adzapululutsa kotheratu ponse paŵiri mnzake wamakono wa Yerusalemu wosakhulupirika, Dziko Lachikristu, limene limatonza dzina la Mulungu mwa makhalidwe ake oipa, ndi mbali yonse yotsala ya gulu lowoneka la Satana.
Mmalo mwa kukhala lapululu ndi labwinja, mkati mwa Zaka Chikwi za Kulamulira kwa Kristu, ndipo pamene Satana ali chiponyedwere m’mphompho, dziko lonse lapansi lidzakhala paradaiso. (Wonani “Paradaiso.”)
^ ***rs tsa. 357 Tchimo*** <<
Tchimo
Tanthauzo: Kwenikweni, kuphonyedwa kwa chizindikiro, mogwirizana ndi kunena kwa malemba apamanja a Baibulo Achihebri ndi Achigiriki. Mulungu mwini amakhazikitsa “chizindikiro” chimene zolengedwa zake zaluntha ziyenera kufikira. Kuphonya chizindikiro chimenecho ndiko tchimo, limenenso liri chisalungamo, kapena kusayeruzika. (Aroma 3:23; 1 Yoh. 5:17; 3:4) Tchimo ndiro
^ ***sn nyimbo 14 Zinthu Zonse Zidzakhala Zatsopano***
Nyimbo 14
Zinthu Zonse Zidzakhala Zatsopano
(Chivumbulutso 21:1-5)
1. “Zizindikiro” zikusonyezadi
Kuti Yesu akulamulira.
Wapambana nkhondo ya kumwamba,
Posachedwa ayeretsa dziko.
(KOLASI)
Kondwa! Chifukwa Mulungu,
Alitu ndi anthu ake.
Sipadzakhalanso kulira,
Pena zopweteka ndi imfa;
Zidzakhala: ‘Zatsopano zonse.’
Mawuwa ndi oona.
2. Anthu aone Yerusalemuyo,
Mkwatibwi wa Mwanawankhosayo.
Atavala mochititsa chidwi,
Yehova ndiye kuwala kwake.
(KOLASI)
Kondwa! Chifukwa Mulungu,
Alitu ndi anthu ake.
Sipadzakhalanso kulira,
Pena zopweteka ndi imfa;
Zidzakhala: ‘Zatsopano zonse.’
Mawuwa ndi oona.
3. Mzindawu udzasangalatsa anthu.
Zipata zake sadzazitseka.
Anthu adzayenda muku’nika;
Atumikinu unikirani.
(KOLASI)
Kondwa! Chifukwa Mulungu,
Alitu ndi anthu ake.
Sipadzakhalanso kulira,
Pena zopweteka ndi imfa;
Zidzakhala: ‘Zatsopano zonse.’
Mawuwa ndi oona.
(Onaninso Mat. 16:3; Chiv. 12:7-9; 21:23-25.)
^ ***sn nyimbo 123 Abusa Ndi Mphatso za Amuna***
Nyimbo 123
Abusa Ndi Mphatso za Amuna
(Aefeso 4:8)
1. Yehova amatithandiza
Kudzera mwa ’busa.
Mwa chitsanzo chawo chabwino
Amatsogolera.
(KOLASI)
Yehova watipatsa ’muna
Omwe tingadalire.
Amadera nkhawa za ife,
Ndiyetu tiwakonde.
2. Abusawa amatikonda,
Ndi okoma mtima.
Tikavulala amabwera
Kudzatichiritsa.
(KOLASI)
Yehova watipatsa ’muna
Omwe tingadalire.
Amadera nkhawa za ife,
Ndiyetu tiwakonde.
3. Safuna kuti tisochere,
Amatilangiza.
Kuti M’lungu tim’sangalatse
Pomutumikira.
(KOLASI)
Yehova watipatsa ’muna
Omwe tingadalire.
Amadera nkhawa za ife,
Ndiyetu tiwakonde.
(Onaninso Yes. 32:1, 2; Yer. 3:15; Yoh. 21:15-17; Mac. 20:28.)
^ ***w14 7/1 tsa. 16 Kuyankha Mafunso a M’Baibulo***
KUYANKHA MAFUNSO A M’BAIBULO
N’chifukwa chiyani tiyenera kupemphera?
Mulungu amafuna kuti tizipemphera kwa iye momasuka komanso nthawi zonse, n’kumuuza mavuto athu. (Luka 18:1-7) Tikamapemphera amamvetsera chifukwa amatidera nkhawa. Ndiye popeza Atate wathu wakumwamba amatilimbikitsa kuti tizimuuza mavuto athu, tiyeneradi kumapemphera kwa iye.—Werengani Afilipi 4:6.
Sikuti tiyenera kupemphera pa nthawi yokha imene tikufuna kuti Mulungu atithandize zinazake. Tizidziwanso kuti pemphero limatithandiza kuti tikhale pa ubwenzi ndi Mulungu. (Salimo 8:3, 4) Tikamauza Yehova zakukhosi kwathu nthawi zonse, timayamba kumuona kuti ndi mnzathu wapamtima.—Werengani Yakobo 4:8.
Kodi tizipemphera bwanji?
Mulungu safuna kuti tikamapemphera tizinena mawu odzionetsera kapena kunena mapemphero oloweza. Safunanso kuti tizichita kukhala mwa njira inayake tikamapemphera. Chofunika kwambiri kwa iye n’choti tizipemphera kuchokera pansi pa mtima. (Mateyu 6:7) Mwachitsanzo, Hana yemwe ankakhala ku Isiraeli wakale, pa nthawi ina anapemphera zokhudza mavuto a m’banja lake. Yehova atayankha pemphero lake, iye anasangalala kwambiri ndipo anapempheranso kwa Mulungu n’kumuthokoza kuchokera pansi pa mtima.—Werengani 1 Samueli 1:10, 12, 13, 26, 27; 2:1.
Tilitu ndi mwayi waukulu woti tingathe kupemphera kwa Mlengi wathu n’kumuuza zimene zikutidetsa nkhawa. Tingathenso kumutamanda ndi kumuthokoza pa zabwino zimene amachita. Choncho tiyenera kupemphera nthawi zonse posonyeza kuti timayamikira mwayi umenewu.—Werengani Salimo 145:14-16.
Kuti mudziwe zambiri, werengani mutu 17 m’buku ili lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova
Bukuli likupezekanso pa webusaiti yathu ya www.jw.org